
			ნაწილი I

			ინგლისურად გამოიცა სამ წიგნად

		

	
		
			წინასიტყვაობა: მზადება იატაკქვეშა ეკლესიისთვის 

			მერვ ნაითი (ავსტრალიის წამებულთა ხმის დამფუძნებელი)

			პირველად ხუცეს რიჩარდ ვურმბრანდს შევხვდი პირველ აგვისტოს, 1969 წელს, სიდნეის აეროპორტში, როდესაც ის შეხვედრებისთვის ავსტრალიაში ჩამოვიდა. იმ დროს ჯერ კიდევ არ ვიცოდი, რომ ღმერთი აერთიანებდა ორ გულს, რათა მომდევნო 31 წლის განმავლობაში, მათ ერთად ემუშავათ. როგორც კი გავიცანი, მაშინვე დავრწმუნდი, რომ ამ კაცს დიდი გამოცდილება ჰქონდა და ღმერთი წარმართავდა. მან თავისი სიბრძნე შესძინა მას, რათა ჩასულიყო დასავლეთში, და ყოფილიყო იატაკქვეშა ეკლესიის ხმა. მადლიერი ვარ იმ წლებისთვის, რომელთა განმავლობაშიც შემეძლო მემუშავა ხუცეს ვურმბრანდთან ერთად და მესწავლა მისგან.

			ხუცესი რიჩარდი ჩამოვიდა რუმინეთიდან, კომუნისტური სამყაროდან, გზავნილით ეკლესიისთვის, რომელიც თავისუფალ სამყაროში ცხოვრობს. მან თქვა: “გზავნილი, რომელიც მოვიტანე იატაკქვეშა ეკლესიიდან არის შემდეგი“ არ მიგვატოვო! არ დაგვივიწყო! არ გადაგვხაზო! მოგვეცი საშუალებები, რომლებიც გვჭირდება. ჩვენ გადავიხდით მათი გამოყენების საფასურს. ესაა შეტყობინება, რომლის გადაცემაც დამევალა თავისუფალი სამყაროს ეკლესიისთვის.

			ავსტრალიაში სტუმრობის დროს, რიჩარდ ვურმბრანდმა მისწერა თავის შვილებს და ასეთი რამ უთხრა: “ვფიქრობ ჩვენს საქმიანობაზე. გამოხმაურება არაჩვეულებრივია, როცა ვლაპარაკობ იმ ადამიანების დახმარებაზე, რომლებიც კომუნისტურ ქვეყნებში იტანჯებიან, მაგრამ არავინ ფიქრობს თავისუფალ სამყაროზე. ეს ერთ ებრაულ ისტორიას მახსენებს: მათხოვარი უშედეგოდ ითხოვდა შემწეობას კარდაკარ, თუმცა არავინ ეხმარებოდა, სანამ თოვლზე არ დაეცა და ფეხი არ მოიტეხა. ცხადია საავადმყოფოში გადაიყვანეს და მის მიმართ ყველა სიბრალულით აღივსო. მოუტანეს ყველაფერი, რისი წარმოდგენაც შეიძლებოდა. და მან თავის ცოლს მისწერა: “მადლობა ღმერთს, რომ ფეხი მოვიტეხე“. ხალხი ამჯობინებს დაეხმაროს ვიღაცას, ვისაც უბედურება შეემთხვა, ვიდრე გააკეთოს რამე, ამ უბედურების თავიდან ასაცილებლად. საქველმოქმედო საქმიანობა წამებულებისთვის – კარგია, თუმცა სამხრეთ-აღმოსავლეთ აზიის დაცვა კომუნიზმისგან… ამ საკითხზე ჯობია არ ვისაუბროთ. ეს პოლიტიკაა“.

			რიჩარდ ვურმბრანდი დამწუხრებული გულით ადევნებდა თვალს იმ ფაქტს, რომ თავისუფალ სამყაროში ეკლესია ვარდნას განიცდიდა და იმავე გზას ადგა, რომელი გზაც მან უკვე გაიარა მის საკუთარ ქვეყანაში. სანამ ის ერთგულად ცდილობდა გადაეცა თავისი უწყება იატაკქვეშა ეკლესიისგან და დაერაზმა დასავლელი ქრისტიანები: “[ხსომებოდათ პატიმარნი]“, (ებრ. 13:3), იმის გადაუდებელ საჭიროებასაც ხედავდა, რომ თავისუფალ სამყაროში მცხოვრები ეკლესია მომზადებულიყო რთული დროებისთვის, ქრისტიანულ ღირებულებათა დაკნინების დროებისთვის, რომელიც აუცილებლად მოვიდოდა.

			ხუცეს რიჩარდს უყვარდა ეკლესია – ქრისტეს პატარძალი. მან გაუძლო 14 წლიან ენით აღუწერელ წამებას, დაშინებასა და დამცირებას რუმინეთის სასტიკ და დაუნდობელ კომუნისტურ ციხეებში, ქრისტესა და მისი ეკლესიისადმი დიდი სიყვარულის გამო. რკინის ფარდის მიღმა მდგომმა კომუნისტურმა დიქტატურამ აიძულა ეკლესია იატაკქვეშ ჩასულიყო, რადგან ის იბრძოდა გადარჩენისთვის და სულთა მხსნელი სახარების ქადაგების უფლებისთვის.

			იმედგამაცრუებელი იყო ის, რომ დასავლური ეკლესიის ლიდერებს არ სურდათ სრულ რეალობად მიეღოთ ქრისტიანების დევნა კომუნისტურ ქვეყნებში. არანაკლები ფიქრის საგანი იყო ასევე ეკლესიის თავისუფლების შემცირება თავისუფალ სამყაროშიც, ამიტომაც ხუცეს ვურმბრანდს მიაჩნდა, რომ საჭირო იყო ზომების მიღება. ხუცესი ავსტრალიიდან გაემგზავრა სამხრეთ აფრიკაში. იქ განვითარებული მოვლენები და ეკლესიის მომავალზე ფიქრი მძიმედ აწვა მის გულს. მან ერთ-ერთი თავისი ქადაგება მიუძღვნა ამ საკითხს და ილაპარაკა იმ საჭიროებაზე, რომელიც იდგა ეკლესიის წინ თავისუფალ სამყაროში, რომ ის მომზადებულიყო იატაკქვეშეთში გადასვლისთვის. სწორედ ეს ჩაწერილი ლექცია-ქადაგება იქცა იმ მცირე წიგნის საფუძვლად, რომელიც ახლა თქვენს ხელთ არის.

			იმ დღეების განმავლობაში, როდესაც ჩვენთან იყო, ხუცეს ვურმბრანდს გულს უკლავდა ის ფაქტი, რომ უღმერთო, ტოტალიტარული რეჟიმი ანადგურებდა ეკლესიას რუმინეთში, რომელიც სრულიად მოუმზადებელი აღმოჩნდა ასეთი სიტუაციისთვის. ამ წიგნში ის მოკლედ ლაპარაკობს იმ დილემის შესახებ, რომელიც ეკლესიის წინაშე დგება, როცა მან თავისი გზა უნდა იპოვოს ასეთი მდგომარეობის ჟამს. ერთგულმა ქრისტიანებმა უნდა იპოვონ გზები და საშუალებები, რათა შეხვდნენ ერთმანეთს, ჰქონდეთ ერთობა, თაყვანისცემა და საშუალება დამოწმებისთვის.

			ისევე, როგორც ხუცესი ვურმბრანდი იყო ის კაცი იმ დროს, ვინც მკვეთრად მოხვდა თვალში თავისუფალ სამყაროს, რუმინეთიდან გამგზავრების შემდეგ, ასევეა ეს წიგნი გადაუდებლად საჭირო უწყება დღევანდელი ეკლესიისთვის, რადგან ის უნდა მოემზადოს იმ სიძნელეთა დაძლევისთვის, რომლებიც შეხვდება გზაზე. მოვუწოდებ მათ, ვისაც ხელთ აქვს ეს პატარა წიგნი, რომ სერიოზულად მიიღონ მისი გაფრთხილებები, გაიაზრონ გამოწვევები და იფიქრონ რჩევებზე. 

		

	
		
			მზადება იატაკქვეშა ეკლესიისთვის. კორეული გამოცემის წინასიტყვაობა

			ხუცესი, დოქტორი ერიკ ფოლი

			კორეის წამებულთა ხმის დირექტორი

		

	
		
			I. ერთადერთი რევოლუცია, რომელსაც თამამად შეუძლია შეებრძოლოს ქრისტიანობას თავისუფალ სამყაროში

			დევნა მოულოდნელად ატყდება თავს ეკლესიას. ქრისტეს მიერ თავისი მიმდევრების გაფრთხილების მიუხედავად, იმის შესახებ, რომ ისინი ყოველთვის იქნებოდნენ მოძულებულნი ქვეყნიერების მიერ, ეკლესია მაინც არ ელის, რომ იქნება დევნილი. რადგან ეკლესია მხოლოდ კარგის კეთებას ცდილობს, საკუთარ მტრებთან ურთიერთობისასაც კი, ის ცდება, როცა ელის, რომ ქვეყნიერებისგან პატივისცემას მიიღებს სანაცვლოდ. ის არ ფიქრობს, რომ საფრთხეს წარმოადგენს ვინმესთვის გარდა იმ ადამიანებისა, რომლებიც მოითხოვენ ეკლესიისგან თაყვანისცემას, რომელიც მას მხოლოდ ღვთისთვის აქვს.

			ხუცესმა ვურმბრანდმა იცოდა, რომ რთული გამოწვევა იქნებოდა მისთვის, როცა შეეცდებოდა დასავლეთში მცხოვრები ქრისტიანები დაერწმუნებინა მომზადებულიყვნენ, რათა თავიანთი ეკლესიები იატაკქვეშ გადაეტანათ. ქრისტიანებს თავისუფალ სამყაროში უბრალოდ არ შეუძლიათ წარმოიდგინონ ვინმე, ვინც მოტივირებული და მოწადინებული იქნება იმისთვის, რომ სისტემატურად აწარმოოს მათი დევნა.

			ქრისტიანები თავისუფალ სამყაროში საკუთარ მთავრობას ენდობიან. მაშინაც კი, როცა ისინი არ ეთანხმებიან თავიანთ პოლიტიკოს ლიდერებს, მაინც დარწმუნებულები არიან, რომ მათი ქვეყნის კანონი და კულტურა დაიცავს იმ უფლების დაკარგვისგან, რომ სწამდეთ და იმოქმედონ თავიანთი რწმენის მიხედვით. მათ სჯერათ, რომ მათი ქვეყნის სასამართლო ზოგადად დაიცავს მათ თავისუფლებას და შეამცირებს ინდივიდუალურ თავდასხმებს, რომლებიც მათ წინააღმდეგაა მიმართული.

			ქრისტიანები თავისუფალ სამყაროში ასევე დარწმუნებულნი არიან თავიანთი ეკლესიების ძალაში. თავისუფალი მსოფლიოს იმ ქვეყნებშიც კი, რომლებშიც ეკლესია უმცირესობაშია, ის, როგორც წესი, გავლენიანი, მდიდარი, განათლებული და კარგი საერთაშორისო კავშირების მქონეა. ასე რომ, მიუხედავად პავლე მოციქულის გაფრთხილებისა: “დევნილი [იქნება] ყველა, ვისაც სურს ღვთისმოსავად იცხოვროს ქრისტე იესოში,“ ქრისტიანები თავისუფალ სამყაროში მიდრეკილნი არიან იფიქრონ, რომ დაცულები იქნებიან დევნისგან თავიანთი გეოგრაფიული მდგომარეობის გამო.

			მაგრამ 4 ათწლეულის წინაც კი, როდესაც ხუცესმა ვურმბრანდმა პირველად წარადგინა წიგნი “მზადება იატაკქვეშა ეკლესიისთვის“, მან იცოდა, რომ თავისუფალ სამყაროში ერთ დღესაც ეკლესია გახდებოდა სერიოზული დევნის მსხვერპლი.

			მას არ სჯეროდა, რომ ეს მხოლოდ პოლიტიკური რეჟიმის ცვლილების შედეგად მოხდებოდა. 

			არა, მას სჯეროდა, რომ ეს მოხდებოდა იმის გამო, რასაც ის მიხვდა თავისი 14 წლიანი პატიმრობის დროს კომუნისტურ ციხეში და მომდევნო წლებში კომუნისტურ ქვეყნებში დევნილ ქრისტიანებთან მუშაობისას. ხუცესმა ვურმბრანდმა გაიაზრა, რომ რაღაც ღრმად იყო დაფარული კომუნიზმში – მთავრობა ან ხელმწიფება, რასაც არაფერი ჰქონდა საერთო პოლიტიკასთან, ეკონომიკასთან, ან სამხედრო ძალასთან. კომუნიზმი იყო მხოლოდ და მხოლოდ ჭურჭელი, რომელიც ფარავდა ამბოხს ღვთის წინააღმდეგ.

			ხუცესმა ვურმბრანდმა ამ დაფარულ წყაროზე თავის წიგნში, “მარქსი და სატანა,“ ისაუბრა. მან დაადასტურა, რომ კარლ მარქსი “ერთ დროს ქრისტიანი იყო“, რომელიც “ღვთისმოშიშ ოჯახში დაიბადა“. ვურმბრანდი დეტალურად აღწერს, “როგორ მიიყვანა კარლ მარქსი ღმერთისა და ქრისტიანული ფასეულობების უარყოფასთან იმ რადიკალურმა ცვლილებამ, რომელიც მის ცხოვრებაში მოხდა.“ ბევრად ადრე, სანამ კომუნიზმით დაინტერესდებოდა, მარქსი წერდა: “მსურს შური ვიძიო მასზე, ვინც ზემოდან მართავს.“[1]

			ამის გამო, ხუცესი ვურმბრანდი არ იყო ფოკუსირებული კომუნიზმის, როგორც პოლიტიკური სისტემის, დამარცხებაზე. მისი მიზანი იყო, გამოეაშკარავებინა ის, როგორც სატანური ძალა, რომლისგანაც ადამიანებს სულიერი გათავისუფლება სჭირდებოდათ. კომუნისტები არ იყვნენ მტრები – სატანა იყო. სატანისთვის მთავარი პრობლემა არასდროს ყოფილა ეკონომიკა ან პოლიტიკა. ეს მხოლოდ საბაბი იყო.

			მთავარი საკითხი ყოველთვის იყო ავტორიტეტის განადგურება, რადგან ყოველი ავტორიტეტი, თუნდაც დამახინჯებული და არასწორად გამოყენებული, ღვთისგან უნდა მომდინარეობდეს. სატანამ კომუნიზმი გამოიყენა ეკონომიკური და პოლიტიკური ავტორიტეტის სფეროში ქაოსის შესაქმნელად, რასაც თან ახლდა მოწოდება მუშებისთვის: “გადაეგდოთ“ კაპიტალისტი მჩაგვრელების უღელი.

			მაგრამ როდესავ მწყემსი ვურმბრანდი შეუდგა მოგზაურობას, რათა ელაპარაკა თავისუფალ სამყაროში, მიხვდა, რომ სატანა მხოლოდ ეკონომიკური და პოლიტიკური ბრძოლით არ კმაყოფილდებოდა და არც რკინის ფარდით იყო შეზღუდული. წიგნში “მარქსი და სატანა“ ის წერს:

			“შეშფოთებით წავიკითხე პარიზის უნივერსიტეტში 1968 წლის არეულობების დროს სტუდენტების პლაკატზე დაწერილი სატანიზმის მეშვიდე ხარისხის მისტერია. ის დაყვანილი იყო ფორმულამდე: “აკრძალულია აკრძალვა“.[2]

			აკრძალულია აკრძალვა. სატანამ დიდი ქაოსი შექმნა კომუნიზმის მეშვეობით. თუმცა ხუცესმა ვურმბრანდმა და იმ დროის სხვა ქრისტიანმა მოაზროვნეებმა დაიწყეს იმაზე ფიქრი, შემოიფარგლებოდა თუ არა სატანის სტრატეგია მხოლოდ პოლიტიკური ან ეკონომიკური სფეროებით. საბოლოო ჯამში, ხომ არ აქტუალიზირდებოდა სატანის სტრატეგია კიდევ უფრო სრულად პიროვნული იდენტობის სფეროში, რომელიც თავისუფალი სამყაროს პოლიტიკასა და ეკონომიკას ისეთი გზებით წარმართავდა, რომელთა დანახვა ანდა წარმოდგენა წინასწარ ცოტას თუ შეეძლო. სწორედ ამ სფეროს მეშვეობით, რომელიც გამყარებული იქნებოდა არა მარტო პოლიტიკით და ეკონომიკით, არამედ მეცნიერებითა და განათლებით, გართობის ინდუსტრიით და სულიერებითაც კი, განწყობა “აკრძალულია აკრძალვა“ მძლავრ ნაკადად მოედებოდა თავისუფალი სამყაროს განმანათლებლურ ეთიკას.

			სწორედ იმ სფეროს მეშვეობით— რომელიც უფრო ხშირად ცნობილია, როგორც “სექსუალური რევოლუცია“ – სატანა შეეცდებოდა თავისი გადამწყვეტი დარტყმა მიეყენებინა და დაეცინა ეკლესიისთვის სიტყვებით: – ყველაზე დიდი ამკრძალავი ისტორიაში. 

			

			
				
						1 რიჩარდ ვურმბრანდი, 1986. “მარქსი და სატანა“. ბერტვილი, “OK“: ცოცხალი მსხვერპლშეწირვის წიგნის კომპანია, უკანა ყდა.


						2 რიჩარდ ვურმბრანდი, 1986, გვ. 107.


				

			
		

	
		
			II. როგორ აღიქმება ეკლესიის მხოლოდ არსებობა, როგორც ჩაგვრა

			მიუხედავად იმისა, რომ დაპირისპირება ქრისტიანობასა და სექსუალურ რევოლუციას შორის დღევანდელ მსოფლიოში სულ უფრო იზრდება, თავისუფალი სამყაროს ბევრ ქრისტიანს ჯერ კიდევ უჭირს იმის გაცნობიერება, რომ ჩვენმა ეკლესიებმა, შესაძლოა, იატაკქვეშეთში გადაინაცვლონ მხოლოდ იმიტომ, რომ ჩვენი შეხედულებები სექსზე ფართო საზოგადოების აზრისგან განსხვავდება. ჯერ კიდევ 80 წლის წინ ეკლესიის ბევრ მოწინააღმდეგეს სწორედ ასეთი დასკვნა გამოჰქონდა: მხოლოდ სექსს, და არა სოციალიზმს, შეუძლია ქრისტიანობის განადგურება. როგორც ფრანგმა სურეალისტებმა თავიანთ მანიფესტში დაწერეს: “გადამწყვეტი ბრძოლა ქრისტიანობის წინააღმდეგ მხოლოდ სექსუალური რევოლუციის დონეზე შეიძლება გაიმართოს.“[3]

			საკითხავია, რატომ არის სექსუალური რევოლუცია ერთადერთი რევოლუცია, რომელსაც თავისუფალ სამყაროში ეკლესიის წინააღმდეგ გადამწყვეტი ბრძოლის გაჩაღება შეუძლია? ეს იმიტომ ხდება, რომ განსხვავებები სექსუალურ ეთიკაში ბევრად უფრო ღრმაა, ვიდრე კითხვები ეკონომიკასა თუ პოლიტიკაზე. ეს განსხვავებები ღვთისა და ადამიანის შესახებ ჩვენი გაგების გულისგულს სწვდება. ქრისტიანობას არ სჭირდება კონკრეტული პოლიტიკური ან ეკონომიკური სისტემა ფუნქციონირებისთვის, თუმცა ის სექსის განსაკუთრებულ გაგებას მოითხოვს. როგორც ჯონ რისტი წერს, ადამიანის ისტორია ყოველთვის არის “კონფლიქტი მონოთეისტურ ღმერთსა და ადამიანთა მოდგმას შორის, რომელიც აბსოლუტური ავტონომიისკენ ილტვის.“[4] სექსი ან თავმდაბლად და ერთგულად ემსახურება ღვთის მიზნებს, ან ის ადამიანს ყველაზე ამპარტავნულ და სახიფათო ავტონომიას ანიჭებს. 

			სექსის კავშირი მეცნიერებასთან და ათეიზმთან მისი დამოუკიდებლობის გამოცხადება იყო. განმანათლებლობის ეპოქაში მეცნიერებამ თავისი კვლევის სფერო “ემპირიულად დადასტურებად ფაქტებამდე[5] შეავიწროვა. მეცნიერებამ დაივიწყა ეფიქრა თელეოლოგიურ საფუძველზე (საბოლოო მიზანზე ან დანიშნულებაზე), რისთვისაც ღმერთმა შექმნა ნებისმიერი რამ.

			ფაქტიურად, მეცნიერებამ დაივიწყა ეფიქრა ღმერთზე, რადგან ღმერთი “ემპირიულად დადასტურებადი ფაქტი“ არ არის. ამან მალევე წარმოშვა სკაიენტიზმის ფილოსოფიური სისტემა (Scientism-ი), რომელიც ამტკიცებდა შემდეგს: მეცნიერებამ არა მხოლოდ აღარ უნდა იფიქროს ღმერთზე, მეცნიერებამ – იმისათვის, რომ სრულად იყოს ერთგული თავისი პრინციპებისა – უნდა ამტკიცოს, რომ “არაფერი არსებობს გარდა ემპირიულად დადასტურებადი ფაქტებისა, საერთოდ არაფერი.“[6]

			როცა ამ გზით შეისწავლიან სექსს – როგორც მოხდა ეს პირველად და ხმაურიანად, მარკიზ დე სადის, ხოლო მოგვიანებით ვილჰელმ რეიჩის ნაშრომებში – მაშინ სექსი ვერ იქნება გამრავლებისთვის. ფაქტიურად Scientism-ს მიხედვით, სექსს არ შეიძლება ჰქონდეს რაიმე დანიშნულება. როცა მეცნიერება ამგვარად იკვლევს სექსს, როგორც აუგუსტო დელ ნოჩე შენიშნავს შეშფოთებით, “ერთადერთი რამ, რაც რჩება, არის სასიცოცხლო (აუცილებელი) ენერგია.“[7]ამ ენერგიაზე ნებისმიერი შეზღუდვა უნდა ჩაითვალოს “რეპრესიულად.“[8] სტეფან ადუბატო აღნიშნავს, რომ ამ “აღმოჩენამ“ ეკლესიას მჩაგვრელის როლი არგუნა: 

			ხშირად “პურიტანულ“ მორალურ მსოფლმხედველობას ბრალი ედებოდა ადამიანის თავისუფლებისა და თვითრეალიზაციის ჰორიზონტის შეზღუდვაში… ამ აზრის მხარდასაჭერად მოჰყავდათ მეცნიერული და ფსიქოლოგიური მონაცემები, რომელთა მიზანი იყო იმისი დამტკიცება, რომ სექსუალური თავშეკავება აზიანებს პიროვნებას. ისინი იცავდნენ “თავისუფალ“ სექსუალობას, რომელიც ყოველგვარ მორალურ ჩარჩოს უარყოფდა და ამბობდნენ: “სექსუალობა მხოლოდ სიამოვნების მომტანი გამოცდილებაა და მეტი არაფერი… თერაპიული ამოცანა იყო, ნევროტიკული პიროვნება გარდაქმნილიყო სქესობრივ პიროვნებად და მორალური რეგულაცია ჩანაცვლებულიყო თვითრეგულაციით.“ სექსუალური რევოლუცია ახალ უტოპიურ ეპოქას ამზადებდა.[9]

			ისევე როგორც კომუნისტური რევოლუცია მოუწოდებდა კაპიტალისტი მჩაგვრელების ხელში მყოფ მუშებს “ჩაგვრის წინააღმდეგ ბრძოლაში“, ახლა სექსუალური რევოლუციაც მოუწოდებს ყველას, ჩაერთონ “ჩაგვრის წინააღმდეგ ბრძოლაში“, მათი სექსუალური მჩაგვრელების, ეკლესიის, წინააღმდეგ ბრძოლაში.[10] პიტერ ლეიტჰარტი ამბობს, რომ სექსუალური რევოლუციის საბრძოლო შეძახილია: “ჩვენი სურვილების ან გრძნობების ნებისმიერი შეზღუდვა ჩვენი ღირსების შეურაცხყოფაა. სექსუალური აკრძალვები არაბუნებრივია, ნებისმიერი აკრძალვა – საფრთხეა ადამიანის თავისუფლებისთვის.“ 

			ამრიგად სექსუალური რევოლუციის მომხრეები თავდაყირა აყენებენ სექსუალურ მორალს. ძველი ღირებულებები, როგორიცაა მოკრძალებულობა, სიწმინდე და თავშეკავება, ახლა ჩაგვრად და არანორმალურად მიიჩნევა. ე.წ. “სექსუალური გადახრის“ კატეგორია უნდა გაუქმდეს. ამის უკან ახალი სექსუალური მეტაფიზიკის ანტი-თელეოლოგია დგას: სექსი საკუთარ არსს უკეთესად გამოხატავს მაშინ, როცა მას საკუთარი თავის გარდა არა აქვს სხვა მიზანი (მაგალითად, გამრავლება). ასე რომ, ჰომოსექსუალური გამოხატულებები, მამაკაცურიც და ქალურიც, უნდა ჩაითვალოს “სიყვარულის უწმინდეს ფორმებად“.[11]

			როდესაც სექსი განცალკევებულია (ან, როგორც scientism-ი ამბობს, გათავისუფლებულია) ნებისმიერი მიზნისგან, მაშინ მისი ფიზიკური და ემოციური ასპექტები— რომლებიც ისტორიულად მხოლოდ “პატარა ნაწილი იყო იმისა, რასაც რეალურად განვიცდით“, როგორც ჩვენს სექსუალობას პიროვნულად და აზრებით“[12] – საბოლოო ჯამში სექსის ჩვენეულ გამოცდილებად იქცევა. და რადგანაც სექსი პიროვნების შიგნით არსებული “სასიცოცხლო ენერგიაა“, სექსუალურობის ფიზიკური და ემოციური ასპექტები პიროვნული იდენტობის ცენტრალურ ნაწილად იქცევა. ეკლესიის მიერ დაწესებული სექსუალური შეზღუდვებისგან გათავისუფლების პროცესში, სექსუალური რევოლუციის მიმდევარს მოუწოდებენ, “თვითიდენტიფიკაციას“ იმ ფიზიკურ და ემოციურ მახასიათებლებთან, რომლებიც მისთვის ყველაზე ძლიერად ან მიმზიდველად აღიქმება. ამ კონცეფციის მიხედვით სხეული ხდება “საძერწი თიხა“, “ნედლი მასალა ჩვენი ნებელობის სამსახურში“.[13]

			III. ეკლესია თავის მდევნელს უფრო ჰგავს, ვიდრე უფალს

			ეს არის სექსუალობის გაგება და გამოხატულება, რომელსაც ქრისტიანები სამართლიანად აიგივებენ ცოდვასთან. ისინი მას ყველაზე ხშირად აკავშირებენ ჰომოსექსუალობასა და ტრანსგენდერიზმთან, მაგრამ სინამდვილეში, სხეულის სკულპტურულ მასალად აღქმის იდეა, რომელსაც ადამიანი თავისი ნებისა და სურვილების მიხედვით გარდაქმნის, არის ის, რასაც მრავალი ქრისტიანი ყოველდღიურად იყენებს ყოველგვარი პროტესტის გარეშე. როგორც მოციქული პავლე გვახსენებს რომაელთა მიმართ წერილის 2:3-4-ში, ღმერთი საშუალებას გვაძლევს, ამოვიცნოთ ცოდვა, პირველ რიგში, არა იმისთვის, რომ განვსაჯოთ იგი, არამედ იმისთვის, რათა დავინახოთ, რომ იგივე ფესვი მოქმედებს ჩვენშიც და გულწრფელად მოვინანიოთ, სრულიად დარწმუნებულებმა ღვთის სულგრძელობასა და მოთმინებაში.

			როგორც ქრისტიანებმა, უნდა ვიცოდეთ როგორი დამოკიდებულება გვაქვს საკუთარი სხეულის მიმართ, ვთვლით თუ მას თიხის მასალად. ეს განსაკუთრებით მნიშვნელოვანია ჩვენთვის კორეაში, სადაც პლასტიკური ქირურგია—სხეულის თიხის მასალად აღქმა, რომელსაც სურვილისამებრ ვცვლით, რათა ვიყოთ უფრო სასურველები— ისეა გავრცელებული, რომ საშუალო სკოლის გოგონებისთვის იგი გამოსაშვები კურსის საჩუქარიც კი გახდა.

			თუმცა თვითდიზაინირების ბევრად უფრო პროზაული ფორმებიც არსებობს, რომლებიც იმავე ფესვებიდან მოდის, ისეთი უბრალო რამეც კი, როგორიცაა ჩვენი თმის ფერი. “ჭაღარა დიდების გვირგვინია, სიმართლის გზაზე მოიპოვება იგი“, გვასწავლის იგავების 16:31. ჩვენ მოწოდებულნი ვართ, ჩვენი ასაკი გვირგვინივით ვატაროთ—მოწამის გვირგვინივით, რაც დაამოწმებს მოყვასის სასიკეთოდ გატარებულ ქრისტეთი სავსე ცხოვრებას. მაგრამ ვმალავთ საკუთარ ასაკს, და ვცდილობთ სასიცოცხლო ენერგიის ჩვენებას. თუმცა ბიბლია არ მოგვიწოდებს, რომ გავაოცოთ და მივიზიდოთ ქვეყნიერება, ქრისტიანებისთვის ხელმისაწვდომი სასიცოცხლო ენერგიით.

			ამის ნაცვლად, ბიბლია მოგვიწოდებს, რომ ჩვენს სხეულში მივიღოთ სიკვდილის რეალობა—არა როგორც რაიმე საშიში, თავიდან ასაცილებელი ან უარსაყოფი, არამედ როგორც რაღაც, რაც ყოველდღე უნდა გვახსოვდეს და რაზეც უნდა ვფიქრობდეთ, რათა ჩვენი ყურადღება მიმართული იყოს არა ამჟამინდელი, არამედ ახალი ქმნილებისკენ. როგორც მოციქული პავლე ამბობს: “რადგან ჩვენ, ცოცხლები, მუდამ ვკვდებით იესოსათვის, რათა იესოს სიცოცხლეც გამოჩნდეს ჩვენს მოკვდავ სხეულებში.“[14] სხვა სიტყვებით რომ ვთქვათ, ჩვენი ქრისტიანული სხეული არ უნდა იყოს ამქვეყნიური სიცოცხლისუნარიანობის მუდმივი და მატყუარა რეკლამა. პირიქით, ჩვენი გარეგნობა ღიად უნდა ავლენდეს იმ ფაქტს, რომ ყველა ადამიანი მოკვდავია, რომელსაც მხნეობასა და იმედს არა ამქვეყნიური სიცოცხლისუნარიანობა აძლევს, არამედ მომავალი სამყაროს ჭეშმარიტი სიცოცხლე.

			სინამდვილეში, ბიბლია ბევრად უფრო პირდაპირია, როცა გვაფრთხილებს ამქვეყნიური სასიცოცხლო ენერგიის გამოხატვის ფორმებთან დაკავშირებით, რაც არის: მოკაზმული თმა, ოქროს სამკაულები, მარგალიტები და ძვირადღირებული ტანსაცმელი,[15] – ვიდრე ჰომოსექსუალურ ქორწინებასთან დაკავშირებით. მაგრამ ჩვენ თითქმის არ ვაქცევთ ამ გაფრთხილებებს ყურადღებას, თუმცა სწორედ მათი დაცვით ვსწავლობთ ვიყოთ ერთგულები უფრო მნიშვნელოვან საკითხებში, რომლებიც სხეულს შეეხება. 

			ამგვარად, ჩვენ ვერ ვხედავთ, თუ როგორ წარმოიშობა ეს სურვილები იმავე ფესვიდან, რომლიდანაც სექსუალური გამოხატულებები, რაც ჩვენ ბევრად უფრო გვაღელვებს. როდესაც კორეის ადრეული ეკლესიის დიდმა მამამ, კიმ კიო შინმა, თავისი ასულის უცხოური კრემის ბოთლი აღმოაჩინა, კლდეს მიანარცხა, რაც მკაფიოდ შეგვახსენებს შემდეგს: ქრისტიანები საკუთარი თავის გალამაზებას მაკიაჟით კი არა, კეთილი საქმეებით უნდა ცდილობდნენ. ის შეეკითხა მას: “ახლა, როცა კლდე კრემით არის დაფარული, ხედავ მის ბუნებრივ სახეს?“[16] კიმ კიო შინი ჩვენს ცხოვრებაშიც ალბათ ბევრ ისეთ რამეს იპოვიდა, რასაც კლდეს მიანარცხებდა.

			ჩვენი თანამედროვე წარმოდგენაც ქრისტიანულ ქორწინებაზე იმავე ფესვებიდან იღებს სათავეს, საიდანაც ერთსქესიანთა ქორწინება – რომელიც ეფუძნება სულიერ ერთობას, ორმხრივ დაკმაყოფილებასა და რომანტიკულ სიყვარულს, თუმცა როგორც სტივენ ადუბატო აღნიშნავს, ქორწინებაში რომანტიკა კი არა, მოწამეობა აირეკლავს ქრისტესა და ეკლესიის კავშირს:

			აი, რისთვის არიან მოწოდებულნი კაცი და ქალი თავიანთ ქორწინებაში: ისინი უნდა მოუკვდნენ საკუთარ თავს და უნდა გაუერთიანდნენ ქრისტეს თავისი მეუღლის მეშვეობით. ამ თვალსაზრისით, ისინი იმეორებენ, ბაძავენ მოწამეთა გმირულ ქმედებას, რომლებიც მართლაც კვდებოდნენ ქრისტესთან კავშირისა და მისი დიდებისთვის. შესაბამისად, შესაძლოა, ნაკლებად დრამატული ფორმით, ქორწინებაში მყოფი კაცი და ქალი ამოწმობენ იმას, რომ მათი ქორწინების და ზოგადად ადამიანის ცხოვრების ფასეულობა და მნიშვნელობა სხვისი კუთვნილებაა და არა მათი.[17]

			ბავშვებიც კი ჩვენი ინდივიდუალური ჩანაფიქრისა და სურვილის თიხისგან იძერწებიან დღეს და არ ჩნდებიან მაშინ და ისე, როგორც ღმერთი გვაძლევს. სოციოლოგი პოლი იონეტი ამაზე წერს:

			“დღეს სიცოცხლის არსებითი საჩუქარი ადამიანური ნების პროდუქტად იქცა. ბავშვები ჩაისახებიან, ვითარდებიან და შემდეგ იბადებიან მშობლების მიერ წინასწარ განსაზღვრულ დროს და საშუალებით, და არა აუცილებლად მათი ბიოლოგიური დედისა და მამის ფიზიკური მონაწილეობით. ამგვარად, ბავშვის სტატუსი დღეს იურიდიულად განისაზღვრება როგორც “დაგეგმილი“, და არა როგორც “მოცემული“.[18]

			 ჩვენი ჩანაფიქრის მიხედვით ბავშვები იბადებიან იმ საზოგადოებაში, რომლის შექმნაშიც ქრისტიანებსაც გვაქვს წვლილი შეტანილი – აქ, კორეაში, “შვიდი დათმობის“ (“seven give-up“) საზოგადოებაში,[19] სადაც ბავშვები იზრდებიან და სულ უფრო რთულ დაბრკოლებებს უპირისპირდებიან: უჭირთ ნაყოფიერი სამსახურის პოვნა, უჭირთ საკუთარი თავის რჩენა ქორწინებაში ან ბავშვის გაჩენა, მითუმეტეს – ერთზე მეტის.

			ამიტომაც, არ უნდა გაგვიკვირდეს, რომ ჩვენი ეგოიზმის ცეცხლოვანი მახვილი საშუალებას არ გვაძლევს მივიღოთ ის ნუგეში, რომელიც ედემის აღმოსავლეთით მოგვენიჭა; რომ ისინი ღვთისგან ბოძებულ იდენტობას უაზროდ და დამთრგუნველად მიიჩნევენ და საკუთარ თავს “K-pop“-ის და კორეული დრამების შესაბამისად ძერწავენ. შედეგი? შობადობის ისეთი დაბალი მაჩვენებელი, რომ მომდევნო ასი წლის განმავლობაში კორეის მოსახლეობა განახევრდება, და ის ნახევარიც 65 წელს გადაცილებული იქნება.[20] მხოლოდ მუსლიმები, რომლებიც კვლავ მიიჩნევენ ბავშვის გაჩენას წმინდა მოვალეობად და საჩუქრად, დარჩებიან სამყაროში, რათა იფიქრონ იმ საზოგადოებაზე, რომელიც საკუთარი თავის შექმნის მცდელობისას თვით-განადგურებამდე მივიდა.

			IV. მონანიება: პირველი ნაბიჯი იატაკქვეშა ეკლესიისკენ

			ესაა მიზეზი, რატომაც ხუცესი ვურმბრანდი “იატაკქვეშა ეკლესიისთვის მომზადების“ პირველ ნაბიჯად ქრისტიანული ცხოვრების წესის დაცვას კი არა, არამედ ამ ცხოვრების ჩვენებურად წარმართვის საქმეში ჩვენი მარცხის მონანიებას ასახელებს. სანამ ვინმეს რამეს ვასწავლიდეთ სექსის შესახებ, სანამ სხვის ცოდვიან თვითშემოქმედებას გავაპროტესტებთ, ჯერ თავად უნდა მოვინანიოთ, გადავაბაროთ ღმერთს საკუთარი შეხედულბების მიხედვით შექმნილი ცხოვრება გამოსყიდვისთვის და შევისწავლოთ, თუ რა შეინარჩუნა ქრისტიანულმა ტრადიციამ ამ საკითხების შესახებ საუკუნეების განმავლობაში. პიროვნული იდენტობის განსაზღვრის მცდელობის ნაცვლად, უნდა მოვიშოროთ საკუთარ თავზე მუდმივი ფიქრი და მოციქულ იოანესთან ერთად ვაღიაროთ: “ჯერ არ გამოჩენილა, რანი ვიქნებით, ვიცით, რომ როცა ის გამოჩნდება, მისი მსგავსნი ვიქნებით, რადგან ვიხილავთ მას, როგორიც ის არის.“[21]

			თვით-ქმნა ფუნდამენტურად შეუთავსებელია ქრისტიანობასთან. თუმცა ქრისტეში არ არსებობს განკითხვა ჩვენი წარსული შეცდომებისთვის, მათ შორის სექსუალურ რევოლუციაში ჩვენი თანამონაწილეობისთვის. ზუსტად ისე, როგორც ხუცესი ვურმბრანდი აღნიშნავდა, რომ კომუნისტები არ არიან ჩვენი მტრები, ასევე სექსუალური რევოლუციის თანამონაწილეები კვლავ არიან ღვთის სიყვარულის ობიექტები. მისი სიყვარული ის სინათლეა, რომელიც თითოეულს საშუალებას გვაძლევს, გავიხედოთ ჩვენს მიღმა და დავუბრუნდეთ მოსიყვარულე შემოქმედს.

			მაგრამ სანამ ვეცდებით ეს სინათლე მივიტანოთ თანატოლ სექსუალურ რევოლუციონერებამდე, ჩვენ ასევე უნდა მოვინანიოთ ქრისტიანული თეოლოგიის შეცვლის უხეში მცდელობები, რომელსაც საკუთარ გამოცდილებებს ვარგებთ. ქრისტიანულმა თეოლოგიამ თავისი ფუნდამენტური ფორმა ორი ათასწლეულის განმავლობაში შეინარჩუნა, მიუხედავად იმისა, რომ ზოგჯერ მისი დაცვა მხოლოდ რამდენიმეს ებარა. ზუსტად ისე, როგორც ჩვენ არ გვაქვს უფლება შევქმნათ საკუთარი თავი ხელახლა, ასევე არ უნდა გადავასხვაფეროთ ჩვენ მიერ მემკვიდეობით მიღებული რწმენა. როგორც მეთოდისტი ღვთისმეტყველი თომას ოდენი ამბობდა, თეოლოგის საფლავის ქვაზე ვერ დაიწერება ამ ეპიტაფიაზე მეტი: “მას თეოლოგიაში ახალი არაფერი მოუტანია.“[22] ვინსენტ ლერინსთან ერთად ჩვენ გვესმის, რომ თითოეული ქრისტიანის მოწოდებაა, გაუფრთხილდეს, განამტკიცოს, იზრუნოს და ყურადღება მიაპყროს “რწმენას, რომელსაც ყველგან, ყოველთვის, ყველა ქრისტიანი იზიარებდა.“[23]

			ეს სასიცოცხლოდ მნიშვნელოვანია, რადგან იმ ქრისტიანებს შორის, რომლებიც ესარჩლებიან სექსუალურ რევოლუციას, სიტყვები, როგორებიცაა “სიყვარული“ და “თავისუფლება“, რწმენის გარდასაქმნელ ინსტრუმენტებადაა ქცეული, მაგრამ ამ სიტყვებს ქრისტიანობაში სრულიად განსხვავებული მნიშვნელობა აქვთ, ვიდრე ქვეყნიერებაზე და მათი მნიშვნელობა მრავალსაუკუნოვანი ქრისტიანული ისტორიისა და ღვთისმეტყველების ტრადიციებიდან გამომდინარე უნდა შევისწავლოთ, და არა გადმოვიღოთ გაცილებით ხანმოკლე, თანამედროვე გამოცდილებიდან.

			ისტორიული ქრისტიანული რწმენის მიხედვით “თავისუფლება“ არ არის თავშეკავებისგან გათავისუფლება, როგორც ესმით ის ახლანდელ დაცემულ მსოფლიოში, არა ეს არის თავისუფლება ცოდვისგან—ან როგორც ავგუსტინე ჩამოაყალიბებდა მას: თავისუფლება “დაბრკოლებებისგან,“ რომლებიც ხელს გვიშლის ნეტარების მდგომარეობამდე მისვლას, სადაც ცოდვის ჩადენის სურვილიც კი აღარ არსებობს.[24] ეს არის თავისუფლება, რომლის გაგებაც მხოლოდ მის  “საბოლოო მდგომარეობაში“ – ე.ი. “რანი-ც ვიქნებით“ – შეიძლება (1 იოანე 3:2), რაც ამ ცხოვრებაში მხოლოდ “ნაწილობრივ“ შეგვიძლია გავიგოთ, მაგრამ სრულად შევიმეცნებთ, როდესაც ქრისტეს მყოფობაში ვიქნებით. ჯონ რისტი ასე აღწერს ქრისტიანული თავისუფლების კლასიკურ გაგებას და მის თანამედროვე დაკნინებას: 

			ჩვენ მუდმივად თავისუფლები ვართ მხოლოდ იმდენად, რამდენადაც ვუახლოვდებით ამ ნეტარ საბოლოო მდგომარეობას, მაგრამ თუ ჩამოვაშორებთ ამას “ავგუსტინეს საბოლოო მდგომარეობას“ და თუ ჩვენი სურვილი პირად ავტონომიასთან დაკავშირებით გადაწონის სტოიკურ მორჩილებას, მაშინ ერთადერთი არჩევანი დაგვრჩება, სწრაფვა უმაღლესი მიღწევადი თავისუფლებისკენ, ნებისმიერი “შეზღუდვების გარეშე“. ამ რიცხვში შევა არა მხოლოდ მორალური ფაქტორები, მათ შორის, შთამომავლობის გაჩენისა და აღზრდის ვალდებულება—არამედ ფიზიკური ფაქტორებიც: მაგალითად, ჩვენ შეიძლება მოვისურვოთ გავთავისუფლდეთ ისეთი შეზღუდვისგან, როგორიცაა ვიყოთ კაცი ან ქალი.[25]

			თავისუფლების ამგვარი გაგება, როგორც ცოდვისგან თავისუფლება, არსებითია; ეს დაგვეხმარება იმის გაგებაში, რაც სხვაგვარად ღმერთის უსიყვარულო სიყვარულს ჰგავს.

			ისტორიულ ქრისტიანულ რწმენაში, ღვთის სიყვარული არ არის დამტკიცების, ჩართულობის ან “კეთილი ნების“ საკითხი; პირიქით, როგორც დევიდ შინდლერი აღნიშნავს, ეს ბევრად უფრო ღრმა და სრულიად სხვა კატეგორიის მოვლენაა. ღვთის სიყვარული არის “ის, რაც ჩვენს ცხოვრებას და სამყაროს რეალურს ხდის, ეს ჩვენი სიცოცხლისა და ყოველივე არსებულის ბაზისური წესრიგია.“ უფრო კონკრეტულად, ეს არის “ის, რაც საგნებს ყველგან და ყოველთვის უღრმეს და კეთილ წესრიგსა და აზრს სძენს.“[26] დაცემულ სამყაროში ღვთის სიყვარული თავს კეთილი წესრიგის აღდგენაში წარმოაჩენს. როცა იესოს სიტყვებს ვკითხულობთ ნიკოდემოსთან იოანეს 3:16-ში: “რადგან ისე შეიყვარა ღმერთმა ქვეყანა, რომ მისცა თავისი მხოლოდშობილი ძე, რათა ყოველი, ვინც მას ირწმუნებს, არ დაიღუპოს, არამედ საუკუნო სიცოცხლე ჰქონდეს,“ ის არ ამბობს, რომ ღმერთი ისე ძლიერაა შეყვარებული ჩვენზე, რომ გამოგზავნა თავისი ძე, რათა მომკვდარიყო ჩვენთვის ამის სადემონსტრაციოდ. არა, ის ზუსტად იმას ამბობს, რაც იოანეს 3:17-შია ნათქვამი: “რადგან იმისთვის კი არ მოავლინა ღმერთმა თავისი ძე ქვეყანაზე, რომ დასაჯოს ეს ქვეყანა, არამედ, რათა იხსნას ქვეყანა მისი მეშვეობით.“ ღმერთის სიყვარული ნიშნავს მის უფლებას, შეცვალოს (“გაასწოროს“) დაცემული ქმნილება, რათა ქვეყანა არ ჩაიძიროს თავისივე თვითქმნაში და ჩვენც მასთან ერთად. მან უნდა “გაასწოროს“ ჩვენი სურვილები, რის გამოც ჩვენ მის სიყვარულს აღვიქვამთ არა მტკიცებად, არამედ ჩვენი ხორცის ყველაზე მტკივნეულ ჯვარცმად. ეს იმიტომ ხდება, რომ არასწორად ვართ განწყობილნი და ვეწინააღმდეგებით მას. ღვთის სიყვარული ჩვენ მიმართ შეყვარებულის სიყვარულს კი არა, არამედ მტრის სიყვარულს ჰგავს.

			ეს არ არის ის სიყვარული, რომლისკენაც ბუნებრივად მივილტვით. ის “გვახარებს უფალში, მაგრამ გვტანჯავს ხორცში.“[27] როგორც ხუცესი ვურმბრანდის ერთ-ერთი თანამედროვე მკვლევარი აღნიშნავს, “ძმა ვურმბრანდი უდიდეს სიხარულს განიცდიდა ციხეში, მაგრამ მისი ხორცი არასდროს ყოფილა ბედნიერი. ფაქტია, მისი სხეული მუდამ იტანჯებოდა, თუმცა სული მაღლდებოდა.“[28] ეს არის ღვთის სიყვარულის პარადოქსი: ის ერთ-ერთი ყველაზე მტანჯველი რამაა, რაც კი სხეულს შეიძლება გადახდეს. ღმერთი არ ამტკიცებს, თუ რა არის კარგი, სწორი და ნამდვილი ჩვენში. პირიქით, გამოცხადების 21:5-ის თანახმად, ის “ყველაფერს ახალს ქმნის.“ როგორც შოუერსი აღნიშნავს, ეს მოიცავს იმასაც, რისი ხელახალი შექმნის საჭიროება ჩვენ წარმოუდგენლად გვეჩვენება. 

			მიუხედავად იმისა, რომ ჩვენი სურვილებიდან ბევრი ნამდვილად კარგია და დიდი ალბათობით ღვთისგან მომდინარეობს, ჩვენი ძველი ბუნების არცერთი ნაწილი არ შეიძლება უცვლელად დარჩეს—ჩვენ მთლიანად ახლადქმნილნი უნდა გავხდეთ ქრისტეში… თუნდაც “კარგი“ თვისებები უნდა დაექვემდებაროს ჯვარზე სიკვდილს და თავიდან შეიქმნას იესოს ბუნებაში. ჩვენი უარყოფითი თვისებები—ტყუილი, ლანძღვა, დროს ტარება და ა.შ. უნდა მოშორდეს და გარდაიქმნას ისეთ დადებით მახასიათებლებად, რომლებიც ქრისტესთვის სასიამოვნოა. მაგალითად: სიმართლის ლაპარაკი, სუფთა ენით საუბარი, თავისუფალ დროს ბიბლიის კითხვა, ლოცვა.

			თუმცა ადამიანის საუკეთესო თვისებებიც კი ძალიან შორსაა იესოს ბუნებისგან, ამიტომაც ჩვენი პატიოსნება, ღირსება, ალტრუიზმი და სხვა ყოველივე უნდა გარდაიქმნას, რათა გვქონდეს უფლის პატიოსნება, უბრალოება და სიკეთისთვის მზაობა.[29]

			იესო არ მოკვდა იმისთვის, რომ გვიხსნას თავისი ჯვრის ფორმის ცხოვრებისგან. პირიქით, მან გვიხსნა სწორედ იმისთვის, რომ ის ჩვენი ცხოვრებაც გახდეს. ეს ერთადერთი გზაა მისი აღმდგარი ცხოვრებისთვის. ის არ გვათავისუფლებს იმისთვის, რომ თვითონ შევქმნათ საკუთარი თავი და შემდეგ მოწყალედ დაგვიდასტუროს ეს არჩევანი. ამის ნაცვლად ის გვაძლევს თავის ცხოვრებას, რომ მივიღოთ და ვიცხოვროთ მისით როგორც საკუთარით და განუწყვეტლივ წარვუდგინოთ ის ქვეყანას, რათა მისი მართებული წესრიგი მუდამ იყოს ქვეყნიერების წინაშე.[30] სიყვარული, რომელსაც ქრისტეს საპასუხოდ უნდა ვთავაზობდეთ, არის სიყვარული, რომელიც ქრისტეს ყველაფერზე მაღლა აყენებს, მათ შორის, ყველაზე მნიშვნელოვანზე – ჩვენზე და ჩვენს სურვილებზე მაღლა. მადლი არ არის ღვთის მიერ იმის მიღება რანიც ვართ, არამედ მისი გამარჯვება ცოდვაზე და სიკვდილზე მათთვის, ვინც მთლიანად ანდობს თავს ქრისტეს.

			 ეს—ჩვენი მცირედი სიყვარულის დაქვემდებარება მისი დიდი სიყვარულისადმი და არა პირიქით—განხორციელებულია იატაკქვეშა ეკლესიაში მთელი მსოფლიოს მასშტაბით, ისევე როგორც, ეს ხდებოდა მთელი ისტორიის განმავლობაში. ამ ეკლესიისგან ჩვენ შეგვიძლია და უნდა ვისწავლოთ კიდეც ბევრი რამ. იატაკქვეშა ეკლესია საპირწონეა სექსუალური რევოლუციისა. სექსუალური რევოლუცია ღვთის დიდებას სწირავს მსხვერპლად თავისი სასიცოცხლო ენერგიის შესანარჩუნებლად, ხოლო იატაკქვეშა ეკლესია თავის სასიცოცხლო ენერგიას სწირავს მსხვერპლად ღვთის დიდების შესანარჩუნებლად. როგორც სტივენ ადუბატო აღნიშნავს: “მათი მოწმობა … გვაიძულებს დავსვათ კითხვა: შესაძლებელია კი თანამედროვე კაცისა და ქალისთვის, რომ თავიანთი ცხოვრება მიუძღვნან რამეს, საკუთარი თავის გარდა?“[31]

			V. რა არის იატაკქვეშა ეკლესია?

			იატაკქვეშა ეკლესიის ჩვენეული სურათი წარმოდგენებზე უფროა დაფუძნებული, ვიდრე რეალობაზე. შედეგი კი ის არის, რომ ასევე ვერ წარმოგვიდგენია, როგორ უნდა მოვემზადოთ მასთან შეერთებისთვის. როდესაც ვისმენთ ფრაზას “იატაკქვეშა ეკლესია“, წარმოვიდგენთ ადამიანებს, რომლებიც იმალებიან სიბნელეში, რათა ხელში არ ჩაუვარდნენ იმ ძალას, რომელსაც შეუძლია მათი განადგურება; წარმოვიდგენთ ადამიანებს, რომლებიც სახლებიდან იპარებიან, რათა დაესწრონ ღვთისმსახურებას ტყეში, რომლებიც ჩურჩულით გალობენ ჰიმნებს და სახლში ზეწრების ქვეშ დამალულები კითხულობენ ბიბლიას, სანთლის შუქზე. 

			ამ წარმოდგენებში ბევრი რამ ასეც არის, მაგრამ იატაკქვეშა ეკლესია არც მისი არაორგანიზებულობით, არც მისი ფარულობით და არც გაქრობასთან სიახლოვით არ განისაზღვრება. იატაკქვეშა ეკლესია საერთოდ არ არის დავალებული თავისი არსებობისთვის დევნისგან. დევნა მხოლოდ წარმოაჩენს მას; მას არ შეუძლია მისი შექმნა. 

			იატაკქვეშა ეკლესია ქრისტეს საქმის განუყოფელი ნაწილია, რომელიც მაშინ ჩნდება, როდესაც საჯარო ეკლესიას აღარ შეუძლია გააგრძელოს არსებობა—იქნება ეს გამანადგურებელი შეტევის გამო გარედან თუ ჩამოქცევის გამო შიგნიდან. ის ჩნდება მსგავსი გარემოებების დროს, თუმცა იქმნება მაშინ, როცა ქრისტიანები ერთობლივად ემორჩილებიან უფლის შეგონებას: “თუ მიწაში ჩავარდნილი ხორბლის მარცვალი არ მოკვდა, მარტო დარჩება; და თუ მოკვდა, ბევრ ნაყოფს გამოიღებს.“[32] ამგვარად ის იატაკქვეშა ეკლესია იმიტომ კი არ არის, რომ იმალება, არამედ, მიწაში ჩავარდნილი ხორბლის მარცვლის მსგავსად, წარმოადგენს იმ ეკლესიის ნაწილს, რომელიც უკვე მოკვდა ქვეყნიერებისთვის. და რადგან უკვე მოკვდა ქვეყნიერებისთვის, მოწყვლადიც აღარ არის ქვეყნიერების შეტევის წინაშე. მას შეუძლია მყარად იდგეს, როცა თავსხმაა, როცა წყალდიდობაა, როცა ქარიშხალია, რომლებიც ვერას აკლებენ ამ სახლს.[33]

			ეს არის განსხვავება, რომლითაც საჯარო და იატაკქვეშა ეკლესიები პასუხობენ დევნას. საჯარო ეკლესია რეაგირებს მასზე, როგორც საჯარო ორგანიზაცია. თავდასხმის შემთხვევაში, ის იცავს თავის ინტერესებს, ქონებას, უფლებებს, ცხოვრების წესსა და რწმენას. ამ ბრძოლას საფუძვლად უდევს ზემოხსენებულის დაკარგვის რეალური შიში. ეს შიში აშკარა ხდება იმ ბრძოლებში, რომლებსაც საჯარო ეკლესია მართავს თავისი მტრების წინააღმდეგ: სასამართლო პროცესებში, საპროტესტო აქციებსა და დემონსტრაციებში, საჯარო ცნობიერების ამაღლებისა და დარწმუნების მცდელობებში. ბრაზი და სასოწარკვეთა ნელ-ნელა ემატება ერთმანეთს და საბოლოოდ აზიანებს საჯარო ეკლესიის ქრისტიანულ მოწმობას საზოგადოების თვალში. საჯარო ეკლესია ზოგჯერ მცირე გამარჯვებებს აღწევს, ზოგჯერ კი მარცხდება, მაგრამ ყოველი ასეთი ბრძოლა საზოგადოების მზარდ უკმაყოფილებას იწვევს მის წინააღმდეგ. საბოლოოდ, ეკლესია თავადვე იწყებს თავის განადგურებას. მისი სეგმენტები – მთავარი ეკლესიები, თეოლოგები და დენომინაციები – ამართლებენ მტრებთან კომპრომისს და საჯაროდ გმობენ იმ ჯგუფებს, რომლებიც უარს ამბობენ იმავეს გაკეთებაზე. საბოლოოდ კი, ისინი თავად ხდებიან მდევნელები. ამასობაში ეკლესიის დანარჩენი ნაწილი საკუთარ თავს ფიტავს – ფინანსურად, ფიზიკურად, სულიერად – მთელი ძალ-ღონით ცდილობს გადაირჩინოს თავი. ამ პროცესში მისი თეოლოგია და პრაქტიკა მრუდდება, ის დაუდევრად ცდილობს ქრისტიანობა მოირგოს თავზე, როგორც ზეწარი, რომ რწმენა ეკლესიის სამსახურში ჩადგეს. სწორედ ასეთი რამ უკვე ხდება, განსაკუთრებით შტატებში, სადაც საზოგადოებრივი ეკლესია განაგრძობს ბორძიკს სექსუალური რევოლუციის წინაშე, რომელმაც მას მოულოდნელად შეუტია. 

			მაგრამ ეს არ არის იატაკქვეშა ეკლესიის გზა, რომელიც ხასიათდება მტკიცე სიყვარულით ქრისტეს მიმართ და ტანჯული სიყვარულის თეოლოგიით. იატაკქვეშა ეკლესია ერთგულია სიყვარულისა და ეს სიყვარული არაა საკუთარი თავისკენ მიმართული. ვინაიდან ის უკვე მკვდარია, აღარ ცდილობს თავის დაცვას ან შენარჩუნებას. იგი თავისუფალია, რათა მხოლოდ უფალს ემსახუროს, რათა ისმინოს და აღასრულოს ღვთის მთელი სიტყვა და უპატრონოს იმ საღვთისმეტყველო მემკვიდრეობას – “იმედს“ – რომელიც ჩაბარდა, ისე, რომ არც არაფერი დაამატოს და არც არაფერი უგულებელყოს. იგი არ აღმოჩნდება მოუმზადებელი ქვეყნიერების წინაშე, რადგან გულთან მიიტანა უფლის გაფრთხილება: “ქვეყნიერებაზე გასაჭირი გექნებათ.“ იგი არ მოქმედებს შიშით, რადგან უფლის ნუგეში აქვს გულში: “მაგრამ გამაგრდით, მე ვძლიე ქვეყნიერებას.“[34] იგი ემორჩილება უფლის მოწოდებას დადოს მახვილი, ამიტომაც არ იყენებს ამქვეყნიურ “მახვილს“ – სასამართლოებს, მედიას, პოლიტიკას – ამის ნაცვლად, იგი შეიარაღებულია მხოლოდ კრავის სისხლით და მისი მოწმობის სიტყვით.[35] როცა შეურაცხყოფენ – არ პასუხობს შეურაცხყოფით; როცა წყევლიან – არ წყევლის საპასუხოდ; როცა დევნიან – ლოცავს; როცა კლავენ – პატიობს. იგი არ ანდობს საკუთარ თავს ქვეყნიერებას, რადგან იცის, რა აქვს ქვეყნიერებას გულში. იგი არ იმალება. ის აგრძელებს თავის საქმეს ქვეყნიერების წინააღმდეგობის მიუხედავად და თავის სტრატეგიასაც შესაბამისად ადგენს. იგი ყოველთვის ემსახურება, მათ შორის მტრებსაც, მაგრამ ისე როგორც უფალს – ანუ ის ემსახურება ქვეყნიერებას არა ისე, რომ მას დაემსგავსოს. იგი სიხარულით იხდის ფასს იმისათვის, რომ სახელი არ გაიტეხოს ქვეყნიერებასავით, და ხარობს, როდესაც იტანჯება, რადგან ღირსი გახდა დაიტანჯოს მისი სახელისთვის.[36] იგი ყოველთვის მზადაა პასუხი გასცეს ყველას იმ იმედისთვის, რომელიც მას აქვს, როდესაც ქვეყნიერება მოსთხოვს ახსნა-განმარტებას. მაგრამ ის ამას აკეთებს “სიმშვიდით და მოწიწებით… [კეთილი სინდისით, რათა, რისთვისაც აძაგებენ, როგორც ბოროტმოქმედს, იმაში შერცხვნენ … ქრისტესმიერი კეთილი ქცევის შეურაცხმყოფელნი.“[37]

			მოკლედ რომ ვთქვათ, იატაკქვეშა ეკლესია საერთოდ არ ებრძვის სექსუალურ რევოლუციას და მის შემოტევებს. იგი უბრალოდ რჩება ეკლესიად. ის არ ირგებს ქრისტიანობას, თითქოსდა, რწმენა იყოს მისი მსახური. მიუხედავად იმისა, რომ ის მოწიწებითა და პატივისცემით არის განწყობილი რწმენის კათოლიკურობის (საყოველთაობის) მიმართ, ამიტომაც უარს ამბობს გადაიქცეს ერთი თაობის ეკლესიად. მან იცის, რომ რაც მოითხოვება არ არის სიკვდილი რწმენის დასაცავად, არამედ სიკვდილია მისი პრაქტიკული განხორციელებისათვის. ის სიკვდილი შეიძლება დადგეს ერთ წამში, მოწამეობრივად, სისხლის დათხევით, ან ის შეიძლება დადგეს ყოველდღიურად – როდესაც უკვდები საკუთარ თავსა და ქვეყნიერებას, რაც ასევე მოწამეობაა, რომლის დაფასებაც მას ასწავლეს. 

			თუ იატაკქვეშა ეკლესია ისტორიაში ხშირად გამოისახება, როგორც ეკლესია შენობების, იურიდიული სტატუსის ან მიწიერი რესურსების გარეშე, ეს მხოლოდ იმიტომ, რომ მან ისწავლა მათი “გადაყრა“ – არა მხოლოდ კაპიტალისტი მბრძანებლების, დამთრგუნველი მორალის, ან თითქოსდა მოძველებული სექსუალური ეთიკის, არამედ “ყველაფრის, რაც აბრკოლებს და ცოდვის, რომელიც ასე მარტივად გვითრევს, რათა

			“გავირბინოთ ჩვენს წინ მდებარე სარბიელი. შევხედოთ რწმენის წინამძღვარსა და სრულმყოფელს – იესოს, რომელმაც იმ სიხარულისათვის, რომელიც მოელოდა, დაითმინა ჯვარი, უგულებელყო შერცხვენა და ღმერთის ტახტის მარჯვნივ დაჯდა.“[38]

			იატაკქვეშა ეკლესია ეკლესიის სწორედ ის ნაწილია, რომელმაც ისწავლა, რომ არაა მოწოდებული შენობების, დენომინაციების, ქონების, ცხოვრების წესის ან საკუთარი ინტერესების დასაცავად. ამიტომაც იატაკქვეშა ეკლესიისთვის მზადება არ ნიშნავს, რომ ის უნდა მოემზადოს სექსუალური რევოლუციის წინააღმდეგ საომრად, არა პირიქით, არ უნდა მოემზადოს ამისათვის. ეს ნიშნავს მოემზადოს ქრისტეთი შთაგონებული საჯარო ეკლესიის იმ სკულპტურების მოცილების, ჩამოშლისა და გამოწვევისთვის, რომლებიც იატაკქვეშა ეკლესიას ზემოდან ადგას, მაგრამ საბოლოო ჯამში არ წარმოადგენს მის არსებით ნაწილს. იატაკქვეშა ეკლესიისთვის მზადება ნიშნავს, ემზადო იმისათვის, რომ იყო სრულფასოვანი ქრისტიანი დღის შუქზე, როდესაც ქვეყნიერება ყოველგვარ პატივს წაგვართმევს და ჩვენი სიშიშვლის დასაფარად მხოლოდ უფლის დიდება დაგვრჩება.

			VI. მომზადების დრო მოახლოებულია

			ეს ისევ გვაბრუნებს მთავარ კითხვასთან – რატომ უნდა მოვემზადოთ იატაკქვეშეთში ჩასასვლელად. შესაძლოა იმიტომ, რომ ჩვენ დაბრკოლებას წარმოვადგენთ სექსუალური რევოლუციისთვის – ჩვენ, რომლებმაც, ეფესელთა 4:24-ის სიტყვებით, “[შევიმოსეთ] ახალი ადამიანი, რომელიც შექმნილია ღმერთისამებრ, სიმართლითა და ჭეშმარიტების სიწმიდით,“ თუმცა არ უნდა მივიჩნიოთ საკუთარი თავი რეპრესიულ საშუალებად. სექსუალური რევოლუცია არ არის ის საკითხი, რომლის გამოც გადავწყვიტეთ ჩვენ გამოსვლა, არა, ის საკითხია, რომლის გამოც თავისუფალი მსოფლიოს ხელისუფლებებმა და მოსახლეობამ გადაწყვიტეს ჩვენს წინააღმდეგ გამოსვლა. 

			როგორც ეკლესიისა და ასევე თავისუფალი სამყაროს შვილები, ჩვენ არ ვართ მიჩვეულნი არჩევანის გაკეთებას მათ შორის. და მითუმეტეს, არ ვართ მიჩვეულნი იმას, რომ ჩვენ თავისუფლების დამთრგუნველად გამოგვსახავენ. მაგრამ იესო არ არის ისე, როგორც ქვეყნიერება, და როდესაც მსოფლიო – თუნდაც თავისუფალი – მხარს უჭერს თავისუფლებას, ვცოდოთ და გვიზღუდავს იმ თავისუფლებას, რომ არ ვცოდოთ, მაშინ ეს თავისუფალი სამყარო ავლენს თავის ნამდვილ სახეს, რომ ის უბრალოდ კიდევ ერთი სახეცვლილებაა იმ “ქვეყნიერებისა“, რომელიც ყოველთვის მტრულად იყო განწყობილი ღვთის საქმეთა მიმართ.

			საბოლოოდ, ტრადიციული ქრისტიანობა არ გამხდარა უფრო პოპულარული სამხრეთ კორეაში, ვიდრე ჩრდილოეთ კორეაში, რადგან ტრადიციული ქრისტიანობა ეწინააღმდეგება იმ ფუნდამენტურ საფუძვლებს, რაზეც ნებისმიერი საზოგადოება – მათ შორის ესეც – არის აგებული. საკითხი ის კი არ არის, სად არის ჩვენთვის უფრო სასიამოვნო ცხოვრება (კომუნისტურ თუ კაპიტალისტურ საზოგადოებაში), არამედ ის, სად არის უფრო სასიამოვნო ღმერთისთვის ცხოვრება, სად არის ის მისაღები და სად მიესალმებიან მას. და აღმოჩნდება, რომ ღმერთი არც სამხრეთ კორეაშია უფრო მისაღები, და არც ჩრდილოეთ კორეაში – ორივეგან ერთნაირად უკუაგდებენ, რადგან ის არც სექსუალური რევოლუციის ღმერთია და არც კომუნისტური რევოლუციის. რომ ეს რევოლუციები ერთი და იმავე მონეტის ორი მხარეა – ორივე მოჭრილია იმ “ადამიანთა მოდგმის მიერ, რომელიც ისწრაფვის სრული ავტონომიისკენ“ მონოთეისტური ღმერთისგან.[39] ამ ორ რევოლუციას ერთი და იგივე ფესვი აქვს. როდესაც მხარეები ერთმანეთს უყურებენ დემილიტარიზებული ზონის ორი მხრიდან, გამოდის, რომ ისინი, რომლებიც დიდი ხნის მანძილზე იყვნენ მოტყუებულნი ერთ რევოლუციით უყურებენ მათ, რომლებიც ახლახან მოტყუვდნენ მეორე რევოლუციით.

			სამხრეთ კორეის მთავრობა არა მხოლოდ სექსუალური რევოლუციის მონაწილეა, იგი მისი ერთ-ერთი ყველაზე მხურვალე მომხრეცაა. 2011 წელს, “Gangnam Style“-მდე დიდი ხნით ადრე, ე. წ. “კულტურული კონტენტის ექსპორტის“ – KPOP და კორეული დრამების წლიური შემოსავალი უკვე 4 მილიარდი დოლარით იყო შეფასებული. ეს იმას ადასტურებს, რომ ამ კულტურული ფასეულობების აქტივების ფასი შეადგენს 83.2 მილიარდ აშშ დოლარს. იგი გამოყოფს ეროვნული ბიუჯეტის 1%-ს “პოპულარული კულტურის განვითარებისთვის“ და აქვს ასევე 1 მილიარდიანი ფონდი შემდგომი “განვითარებისთვის.“ ეს ნიშნავს, რომ ისინი გადასახადის გადამხდელთა ფულს ხარჯავენ KPOP მუსიკალური კლიპების თარგმნისთვის უცხო ენებზე და იმაზე, რომ სხვა ქვეყნების სატელევიზიო ქსელებს გადაუხადონ მათი პროგრამების ტრანსლირებისათვის.[40] მათ იციან, რომ როდესაც ეს ვარსკვლავები პლასტიკურ ქირურგიას მიმართავენ, ახალ მობილურ ტელეფონს ყიდულობენ, ახალ ვარცხნილობას იკეთებენ, იყენებენ კოსმეტიკას ან ხელჩანთას ყიდულობენ, კორეული ეკონომიკა ყვავის იმის გამო, რომ მომხმარებლები ბაძავენ მათ. ასე რომ, სამხრეთ კორეის მთავრობა ნაკლებად არის ნეიტრალური ამ ფასეულობებთან დაკავშირებით. შეადარეთ დღევანდელი კორეული დრამის ან “KPOP-ს“ სიმღერები იმას, რაც იყო ათი წლის წინ. ყურადღება მიაქციეთ სექსუალურობის ზრდას და უფრო გაბედულ ფორმებს. სამხრეთ კორეის მთავრობა კარგად არის გათვითცნობიერებული გლობალურ კულტურულ განვითარებებში. ის ამ “ცვალებადი ღირებულებების“ არეკვლას საკუთარ კულტურულ კონტენტში მიიჩნევს “ყველაზე ძლიერ ინსტრუმენტად K-კულტურის გლობალური გავრცელების არხების გაფართოებისთვის და მისი მომხმარებლების დივერსიფიკაციისთვის“.[41]

			სამხრეთ კორეის მთავრობა არამხოლოდ ეკონომიკური მიზნებისთვის ავითარებს თავის კულტურულ ფასეულობებს, არამედ იყენებს მათ იდეოლოგიური ბრძოლისათვის, განსაკუთრებით ჩრდილოეთ კორეასთან ურთიერთობაში. ახლა საზღვრის იქით პოლიტიკური გამოსვლები აღარ არის მიმართული. ეს KPOP-ია. მოწინააღმდეგის მხარეს მის დასასუსტებლად, MP3-ს, საჰაერო ბუშტებისა და დრონების საშუალებით კაპიტალიზმის საქებარი სიტყვები კი აღარ გადაედინება. ეს კორეული დრამებია.

			ამიტომ, არ უნდა ველოდოთ, რომ სამხრეთ კორეის მთავრობა იქნება ჩვენი მოკავშირე სექსუალური რევოლუციის წინააღმდეგ ბრძოლაში. მეტიც, იმის გამო, რომ კორეულ ეკლესიებს ისტორიულად ძლიერი ურთიერთობა აქვთ კორეის მთავრობასთან, თამამად შეგვიძლია ვიფიქროთ, რომ კორეულ მთავრობას ჩვენი მოკავშირეობის იმედი ექნება ამ საკითხში და მხარს დავუჭერთ იმას, რაც მისი აზრით, საუკეთესოდ პასუხობს კორეის ეროვნულ ინტერესებს.

			ზუსტად ასეთივე მდგომარეობაა სკანდინავიურ ქვეყნებში – დანიაში, ფინეთში, ისლანდიაში, ნორვეგიასა და შვედეთში. მაარიტ იანტერა-იარებორგი სამართლის პროფესორია უპსალას უნივერსიტეტში (შვედეთი). ის, არა ქრისტიანული პერსპექტივიდან, არამედ – სკანდინავიური სამართლისა და საზოგადოების პერსპექტივიდან გამომდინარე – წერს იმის შესახებ, თუ რას ელიან სკანდინავიის ქვეყნების მთავრობები ეკლესიისგან სექსუალურ რევოლუციასთან დაკავშირებით. ის ძალიან მკაფიოა ამ საკითხში: “სახელმწიფოს შეუძლია ჰქონდეს მოლოდინი, რომ ეკლესია – ყოველ შემთხვევაში, ე.წ. ეროვნული სახალხო ეკლესია[42] – ფეხს აუწყობს ახალ რეალობას, მიუხედავად იმისა, რომ თავად მას არ შეუძლია გადაწყვეტილება მიიღოს ამ საკითხებთან დაკავშირებით.[43] იგი ხაზს უსვამს, რომ ეკლესიამ იმედი არ უნდა გაუცრუოს სახელმწიფოს ამ საკითხში: 

			რითი აიხსნება ცვლილება ე. წ. სახალხო ეკლესიების პოზიციაში ერთსქესიანთა ურთიერთობების იურიდიული გაფორმების საკითხში, მაშინ, როცა ისინი თავდაპირველად წინააღმდეგები იყვნენ როგორც პარტნიორობის რეგისტრაციის, ასევე მოგვიანებით – ერთსქესიანთა ქორწინების? ზოგადი ახსნა შეიძლება იყოს ამ ეკლესიების, როგორც ეროვნული სახალხო ეკლესიების, ისტორიული როლი და მდგომარეობა, რომელთაც თითოეული შტატის მოსახლეობის უმეტესი ნაწილი ეკუთვნის. იმისათვის, რომ დარჩეს საზოგადოების ნაწილად, ეროვნულ, სახალხო ეკლესიას არ შეუძლია ეყრდნობოდეს ისეთ ღირებულებებს, რომლებიც ძლიერ განსხვავდება საზოგადოებაში დამკვიდრებული ძირითადი ღირებულებებისგან – მიუხედავად სახელმწიფოსთან კავშირის შესუსტებისა. მაგალითად, რამდენიმე წლის წინ, როდესაც ფინეთის ეკლესიის ერთმა ეპისკოპოსმა ერთსქესიან ურთიერთობებზე კრიტიკული განცხადებები გააკეთა ერთ-ერთ ინტერვიუში, ათასობით ადამიანმა დატოვა ეკლესია და ეს შემთხვევა ფინურ მედიაში ქვეყნის მასშტაბით მთავარი სიახლე გახდა.[44]

			ის გამოხატავს შეხების წერტილს, რომელზეც ეკლესიამ და სახელმწიფომ მშვიდობას მიაღწიეს სექსუალური რევოლუციის საკითხში. 

			ბიბლიური თეოლოგიის თვალსაზრისით, სიყვარულის მცნება ყველა სხვა მცნებასა და აკრძალვაზე მაღლა დგას ბიბლიაში. ამიტომაც, თანაცხოვრების ფორმების საკითხში, გადამწყვეტ ფაქტორს წარმოადგენს არა კონკრეტული ბიბლიური მუხლები, არამედ ის, თუ რა არის სასარგებლო ან საზიანო ადამიანებისთვის. ეს ნიშნავს, რომ როდესაც ეკლესიამ უნდა ჩამოაყალიბოს აზრი ერთსქესიან წყვილთა ქორწინებაზე, შესაბამისი და მნიშვნელოვანია კითხვა – საზიანოა თუ სასარგებლო ეს ადამიანებისთვის.[45]

			სიყვარულის ეს განმარტება სრულიად უარყოფს იმ მნიშვნელობას, რომელიც ქრისტიანული ტრადიციის საფუძველში ძევს: სიყვარულია, ღმერთის მიერ მსოფლიოს მოწყალე და მართებული მოწესრიგება (და მისი მადლით ამ მსოფლიოს ხელახალი მოწესრიგება (განახლება), რომელიც გაგვათავისუფლებს ცოდვისგან, ჩვენი ხორცის ჯვარცმით. ქრისტიანები, რომლებიც უარს ამბობენ ხელში აიღონ საჭრისი, რათა შეცვალონ ჩვენი ტრადიციის ორი ათასწლოვანი სიყვარულის განსაზღვრება, სულ უფრო მეტად აღიქმებიან როგორც ფანატიკოსები – პოტენციურად საშიშნი, რომლებიც საჭიროებენ კონტროლს, დაკვირვებას, შეკავებას, მონიტორინგს და, რა თქმა უნდა ისინი დაცინვის ობიექტები ხდებიან.

			როგორც პიტერ ლეიტჰარტი აღნიშნავს, ეს ჯერ კიდევ ერთი თაობით ადრე იწინასწარმეტყველა აუგუსტო დელ ნოჩემ. დელ ნოჩე იყო ქრისტიანი ფილოსოფოსი, რომელიც დაახლოებით იმავე ეპოქაში ცხოვრობდა, რომელშიც ხუცესი ვურმბრანდი – და რომელმაც იტალიაში ფაშიზმი და კომუნიზმი გადაიტანა. დელ ნოჩე გრძნობდა, რომ ეკლესია თავისუფალ მსოფლიოში მალე გაცილებით დიდ გამოწვევებს შეეჩეხებოდა სექსუალური რევოლუციის გამო, ვიდრე ოდესმე განუცდია კომუნიზმის დროს. ლეიტჰარტი აჯამებს იმას, რასაც დელ ნოჩე ფიქრობდა, რომ გადახდებოდათ იმ ქრისტიანებს, რომლებიც უარს იტყოდნენ კომპრომისზე წასულიყვნენ თავიანთ რწმენასთან სექსუალური რევოლუციის გამო.

			ღირებულებათა ტრანსცენდენტური ავტორიტეტის ერთგული მორწმუნეები, იქნებიან მარგინალიზებული და დაქვეითებული მეორეხარისხოვან მოქალაქეებად. საბოლოოდ, ისინი აღმოჩნდებიან “მორალურ“ საკონცენტრაციო ბანაკებში, თუმცა ვის შეუძლია სერიოზულად ფიქრობდეს, რომ მორალური სასჯელი ნაკლებად მკაცრი იქნება, ვიდრე ფიზიკური. ამ პროცესის ბოლოს დგას სულიერი გენოციდის ვერსია.[46]

			ამიტომაც არაა რთული იმისი გაგება, თუ რატომ ხდება მოცემული მოვლენები სკანდინავიურ ქვეყნებში. როგორც ლეიტჰარტი აღნიშნავს, “ყველა თეოლოგიური მოსაზრება განისჯება ლიბერალიზმის სპეციფიკური ხედვით თავისუფლებისა და სამართლიანობის შესახებ“.[47] ერთადერთი თეოლოგიური მოსაზრება, რომელსაც უფლება ექნება ეკლესიის ზღურბლს გადააბიჯოს, იქნება ის, რომელიც ხელს უწყობს და არ ახშობს სექსუალურ რევოლუციას.

			ამგვარად, რელიგიის თავისუფლება დადის თაყვანისცემის თავისუფლებად მათთვის, ვინც არ ეთანხმება სახელმწიფოს სექსუალურ ორთოდოქსიას. თაყვანისცემის თავისუფლება ნიშნავს იმას, რომ ჩვენ შეგვიძლია ვთქვათ, რაც გვინდა ჩვენს შენობებში იმ პირობით, რომ ეს არ იმოქმედებს იმაზე, რასაც ვაკეთებთ შენობებს გარეთ. სამწუხაროდ ეს ის გარიგებაა, რომელზეც ისტორიულად ბევრი ეკლესია შეიძლება წავიდეს.

			შესაძლოა, სწორედ ამიტომ გვხვდება იატაკქვეშა ეკლესია ხშირად სახლებში და არა ეკლესიის შენობებში: საჯარო ეკლესიის შენარჩუნების ფასი მეტისმეტად მაღალია და ამ ფასის მხოლოდ მცირე ნაწილია ფინანსური. ღვთის სახარება ძალიან დიდია იმისათვის, რომ მორალურ გეტოებში ჩაიკეტოს. ამდენად, როცა თავისუფალი მსოფლიოს მთავრობებს მიაჩნიათ, რომ ეკლესიას უნდა დაუწესონ საზღვრები ყველა ადამიანის თავისუფლების დაცვის საბაბით, ჩვენ ვრწმუნდებით – რომ ქრისტიანული თავისუფლება მოითხოვს ჩვენს მზადყოფნას იატაკქვეშა ეკლესიისთვის.

			

			
				
						39 ჯონ მ. რისტი, 2014. ავგუსტინეს სახეცვლა: სიყვარული, ცოდვა და თავისუფლება დასავლური მორალური ტრადიციის კონტექსტში. კემბრიჯი: კემბრიჯის უნივერსიტეტის გამომცემლობა, გვ. 10.


						40 მელისა ლეონგი, 2014. “როგორ გახდა კორეა მსოფლიოს ყველაზე მოდური ბრენდი.“ ფაინანშლ პოსტი. http://business.financialpost.com/news/retail-marketing/how-korea-became-the-worlds-coolest-brand


						41 ჩუნგ ჯუ-ვონი და ლი იუნ-ჯუნი, 2016. “(საკვლევი თემა) ქეი-პოპი და ქეი-დრამები უნივერსალური ღირებულებების მიღებით მიზნად ისახავენ გლობალური მიმზიდველობის გაზრდას.“ იონჰაპის საინფორმაციო სააგენტო. http://english.yonhapnews.co.kr/focus/2016/10/31/88/1700000000AEN20161031007600315F.html.


						42 ევროპაში არსებობს ეკლესიების ორი ტიპი: ეროვნული (ან ხალხური) ეკლესია და თავისუფალი ეკლესია. ეროვნული ეკლესიები ევროპის ქვეყნების ოფიციალურ ეკლესიებს წარმოადგენენ. მათ მხარს უჭერს სახელმწიფო და ისინი ფინანსდებიან გადასახადებიდან მიღებული თანხით. თავისუფალი ეკლესია, თავის მხრივ, არ არის ოფიციალურად დაკავშირებული სახელმწიფოსთან და მას აფინანსებს მრევლი.


						43 მარიტ იანტერა-იარებორგი, 2016. “სკანდინავიური ხედვა ჰომოსექსუალობაზე, თანასწორ უფლებებსა და რელიგიის თავისუფლებაზე.“ ჯეკ ფრიდმენი, ტიმოთი შოუ და თომას ფარ (რედ.). რელიგიური თავისუფლება და გეი უფლებები: აღმავალი კონფლიქტები შეერთებულ შტატებსა და ევროპაში. ოქსფორდი: ოქსფორდის უნივერსიტეტის გამომცემლობა. ლოკაცია 5595.


						44 მარიტ იანტერა-იარებორგი, 2016. ლოკაცია 5631.


						45 იქვე (იმავე წყაროში), ლოკაცია 5667.


						46 ავგუსტო დელ ნოჩე, 2015. “მოდერნობის კრიზისი“. კინგსტონი, ონტარიო: მაკგილ-ქუინსის უნივერსიტეტის გამომცემლობა, გვ. 153.


						47 პიტერ ლეითარტი, 2016. “მოძღვრები, მოთამაშეები და რელიგიური თავისუფლება.“ ფირტ თინგს. https://www.firstthings.com/blogs/leithart/2016/09/referees-players-and-religious-liberty


				

			
		

	
		
			VII. მომდევნო მე-2 და მე-3 ტომის შესახებ

			ყველაზე რთული და უპრეცედენტო ჩვენს მდგომარეობაში არის ის, რომ წარსულში, როცა დევნა იწყებოდა, ეკლესიას შეეძლო დაბრუნებოდა თავის იატაკქვეშა ფესვებს – ოჯახს. ანუ, როგორც ხუცესი ვურმბრანდის ესსედან ჩანს, მას შეეძლო შეკრებილიყო ოჯახებში, რომელთაც ქრისტიანობა ყოველთვის თვლიდა რწმენის “პირველ ეკლესიად“.[48] როგორც რადნერი აღნიშნავს, ოჯახი არის “სულიერი ფორმირების მეტაფორის ცენტრალური საფუძველი“, ასევე “სულიერი ფორმირების განხორციელების რეალური არე“.[49] სწორედ აქ გადაეცემა ტრადიციები, განსაკუთრებით კი, როგორც დელ ნოჩე აღნიშნავს –“, მყარი მონოგამიური ქორწინების იდეა და მასთან დაკავშირებული სხვა ფასეულობები (ზომიერება, სიწმიდე, თავშეკავება)“,[50] ასევე ქრისტიანული წარმოდგენები უბიწოებაზე, რელიგიურ უქორწინებლობაზე და მეგობრობაზე.

			მაგრამ სწორედ ოჯახია ის, რაც ძირფესვიანად იქნა ამოძირკვული სექსუალური რევოლუციის მიერ. შესაბამისად, ამ სერიის მეორე და მესამე ტომი ეძღვნება ქრისტიანობის “პირველი ეკლესიის“ – ოჯახის – მომზადებას იატაკქვეშა ეკლესიისთვის მზადების კონტექსტში. მეორე ტომი, “იატაკქვეშა ეკლესიის დაფუძნება“, წარმოადგენს პრაქტიკულ სახელმძღვანელოს იმის შესახებ, თუ როგორ შენდება იატაკქვეშა ეკლესიები “ოჯახიდან ზემოთ“, და არა “ამბიონიდან ქვემოთ“. მესამე ტომი, “ცხოვრება იატაკქვეშა ეკლესიაში“, წარმოადგენს დამოწაფების საშუალებებს და ჰერმენევტიკას ეკლესიის ტრადიციიდან, რათა მოემზადონ ქრისტიანები ღვთის სიტყვის მოსმენისა და შესრულებისთვის იატაკქვეშა ეკლესიის კონტექსტში. როგორც ყოველთვის, ვლოცულობთ იმისათვის, რომ ახალი არაფერი შევიტანოთ ქრისტიანულ თეოლოგიაში.

			და მართლაც, სწორედ ამიტომ ვურთავთ ამ სერიის პირველ ტომს თითქმის ოთხი ათწლეულის წინ დაწერილ ესსეს, რათა ვისწავლოთ, რომ ქრისტიანული თვალსაზრისით, ის, რასაც დღეს ვაწყდებით, სულაც არაა ახალი. ყოველთვის და ყველგან, მათ შორის აქ, სამხრეთ კორეაში, ქრისტიანები მზად უნდა იყვნენ ნებისმიერ წამს ქადაგებისთვის, ლოცვისთვის ან სიკვდილისთვის.

			

			
				
						48 იხ. 1 ტიმოთე 3:1-5.


						49 ეფრაიმ რადნერი, 2016. “დრო შენარჩუნებისთვის: თეოლოგია, სიკვდილობა და ადამიანის ცხოვრების ფორმა“. ვაკო, ტეხასი: ბეილორის უნივერსიტეტის გამომცემლობა, ლოკაცია 2097.


						50 ავგუსტო დელ ნოჩე, 2015. “მოდერნობის კრიზისი“. კინგსტონი, ონტარიო: მაკგილ-ქუინსის უნივერსიტეტის გამომცემლობა, გვ. 161.


				

			
		

	
		
			მზადება იატაკქვეშა ეკლესიისთვის – ახლა

			რიჩარდ ვურმბრანდი

		

	
		
			მზადება იატაკქვეშა ეკლესიისთვის – ახლა

			მიუგო ანანიამ: “უფალო, ბევრისგან მსმენია ამ ადამიანზე, რაოდენი ბოროტება უყო შენს წმიდებს იერუსალიმში… უთხრა მას უფალმა: “წადი, რადგან ის არის ჩემი რჩეული ჭურჭელი, რათა მიიტანოს ჩემი სახელი წარმართთა, მეფეთა და ისრაელის ძეთა წინაშე. ხოლო მე ვაჩვენებ მას, რამდენი უნდა იტანჯოს ჩემი სახელისთვის.“ (საქმეები 9:13,15-16)

			რამდენადაც მე ვიცი, არ არსებობს არცერთი თეოლოგიური სემინარია, ბიბლიური სკოლა ან უნივერსიტეტი მთელ მსოფლიოში, რომელსაც აქვს კურსი იატაკქვეშა ეკლესიის შესახებ. სემინარიაში შეიძლება ისწავლო საბელიანიზმისა და აპოლინარიზმის შესახებ. სემინარის დასრულებიდან ხუთი წუთის შემდეგ, მათ შესახებ უკვე დაგავიწყდება კიდეც. შეიძლება საბელიანელს ან აპოლინარელს ცხოვრებაში არც არასოდეს შეხვდე. ჩვენ შევისწავლით კოპტურ ეკლესიას და ყველა სახის მცირე სექტებს, რომელთა წარმომადგენლებს ასევე შეიძლება არ შეხვდეთ. იატაკქვეშა ეკლესია წარმოადგენს მსოფლიოს ერთი მესამედის ეკლესიას – იმ ადამიანებს, რომლებსაც ადრე არასდროს უფიქრიათ, რომ იატაკქვეშა ეკლესიის წევრობა მოუწევდათ. იმ დროს, როცა ამერიკა უოთერგეიტის სკანდალით იყო დაკავებული, კომუნისტებმა თხუთმეტი ქვეყანა ჩაიგდეს ხელში. ისლამი და ჰუმანიზმი გავლენასა და ძალას იძენენ. ქრისტიანმა ხუცესებმა უნდა იცოდნენ, როგორ გამოიყურება იატაკქვეშა ეკლესია და რითია ის დაკავებული. დიდ ბრიტანეთში ერთ ეპისკოპოსთან დაახლოებით ერთი საათი ვსაუბრობდი იატაკქვეშა ეკლესიის საქმიანობაზე. ბოლოს მან მითხრა: “მაპატიეთ, მაგრამ თქვენ საუბრობთ ჩემს ჰობიზე – ეკლესიის არქიტექტურით ძალიან ვარ დაინტერესებული. ხომ არ მეტყოდით, იყენებს თუ არა იატაკქვეშა ეკლესია გოთიკურ სტილს ეკლესიის შენობების აგებისას?“ 

			თუ გეტყოდით, ვინ არის ეს ეპისკოპოსი, ვერც კი შეძლებდით იმის წარმოდგენას, თუ როგორ შეიძლება რომ ეს კაცი, რომელსაც ამგვარი დიდი სახელი აქვს, ასეთ კითხვას სვამდეს.

			იატაკქვეშა ეკლესია ნაკლებად არის ცნობილი. ის ჩვენ გვერდით არსებობს, მაგრამ ჩვენ არც მზად ვართ მასში გასაწევრიანებლად და არც მომზადებულნი მისთვის. ყოველ ქრისტიან ხუცესს ახლა მთელი მსოფლიო წინ აქვს, როგორც თავისი სამწყსო; ჩვენ უნდა ვიცოდეთ ეს, რადგან შეიძლება მოგვიწიოს ტრაგიკულ გარემოებებში მოხვედრა. თუნდაც არ მოვხვდეთ ასეთ გარემოებებში, ვალდებულები ვართ დავეხმაროთ და დავმოძღვროთ ისინი, ვინც აღმოჩნდება ასეთ გარემოებებში.

			მუსლიმურ ქვეყნებში, წითელ ჩინეთში და სხვა მსგავს ადგილებში მრავალი მორწმუნე გახდა მსხვერპლი. ბევრი ჩასვეს ციხეში და ბევრიც სწორედ ციხეში მოკვდა. ამით ვერ ვიამაყებთ. უკეთესი იქნებოდა, კარგად გვცოდნოდა, როგორ გვემუშავა იატაკქვეშა პირობებში ისე, რომ არ დავეჭირეთ.

			ომში ისინი, ვინც საკუთარი სამშობლოსთვის კვდებიან, არ იწვევენ ისეთ აღტაცებას, ვიდრე ის გმირები, რომლებიც მტერს აიძულებენ მოკვდნენ თავიანთი სამშობლოსთვის. მე კი არ უნდა მოვკვდე ჩემი სამშობლოსთვის – ის (მტერი) უნდა მოკვდეს თავისი სამშობლოსთვის. აღტაცებული ვარ იმ ადამიანებით, ვინც ისე კარგად მუშაობს, რომ ვერ იჭერენ. ჩვენ უნდა ვიცოდეთ იატაკქვეშა საქმიანობა.

		

	
		
			ტანჯვისთვის მზადება

			იატაკქვეშა ეკლესიაში ტანჯვას თავიდან ვერ აირიდებ, რა სახის ზომებიც არ უნდა მიიღო, თუმცა ტანჯვა მაქსიმალურად უნდა შემცირდეს. 

			მოკლე დროში იატაკქვეშა ეკლესიის შესახებ კურსის ჩატარება შეუძლებელია. მოგიწოდებთ, სთხოვოთ თქვენს სინოდს ან კონფესიას, რომ შექმნას კურსები იატაკქვეშა ეკლესიის შესახებ. 

			რა ხდება იმ ქვეყანაში სადაც რეპრესიული რეჟიმი მკვიდრდება? ზოგიერთ ქვეყანაში ტერორი მაშინვე იწყება, როგორც მოზამბიკსა და კამბოჯაში. სხვა ადგილებში კი რელიგიური თავისუფლება, როგორც არასდროს, ისე იზრდება. ასე იწყება ყველაფერი. ზოგიერთმა რეჟიმმა ძალაუფლება ისე დაიმკვიდრა, რომ რეალური ძალაუფლება არც კი ჰქონია. მას ხალხი არ უჭერდა მხარს. მას არ ჰყოლია ორგანიზებული პოლიცია და არმიის ხელმძღვანელობა. რუსეთში კომუნისტებმა პროტესტანტებს მაშინვე დიდი თავისუფლება მისცეს, რათა გაენადგურებინათ მართლმადიდებლობა. როდესაც მართლმადიდებლობა გატეხეს, პროტესტანტების რიგიც დადგა. საწყისი მდგომარეობა დიდხანს არ გრძელდება. ამ პერიოდში ისინი ეკლესიებში შიგნიდან იჭრებიან და საკუთარ ხალხს ხელმძღვანელ პოზიციებზე აყენებენ. ისინი იკვლევენ ხუცესთა სისუსტეებს, რომელთაგან ზოგი შეიძლება ამბიციური იყოს, ზოგი კი ფულის მოყვარული. სხვას შესაძლოა რომელიმე დაფარული ცოდვა ჰქონდეს, რომლითაც დააშანტაჟებენ. ისინი ეუბნებიან მათ, რომ ამ ინფორმაციას გაავრცელებენ და ამ გზით საკუთარ ადამიანებს აყენებენ წინამძღოლებად. შემდეგ, ერთ დღესაც იწყება დიდი დევნა. რუმინეთში ასეთი სასტიკი რეპრესიები ერთ დღეში განვითარდა. ყველა კათოლიკე ეპისკოპოსი ციხეში ჩასვეს, ასევე დიდი რაოდენობით ბერები და მონაზვნები. შემდეგ სხვადასხვა დენომინაციათა მრავალი პროტესტანტი ხუცესი დააპატიმრეს, რომელთაგან ბევრი ციხეში მოკვდა.

			იესომ, ჩვენმა უფალმა, უთხრა ანანიას: “შეხვდი ტარსუსელ სავლეს. ის იქნება ჩემი იატაკქვეშა ხუცესი, ჩემი იატაკქვეშა მუშა.“ სწორედ ასეთი იყო პავლე – იატაკქვეშა ეკლესიის ხუცესი. იესომ დაიწყო იატაკქვეშა ხუცესის სწრაფი სწავლება ამ სიტყვებით: “მე ვაჩვენებ მას, რამდენი უნდა იტანჯოს…“ (საქმეები 9:16)

			იატაკქვეშა მუშაობისთვის მზადება იწყება ტანჯვისა და მოწამეობის შესწავლით. სოლჟენიცინი თავის წიგნში გულაგის არქიპელაგი აღნიშნავს, რომ საბჭოთა კავშირის ყოფილი პოლიციელები გადიოდნენ არესტოლოგიის (arrestology) კურსს – ეს იყო მეცნიერება იმის შესახებ, თუ როგორ უნდა დაეჭირათ ადამიანი ისე, რომ არავის შეემჩნია. თუ მათ შექმნეს ახალი ტერმინი არესტოლოგია, მაშინ ჩვენც შევქმნათ ტერმინი საფეროლოგია (sufferology) – ტანჯვის შესწავლა.

			მოგვიანებით, ჩვენ ვნახავთ იატაკქვეშა მუშაობის ტექნიკურ მხარეს, მაგრამ პირველ რიგში ამისათვის საჭიროა, გარკვეული სულიერი მომზადება. თავისუფალ ქვეყანაში იმისათვის, რომ გახდე ეკლესიის წევრი საკმარისია ირწმუნო და მოინათლო, მაგრამ იატაკქეშა ეკლესიაში ეს არ არის საკმარისი იმისათვის, რომ იყო მისი წევრი. შეგიძლია მოინათლო და გწამდეს, მაგრამ იატაკქვეშა ეკლესიის წევრი ვერ გახდები, სანამ არ გაიგებ რას ნიშნავს იტანჯო. შეიძლება გქონდეს უდიდესი რწმენა სამყაროში, მაგრამ თუ მზად არ იქნები ტანჯვისთვის, როცა პოლიცია დაგიჭერს, ორ სილას გაგაწნავენ და ყველაფერს დაფქვავ. ამიტომ, ტანჯვისთვის მზადება იატაკქვეშა საქმიანობის ერთ-ერთი არსებითი ნაწილია.

			ქრისტიანი არ უნდა ჩავარდეს პანიკაში, თუ ციხეში აღმოჩნდება. რიგითი მორწმუნისთვის ციხე ქრისტეზე დამოწმების ახალი ადგილია. ხუცესისთვის კი ციხე ახალი სამწყსოა – სამწყსო მცირე შემოსავლით, მაგრამ საქმიანობის დიდი შესაძლებლობით. ამ თემაზე ცოტას ვსაუბრობ ჩემს წიგნში “ღმერთთან ერთად ერთ-კაციან საკანში“. სხვა წიგნებში კი ვახსენებ მორზეს ანბანს, რომელიც ასევე წარმოადგენს იატაკქვეშა ეკლესიისთვის წვრთნის ნაწილს. თქვენ იცით რა არის ეს, ანბანი რომლის საშუალებითაც გზავნილები იცვლება. ამ ანბანით შეგიძლიათ სახარება უქადაგოთ მათ, ვინც თქვენს მარჯვნივ და მარცხნივ არიან საკნებში. ციხის პატიმრები მუდამ იცვლებიან. ზოგს უშვებენ საკნიდან, ზოგს კი სვამენ. ღმერთმა მრავალ ქრისტიანს, ვინც ციხეშია ნამყოფი, ამ ანბანის საშუალებით მისცა ქრისტესთან იმ ადამიანების მიყვანის პრივილეგია, რომლებიც არასდროს უნახავს. სხვები კი, მრავალი წლის შემდეგ, ხვდებიან მათ, ვინც მორზეს ანბანის დახმარებით მიიყვანეს ქრისტესთან. მე რამდენიმე სამწყსო მყოლია საერთო საკნებში.

			თავისუფალი სამყაროს სამწყსოში კვირა დილას შეგიძლია ზარი ჩამოჰკრა. ვისაც სურს მოდის ეკლესიაში, ვისაც არ სურს – არა. თუ ვინმეს შენი ქადაგება არ მოეწონა ამ კვირას, შემდეგ კვირას აღარ მოვა. თუ წვიმს, არც იმ შემთხვევაში მოვა. მაგრამ როდესაც ციხეა შენი სამწყსო, მაშინ მრევლიც შენთან ერთადაა მთელი დღე. თავისუფალი მრევლი საათს უყურებს: “უკვე ოცდაათი წუთია ქადაგებს. ნეტა როდის დაასრულებს?“ მაგრამ როცა ადამიანს აპატიმრებენ, საათსაც ართმევენ და მაშინ მრევლი მთელი კვირა შენთანაა – შეგიძლია იქადაგო დილიდან საღამომდე! მათ არჩევანი არ აქვთ. რუმინეთისა და რუსეთის ეკლესიის ისტორიაში არასოდეს მოქცეულა იმდენი ხალხი, რამდენიც ციხეებში. ამიტომ, ნუ შეგეშინდება ციხის. შეხედე მას, როგორც ახალ დავალებას, რომელიც ღმერთმა მოგცა. მახსოვს, მეორედ დაკავებისას, სანამ პოლიციის ოფიცერს გავყვებოდი ცოლს გადავეხვიე, რომელმაც მითხრა: “რიჩარდ, გახსოვდეს, რა წერია: “წაგიყვანენ გამგებლებთან და მეფეებთან… მათთვის… სამოწმებლად.“ (მათე 10:18)

			ადამიანებს ამის მიღება შეუძლიათ. მაგრამ რა ვუყოთ იმ საშინელ წამებას, რომლის ატანაც პატიმრებს უწევთ? რას გავაკეთებთ ამ წამებასთან დაკავშირებით? შევძლებთ თუ არა, ატანას? თუ ვერ ავიტან, მომიწევს ციხის გზაზე დავაყენო კიდევ ორმოცდაათი-სამოცი კაცი, რომელთაც ვიცნობ, რადგან ეს სურთ მათ ჩემგან. სურთ, რომ გარშემომყოფები გავცე. ამიტომ არის ასეთი საჭირო ტანჯვისთვის წინასწარ მომზადება – და ეს უნდა დაიწყოს ახლა. ზედმეტად რთულია მოამზადო თავი, როდესაც უკვე ციხეში ხარ.

			მახსოვს, რუმინეთში ერთი შემთხვევა გვქონდა, როცა ოცწლიანი მსახურების მქონე ხუცესმა ერთ ქალთან შესცოდა. სხვა ხუცესები ამ საკითხზე მსჯელობდნენ. ამბობდნენ: “მისი ცოდვა ის არ იყო, რაც იმ საღამოს ჩაიდინა; იმ გარემოებებში ცდუნებისადმი წინააღმდეგობის გაწევა რთული იყო. თუმცა ასე არ იქნებოდა საქმე ამ ცდუნებამდე ოცი წლით ადრე, როცა მან არ უთხრა საკუთარ თავს: “ჩემს სასულიერო ცხოვრებაში ბევრი რამ შემემთხვევა. მათ შორის იქნება სურვილი, რომ შევცოდო ქალთან, თუმცა ამას არ ჩავიდენ.“ წინასწარ უნდა მოემზადოთ ყველა შესაძლო შემთხვევებისთვის. უნდა მოვემზადოთ ტანჯვისთვის.

		

	
		
			სიმართლე სიმართლის შესახებ

			თუ რამდენად შეგვიძლია ტანჯვის ატანა, ეს დამოკიდებულია იმაზე, თუ რამდენად ვართ მიჯაჭვული მიზანს; რამდენად ძვირფასია ის ჩვენთვის და რამდენად დიდ მნიშვნელობას ვანიჭებთ.

			ამ მხრივ, კომუნისტურ ქვეყნებში დიდი სიურპრიზები გვქონდა. ქადაგებებისა და ქრისტიანული წიგნების ავტორები გამხდარან გამცემები. რუმინეთის ერთ-ერთი საუკეთესო საგალობლების ავტორი გახდა რუმინეთის საუკეთესო კომუნისტური ჰიმნების კომპოზიტორი. ყველაფერი იმაზეა დამოკიდებული, მხოლოდ სიტყვიერ დონეზე ვრჩებით თუ შერწყმულნი ვართ ღვთაებრივ რეალობასთან.

			ღმერთი არის ჭეშმარიტება. ბიბლია არის ჭეშმარიტება, ჭეშმარიტების შესახებ. თეოლოგია ჭეშმარიტებაა, ჭეშმარიტების შესახებ, ჭეშმარიტებაზე. კარგი ქადაგება ჭეშმარიტებაა ჭეშმარიტების შესახებ, ჭეშმარიტების შესახებ, ჭეშმარიტებაზე – მაგრამ არა თავად ჭეშმარიტება. ჭეშმარიტება მხოლოდ ღმერთია. ამ ჭეშმარიტების ირგვლივ არის სიტყვების, თეოლოგიებისა და ახსნა-განმარტებების კონსტრუქცია. ეს ყველაფერი ტანჯვის ჟამს არ გვეხმარება. გვეხმარება მხოლოდ თავად ჭეშმარიტება – ღმერთი. ამიტომ უნდა განვიმსჭვალოთ ქადაგებებით, თეოლოგიური წიგნებით, ყველაფრით, რაც “სიტყვებთანაა“ კავშირში და მივუახლოვდეთ თავად ღვთის რეალობას.

			მე დასავლეთში ვუყვებოდი ხალხს, როგორ აბამდნენ ქრისტიანებს ჯვრებზე ოთხი დღისა და ღამის განმავლობაში. ჯვრები იატაკზე იყო დამაგრებული. სხვა პატიმრებს აწამებდნენ და აიძულებდნენ, რომ თავიანთი ფიზიოლოგიური მოთხოვნილებები მათ სახეებსა და სხეულებზე დაეკმაყოფილებინათ. მე ბევრჯერ მკითხეს: “რომელი ბიბლიური მუხლი გეხმარებოდა და გაძლიერებდა იმ გარემოებების დროს?“ ჩემი პასუხია: “არცერთი მუხლი არ მეხმარებოდა.“ სიცრუე და რელიგიური თვალთმაქცობაა იმის თქმა, რომ “ეს მუხლი მაძლიერებს“ ან “ის მუხლი მეხმარება.“ მხოლოდ ბიბლიური მუხლები არ არის საკმარისი. ჩვენ ვიცოდით 22-ე ფსალმუნი: “უფალი ჩემი მწყემსია; არაფერი არ მომაკლდება… სიკვდილის აჩრდილთა ველზეც რომ ვიარო…“ 

			მაგრამ როცა ტანჯვას გადიხარ, ხვდები, რომ ღმერთს არასოდეს უგულისხმია, რომ ეს ფსალმუნი უნდა გვაძლიერებდეს. ის ფსალმუნი კი არ გვაძლიერებს, რომელიც მის შესახებ მოგვითხრობს – არამედ თავად უფალია, ვისაც შეუძლია ჩვენი გაძლიერება. არ კმარა ფსალმუნის ქონა. უნდა გყავდეს ის, ვისზეც ფსალმუნი ლაპარაკობს. ჩვენ ასევე ვიცოდით მუხლი: “საკმარისია შენთვის ჩემი მადლი.“ (2 კორინთელთა 12:9) მაგრამ ეს მუხლი არ არის საკმარისი. მადლია საკმარისი, და არა მუხლი.

			ხუცესები და მგზნებარე მოწმეები, რომლებიც ღვთის სახელით ქადაგებენ, დგანან საშიშროების წინაშე, რომ წმიდა სიტყვებს იმაზე მეტი მნიშვნელობა მიანიჭონ, ვიდრე რეალურად აქვთ. წმიდა სიტყვები მხოლოდ იმ რეალობასთან მისვლის საშუალებაა, რომელსაც ისინი გამოხატავენ. თუ გაერთიანებული ხარ ამ რეალობასთან – ყოვლისშემძლე უფალთან – ბოროტი კარგავს თავის ძალას შენზე; მას არ შეუძლია ყოვლისშემძლე უფლის ძლევა. მაგრამ თუ მხოლოდ ყოვლისშემძლე უფლის სიტყვები გაქვს – ადვილად შეიძლება შენი ძლევა.

		

	
		
			სულიერი წვრთნა

			იატაკქვეშა მსახურებისთვის მზადება ღრმა სულიერი წვრთნაა. როგორც ხახვს ვფრცქვნით მის გამოყენებამდე, ასევე “გვფრცქვნის“ ღმერთიც და გვაშორებს იმას, რაც მხოლოდ სიტყვები და სასიამოვნო რელიგიური განცდებია, რათა ჩვენი რწმენის რეალობა გავაცნობიეროთ. იესომ გვითხრა: “ვისაც უნდა, რომ გამომყვეს, უნდა აიღოს თავისი ჯვარი.“ (მათე 16:24) და თავად მანვე გვაჩვენა, რამდენად მძიმე შეიძლება იყოს ეს ჯვარი. ამიტომაც მზად უნდა ვიყოთ ამისთვის.

			შეხედეთ ქვეყნიერების გზას! პორნოგრაფიული ჟურნალის რეკლამაც კი აღვივებს ადამიანის წარმოსახვას. ასევე უნდა გავაღვივოთ ჩვენი წარმოსახვა სულიერი რეალობებით. უნდა შევუდგეთ სულიერ წვრთნას. ძალიან მწყინს, რომ ეს პრაქტიკა თითქმის უცნობია პროტესტანტულ გარემოში. ჩვენ უნდა გავაცოცხლოთ ისინი იატაკქვეშა ეკლესიაში. შესაძლოა, სულიერი წვრთნა არასწორად იქნა გამოყენებული ზოგიერთი კათოლიკეების მიერ, შემდეგ კი მოვიდა რეფორმაცია. ყოველთვის არსებობს რიგითობის პრინციპი – თუ ერთი გადაეშვება ერთ უკიდურესობაში, მეორეს ხვედრი მეორე უკიდურესობაა.

			რადგან ზოგიერთებმა სულიერი სავარჯიშოები არასწორად გამოიყენეს, სხვებმა საერთოდ უარი თქვეს მის გამოყენებაზე. მაგრამ ჩვენ გვჭირდება არა მხოლოდ ლოცვის წუთები, რომელთა დროსაც ვსაუბრობთ, არამედ მედიტაციისა და ჭვრეტის მომენტებიც. ებრაელთა მე-11 თავში ვკითხულობთ იმ ადამიანების ჩამონათვალს, რომლებიც შუაზე გადახერხეს, დაწვეს ძელზე მიბმულები ან ლომებმა დაგლიჯეს. მაგრამ მხოლოდ წაკითხვა არ კმარა – უნდა წარმოვიდგინოთ ეს. ვთქვათ ახლა ვარ ლომების წინაშე, ან მცემენ, ან დაწვა მემუქრება და ა.შ. როგორ მოვიქცევი ამ სიტუაციაში?

			მახსოვს ჩემი უკანასკნელი საკვირაო სკოლა, სანამ რუმინეთს დავტოვებდი. კვირა დილით ბიჭებსა და გოგონებს წინ გავუძეხი არა ეკლესიაში, არამედ ზოოპარკში. ლომების გალიასთან მდგომებს ვუთხარი: “თქვენი წინაპრები რწმენაში ასეთ მხეცებს მიუგდეს, თავისი რწმენის გამო. იცოდეთ, რომ თქვენც მოგიწევთ ტანჯვის გამოცდა. ლომებთან არ შეგაგდებენ, თუმცა მოგიწევთ დაიტანჯოთ ისეთი ადამიანების მიერ, რომლებიც ლომებზე ბევრად უარესნი იქნებიან. აქ და ახლავე გადაწყვიტეთ, გსურთ თუ არა მისცეთ ერთგულების ფიცი ქრისტეს.“ მათ თვალებში ცრემლები ჩაუდგათ, როცა თქვეს: “დიახ.“

			მზადება უნდა გავიაროთ ახლა, სანამ დაგვაპატიმრებენ. ციხეში ყველაფერს კარგავ. გაგხდიან და პატიმრის ტანსაცმელს მოგარგებენ. აღარაა ლამაზი ავეჯი, ხალიჩები ან ფარდები. აღარ გყავს ცოლი გვერდით, არც შვილები. აღარც ბიბლიოთეკა გაქვს და ვეღარც ყვავილებს ხედავ. აღარაფერი რჩება იქიდან, რაც ცხოვრებას სასიამოვნოს ხდის. ციხეს მხოლოდ ის გაუძლებს, ვისაც ამ სამყაროს სიამოვნებაზე უარი უკვე ნათქვამი აქვს. კოლასელთა წერილში წერია, რომ “მოვაკვდინოთ“ ჩვენი მიწიერი ასოები. უმეცარმა და ზედმეტად რელიგიურმა კათოლიკეებმა დააწესეს გარკვეული ცრურწმენები და ეპიტამიები. პროტესტანტებმა კი საერთოდ უარი თქვეს მოკვდინებაზე. მაგრამ არსებობს ქრისტიანული მოკვდინება–მიწიერ სიამოვნებებზე ნებაყოფლობით “უარის თქმა“. ქრისტიანი, რომელიც წინასწარ ემზადება ამისთვის, ციხეში ყოფნისას აღარ დაიტანჯება მათი არქონით. ამ ცხოვრების სიკეთეები უნდა გამოვიყენოთ ისე, რომ მათზე ემოციური მიჯაჭვულობა არ ჩამოგვიყალიბდეს. 

			პირადად მე ვვარჯიშობ. ვცხოვრობ ამერიკის შეერთებულ შტატებში. შეგიძლიათ წარმოიდგინოთ, როგორია ამერიკული სუპერმარკეტი? მასში ათასობით გემრიელ რამეს იპოვით. ყველაფერს ვუყურებ და ვამბობ ჩემთვის: “ამის გარეშეც შემიძლია და იმაზეც უარს ვიტყვი; ეს ძალიან გემრიელია, მაგრამ მის გარეშეც გავძლებ; არც ეს მჭირდება.“ მთელი სუპერმარკეტი მოვიარე და ერთი დოლარიც არ დამიხარჯავს. მქონდა სიხარული – მენახა ბევრი ლამაზი რამ და მეორე სიხარულიც მქონდა, ყველაფრის გარეშე გამოვედი გარეთ.

			ჩვენ ასევე ლიბერალი, თანამედროვე თეოლოგებიც გვყავდა. მათგან არცერთს გამოუცდია წამება. “რატომ უნდა მოვკვდე მკვდარი ღმერთისთვის და პრობლემებით სავსე ბიბლიისთვის? თუ ადამი და ევა მითია, თუ იესო ნავეს ძეს არ გაუჩერებია მზე, თუ წინასწარმეტყველებები მათი აღსრულებიდან წლების შემდეგ დაიწერა, თუ იესო ქალწულისგან არ შობილა, და არ აღმდგარა სხეულებრივად მკვდრეთით – მაშინ ბიბლიაში უფრო მეტი სიცრუეა, ვიდრე საბჭოთა გაზეთ პრავდაში. რატომ უნდა შევწირო სიცოცხლე იმას, რაც ან სიცრუეა, ან გაურკვეველი და პრობლემატური?“

		

	
		
			ეჭვი ქმნის მოღალატეებს

			ებრაელი ვარ. ებრაულ ენაში – ენაში, რომელზეც თავად იესო საუბრობდა და რომლის მეშვეობითაც პირველი ღვთიური გამოცხადება წარმოითქვა – სიტყვა “ეჭვი“ არ არსებობს. ეჭვი ისეთივე მცდარია ადამიანისთვის, როგორც ოთხ ფეხზე სიარული. ადამიანი არ არის ყველა კიდურით სიარულისთვის შექმნილი. ადამიანი დადის ფეხზე მდგომი, ის არაა ცხოველი. ეჭვის გაჩენა არაადამიანურია.

			თითოეული ჩვენგანის თავში მოდის ეჭვები, მაგრამ არასოდეს უნდა შევიტანოთ ეჭვი ბიბლიის ძირითად ჭეშმარიტებებში – ღვთის არსებობაში, იესოს მკვდრეთით აღდგომაში, ან მარადიულ ცხოვრებაში. ასეთ ეჭვებს ადგილი არ უნდა დავუტოვოთ ჩვენს გონებაში. ყოველი თეოლოგიური თუ ფილოსოფიური ეჭვი პოტენციურ მოღალატედ გაქცევს. შესაძლებელია თავს დაეჭვების უფლება მისცე, როცა სწავლობ და ემზადები ქადაგებისთვის, როცა კარგად იკვებები, ან როცა წიგნს წერ. ამ დროს შეგიძლია მისცე თავს უფლება გქონდეს გაბედული იდეები და ეჭვები, მაგრამ როცა გაწამებენ, ამ დროს ეჭვები იქცევა ღალატად, რადგან უნდა გადაწყვიტო, იცხოვრო ან მოკვდე ამ რწმენისთვის.

			ერთ-ერთი ყველაზე მნიშვნელოვანი რამ, რისთვისაც იატაკქვეშა მსახური უნდა მოემზადოს, თავისი ეჭვების დაძლევაა. მათემატიკაში, როდესაც ამოცანას ვერ ხსნი, ნიშნავს, რომ შეცდომა დაუშვი და ამიტომაც აგრძელებ, სანამ არ იპოვი ამ შეცდომას. ნუ იცხოვრებ ეჭვებთან ერთად, ეძიე მათთვის გადაწყვეტილება.

		

	
		
			წამების გამოცდა

			ახლა კი თავად წამების მომენტზე გადავიდეთ. წამება ზოგჯერ მართლაც ძალზე მტკივნეულია. ისინი იყენებენ გავარვარებულ ლითონს. ხანდახან კი მხოლოდ გცემენ. ჩვენ ყველანი დავუსჯივართ ბავშვობაში და ცემაც ამისი მსგავსი დასჯაა. ჩვეულებრივი ცემა ადვილი ასატანია. იესომ თქვა, რომ მასთან ბავშვებივით უნდა მივიდეთ – რაც, ცემის კანდიდატების მსგავსებას ნიშნავს!

			ერთმა ექიმმა მომმართა და მითხრა: “რა მოვიმოქმედო? ვფიქრობ, ფანჯრიდან გადავხტე. ისინი ისევ და ისევ მიძახებენ და ცდილობენ ინფორმატორად მაქციონ იატაკქვეშა ეკლესიის შესახებ. მემუქრებიან, რომ მცემენ, თუ არ დავთნხმდები. რა გავაკეთო? საშინელებაა იმის წარმოდგენა, რომ მცემენ. ვერ ავიტან ცემას. მაქვს ორი არჩევანი – გავხდე მათი ინფორმატორი ან გადავხტე ფანჯრიდან.“ მე ვუთხარი: “გაქვს მესამე გამოსავალიც. მიეცი შენს ქმარს ხელში ჯოხი და უთხარი, კარგად გცემოს და ნახავ, როგორ აიტან ამას.“ ნუ შეგეშინდება ცემის.

			თუმცა, ჩვენთან კომუნისტები მხოლოდ ცემით არ კმაყოფილდებოდნენ – ისინი ბევრად დახვეწილ წამების მეთოდებს იყენებდნენ. მაგრამ უნდა იცოდე: რომ წამებას ორი მხარე აქვს. მას შეუძლია გაგამაგროს და გაგაძლიეროს შენს გადაწყვეტილებაში, არაფერი უთხრა პოლიციას. არიან ისეთი ქურდები, რომლებიც როგორც არ უნდა აწამო, არ იტყვიან იმათ სახელებს, ვისთან ერთადაც ჩაიდინეს დანაშაული. რაც უფრო მეტად სცემენ მათ, მით უფრო მტკიცენი ხდებიან ისინი. თუმცა, წამებას შეუძლია სრულიად გატეხოს ადამიანი.

			ახლა მოგიყვებით ერთ ძალიან საინტერესო ამბავს, რომელიც ჩეხოსლოვაკიის კომუნისტურმა პრესამ გამოაქვეყნა. გეცოდინებათ, დუბჩეკის მმართველობის პერიოდში, დროებითი შვებისა და ამოსუნთქვის დრო დადგა, და შეიძლებოდა რაღაცების გამოქვეყნებაც. იმ დროს გამოჩნდა სტატია. ნოვოტნიმ, რომელიც იყო დუბჩეკის წინამორბედი და კომუნისტი დიქტატორი, დააპატიმრა თავისი ერთ-ერთი უახლოესი თანამებრძოლი, კომუნისტი ლიდერი, მტკიცე ათეისტი და პარტიის ცენტრალური კომიტეტის წევრი. (ციხეში არ იყვნენ მხოლოდ ქრისტიანები, ებრაელები ან პატრიოტები. ერთმა კომუნისტმა დააპატიმრა მეორე და ისევე აწამებდა, როგორც ნებისმიერ სხვა პატიმარს.) ეს კომუნისტი ლიდერი იზოლირებულ საკანში მოათავსეს. მის საკანს მსჭვალავდა ელექტრომაგნიტური ტალღები, რომლებიც ადამიანის გონებაზე მოქმედებს. დინამიკიდან დღე და ღამე უწყვეტად ისმოდა ფრაზები: “შენი სახელი იოსებია თუ არაა იოსები?“ (მისი სახელი იოსები არ იყო.) “იფიქრე ამაზე. ხარ იოსები თუ არ ხარ იოსები? ამერიკის ყველაზე დიდი კრიმინალი იყო დილინჯერი, მაგრამ შენ მასზე უარესი ხარ. რა არის შენი სახელი? ხარ თუ არა იოსები? შენ ხარ კონტრრევოლუციონერი, შენ ხარ ჯაშუში, მაგრამ ხარ თუ არა იოსები?“

			ისინი ცდილობდნენ მის გაგიჟებას, დღე და ღამე. ის გრძნობდა, რომ ჭკუიდან იშლებოდა. ერთ მომენტში მას თითქოს სინათლე მოეფინა: “აი ახლა შევხვდი უმოწყალო, სრულ ბოროტებას. თუ კომუნისტი აწამებს ქრისტიანს, ეს არ არის აბსოლუტური ბოროტება, რადგან კომუნისტი ფიქრობს, რომ აშენებს მიწიერ სამოთხეს. ქრისტიანები ხელს უშლიან მას, ასე რომ, სწორია ქრისტიანების წამება. მაგრამ როცა კომუნისტი აწამებს კომუნისტს, ეს უკვე წამებაა წამებისთვის. ამას არა აქვს არანაირი გამართლება. თუმცა, ყველა მონეტას ხომ ორი მხარე აქვს, ყველა ელექტროსადენს ორი პოლუსი აქვს. თუ არსებობს სრული ბოროტება, ვის წინააღმდეგ იბრძვის ის? გამოდის რომ, უნდა არსებობდეს სრული სიკეთეც. ეს არის ღმერთი და სწორედ მის წინააღმდეგ იბრძვიან.“

			როცა დაკითხვაზე შეიყვანეს, ღიმილით შევიდა ოთახში და გამომძიებელს უთხრა, რომ შეეძლო გაეთიშა დინამიკი, რადგან შედეგი უკვე მიღწეული იყო. “ქრისტიანი გავხდი.“ ოფიცერმა ჰკითხა: “როგორ მოხდა ეს?“ მან მთლიანი ისტორია მოყვა. ოფიცერმა უთხრა: “მოითმინე ცოტაც.“ გამოიძახა თავისი რამდენიმე თანამებრძოლი და უთხრა: “გთხოვ, გაიმეორე ეს ისტორია მათ გასაგონადაც.“ მან ხელახლა მოყვა ყველაფერი და კაპიტანმა უთხრა პოლიციის ოფიცერს: “ხომ გეუბნებოდი, რომ ეს მეთოდი არ იმუშავებდა. თქვენ გადააჭარბეთ.“

			სატანა ყოვლისშემძლე და ყოვლისმცოდნე არ არის, როგორც ღმერთი. ის შეცდომებს უშვებს. წამება უკიდურესობაა, რომელიც ძალიან კარგად შეიძლება გამოვიყენოთ სულიერებისთვის.

		

	
		
			კრიზისის მომენტი

			წამებას აქვს აფეთქების მომენტი, და მწამებელი სწორედ ამ კრიტიკულ მომენტს ელოდება. ისწავლე, როგორ დაამარცხო ეჭვი და იფიქრო სიღრმისეულად. ყოველთვის არსებობს ერთი კრიტიკული წამი, როცა უკვე მზად ხარ, დაწერო ან წარმოთქვა იატაკქვეშა საქმიანობის თანამოაზრის სახელი, ან თქვა საიდუმლო სტამბის ადგილმდებარეობა, ანდაც მსგავსი რამ. თუმცა, უკვე იმდენად გაწამეს, რომ აღარაფერს აქვს მნიშვნელობა. არც იმას აქცევ ყურადღებას, რომ, წესით, არ უნდა გეტკინოს. ამ უკანასკნელ დასკვნამდე რომ მიხვალ და მტკიცედ გააკეთებ არჩევანს, ნახავ, რომ გადაგილახავს კრიტიკული მომენტი. ეს განიჭებს უდიდეს შინაგან სიხარულს. იგრძნობ, რომ ქრისტე შენთან იყო ამ გადამწყვეტ მომენტში. დღევანდელი ჯალათები უკვე გაწვრთნილნი და დახვეწილნი არიან. იციან, რომ არსებობს ეს კრიტიკული წამი. თუ ამ დროს ვერაფერს გათქმევინებენ, წამებას წყვეტენ, რადგან ხვდებიან, რომ გაგრძელება აზრს კარგავს.

			ბავშვობიდანვე, როდესაც ძალიან ახალგაზრდა ქრისტიანი ვიყავი, მასწავლიდნენ: ყოველდღე უნდა იკითხო. მეც ვკითხულობდი ჩემს ვაჟთან, მიჰაისთან ერთად, მას შემდეგ, რაც ის სამი ან ოთხი წლის იყო; თითო გვერდს ბიბლიიდან და კიდევ ერთს რომელიმე წმიდანის ან მოწამის ცხოვრებიდან. ვკითხულობდი Foxe’s Book of Martyrs; (ფოქსის მოწამეთა წიგნს). წაუკითხეთ ის თქვენს შვილებს. ასწავლეთ მათ, როგორ გადალახეს მოწამეებმა ეს კრიტიკული მომენტი.

			კიდევ რამდენიმე განსახილველი დეტალია წამებასთან დაკავშირებით. ძალიან მნიშვნელოვანია გავიგოთ იესოს სიტყვები: “ნუ ზრუნავთ ხვალინდელ დღეზე, რადგან ხვალინდელი დღე თავად იზრუნებს თავის თავზე“ (მათე 6:34). თოთხმეტი წელი გავატარე ციხეში; ძმა ჰრაპოვმა–ოცდაექვსი; ვონგ მინგ-დაომ –ოცდარვა. თითქოს შეუძლებელია ამდენი წელი ციხის გაძლება, მაგრამ შენ არ გთხოვენ, რომ ეს ყველაფერი ერთდროულად, ერთიანად აიტანო. არ არის საჭირო გაუძლოთ მას ერთიანად თუნდაც ერთ დღეს – გაუძელით ერთ საათს. ერთ საათიანი ტკივილის ატანა ყველას შეუძლია. ყველას გვქონია საშინელი კბილის ტკივილი, შეგვმთხვევია ავარია, გაგვივლია ტანჯვის მორევში, მაგრამ არავინ გთხოვს, აიტანო მეტი, ვიდრე ეს ერთი წუთია. რაც აძლიერებს ტკივილს არის იმისი გახსენება, რომ ამდენჯერ გცემეს, გაწამეს და რომ ხვალაც წაგიყვანენ, ზეგაც. ხვალ შეიძლება საერთოდ აღარ ვიყო ცოცხალი, ან ისინი აღარ იყვნენ. ხვალ შეიძლება ხელისუფლება დაემხოს, როგორც რუმინეთში მოხდა. გუშინდელმა ცემამ გადაიარა; ხვალინდელი ჯერ არ მოსულა.

			მე პროფესორი ვარ წამების საქმეში. თავდაპირველად, წამება საშინელი შოკი და ტკივილია, თუმცა ეს დიდხანს არ გრძელდება. კარდინალ მინდსენტს ოცდაცხრა დღისა და ღამის მანძილზე არ მისცეს დაძინების საშუალება. ამის შემდეგ მან თქვა ყველაფერი, რისი გამხელაც მოსთხოვეს. რა მოხდა? რამდენიმე დღიანი უძილობისა და ფიზიკური ტანჯვის შემდეგ დგება წამი, როცა შენთვის აღარაფერს აქვს მნიშვნელობა. ივიწყებ ვალდებულებებს, რომლებიც გაქვს ცოლის, შვილების, საკუთარი თავის და თვით ღმერთის მიმართაც კი. შენთვის ყველაფერი სულ ერთი ხდება. ეს ის კრიტიკული მომენტია, როცა სწორი სუნთქვის აუცილებლობა რეალური ხდება. ივარჯიშე სწორ სუნთქვაში. 

			სუნთქვის ხელოვნებას დიდი მნიშვნელობა ენიჭება ინდუისტურ და ბუდისტურ რელიგიებში, იოგას ვარჯიშებში. ახლა წაიკითხე ბიბლიაში სუნთქვის განსხვავებული ფორმების შესახებ. იესომ “შეუბერა“ მოციქულებს. წერია, რომ მან შეუბერა მათ სულიწმიდა. ეს ნიშნავს, რომ არსებობს სუნთქვის გარკვეული ფორმა, რომელიც გადასცემს სულიწმიდას. მართლმადიდებელ ეკლესიაში, ნათლობისას, მღვდელი და ნათლიები სამჯერ უბერავენ ბავშვს სულს. როდესაც იესო სუნთქავდა, ის სუნთქავდა სულიწმიდას. საქმეების მე-9 თავში ვკითხულობთ, რომ სავლე “მუქარითა და სიკვდილით“ სუნთქავდა. არსებობენ მკვლელები, რომლებიც დანაშაულით სუნთქავენ. იერემიას წიგნში წერია: “რომლებიც შესჭიხვინებენ სხვის ცოლებს“. ეს მრუშობის სუნთქვაა. არსებობს ღრმა ემოციური სუნთქვაც. სცადეთ კამათი ვინმესთან, როცა მშვიდად, რიტმულად და ღრმად სუნთქავთ – და ნახავთ, რომ ჩხუბი არ გამოვა.

			სწორი სუნთქვა ერთ-ერთი საშუალებაა წამების გასაძლებად. ღალატი ეკლესიასთან განშორება იქნება. არადა ქრისტიანი ხარ, ვისაც ღმერთი და მრავალი ადამიანი ენდობა. შენ გაგანდეს იატაკქვეშა ეკლესიის საიდუმლოებები. ღალატი ძლიერი ემოცია იქნება. როგორც უკვე აღვნიშნეთ, თუ ღრმად და მშვიდად სუნთქავ, არც ჩხუბი გამოდის და არც ყვირილი. და ვერც ღალატის ძლიერ ემოციას გადალახავ, თუ ასეთ სუნთქვას ინარჩუნებ. წამების დროს ისუნთქე ისე, როგორც ვერ ისუნთქებს გამცემი. ისუნთქე რიტმულად, მშვიდად – ძალზე ღრმად. ჟანგბადი წინააღმდეგობის ძალას სძენს მთელ სხეულს, რაც აწონასწორებს თქვენს რეაქციებს და წონასწორობას გძენთ თქვენც. 

			კიდევ ერთი რამ, რაც იატაკქვეშა მუშაკმა უნდა იცოდეს – არა მხოლოდ გონებით, არამედ მთელი სხეულითაც: მან უნდა იცოდეს, რომ ის ეკუთვნის ქრისტეს სხეულს. ეკუთვნის სხეულს, რომელიც თითქმის ორი ათასი წელია ეწამება. ის ეწამა არა მხოლოდ გოლგოთაზე, არამედ რომის იმპერატორთა დროს და მრავალი მდევნელის ხელით. ის ეწამებოდა ნაცისტების მიერ და ეწამებოდა რუსეთში 70 წელზე მეტ ხანს. მოქცევისას გავიაზრე, რომ შევუერთდი სხეულს, რომელიც არის ნაწამები სხეული; შეურაცხყოფილი სხეული; სხეული, რომელზეც აფურთხებდნენ, რომელსაც ეკლის გვირგვინი დაადგეს, ლურსმნები ჩააჭედეს ხელებსა და ფეხებში. მე ვიღებ ამას, როგორც ჩემს შესაძლო მომავალ ბედისწერას. არასდროს მიფიქრია იესოზე, როგორც მხოლოდ 2000 წლის წინ ჯვარცმულზე. იესოს ტანჯვა მის მისტიკურ სხეულში, სინამდვილე უნდა გახდეს ჩემთვის.

		

	
		
			სიყვარული უდიდესია

			ბიბლია გვასწავლის სიტყვებს, რომელთა მიღებაც რთულია: “ვისაც მამა ან დედა ჩემზე მეტად უყვარს, ის არ არის ჩემი ღირსი, და ვისაც ძე ან ასული ჩემზე მეტად უყვარს, ის არ არის ჩემი ღირსი“ (მათე 10:37). თავისუფალ ქვეყანაში ამ სიტყვებს თითქმის არანაირი მნიშვნელობა არ აქვს.

			შეიძლება იცოდე “წამებულთა ხმის“ ლიტერატურიდან, რომ ათასობით ბავშვი წაართვეს მშობლებს ყოფილ საბჭოთა კავშირში მხოლოდ იმიტომ, რომ მათ იესოს შესახებ ასწავლიდნენ. თქვენ ქრისტე უფრო მეტად უნდა გიყვარდეთ, ვიდრე ოჯახი. წარმოიდგინეთ, რომ ხართ სასამართლოში და მოსამართლე გეუბნება: თუ ქრისტეს უარყოფ, შვილები შენთან დარჩებიან. თუ არა – ეს იქნება ბოლო შეხვედრა მათთან. შესაძლოა, გული დაგეფლითოს, მაგრამ პასუხი უნდა იყოს: “მე მიყვარს ღმერთი“.

			ნადია სლობოდამ თავისი სახლი დატოვა ოთხწლიანი პატიმრობისთვის. მას შვილები წაართვეს, მაგრამ, როცა სახლს ტოვებდა, ნადია გალობდა. ბავშვებმა, რომლებიც პოლიციის მანქანაში უნდა ჩაესვათ, როგორც კი ნადია სახლს დატოვებდა, უთხრეს დედას: “ნუ იდარდებ ჩვენზე. სადაც არ უნდა წაგვიყვანონ, რწმენას არ დავთმობთ“. და მართლაც, შეასრულეს სიტყვა. როცა იესო ჯვარზე გააკრეს, მხოლოდ ფიზიკურად არ იტანჯებოდა – დედამისიც მის წინ იყო, ტანჯვაში მყოფი. დედა ხედავდა შვილის ტანჯვას. მათ უყვარდათ ერთმანეთი, მაგრამ ღვთის დიდება იყო სასწორზე და ამ დროს ყველა ადამიანური გრძნობა მეორეხარისხოვანია. მხოლოდ მაშინ, როცა ერთხელ და სამუდამოდ გვექნება ასეთი დამოკიდებულება, შევძლებთ მოვემზადოთ იატაკქვეშა საქმისთვის.

			მხოლოდ ქრისტემ, უდიდესი წამების ამტანმა, გატანჯულმა, უნდა იცხოვროს ჩვენში. ყოფილა შემთხვევები კომუნისტურ ქვეყნებში, როდესაც კომუნისტ ჯალათებს გადაუგდიათ რეზინის ხელკეტები, რომლითაც სცემდნენ ქრისტიანს და მათთვის უკითხავთ: “რა შარავანდია შენს თავზე? რატომ ანათებს შენი სახე? აღარ შემიძლია შენი ცემა.“ ბიბლიაში სტეფანეს შესახებ წერია, რომ “მისი სახე ანათებდა“. გაგვიგია შემთხვევების შესახებ, როდესაც კომუნისტი ჯალათები ეუბნებოდნენ პატიმარს: “იღრიალე, იტირე ხმამაღლა, თითქოს გცემდე, რომ სხვებმა იფიქრონ, თითქოს გაწამებ, მე აღარ შემიძლია გავაგრძელო.“ ასე რომ, შეიძლება გეყვირა, როცა არაფერი ხდებოდა შენს თავს.

			არსებობს სხვა შემთხვევებიც, როცა პატიმრებს რეალურად აწამებდნენ, ზოგჯერ სიკვდილამდეც. მაშინ არჩევანი უნდა გაგეკეთებინა: მომკვდარიყავი ქრისტესთან და ქრისტესთვის, ან გამხდარიყავი მოღალატე. რა ფასი აქვს სიცოცხლის გაგრძელებას, როცა სარკეში ჩახედვის შეგრცხვება, და თუ ჩაიხედავ, დაინახავ სახეს მოღალატისას?

			ამგვარი ფიქრი არის იატაკქვეშა მსახურისთვის მთავარი აუცილებლობა, განსაკუთრებით კი იატაკქვეშა ხუცესისთვის, და რაც მთავარია, იატაკქვეშა ხუცესის ცოლისთვის. მას განსაკუთრებული როლი აქვს. ის უნდა იყოს მისი გამაძლიერებელი; მან უნდა შესძინოს სიმამაცე, რომ ყველაფერი შეძლოს. თუკი ის კინოთეატრში წაყვანას და ცხოვრების სხვა, ჩვეულებრივ სიამოვნებებს, სთხოვს, მისი ქმარი ვერ იქნება იატაკქვეშა მებრძოლი. მან უნდა უბიძგოს ქმარს მუშაობისა და ბრძოლისკენ. მან თავი უნდა გადადოს ამ საქმისთვის.

		

	
		
			ისწავლე დუმილი

			იატაკქვეშა ეკლესიაში კიდევ ერთი აუცილებელი რამ დუმილის სწავლაა. ხუცესები, თავიანთი პროფესიის გათვალისწინებით, არიან ადამიანები, რომლებიც ლაპარაკობენ, თუმცა ხუცესი არ უნდა საუბრობდეს მუდმივად. ვერავინ იქადაგებს კარგად, თუ თავად ყურადღებით არ მოუსმენს სხვას. როცა ვიხსენებ ჩემს ურთიერთობას ადამიანებთან, ვხედავ, რომ უფრო მეტი სული შევიძინე მათი მოსმენით, ვიდრე მათთვის ქადაგებით. ადამიანებს ბევრი ტვირთი აწევთ გულზე და არავინ ჰყავთ, ვისაც მოთმინება ეყოფა, რომ მოუსმინოს. შენს საკუთარ ქმარსაც კი არ ჰყოფნის მოთმინება, ან ცოლს, ან შვილებს. შვილები ახალგაზრდები არიან და სხვაგან სურთ წასვლა. არავინ გისმენს. თუ ვინმე იპოვის ადამიანს, ვინც უსმენს, ის უკვე შეძენილია ბევრი ლაპარაკის გარეშეც კი. იატაკქვეშა ეკლესიაში დუმილი ერთ-ერთი პირველი წესია. ყოველმა ზედმეტმა სიტყვამ, რომელსაც წარმოთქვამ, შეიძლება ვიღაცა ციხეში გაუშვას. ჩემი მეგობარი, დიდი ქრისტიანი კომპოზიტორი, ციხეში აღმოჩნდა მხოლოდ იმიტომ, რომ მორწმუნეები ამბობდნენ: “რა მშვენიერია ეს საგალობელი, რომელიც ძმა ________შექმნა.“ ისინი აქებდნენ მას და ამის გამო მას თხუთმეტი წელი მოუწია ციხეში ყოფნა. იგალობეთ საგალობელი, მაგრამ ნუ ახსენებთ ავტორის სახელს, რომელმაც ის დაწერა.

			დუმილს ვერ ისწავლი იმ მომენტში, როცა ქვეყანას იპყრობენ. დუმილი უნდა ისწავლო შენი მოქცევის დღიდანვე. ქრისტიანი არის ადამიანი, რომელიც ცოტას ლაპარაკობს, მაგრამ მის სიტყვას დიდი ფასი აქვს. ის ფიქრობს, უნდა თქვას თუ არა ეს სიტყვა და ავნებს თუ არა სხვას ამით. იატაკქვეშა ეკლესიაში ყოველმა ზედმეტმა სიტყვამ შეიძლება მოიტანოს ზიანი.

			სოლჟენიცინმა, ნობელის პრემიის ლაურეატმა, ერთ ინტერვიუში თქვა, რომ მისი მთავარი მდევნელი და ის, ვინც “ჩაუშვა,“ იყო მისი ყოფილი ცოლი.[51] ეკლესიასტეს წიგნში წერია, რომ არ გაუმხილო შენი გულის საიდუმლოებანი შენს მეუღლესაც კი. ეს ღვთის სიტყვაა. ღმერთმა იცოდა, რომ გვექნებოდა იატაკქვეშა ეკლესია, მან იცოდა, რომ ერთ დღეს… შესაძლოა თქვენი მეუღლე გაგინაწყენდეთ რაიმე საკითხზე. კომუნისტებმა ისეთი ზეწოლა მოახდინეს სოლჟენიცინის მდივანზე (როცა ისიც დაასმინა სოლჟენიცინის ცოლმა), რომ ბოლოს მან თავი ჩამოიხრჩო. სოლჟენიცინი ჩუმად რომ ყოფილიყო, ეს არ მოხდებოდა. 

			კიდევ ერთი რამ, რაც ძალზე მნიშვნელოვანია: მადლიერი ვარ ღმერთის მიმართ იმ წლებისთვის, რომელიც გავატარე სამარტოო საკანში. სამი წელი მიწის ქვეშ მდებარე საკანში გავატარე. სიტყვა არ გამიგია, არც მითქვია. არ მქონდა წიგნები. გარე სამყაროს ხმები გაქრა. მცველებს თექის ძირიანი ფეხსაცმელები ეცვათ და მათი მოახლოება არ ისმოდა. შემდეგ კი, დროის გასვლასთან ერთად, შინაგანი ხმებიც გაქრა. გვაბრუებდნენ წამლებით, გვცემდნენ. სრულიად დამავიწყდა თეოლოგია. დამავიწყდა ბიბლიაც. ერთ დღეს შევამჩნიე, რომ “მამაო ჩვენოც“ დამავიწყდა. აღარ შემეძლო მისი თქმა. მხოლოდ ის ვიცოდი, რომ იწყებოდა სიტყვებით “მამაო ჩვენო…“, მაგრამ გაგრძელება აღარ ვიცოდი. ვიღიმებოდი და ვამბობდი: “მამაო ჩვენო, დამავიწყდა ლოცვა, მაგრამ შენ ხომ ზეპირად იცი იგი. დღის განმავლობაში ათასობით გესმის ის. ასე რომ, რომელიმე ანგელოზს დაავალე, ჩემს მაგივრად თქვას, მე კი ჩუმად ვიქნები.“ გარკვეული პერიოდის განმავლობაში ჩემი ლოცვა მხოლოდ ეს იყო: “იესო, მიყვარხარ.“ შემდეგ, კვლავ: “იესო, მიყვარხარ“. “იესო, მიყვარხარ.“ მაგრამ შემდეგ ამ სიტყვების წარმოთქმაც ძნელი გახდა, რადგან გვაძლევდნენ წამლებს, რომლებიც გონებასა და აზროვნებას გვინადგურებდა. ძალიან მშივრები ვიყავით. კვირაში ერთხელ გვაძლევდნენ ერთ ნაჭერ პურს. იყო ცემა, წამება, შუქის არ არსებობა და სხვა საშინელებები. გონებრივი კონცენტრაცია შეუძლებელი გახდა, რომ მეთქვა თუნდაც “იესო, მიყვარხარ.“ მივხვდი, რომ ამის თქმა საჭირო არც იყო, ამიტომ შევწყვიტე. ლოცვის უმაღლესი ფორმა, რომელიც ვიცი, არის გული, რომელიც უხმოდ ფეთქავს უფლის სიყვარულით, რომელიც იესოს ესმის: “ტიკ-ტაკ, ტიკ-ტაკ“ და იცის, რომ ყოველი გულისცემა მისთვის არის.

			როცა იზოლირებული პატიმრობა დასრულდა და სხვა პატიმრებთან ერთად მოვხვდი, მათი საუბრის მოსმენისას მიკვირდა – რატომ ლაპარაკობდნენ საერთოდ? ჩვენი საუბრის უმეტესი ნაწილი უსარგებლოა. დღეს ადამიანები, როცა ერთმანეთს ხვდებიან; ერთი ეკითხება მეორეს: “როგორ ხარ?“ მეორე პასუხობს: “შენ როგორ ხარ?“ – რა აზრი აქვს ამას? შემდეგ ერთი იტყვის: “დღეს კარგი ამინდია, არა?“ მეორე დაფიქრდება და უპასუხებს: “კი, კარგი ამინდია.“ რა საჭიროა იმაზე ლაპარაკი კარგია თუ არა ამინდი? იესოს სიტყვებს სერიოზულად არ ვუდგებით, როცა ის ამბობს, რომ ადამიანი არამხოლოდ ცუდი სიტყვების, არამედ უსარგებლო სიტყვებისთვისაც გასამართლდება. ასე წერია ბიბლიაში. უსარგებლო ლაპარაკი ზოგ ქვეყანაში ნიშნავს ციხეს და სიკვდილს შენი ძმისთვის. ქების სიტყვამაც კი, ძმაზე, თუ აუცილებელი არ არის, კატასტროფა შეიძლება გამოიწვიოს. მაგალითად, როდესაც ვინმე სტუმრად მოდის შენთან და ეუბნები: “ოჰ, ძალიან ვწუხვარ, რომ აქამდე არ მოხვედი – ძმა ვ. ახლახან წავიდა.“ ეს სტუმარი შეიძლება უშიშროების ინფორმატორი აღმოჩნდეს. ახლა მან გაიგო, რომ ძმა ვ. ქალაქშია! ისწავლე პირის მოკუმვა. ისწავლე ეს ახლავე.

			

			
				
						51 1973 წელს სოლჟენიცინმა დაწერა განხილვადი რომანი სახელწოდებით “გულაგის არქიპელაგი“. ამ რომანში მან რამდენიმე პიროვნების სახელი ახსენა და მათი უსაფრთხოების გამო გაჭირდა მისი გამოცემის საკითხი, მაგრამ როგორღაც ხელისუფლებებმა მაინც შეიტყვეს ამის შესახებ. ტრადიცია ამბობს, რომ სწორედ სოლჟენიცინის ცოლმა უთხრა ხელისუფლებას ამ რომანის შესახებ.


				

			
		

	
		
			დასაშვები ხრიკები

			იატაკქვეშა საქმიანობა შეუძლებელია ხრიკების გამოყენების გარეშე. ერთი ამბის შესახებ ვიცი, რომელიც რუსეთში მოხდა. კომუნისტებს ეჭვი ჰქონდათ, რომ ქრისტიანები სადღაც იკრიბებოდნენ და დაიწყეს ქუჩის თვალთვალი. იცოდნენ, რომ შეხვედრა სადღაც იქ უნდა გამართულიყო. დაინახეს პატარა ბიჭი, რომელიც იმ სახლს უახლოვდებოდა, რომელშიც ეჭვობდნენ, რომ შეკრება უნდა ჩატარებულიყო. პოლიციამ ბიჭი გააჩერა და ჰკითხა: “საით მიდიხარ?“ ბიჭმა სევდიანი სახით უპასუხა: “ძმა მომიკვდა და ახლა მთელი ოჯახი ვიკრიბებით, რომ მისი ანდერძი წავიკითხოთ.“ პოლიციელი იმდენად გაკვირვებული დარჩა, რომ მხარზე ხელი დაარტყა და უთხრა: “წადი.“ ბიჭს არ უთქვამს ტყუილი.

			ერთი ძმა პოლიციაში მიიყვანეს და ჰკითხეს: “მაინც დადიხართ შეხვედრებზე?“ მან უპასუხა: “ამხანაგო კაპიტანო, სამლოცველო შეკრებები ახლა აკრძალულია.“ კაპიტანმა ამაზე უპასუხა: “მშვენიერია, რომ ემორჩილები ამ წესს. შეგიძლია წახვიდე.“ – ძმას არ უთქვამს, რომ ემორჩილებოდა; არც ის უთქვამს, რომ არ დადიოდა შეკრებებზე.

			ერთხელ ორგანიზაცია მოწამეთა ხმის კურიერი ჩავიდა კომუნისტურ ქვეყანაში. საზღვარზე შეაჩერეს და ჰკითხეს: “რა წიგნები გაქვს თან?“ მან უპასუხა: “შექსპირის სიტყვები და იეჰოვას სიტყვები.“ პოლიციელს არ სურდა უმეცარი გამოჩენილიყო. იფიქრა, ““იეჰოვა“ შეიძლება სხვა დიდი ბრიტანელი პოეტი იყოს და თუ ვიტყვი, რომ მასზე არაფერი მსმენია, უხერხულია.“ ამიტომ ასე თქვა: “კარგი, კარგი, გაიარე.“ აი, ასეთი ხრიკები დასაშვებია.

			თუ ანგელოზები მხოლოდ ზღაპრებში არსებობენ, ბავშვებისთვის მოსაყოლად, არ მჭირდება ისინი. მაგრამ მათი არსებობა რეალობაა; თითოეულ ჩვენგანს ჰყავს მფარველი ანგელოზი. იქ, სადაც ქრისტიანები იკრიბებიან, ეშმაკებიც ტრიალებენ. ჩვენ ანგელოზებსა და სულიწმიდას უნდა მივენდოთ. არ ვართ ვალდებულნი, რომ ათეისტ ტირანს სიმართლე ვუთხრათ. არ ვართ ვალდებულნი ვუთხრათ, რას ვაკეთებთ. ეს თავად მისი მხრიდანაა უხამსობა – ასეთი კითხვების დასმა შეუფერებელია.

			წარმოიდგინეთ, რომ თქვენთან მოვედი კითხვით: “რამდენი ფული გაქვთ ბანკში?“ ან: “რამდენს გამოიმუშავებთ თვეში?“ – ნუთუ არ იქნება ეს უხეში და შეუფერებელი კითხვა? ასეთ კითხვებს არ სვამენ. ან, ვთქვათ, გოგონას ეკითხებით: “შეყვარებული გყავს?“ ან “ვინმე უკვე გიყვარს?“ – შეიძლება მას არ სურდეს ამისი გამხელა. ამიტომაც, არავის აქვს უფლება, რომ ჩემი რელიგიური საქმიანობა გამოიკითხოს, თუკი თავად არ ვისურვებ თქმას. ეს ჩემი პირადი ცხოვრებაა. ათეისტურ სახელმწიფოს არ აქვს უფლება, მსგავსი კითხვები დასვას და ჩვენ არ ვართ ვალდებულნი, ვუპასუხოთ.

			დაკითხვაზე ათასნაირ კითხვას გისვამენ. კომუნისტებმა მითხრეს: “შენ ხარ ქრისტიანი და მწყემსი. შენ სიმართლე უნდა თქვა. ახლა გვითხარი – ვინ არიან იატაკქვეშა ეკლესიის ლიდერები? სად იკრიბებით? ვის ხვდებით? ვინ არიან სხვა ქალაქებში წინამძღოლები?“ სიმართლე რომ მეთქვა, უამრავ ადამიანს დააპატიმრებდნენ, რომლებიც შემდეგ გაამხელდნენ სხვებს და ეს ჯაჭვური რეაქცია გაგრძელდებოდა. ამას უნდა შეეწინააღმდეგო. სადაც შეწინააღმდეგების ფასი ცემა და წამებაა, უნდა აიტანო, თუნდაც სიკვდილის ფასად.

			მე ვიცნობ ერთ ხუცესს, რომელიც დღეს ისეთივე ტკივილს განიცდის, როგორიც მე მიგრძვნია ცემის დროს, მაგრამ მას ეს ტკივილები რაგბის თამაშის შედეგად აქვს. ფეხზე რაღაც შეემთხვა და საშინელი ტკივილები დაეწყო. რაგბისთვის, მე შემიძლია ავიტანო ტკივილი, როცა ტკივილი ქრება, გავაგრძელებ რაგბის თამაშს, თუმცა მეცოდინება, რომ რაღაც შემთხვევა შესაძლოა ისევ მოხდეს. ასე რომ, ჩვენ მზად ვართ ფიზიკური ტკივილი ავიტანოთ რაგბისთვის, რომელიც სპორტია, სასიამოვნოა და სხეულის სიჯანსაღისთვის კარგია. ამავენაირად, თქვენ იტანთ ფიზიკურ ტკივილს წამების დროს ძმების დასაცავად, რათა ისინი არ დააპატიმრონ. ყველაზე ცუდი, რაც შეიძლება მოხდეს წამებისას, სიკვდილია, მაგრამ სიკვდილი ყველაზე ბუნებრივი მოვლენაა მსოფლიოში.

			ერთხელ, გაჭირვებული კაცი მდიდრის სახლთან მივიდა და სთხოვა: “გთხოვთ, ერთი ღამით ამ სახლში დარჩენის უფლება მომეცით. დასარჩენი არსად მაქვს“ მდიდარმა უპასუხა: “წადი აქედან, მათხოვარო. ეს სასტუმრო არ არის.“

			ღარიბმა თქვა: “მაპატიეთ, წავალ,“ – შემდეგ კი ჰკითხა:

			“მაგრამ გთხოვთ, ჯერ ერთ კითხვაზე მიპასუხოთ. ვუყურებ ამ სახლს და ის მართლაც მშვენიერია. ვინ ააშენა იგი?“

			მდიდარს ესიამოვნა ქება და უპასუხა: “ეს სახლი ჩემმა წინაპარმა ააშენა.“

			“და სად არის ახლა შენი წინაპარი?“ – ჰკითხა ღარიბმა.

			“გარდაიცვალა დიდი ხნის წინ.“

			“და ვინ ცხოვრობდა სახლში მის შემდეგ?

			– მამაჩემი.

			– ის ცოცხალია?

			– არა, ისიც გარდაიცვალა.

			– და ახლა ვინ ცხოვრობს ამ სახლში?

			– მე.

			– და შენც მოკვდები?

			– დიახ.

			– და შენი სიკვდილის შემდეგ ვინ იცხოვრებს ამ სახლში?

			–იმედი მაქვს, ჩემი შვილები.

			მაშინ მათხოვარმა უთხრა: “მაშ, რატომ მიყვირე? შენ თავად თქვი, რომ ეს სასტუმრო არ არის. არადა ჩანს, რომ სასტუმროა. როცა შენ აიკრავ გუდა-ნაბადს, ვიღაც სხვა მოდის.“

			ადამიანის მოკვდავობა ცხადია; ასე შეხედე ცხოვრებას. თუ ღმერთს დღეს ჩემი სიკვდილი სურს, მისთვის მტარვალი საჭირო არ არის. შეიძლება გულით გარდავიცვალო მტარვალის გარეშე. ამიტომ, მტარვალს არასოდეს შეუძლია ერთი დღითაც კი შემიმოკლოს სიცოცხლე. ასევე, ვერანაირი საუკეთესო რესტორანი და ასეთივე საჭმელი ვერ გამიხანგრძლივებს სიცოცხლეს ერთი დღითაც კი. მოვკვდები მაშინ, როცა ღმერთი თავისთან მიხმობს.

		

	
		
			მზაკვრული პაექრობა

			იატაკქვეშა ეკლესიაში არანაირი ჩხუბი და კამათი არაა დაშვებული. ყოველგვარი ჩხუბი იატაკქვეშა ეკლესიაში ნიშნავს დაპატიმრებას, ცემას ან შესაძლო სიკვდილსაც. ჩვენი მტრები გვაკვირდებიან და გვისმენენ. მათ ჰყავთ ინფორმატორები იატაკქვეშა ეკლესიაში. როდესაც დავა და კამათია, მხარეები ერთმანეთს ადანაშაულებენ. ერთი მეორეს ეუბნება: “როცა ძმა სმითთან იყავი, ეს და ეს ქენი…“ და ამგვარად მიდის პოლიცია სმითთან.

			კამათი ყოველთვის გამოავლენს სახელებსა და ფაქტებს. ამიტომაც წერია ბიბლიაში: “ღმერთის მონას კი არ მართებს პაექრობა, არამედ თვინიერი უნდა იყოს ყველას მიმართ“ (2 ტიმოთე 2:24). ვიცი ერთი ქალაქი რუმინეთში, სადაც ერთმანეთს დაუპირისპირდა ორი საკრებულო – ერთი ბაპტისტური იყო, მეორე კი ექსკლუზიურ ძმათა საკრებულოს ეკუთვნოდა.[52] დაპირისპირება იმდენად გამძაფრდა, რომ ორივე საკრებულოს ლიდერები დააპატიმრეს.

			ჯობია დღესვე დაიწყო წმიდანობა. ზედმეტად დაგვიანდება, როცა ზეცაში წახვალ! არ გეცოდინება როგორ დაიწყო, ამიტომაც ახლავე უნდა დაიწყო. რადგან ცხადია, რომ დიდი ცვლილებების დროს უკეთესია არავისთან გქონდეს დაპირისპირება, ამიტომაც ათასჯერ უკეთესია არ გქონდეს ის ახლა.

			სამწუხაროდ, დაპირისპირებებია იმ ორგანიზაციებს შორისაც კი, რომლებიც საშიშ პირობებში საქმიანობენ. შეძლებისდაგვარად, თავიდან უნდა ავირიდოთ ყოველგარი დაპირისპირება. ოჯახური უთანხმოებაც კი შეიძლება სიკვდილით დასრულდეს. საკანში ვიმყოფებოდი იმ კაცთან ერთად, რომელსაც მეგობარი გოგონა ჰყავდა. და როგორც ხშირად ხდება ახალგაზრდობაში, შემდეგ სხვა გოგო გაიცნო, რომელიც უფრო მოსწონდა. მაგრამ პირველთან ბევრი საიდუმლო ჰქონდა გამხელილი და გოგონამ ყველაფერი საიდუმლო პოლიციას ამცნო. კაცს უვადო პატიმრობა მიუსაჯეს და ციხეში გაგიჟდა.

			იატაკქვეშა შრომისთვის მომზადება საფუძველია ჩვეულებრივი ქრისტიანი მსახურის მომზადებისთვის, თუმცა, ის ბევრად ღრმაა და გაცილებით რეალური უნდა იყოს – უნდა იქცეს ცხოვრების ნაწილად. ვიცი ქვეყნები, რომლებშიც საკრებულოები დაიშალა ეკლესიის ორი ხუცესის ან ორი უხუცესის დაპირისპირების გამო. ეს ყველგან ხდება, მაგრამ რეპრესიულ ქვეყანაში ეს ნიშნავს დაპატიმრებას ან შესაძლო სიკვდილს.

			

			
				
						52 განსაკუთრებული სულიერი ძმები არიან პლეიმუტის ძმების ერთ-ერთი განშტოება, რომელიც პროტესტანტული ქრისტიანული სექტაა. ისინი მიჰყვებიან მამაკაცის, ჯონ დარბის, სწავლებას.


				

			
		

	
		
			როგორ უნდა შევეწინააღმდეგოთ ტვინის გამორეცხვას

			ერთ-ერთი ყველაზე ძლიერი მეთოდი არა მხოლოდ ფიზიკური წამებაა, არამედ ტვინის გამორეცხვა. უნდა ვიცოდეთ, როგორ ვებრძოლოთ მას. ტვინის გამორეცხვა თავისუფალ სამყაროშიც არსებობს. პრესა, რადიო და ტელევიზია ყოველდღიურად აკეთებს ამას. არ არსებობს არანაირი რეალური მოტივი კოკა-კოლას დასალევად. ვსვამთ მას მხოლოდ იმ მიზეზით, რომ ტვინი გვაქვს გამორეცხილი. ჩვეულებრივი წყალი გაცილებით ჯობს კოკა-კოლას, მაგრამ არავინ არეკლამებს: “დალიე წყალი, დალიე წყალი.“ რომ მოგვიწოდებდნენ, წყალს დავლევდით. 

			ზოგიერთებმა ტვინის გამორეცხვის ეს ტექნიკა უმაღლეს დონემდე აიყვანეს. მეთოდები სხვადასხვაა, მაგრამ რუმინულ ციხეში, რომელშიც დატყვევებული ვიყავი, ძირითადად ასეთ ფორმას იყენებდნენ: უნდა ვმსხდარიყავით ჩვიდმეტი საათის განმავლობაში სკამზე, რომელზეც არც მიყრდნობის და არც მოდუნების საშუალება არ გვქონდა, თვალის დახუჭვაც კი აკრძალული იყო. ყოველდღე, თხუთმეტი საათის განმავლობაში, გვასმენინებდნენ: “კომუნიზმი კარგია, კომუნიზმი კარგია, კომუნიზმი კარგია… ქრისტიანობა მკვდარია, ქრისტიანობა მკვდარია, ქრისტიანობა მკვდარია… დანებდი, დანებდი, დანებდი…“ ერთ წუთში გბეზრდებოდა ამის მოსმენა, მაგრამ ვისმენდით ჩვიდმეტი საათის, დღეების, კვირების, თვეების, ზოგჯერ კი წლების განმავლობაში, ყოველგვარი შესვენების გარეშე. გარწმუნებთ, რომ ეს არ იყო ადვილი. ეს არის წამების ერთ-ერთი ყველაზე მძიმე მეთოდი, ბევრად უარესი, ვიდრე ფიზიკური წამებაა. მაგრამ, ქრისტემ ყველაფერი წინასწარ იცოდა, რადგან მისთვის დრო არ არსებობს. წარსული, აწმყო და მომავალი მისთვის ერთი და იგივეა. მან ყველაფერი თავიდანვე იცოდა. კომუნისტებმა ტვინის გამორეცხვა ძალიან გვიან გამოიგონეს! ქრისტემ უკვე გამოიგონა ტვინის გამორეცხვის საწინააღმდეგო რამ – გულის გამორეცხვა. მან თქვა: “ნეტარ არიან გულით წმიდანი, რადგან ღმერთს იხილავენ“ (მათე 5:8).

			სტეფანე, ქრისტესთვის პირველი მოწამე, გარშემო ასეულობით ადამიანს ხედავდა, რომლებიც მზად იყვნენ ქვებით ჩაექოლათ იგი. მან თქვა: “ვხედავ…“ ალბათ, მისი ცოლი ფიქრობდა, რომ ის საფრთხეს ხედავდა და გაიქცეოდა. მაგრამ, სტეფანემ თქვა: “ვხედავ იესოს, ღმერთის მარჯვნივ მდგომს“ (საქმეები 7:56). ალბათ ცოლმა თქვა (ეს არ არის დაწერილი წიგნში): “განა ვერ ხედავ ბრბოს, რომელიც მზადაა ქვებით ჩაგქოლოს?“ – “კი, ვხედავ პატარა მწერებს ქვემოთ, რომელთა ხსენებაც კი არ ღირს. მე იესოს ვუყურებ.“ის არ უყურებდა მათ, ვისაც მისი მოკვლა სურდა. ნეტარ არიან გულით წმიდანი.

			ტვინის გამორეცხვის ორ წელს გავუძელი. მაგრამ, კომუნისტები მაინც იტყოდნენ, რომ ჩემი ტვინი ჯერ კიდევ “ბინძური“ იყო. იმავე რიტმით, რომლითაც ისინი ამბობდნენ: “ქრისტიანობა მკვდარია“, მე და სხვები ვიმეორებდით ჩუმად: “ქრისტეც იყო მკვდარი, ქრისტეც იყო მკვდარი.“ მაგრამ ვიცოდით, რომ ის მკვდრეთით აღსდგა. გვახსოვდა, რომ წმიდათა ერთობაში ვცხოვრობდით.

			ჩვეულებისამებრ ჩვენ გვწამს, რომ წმიდები, რომლებიც უფალს შეუერთდნენ, სადღაც ვარსკვლავების მიღმა არიან. მაგრამ ბიბლია გვეუბნება, სად არიან ისინი: “ამიტომ ჩვენც, გარემოცულებმა მოწამეთა ღრუბლით“ (ებრაელთა 12:1). რატომ უნდა ისხდნენ ისინი ვარსკვლავებს შორის? ისინი აქ არიან, სადაც ნამდვილი მებრძოლები და ტანჯულები არიან. სულიერ სამყაროში არ არსებობს “აქ“ და “იქ“. სივრცისა და დროის ცნებები სულიერ სამყაროში არ არსებობს. საკნებში ვისხედით, მაგრამ წმიდებით ვიყავით გარემოცულნი. მუდმივად ვგრძნობდით მათ ყოფნას. მე პირადად, უფრო მეტად მარიამ მაგდალელის ყოფნას ვგრძნობდი. ტვინის რეცხვისას ვფიქრობდი: “რას მეუბნებიან? იმას, რომ ქრისტიანობა მკვდარია? დავუშვათ ისინი სიმართლეს ამბობენ. რა მნიშვნელობა აქვს? დავუშვათ, დედამიწაზე არ დარჩა არც ერთი ქრისტიანი ჩემს გარდა, მაინც რა მნიშვნელობა აქვს?“ მარიამ მაგდალელს უბრალოდ უყვარდა იესო. თუ იესო მკვდარი იყო, მას მკვდარი იესო უყვარდა. ის დარჩა იესოს საფლავთან. იესოსთან, რომელიც ვერაფერს გააკეთებდა მისთვის, რომელიც თითსაც კი ვერ აწევდა მისთვის, ვერ მოახდენდა სასწაულს, ვერ ეტყოდა ნუგეშის სიტყვას, ვერ მოსწმენდდა ცრემლს. ვერაფერს გაუკეთებდა. ის იყო მხსნელი, ამიტომაც რა, თუ მეტყვი, რომ ის მკვდარია? მე ის მაინც ისე მიყვარს, თითქოს ცოცხალი იყოს. თუნდაც მთელი ეკლესია მოკვდეს ან რწმენა დაკარგოს, ეს ვერ იქნება იმისი მიზეზი, რომ რწმენა მეც დავკარგო.

			ჩვენი დარწმუნება რწმენაში მყარი უნდა იყოს. უკვე გითხარით, რომ ებრაულ ენაში სიტყვა “დაეჭვება“ საერთოდ არ არსებობს. ძველ აღთქმაში ასეთი ფრაზა არ არის. მინდა კიდევ ერთი სიტყვა გაგიზიაროთ, რომელიც ებრაულში არ არსებობს. მე ხშირად მადანაშაულებდნენ ეკლესიათა მსოფლიო საბჭოს ხელმძღვანელები. წერდნენ ჩემ წინააღმდეგ: “ვურმბრანდი რკინის ფარდის მიღმა არსებულ ვითარებას შავ-თეთრი ფერებით ხატავს. ეს ასე არ არის. არსებობს ნაცრისფერი.“ მე ვუპასუხე, რომ ბრალდებას იმ შემთხვევაში მივიღებდი, თუ მომიძებნიდნენ მთელ აღთქმაში სიტყვას “ნაცრისფერი“. ახალ აღთქმაში მრავალი ფერია – თუმცა “ნაცრისფერი“, ან შერეული, არ არსებობს. რაღაც ან მართალია, ან ტყუილი; ან სწორია, ან არასწორი, ან თეთრია, ან შავი. ან ქვეყნიერებასთან ერთად ხარ, ან ქრისტესთან. ასე რომ, ძველ აღთქმაში, ებრაულ ენაში, არ არსებობს სიტყვა “დაეჭვება“. ჩვენ ისევე დარწმუნებულნი უნდა ვიყოთ რწმენის საკითხებში, როგორც დარწმუნებულნი ვართ მათემატიკაში. ორს მივუმატოთ ორი არის ოთხი. ეს სიმართლეა. ჩემი ოჯახი ცოცხალია, თუ მოკლული; საკმარისი მაქვს, თუ შიმშილით ვკვდები; თავისუფალი ვარ, თუ ციხეში; მცემენ, თუ მეფერებიან – სიმართლე მათემატიკის შესახებ არ იცვლება. ორს დამატებული ორი მოფერება არის ოთხი მოფერება, და ორს დამატებული ორი ცემა არის ოთხი ცემა.

			ჭეშმარიტების სარწმუნოობა და ისეთი სიყვარული, როგორიც ჰქონდა მარიამ მაგდალელს, გეხმარება, რომ გადაურჩე ტვინის გამორეცხვას. წინააღმდეგობა უნდა გაუწიო ბოლომდე.

			არ მსურს გმირად წარმოგიდგინოთ თავი. მე ადამიანი ვარ და, როგორც ყველა ადამიანს, მეც მაქვს ნაკლოვანებები და სისუსტეები. ამიტომ ვარსებობთ ეკლესიად – რომ ერთმანეთი გავამხნევოთ სისუსტის წუთებში. ასეთი საშინელი ზეწოლის ქვეშ მყოფმა, ერთ მომენტში გვერდით მდგომ ძმას – ერთ პრესვიტერიანელ მსახურს და ძალიან კარგ ქრისტიანს – ჩავჩურჩულე: “ძმაო, მგონი რწმენა დავკარგე. მგონი, აღარ ვარ მორწმუნე.“ მან ღიმილით, რომელიც არასდროს ტოვებდა, მკითხა: “მაგრამ ოდესღაც ხომ გწამდა?“ ვუპასუხე: “დიახ, რა თქმა უნდა, მწამდა.“მითხრა: “მაშ, ერთი მუხლი გაიხსენე ბიბლიიდან. როცა ქალწული მარიამი ელისაბედს ესტუმრა, ელისაბედმა უთხრა: ‘ნეტარია, ვინც ირწმუნა.’ ეს წარსულ დროშია. თუ ოდესმე გწამდა, ნეტარი ხარ. განაგრძე ცხოვრება ამ ნეტარებაში.“ ვერ გადმოგცემთ, თუ რას ნიშნავდა ჩემთვის ეს სიტყვები იმ ვითარებაში. არ ვიცი, თეოლოგიურად რამდენად სწორია ეს მტკიცება, მაგრამ იმ დროს თეოლოგიით არ ვცხოვრობდით. წარსულის მოგონებებით ვცხოვრობდით. ამიტომ გვასწავლის ბიბლია, რომ უფალი უნდა ვაკურთხოთ და არ უნდა დავივიწყოთ მისი წარსული კურთხევები. უნდა გვახსოვდეს ეს კურთხევები, თუნდაც ჩვენი სულის ბნელ ღამეში ვიკვლევდეთ გზას.

		

	
		
			მარტოობის დაძლევა

			ერთ-ერთი უდიდესი სირთულე იატაკქვეშა მებრძოლისთვის არის იმის ცოდნა, თუ როგორ შეავსოს თავისი მარტოობა. ჩვენ საერთოდ არ გვქონდა წიგნები. არა მხოლოდ ბიბლია–არცერთი სხვა წიგნი, არც ქაღალდის ნაგლეჯი, არც ფანქარი. არანაირი ხმაური არ გვესმოდა და არაფერი გვიფანტავდა ყურადღებას. კედლებს ვუყურებდით მხოლოდ. ჩვეულებისამებრ ასეთ პირობებში გონება ირევა. წაიკითხეთ ცნობილი წიგნები პატიმართა ცხოვრებაზე (მაგალითად, “პაპილონი“[53] და სხვა მსგავსი წიგნები. 

			ისინი ძალიან სასარგებლოა მომავალი იატაკქვეშა მუშაკისთვის), რომ შეაფასოთ ციხის ატმოსფერო, იმდენად რამდენადაც თავისუფალ ადამიანს შეუძლია ეს. თქვენ დაინახავთ, როგორ აგიჟებს ადამიანს მარტოობა, როცა წლების განმავლობაში არაფერი გაქვს ყურადღების გადასატანად. გაგიმხელთ ჩემი გამოცდილებიდან, როგორ ავირიდე თავიდან სიგიჟე, თუმცა ისევ და ისევ ეს ადრევე საჭიროებს სულიერ წვრთნას. რამდენ ხანს შეგიძლია მარტო ყოფნა ბიბლიის გარეშე? რამდენ ხანს გაუძლებ მარტოობას, როცა არც რადიოს რთავ და არც მუსიკას უსმენ?

			მე და მრავალი სხვა პატიმარი ამას შემდეგნაირად ვაკეთებდით: ღამით არასდროს გვეძინა. დღისით ვიძინებდით და მთელი ღამე ფხიზლად ვიყავით. მოგეხსენებათ ფსალმუნში რაც წერია: “აჰა, ადიდეთ უფალი, ყოველნო მსახურნო უფლისა, რომელნიც დგახართ უფლის სახლში ღამღამობით“ (ფსალმუნი 133:1). ღამის ერთი ლოცვა დღის ათი ლოცვის ტოლფასია.

			ყველა დიდი ცოდვა და დანაშაული ღამით ხდება. დიდი ძარცვები, სიმთვრალე, გართობა, მრუშობა – ასეთი ცოდვიანი ცხოვრება, ღამის ცხოვრებაა. დღისით ყველას უწევს ქარხანაში, კოლეჯში ან სადმე მუშაობა. დემონური ძალები ღამის ძალებია და ამიტომაც მათ წინააღმდეგ ბრძოლა ღამით ძალიან მნიშვნელოვანია. ღამისთევები ძალიან მნიშვნელოვანია. თავისუფალ სამყაროში ღამისთევა თითქმის უცნობია. ჩემს ქვეყანაში, კომუნისტური რეჟიმის დადგომამდეც კი, გვქონდა ღამისთევები. ჩემმა ვაჟმა, მიჰაიმ, როდესაც მხოლოდ სამი ან ოთხი წლის იყო, უკვე იცოდა ღამისთევის შესახებ. მთელ ღამეს ლოცვაში ვატარებდით. სამი და ოთხი წლის პატარა ბავშვებიც, როცა ჩვენ ვლოცულობდით, ცოტას თვითონაც ახერხებდნენ, მერე ერთმანეთს წიხლებს ურტყამდნენ. ჩვენ ვუჯავრდებოდით, შემდეგ ისევ ლოცულობდნენ ცოტა ხანს და ბოლოს მაგიდების ქვეშ ეძინებოდათ. ასე იწყებდნენ ღამისთევების მიჩვევას.

			სამარტოო საკანში მაშინ ვიღვიძებდით, როცა დანარჩენი პატიმრები იძინებდნენ. დრო ისე მჭიდროდ გვქონდა განაწილებული, რომ ყველაფრის მოსწრება გვიჭირდა კიდეც. ვიწყებდით ლოცვით – ლოცვით, რომლითაც მთელ მსოფლიოს ვფარავდით. თითოეულ ქვეყანაზე ვლოცულობდით, ასევე ქალაქებსა და ადამიანებზეც, რომელთა სახელებიც გვახსოვდა, დიდ მქადაგებლებზეც. საათი ან ორი საათი გვჭირდებოდა, რომ ეს პროცესი დაგვესრულებინა და უკან “დავბრუნებულიყავით“. მფრინავებისთვის, ზღვაში მყოფთათვის და პატიმრებისთვისაც ვლოცულობდით. ბიბლიაში წერია ერთ-ერთ უდიდეს სიხარულზე, რომელიც შეიძლება პატიმრის საკანშიც კი ქონდეს ადამიანს: “იხარეთ მათთან ერთად, ვინც ხარობს“ (რომაელთა 12:15). მე ვხარობდი იმ ფაქტით, რომ სადღაც იყვნენ ოჯახები, რომლებიც შვილებთან ერთად იკრიბებოდნენ, ბიბლიას კითხულობდნენ, ხუმრობდნენ და ერთმანეთით ბედნიერები იყვნენ. სადღაც იყო ბიჭი, რომელსაც გოგო უყვარდა და მას ხვდებოდა; მათით შემიძლია ბედნიერი ვიყო. სადღაც ლოცვის შეხვედრა ჰქონდათ; სხვაგან ვიღაც სწავლობდა; სხვას გემრიელი საჭმელი სიამოვნებდა და ასე შემდეგ. ჩვენ ვხარობდით მათთან ერთად, ვინც ხარობდა.

			მთელი მსოფლიოს გარშემო “მოგზაურობის“ შემდეგ, ბიბლიას ვკითხულობდი მეხსიერებით. ბიბლიის დაზეპირება ძალიან მნიშვნელოვანია იატაკქვეშა მსახურისთვის.

			იმისათვის, რომ ცოტა გავიცინოთ, ერთ ამბავსაც მოგიყვებით: ერთხელ, როცა იმ რამდენიმე ფიცარზე ვიწექი, რაც ჩემს საწოლს წარმოადგენდა, ზეპირად ვკითხულობდი მთაზე ქადაგებას ლუკას მიხედვით. მივედი იმ ადგილამდე, სადაც წერია: “როდესაც გდევნიან… კაცის ძის გამო, გაიხარეთ იმ დღეს და იხტუნეთ სიხარულით“ (ლუკა 6:22-23ა). ასე მახსოვდა. ვთქვი: “როგორ დავუშვი ასეთი გულგრილობა? ქრისტემ თქვა, რომ ორი რამ უნდა გავაკეთოთ: პირველი – გაიხარეთ, რაც შევასრულე. მეორე – იხტუნეთ სიხარულით, რაც არ გამიკეთებია.“ ამიტომ წამოვხტი. ჩავედი საწოლიდან და ხტუნვა დავიწყე. ციხეში საკნის კარს პატარა ჭრილი აქვს, საიდანაც დარაჯი აკვირდება პატიმარს. დაემთხვა და სწორედ იმ დროს შემოიხედა, როცა აქეთ-იქით დავხტოდი. იფიქრა, რომ გავგიჟდი. მათ ჰქონდათ მიღებული ბრძანება, რომ გიჟებს ძალიან კარგად მოჰქცეოდნენ, რათა მათ ყვირილსა და კედლებზე ბრახუნს ციხის წესრიგი არ დაერღვია. დარაჯი მაშინვე შემოვიდა, დამამშვიდა და მითხრა: “გაგათავისუფლებენ; ყველაფერი კარგად იქნება, ახლა გაჩერდი. რაღაცას მოგიტან.“ მოიტანა დიდი თავი პური. ჩვენი ულუფა იყო კვირაში ერთი ნაჭერი პური და ახლა მთელი თავი მეჭირა ხელში, პლუს ყველიც. თეთრი იყო. არასდროს ჭამოთ ყველი უბრალოდ – ჯერ დატკბით მისი სითეთრით. მართლაც კარგი შესახედია. ასევე მომიტანა შაქარიც. კიდევ რამდენიმე თბილი სიტყვა მითხრა, კარი დაკეტა და წავიდა.

			ვუთხარი ჩემს თავს: “ამ ყველაფერს მივირთმევ, როცა ლუკას სახარებიდან დაწყებულ თავს დავასრულებ.“ ისევ დავწექი და ვცდილობდი გამეხსენებინა, სად გავჩერდი. “ჰო, იქ, “როდესაც ჩემი სახელის გამო გაგდევნიან, გაიხარეთ… იხტუნეთ სიხარულით, რადგან… დიდია თქვენი საზღაური“. შევხედე პურის თავსა და ყველს. მართლაც, საზღაური დიდი იყო!

			შემდეგი ამოცანაა ბიბლიის გაცნობა და მასზე ფიქრი. ყოველ ღამით ქადაგებას ვადგენდი, რომელიც იწყებოდა სიტყვებით: “ძვირფასო ძმებო და დებო“ და სრულდებოდა სიტყვით: “ამინ“. როცა ვასრულებდი შედგენას, ვამბობდი მას ხმამაღლა. შემდეგ ძალიან მოკლე რითმებად ვაქცევდი, რათა დამემახსოვრებინა. ჩემი წიგნები ღმერთთან ერთად სამარტოო საკანში და ციხის კედლებს რომ ლაპარაკი შეეძლოს შეიცავს ამ ქადაგებებიდან ზოგიერთს. მათგან სამას ორმოცდაათი ზეპირად დავიმახსოვრე. როდესაც ციხიდან გამოვედი, ზოგიერთი დავწერე კიდეც. დაახლოებით ორმოცდაათია ამ ორ წიგნში გამოქვეყნებული. ეს იყო ქადაგებები, რომლებიც ღვთისა და ანგელოზებისთვის წარმოვთქვი. ანგელოზებს ფრთები აქვთ და ისინი აზრებს სხვებთან მიიტანენ. (ახლა ეს ქადაგებები ბევრ ენაზეა გამოცემული და გამოყენებული.)

			ასე გაგვყავდა დრო. ვწერდი წიგნებსა და ლექსებს. ვფიქრობდი ჩემს ცოლსა და შვილებზე. ყოველ ღამით საკუთარ თავს ვუყვებოდი ხუმრობებს – ყოველთვის ახალ ხუმრობებს, რომლებიც მანამდე არ ვიცოდი, ამიტომ ისინი ყველა ოპტიმისტური იყო. ისინი გამოხატავდნენ ჩემს იმდროინდელ განწყობას. ერთი ხუმრობა ასეთია: ქალი ეუბნება ქმარს: – პეტრე, რა გავაკეთო? შემთხვევით ჩემს ხელოვნურ კბილებზე დავჯექი და გავტეხე. ქმარი პასუხობს: – გიხაროდეს, წარმოიდგინე რა მოხდებოდა, შენს ბუნებრივ კბილებზე რომ დამჯდარყავი. ასე ვცდილობდი ყველაფერში კარგი დამენახა.

			პურისგან გავაკეთე ჭადრაკის ფიგურები – ზოგი ცარცით გავათეთრე, სხვები კი ცოტათი გავანაცრისფერე. ჭადრაკს საკუთარ თავთან ვთამაშობდი. არასდროს იფიქროთ, რომ ბობ ფიშერი მსოფლიოს უდიდესი მოჭადრაკეა. მან ბოლო მატჩი სპასკისთან მოიგო. რვა პარტია მისი გამარჯვებით დასრულდა, ორიც წაგებით. მე კი სამ წელიწადში არც ერთი პარტია არ წამიგია: ან თეთრებით ვიგებდი, ან ნაცრისფრებით!

			ეს ყოველივე იმიტომ გიამბეთ, რომ ისინი იატაკქვეშა მსახურის საიდუმლოებათა ნაწილია, როდესაც ის იტანჯება. არასდროს დაუშვათ, რომ თქვენი გონება მოიცვას მრისხანებამ ან სასოწარკვეთამ, რადგან მაშინ კომუნისტებს მთლიანად ხელში ეყოლებით. გონება მუდმივად უნდა ვარჯიშობდეს. ფხიზლად უნდა იყოს, იფიქროს, იმუშაოს. თავისი შესაძლებლობებიდან გამომდინარე, უნდა ქმნიდეს რაღაც ახალსა და განსხვავებულს.

			

			
				
						53 პაპილონი არის რომანი, რომელიც ჰენრი შარიერმა დაწერა და 1969 წელს გამოსცა. წიგნი მოგვითხრობს კაცის შესახებ, რომელსაც მკვლელობის გამო უსამართლოდ სდებენ ბრალს. მას სიკვდილი მიუსაჯეს . როდესაც ამ ფილმის მთავარი პერსონაჟი ციხიდან გაქცევას ცდილობს, მას იზოლაციაში ამყოფებენ. ციხის მცველები აშიმშილებენ მთავარ პერსონაჟს, რომ მისი თანამზრახველის სახელი გაიგონ, მაგრამ ის არასოდეს ეუბნება მათ.


				

			
		

	
		
			ნამდვილი იდენტობა

			იატაკქვეშა ეკლესია არ არის რაღაც ახალი. იატაკქვეშა ეკლესიაში მუშაობის მერე, ახალი თვალით გადავიკითხე ახალი აღთქმა. მოციქულთა საქმეებში ვკითხულობ მაგალითებს, როცა მოციქულებსა და მოწაფეებს სხვა სახელები ეწოდათ, განსხვავებული იმისაგან, რომლებიც ადრე ჰქონდათ და მსგავსი მაგალითები მრავლადაა ახალ აღთქმაში (გამოცხადება 2:17 საუკეთესო მაგალითია):

			“იოსები, ბარსაბად წოდებული, რომელსაც იუსტოსი შეერქვა“ (საქმეები 1:23)

			“იოსები, რომელსაც მოციქულებმა ასევე ბარნაბა შეარქვეს“ (საქმეები 4:36)

			“სიმონი, ნიგერად წოდებული“ (საქმეები 13:1)

			“იუდა, რომელსაც ბარსაბა ეწოდა“ (საქმეები 15:22)

			“იესო, რომელსაც იუსტოსს ეძახიან“ (კოლასელთა 4:11)

			რატომ ეწოდათ იაკობსა და იოანეს “ჭექა-ქუხილის ძეები“ და სიმონს “პეტრე“? არასდროს ვიცოდი ამის ახსნა-განმარტება. ახალ აღთქმაში უამრავი სახელის ცვლილება გვხვდება. ზუსტად ეს ხდება იატაკქვეშა ეკლესიაშიც. მეც მრავალი სახელი მქონდა. როცა რომელიმე ქალაქში ან სოფელში ჩავიდოდი, არასდროს ამბობდნენ, რომ ძმა ვურმბრანდი მოვიდა. ერთ ქალაქში ვასილე ვიყავი, მეორეში – გეორგესკუ, მესამეში – რუბენი და ა.შ. როცა დამაპატიმრეს, მაშინ ვიყავი რიჩარდ ვურმბრანდი, წოდებული ამად და ამად.

			მე მჯერა ბიბლიის არა მარტო სიტყვიერი, არამედ პირდაპირი შთაგონების. აბა რატომ შეიცავს ის, თითქოსდა, “უსარგებლო“ სიტყვებს? ლუკას სახარებაში წერია: “იესო ლოცულობდა ერთგან“ (ლუკა 11:1). როცა ლოცულობ, ცხადია, სადღაც უნდა იყო. მაშ რატომ არის ეს სიტყვა: “ერთგან“? ასევე წერია: “მივიდა ერთ-ერთ ქალაქში.“ ნებისმიერი ქალაქი ერთ-ერთი ქალაქია, მაგრამ ეს ზუსტად იატაკქვეშა ეკლესიის ენაა. როცა მოგზაურობიდან ვბრუნდებოდი, ცოლს ვეუბნებოდი: “ერთ ქალაქში ვიყავი, ერთ ადგილას, სადაც ერთ ძმას შევხვდი. გადავწყვიტეთ, რომ რომელიღაც საათზე ერთ სახლში შევხვედროდით ერთმანეთს.“

			იესომ ისურვა, რომ თავის მოწაფეებთან ერთად ჰქონოდა სერობა (ლუკა 22:7–13). ჩვეულებრივ, უნდა ეთქვა: “წადით ამა და ამ ქუჩაზე, ამა და ამ სახლთან, იკითხეთ ბატონი ესა და ეს და იქ მოამზადეთ სუფრა.“ ამის ნაცვლად ის ამბობს: “აჰა, ქალაქში შესვლისას შემოგხვდებათ კაცი, რომელსაც წყალი მიაქვს კოკით. მიჰყევით მას იმ სახლამდე, სადაც შევა.“ (ლუკა 22:10) (იმ დროს კაცი წყალს იშვიათად დაატარებდა – წყაროზე, ჩვეულებრივ, ქალები დადიოდნენ). ზუსტად ასე ვმოქმედებთ ჩვენც. როცა სალოცავად ვიკრიბებით, მისამართს არ ვამბობთ, რადგან არ ვიცით, ვინ შეიძლება იყოს ინფორმატორი. ვამბობთ: “დადექი ამა და ამ ქუჩის კუთხეში“ ან “დაჯექი იქ, საზოგადოებრივ პარკში, და დაინახავ კაცს ლურჯი ჰალსტუხით ან სხვა ნიშნით – მიჰყევი მას.“ თუკი ვინმე ჰკითხავს ვინმეს: “ რა არის შენი სახელი?“, მაშინ მივხვდებით, რომ სწორედ ისაა საიდუმლო პოლიციის ინფორმატორი.

			იატაკქვეშა ეკლესია უკვე არსებობდა იმ დროს, როცა ახალი აღთქმა იწერებოდა. არსებობენ კრიტიკოსები, რომლებიც ამბობენ, რომ რასაც ვაკეთებთ, ღმერთის წინაშე არაკანონიერია, რადგან ეკლესია იატაკქვეშა არ უნდა იყოს და ხელისუფლებას უნდა დაემორჩილოს. ეკლესიათა მსოფლიო საბჭო გვადანაშაულებს, მაგრამ იმავე დროს ფულს აძლევს პარტიზანებს, რომლებიც არც ერთ ხელისუფლებას არ ემორჩილებიან.[54] ბიბლიაში წერია, რომ ხელისუფლება ისაა, ვინც ბოროტებას სჯის და კეთილს აჯილდოებს. ხელისუფლება, რომელიც ღვთის სიტყვას კრძალავს, თავს ადამიანური საქმიანობის ფარგლებს გარეთ აყენებს – მისთვის ბიბლიის არც ერთი მუხლი აღარ მოქმედებს. ყველა ხელისუფლებას აქვს თავისი კანონები, მათ შორის უსამართლო და ძალადობრივი, რადგან არც ერთი მთავრობა არ შედგება წმინდანებისგან. ის შედგება ცოდვილებისგან. ყველა ხელისუფლება ხან სწორად იქცევა, ხან მცდარად; კარგსაც აკეთებს და ცუდსაც. მთავარი ისაა, რომ ისინი არ უნდა უშლიდნენ ხელს ჭია პეპელად იქცეს, კვირტი გაიფურჩქნოს, ცოდვილი სიწმიდის გზაზე დადგეს. იქამდე, სანამ ისინი ამის ნებას მაძლევენ, მათგან არ მოვითხოვ, რომ იყვნენ სამოთხიდან მოვლენილი ანგელოზები. მივიჩნევ და ველი, რომ რაღაცას კარგს გააკეთებენ და ზოგჯერ ცუდ კანონებსაც მიიღებენ, რომლებსაც ორ-სამ წელიწადში შეცვლიან. ასეთ შემთხვევაში, მათ პატივს ვცემ, როგორც ხელისუფლებას. მაგრამ თუ ისინი მოიწადინებენ წამართვან ჩემი ცხოვრების არსი, რომელიც უკეთესი, ზეციური სიცოცხლისთვის მზადებაა, მაშინ არავის წინაშე არ ვიგრძნობ თავს ვალდებულად. ჩვენი მისია აგრძელებს თავის იატაკქვეშა შრომას, რათა დაეხმაროს თანამოძმეებს კომუნისტურ და მუსლიმურ ქვეყნებში.

			მე თქვენ მხოლოდ მცირე წარმოდგენა შეგიქმენით იმ პრობლემებზე, რომლებიც იატაკქვეშა ეკლესიას აქვს, რათა ოდნავ მაინც გაჩვენოთ, თუ როგორია ის სინამდვილეში.

			ღმერთმა დაგლოცოთ.

			

			
				
						54 ეკლესიათა მსოფლიო საბჭო თავიდან საკმაოდ სკეპტიკურად იყო განწყობილი ღირსი ძმა ვურმბრანდის მტკიცებულებების მიმართ კომუნისტურ ქვეყნებში ქრისტიანთა დევნაზე. ამის ნაცვლად ისინი უსმენდნენ იმ ეკლესიათა ანგარიშებს, რომლებიც კომუნისტურ ხელისუფლებასთან იყვნენ აფილირებულნი. მათი რეპორტები ამტკიცებდა, რომ კომუნისტური ქვეყნების ქრისტიანებს თაყვანისცემის სრული თავისუფლება ჰქონდათ. ეკლესიათა მსოფლიო საბჭოს ასევე არ მოსწონდა ვურმბრანდის კონცეფცია იატაკქვეშა ეკლესიის შესახებ. ისინი ამ კონცეფციას არაეთიკურად მიიჩნევდნენ, ვინაიდან ასეთი ეკლესიები მთავრობის უჩუმრად მოქმედებდნენ. მაგრამ, შემდგომში ინფორმაციის ხელმისაწვდომობამ ქრისტიანთა დევნის შესახებ კომუნისტურ ქვეყნებში, შეცვალა ეკლესიათა მსოფლიო საბჭოს აზრი ღირსი ძმა ვურმბრანდის მიმართ.


				

			
		

	
		
			ნაწილი II

			იატაკქვეშა ეკლესიის დაარსება

			ხუცესი ერიკ ფოლის მიერ

		

	
		
			შესავალი

			ამ წიგნის მიზანია დაგეხმაროთ არარეგისტრირებული ეკლესიის დაარსებასა და/ან არსებული ეკლესიის იატაკქვეშეთში გადატანაში. წიგნი მოიცავს თორმეტ პრინციპს, რომელსაც პრაქტიკულად იყენებდნენ იატაკქვეშა ეკლესიის ქრისტიანები სხვადასხვა დროსა და ადგილზე. აქ მოცემულმა პრინციპებმა იატაკქვეშა ეკლესიის ქრისტიანებს შესაძლებლობა მისცა, რომ წინააღმდეგობის არსებობის პირობებში, რწმენა შეენარჩუნებინათ.

			ეს წიგნი არა მხოლოდ მწყემსებისა და წინამძღოლებისთვისაა, არამედ ნებისმიერი ქრისტიანისთვის. მოგვიანებით თავად წაიკითხავთ, რომ ეკლესიებს ოჯახებიდან აარსებდნენ და არა კათედრებიდან. 

			თითოეულ პრინციპზე ბევრი რამის დაწერა შეიძლება, თუმცა, ამჯერად, თქვენ წინ მდებარე წიგნში ამ პრინციპების მოკლე მიმოხილვას გთავაზობთ. 

			თითოეული თავი სრულდება სამოქმედო ნაბიჯებით, რომელთა პრაქტიკაში გადატანა მაშინვე შეგიძლიათ. ერთი მხრივ, ეს დაეხმარება ახალ მორწმუნეებს იატაკქვეშა ეკლესიის დაარსებაში და მეორე მხრივ, უკვე არსებულ ეკლესიებს იატაკქვეშ გადასასვლელად.

			რა არის “არარეგისტრირებული ეკლესია“ და რატომ უნდა დავაარსოთ ის, ან რატომ უნდა გადავიტანოთ არსებული ეკლესია იატაკქვეშეთში?

			ტერმინმა “არარეგისტრირებულმა ეკლესიამ“ შეიძლება დაგვაბნიოს. ჩვენ ვიცით რას ნიშნავს მეგა ეკლესია; გაგვიგია პრესვიტერიანული, მეთოდისტური და ბაპტისტური ეკლესიების შესახებ. საოჯახო ეკლესიასაც ვიცნობთ, მაგრამ რა არის იატაკქვეშა ეკლესია? რა მსგავსება-განსხვავებაა ჩვენთვის უკვე კარგად ნაცნობ ეკლესიებს შორის?

			იმისათვის, რომ გავაცნობიეროთ რას ნიშნავს “იატაკქვეშა ეკლესია“, მოდით, განვიხილოთ სიტყვა: “იატაკქვეშა.“ ესაა ტერმინი, რომელიც ინგლისურში სხვადასხვანაირად გამოიყენება. ხან ის გულისხმობს ჯგუფს, რომელიც დაფარული ან საიდუმლოა; ზოგჯერ გულისხმობს მოძრაობას, რომელიც ეწინააღმდეგება არსებულ ხელისუფლებას და ოპოზიციას წარმოადგენს. იშვიათად გამოიყენება კულტურის საწინააღმდეგო ქმედებად ან ძალიან განსხვავებულად (სავარაუდოდ, შეურაცხმყოფელი გაგებით) საზოგადოების მიმართ.

			ინგლისურში არ არსებობს სიტყვა “იატაკქვეშა“-ს ერთმნიშვნელოვანი დეფინიცია, და ეს განზრახ არის ასე. განსაზღვრება – “იატაკქვეშა ანუ მიწისქვეშა“ ბუნდოვანებითაა მოცული. ორგანიზაციები თუ ადამიანთა ჯგუფები სწორედ ამ მიზნით გადადიან იატაკქვეშ. ცხადია, მათი სურვილია, რომ სახელმწიფოსა და საზოგადოებას ბუნდოვანი წარმოდგენა ჰქონდეს მათ არსებობასა და საქმიანობაზე. ამით თავიდან ირიდებენ ადვილად ხელმისაწვდომობასა და მათზე უფრო ძლიერი მოწინააღმდეგისგან ზეწოლას, რომელსაც შეუძლია მათი შეცვლა, კონტროლი და შეჩერება, უარეს შემთხვევაში კი განადგურებაც. იატაკქვეშა ორგანიზაციები სტრატეგიულობითა და შერჩევითი მიდგომით გამოირჩევიან იმასთან დაკავშირებით, თუ სად და როდის გამოჩნდნენ საზოგადოებაში და რა ინფორმაცია არსებოს მათ შესახებ. როდესაც ქვეყნიერებაზე ზეგავლენას ცდილობენ, ფრთხილად, ანონიმურად, ხანდახან კი მოულოდნელადაც მოქმედებენ.

			იატაკქვეშეთში გადასვლა სასიამოვნოდ არ ჟღერს, განსაკუთრებით -ეკლესიებისთვის! ზოგადად, როდესაც ვიგებთ, რომ ორგანიზაციის საქმიანობა ფარულია, ეჭვი გვიჩნდება მის ავკარგიანობაში, რადგან ამგვარად ტერორისტები, კრიმინალები და ჯაშუშები მოქმედებენ. რატომ უნდა გავრისკოთ, რომ ასეთ ჯგუფებთან გაგვაიგივონ იმ ადამიანებმა, რომელთაც ასე ძალიან სჭირდებათ ღვთის სიტყვის მოსმენა? განა იესო იმას არ გვეუბნება, რომ ჩვენი ნათელი ადამიანთა წინაშე უნდა ანათებდეს?

			ჩვეულებრივ, როდესაც ეკლესიას აარსებენ თავისუფალ ქვეყნებში, როგორც წესი, მათი მიზანია, რომ რაც შეიძლება სწრაფად და ფართოდ გაავრცელონ ინფორმაცია და ბევრ ადამიანს მიაწვდინონ ხმა. დამფუძნებლები ხშირად არიგებენ საინფორმაციო ბარათებს, მაცივარზე მისაკრავ მაგნიტებს, კალენდრებსა და ბროშურებს ყველგან, სადაც კი ხელი მიუწვდებათ. სთავაზობენ ნებისმიერს, ვინც უარს არ იტყვის მიღებაზე. ზემოთ ჩამოთვლილი სარეკლამო ხასიათის მასალები ხალხს ინფორმაციას აწვდის ეკლესიის სახელის, დენომინაციის, მისამართის, მსახურების დაწყების, ხუცესის სახელისა და საკონტაქტო მონაცემების შესახებ. ამას თან ურთავენ ფოტოებსა და განცხადებებს იმის შესახებ, თუ რას აპირებენ და როგორ შეიძლება ეკლესიამ შეასრულოს თავისი ფუნქცია მოცემულ ადგილას. ეკლესიის დამფუძნებელს ის კი არ აწუხებს, რომ ეკლესიას აღმოაჩენენ, არამედ ის, რომ ის შეიძლება ვერ აღმოაჩინონ. 

			ეკლესიის დაარსების მიზნით ასეთი მიდგომა გამართლებულია იქ, სადაც:

			
					მთავრობა არ აპირებს შეაჩეროს ან შეზღუდოს ეკლესიის უწყების გავრცელება და დანერგვა საზოგადოებაში;

					საზოგადოება ეკლესიას არ მიიჩნევს მჩაგვრელად და თავისუფლების საშიშ მტრად;

					მთავრობას და საზოგადოებას არ აქვთ სპეციალური პროგრამა, რათა აიძულოს ეკლესია შეცვალოს თავისი ბაზისური რწმენა-წარმოდგენები.

			

			დღეს, სექსუალური რევოლუციის გამო, თავისუფალი მსოფლიოს ქვეყნების მთავრობები სულ უფრო მეტად ცდილობენ შეაჩერონ და შეზღუდონ ეკლესიის უწყების გავრცელება და დანერგვა საზოგადოებაში. საზოგადოება თავისუფალ სამყაროში ეკლესიას გამოსახავს, როგორც ძლიერ და საშიშ მტერს, რომელიც ავრცელებს სიძულვილს და ზღუდავს თავისუფლებას. მთავრობასა და საზოგადოებას თავისუფალ ქვეყნებში აქვთ აქტიური, სპეციფიკური პროგრამა აიძულონ ეკლესია, რომ შეცვალოს თავისი ფუნდამენტალური რწმენა-წარმოდგენები იმ საკითხებში, რომლებიც სექსუალურ რევოლუციას ეხება. ქრისტიანები და ეკლესიები, რომლებიც არ ცვლიან თავიანთ შეხედულებებს და მხარს არ უჭერენ ამ პროგრამას აწყდებიან დაცინვას, შეზღუდვას, სასჯელსა და დევნას.[55]

			ეკლესიათა დაფუძნების სტრატეგიამ, რომელიც ცდილობს მიიპყროს საზოგადოების ყურადღება და ცდილობს გაავრცელოს ცოდნა ეკლესიის შესახებ, შესაძლოა გააძლიეროს საზოგადოებისა და მთავრობის წინააღმდეგობა ტრადიციული ქრისტიანობისადმი თავისუფალ სამყაროში. ეს იმიტომ, რომ როცა ქრისტიანი ანდა ეკლესია იპყრობს საზოგადოების ყურადღებას ჩვენს დღეებში, ეს საზოგადოება იწყებს ამ ქრისტიანის ან ეკლესიის შეხედულებების კვლევას სექსუალურ რევოლუციასთან მიმართებით – იმისდა მიუხედავადაც კი, თუ ამ ქრისტიანს ან ეკლესიას საერთოდ არაფერი უთქვამს ამ საკითხთან დაკავშირებით. ეს სექსუალური რევოლუციის თავისებური “უსაფრთხოების ტესტია“: თუ საზოგადოება აღმოაჩენს, რომ ცნობილი ქრისტიანი ან ეკლესია მხარს არ უჭერს სექსუალური რევოლუციის მიზნებს, ისინი განგაშს სტეხენ მასმედიისა და სოციალური ქსელების საშუალებით. ისინი მოითხოვენ, რომ მათ, რომლებიც მხარს უჭერენ “დამნაშავეს“ უკან წაიღონ თავისი დახმარება, თუ “დამნაშავე“ არ მოინანიებს საჯაროდ, არ მოიხდის ბოდიშს და არ იტყვის, რომ არაფერია აქვს სექსუალური რევოლუციის საწინააღმდეგო. გარდა ამისა, საზოგადოება მიმართავს მთავრობებსა და სასამართლოებს “დაიცვან“ ის იმ ქრისტიანებისა და ეკლესიებისგან, რომლებიც უარს ამბობენ სექსუალური რევოლუციის მხარდაჭერაზე. ის მოითხოვს მთავრობებისა და სასამართლოებისგან გააკონტროლონ ანდა შეზღუდონ ქრისტიანებისა და ეკლესიების მოქმედების, ლაპარაკისა და საჯარო სწავლების სფეროები, რომლებიც ეწინააღმდეგება სექსუალურ რევოლუციას. საზოგადოება ამტკიცებს, რომ აქვს უფლება იყოს დაცული იმისაგან, რაც ტრადიციული ქრისტიანობის სიტყვასა და საქმეში მჟღავნდება, და რაც მისი აზრით, არის სიძულვილი, ფანატიზმი, დრომოჭმულობა, უპასუხისმგებლობა, ჰომოფობია და ჩაგვრა.

			ზოგიერთი კორეელი ქრისტიანი, სექსუალურ რევოლუციას კორეული ეკლესიისათვის მნიშვნელოვან საევანგელიზაციო შესაძლებლობად მიიჩნევს, რათა ცოდვილებს მონანიებისკენ მოუწოდონ. ისინი ჰომოსექსუალობას და გეი ქორწინებას კორეულ საზოგადოებაში შემოჭრილ ბოლოდროინდელ ცოდვად მიიჩნევენ და ფიქრობენ, რომ კორეის ეკლესიამ პასუხი უნდა გასცეს ამას. ისინი წარმოიდგენენ იმ როლს, რომელიც კორეის ეკლესიას შეუძლია ითამაშოს ამ სიტუაციაში. ეს იქნება ტრადიციული ოჯახური ფასეულობების საჯარო მხარდაჭერა ძლიერი ქადაგებებით, წიგნების წერით, ტელე-რადიო დისკუსიით, საპროტესტო გამოსვლებით, საჯარო დებატებით გეების უფლებათა დამცველებთან, და –სადაც ეს საჭირო იქნება – სასამართლოში მისვლითაც, რათა დაიცვან ტრადიციული ქორწინების დეფინიცია. 

			სწორედ ასეთ სტრატეგიას მიმართეს ევროპელმა და ამერიკელმა ქრისტიანებმა 1980-1990-იან წლებში, როდესაც აღნიშნული პრობლემა დადგა დღის წესრიგში. პასუხის დროულად გაცემის, გულმხურვალე ლოცვების, გონივრული გეგმების, ხმამაღალი პროტესტის, დიდი ფინანსური ხარჯებისა და დროის გაღების მიუხედავად, მათი მოქმედების კურსი შეიცვალა და ორთაბრძოლის დაწყებისთანავე გაიფანტნენ. ახლა გეი ქორწინება თითქმის ყველა დასავლურ ქვეყანაშია დაკანონებული; ბევრი ქრისტიანი მხარს უჭერს და მონაწილეობასაც კი იღებს სექსუალურ რევოლუციაში. მიუხედავად მათი კაპიტულაციისა, ყოველწლიურად დამატებული ახალი კანონები და სასამართლოები უფრო და უფრო აშორებს ქრისტიანებს დასავლური საზოგადოებისგან და საეკლესიო ნაგებობებში აბრუნებს. სადაც ისინი დაცინვის, შეზღუდვებისა და შიდა დაყოფების წყლებში იძირებიან.

			რატომ დამარცხდა ევროპული და ამერიკული ეკლესიები და რატომ გაიარა მათმა თავისუფლებამ ყირიმის ციებ-ცხელება? იქნებ იმიტომ, რომ საკმარისად ადრე არ დაიწყეს თავის დაცვა? მათი ლოცვები არ იყო საკმარისად მგზნებარე, გეგმები – გონივრული, პროტესტი – ხმამაღალი, გაღებული ბიუჯეტი ცოტა და ბრძოლა არასაკმარისი?

			თუ ამის მიზეზად შეიძლება ის ჩაითვალოს, რომ სექსუალური რევოლუცია არ არის მხოლოდ მტრის ხელთ არსებული იარაღი, არამედ უსასრულოდ ფართო, დიდი და ბრძნული საშუალება – თავად ღვთის ხელში? იქნებ ისეა, რომ ღმერთი ნებას რთავს თავისუფალი ქვეყნების სექსუალურ რევოლუციონერებსა და მთავრობებს გამოიყენონ ეს მტკივნეული საჭრეთელი, რათა ამოკვეთოს ყველაფერი, რასაც ჩვენ ჩვენი წარმატების ჟამს ვცდილობდით შეგვემატებინა ეკლესიისთვის, მაგრამ რაც სინამდვილეში გვაშორებდა მისი მყოფობის ბრწყინვალებისგან? იქნებ ისეა, რომ ღმერთი არ მოგვიმართავს ხელს გამოვიყენოთ ჩვენს ხელთ არსებული ეკლესიის ახლანდელი კეთილდღეობა სექსუალური რევოლუციის წინააღმდეგ, ვინაიდან უკვე ძალიან ვგევართ სექსუალურ რევოლუციას, და მას სურს აღადგინოს ჩვენში თავმდაბალი და წმიდა იატაკქვეშა ეკლესია, რომელიც გვერდზე გადავწიეთ?

			ისტორიის მანძილზე ორი რამ რეგულარულად რევდა ეკლესიის საქმიანობას, ესენი იყო: პოპულარობა და კეთილდღეობა. ხშირად ეკლესია ამ ორ რამეს ღვთის კურთხევად მიიჩნევდა, რომელსაც უნდა ესწრაფო და რომელიც უნდა შეინარჩუნო. თუმცა ორივეს, პოპულარობასაც და სიმდიდრესაც, იესო უარყოფდა და არ იყენებდა თავის საქმიანობაში იარაღად.

			ეკლესიამ თავისუფალ მსოფლიოში ააგო ისეთი ეკლესიის მოდელი, რომელსაც იმისათვის რომ ცოცხალი ყოფილიყო სჭირდებოდა პოპულარობა და მატერიალური კეთილდღეობა. თუმცა წერილში, იესო მოწაფეებს ასწავლის, რომ ეკლესიის დასაარსებლად გამოიყენონ მხოლოდ დევნა და სიღარიბე. “გაგზავნით თქვენ, როგორც კრავებს მგლებს შორის“ – ამბობს ის. “არც ქისა წაიღოთ თან, არც გუდა. არც ფეხსაცმელი.“[56] ეკლესიის დაარსებისკენ მიმავალი ნაბიჯები ხანდახან შეიძლება პოპულარობასა და წარმატებაზე გადიოდეს, თუმცა გზა იქ არც იწყება და არც მთავრდება. უფალი ეკლესიას ურჩევს, რომ სახლი არ აიშენოს იქ.

			ასობით წლის განმავლობაში, მას შემდეგ, რაც ქრისტემ პირველი ეკლესიის დამფუძნებლებს მისცა ეს დავალება, ერთადერთი გზა ქრისტიანებისთვის იყო – დევნისა და სიღარიბის ბილიკები. იატაკქვეშეთში მუშაობისას, პირველ ქრისტიანებს ეჭვის თვალით უყურებდნენ ყველგან, სადაც კი მიდიოდნენ. ვინაიდან საზოგადოებასა და მთავრობას ბუნდოვანი წარმოდგენა ჰქონდათ მათზე; ქრისტიანებს გამუდმებით სდებდნენ ბრალს კანიბალიზმში, ათეიზმში, სექსუალურ ამორალიზმსა და პატრიოტიზმის სიმწირეში. ყოველთვის და ყველგან, სადაც ისინი ჩნდებოდნენ, ძნელბედობა იყო მათი ხვედრი, ქრისტიანებს ადანაშაულებდნენ ღმერთების განაწყენებაში, რადგან ისინი გაბედულად უარყოფდნენ თაყვანი ეცათ მათთვის.[57]

			ამის მიუხედავად, ეკლესიამ მაინც გამოიღო ფესვი და გაიფურჩქნა.

			უდაოა, რომ ზრდის ყოველი ტალღა ეკლესიას დიდ პოპულარობასა და წარმატებას სძენდა. მაგრამ ყოველთვის, როცა ეკლესია საფარიდან გამოდიოდა, საქმე ირეოდა. ეკლესიამ დაიწყო პოპულარობისა და წარმატების გამოყენება სამშენებლო მასალად, რითაც უპატიო ჰყო ეკლესიათა დაფუძნების უფლისგან მოცემული მოდელი, რომელიც ეყრდნობოდა დევნასა და სიმწირეს. პოპულარობისა და სიმდიდრის პირობებში, ეკლესიამ გადაწყვიტა, რომ ხსენებული მოდელი აღარ იყო საჭირო. 

			თუმცა იატაკქვეშა ეკლესიის დაფუძნების მოდელი, რომელიც ეყრდნობა დევნასა და სიღარიბეს არ არის უფლისაგან მოცემული ის გზა, რომელმაც ეკლესია პოპულარობასა და წარმატებამდე უნდა მიიყვანოს. პირიქით, ეს ის გზაა, რომელმაც ეკლესიას თავმდაბლობა და სიწმიდე უნდა შეუნარჩუნოს ზეცისა და ქვეყნის წინაშე.

			სამწუხაროდ, როცა ეკლესია მძიმე გამოწვევების წინაშე დგას, ხშირად ავიწყდება ეს და ცდილობს დაიცვას თავი საკუთარი პოპულარობითა და სიმდიდრით. ასე აპირებენ ამერიკელი და ევროპელი ქრისტიანები დაუპირისპირდნენ სექსუალურ რევოლუციას. მაგრამ ღმერთი მოწყალეა და ასეთი გადაწყვეტილებები უშედეგოდ დასრულდება.

			ამის ნაცვლად, ღმერთი, რომელიც არ იცვლება, გვირჩევს, ეკლესიის არსებობისათვის სასიკვდილო გამოწვევას დავუპირისპირდეთ დევნისა და სიმწირის უსაფრთხო ბილიკებით. ეს არის “ძველი და სანდო ბილიკები,“ რომლებისკენაც ღმერთი წინასწარმეტყველ იერემიას მეშვეობით მოგვიწოდებს:

			უთხრა უფალმა თავის ხალხს: “შეჩერდით გზებზე და მომოიხედეთ, და იკითხეთ ძველი ბილიკები, რომელი გზაა უკეთესი, და იარეთ მასზე და შვებას მოუპოვებთ თქვენს სულებს.“[58]

			სამწუხაროდ, ეს მუხლი ასე მთავრდება: “მაგრამ მათ თქვეს: არ ვივლითო.“ ახალგაზრდა მმართველის მსგავსად, ამერიკელი და ევროპელი ქრისტიანები თავისუფალ მსოფლიოში ამ ბილიკს სექსუალური რევოლუციის გზაზე ეძებენ. მათ, აქამდე დაგროვებული, პოპულარობისა და წარმატების გამოყენებით სურთ გზის გაგრძელება. სრულად უარყვეს დევნისა და სიმწირის ძველი, სანდო ბილიკები, რადგან ბევრ ქონებას ფლობენ, და ძველი, სანდო ბილიკები ძალიან ვიწროა და საშუალებას არ აძლევს მათ იმაზე მეტი რამ ატარონ, ვიდრე ღვთის თვალისმომჭრელი ბრწყინვალებაა.

			ქრისტიანებისთვის რთულია პოპულარობისა და კეთილდღეობის ველის მიტოვება მისი მიღწევის შემდეგ. ჩვეულებისამებრ, ამისგან თავის დაღწევას ბიძგი სჭირდება ღმერთისგან. სწორედ ასეთი ბიძგი გვჭირდება იმისათვის, რომ თავი დავაღწიოთ სექსუალური რევოლუციის შედეგებს. კორეული ეკლესიისთვის ღვთის მოწოდებაა უკან მოიტოვოს პოპულარობისა და სიმდიდრის ხსენებული ველი, რომლითაც ვტკბებოდით ბოლო სამოცდაათი წლის მანძილზე და დაუბრუნდეს დევნისა და გასაჭირის ძველ, სანდო ბილიკებს, რომლებზეც დადიოდნენ ჩვენი წინაპრები იმისათვის, რომ ჩვენ აქ მოვეყვანეთ.

			იატაკქვეშა ეკლესიას შეუძლია გახდეს ჩვენი მეგზური. მისი წევრები შერპები არიან ამ ბილიკებზე. მხოლოდ მათ იციან ჩვენს წინ აღმართული მწვერვალები და მზად არიან დაგვეხმარონ, რათა წამოვდგეთ და გავაგრძელოთ ასვლა.

			პრინციპი I.

			კანონიერი რეგისტრაცია ეკლესიას თავისუფლებას ართმევს, ამიტომ, უმჯობესია ვიყოთ როგორც “უცხონი და ხიზნები“

			როდესაც ეკლესიები ძლიერ ზეწოლას განიცდიან ხელისუფლებისგან ან საზოგადოებისგან, არალეგალურად არსებობას ამჯობინებენ. მიუხედავად იმისა, რომ ეკლესია იატაკქვეშეთში მიდის, მთავრობა და საზოგადოება შეიძლება მაინც შეეცადოს იატაკქვეშა ეკლესიას შეუზღუდოს წვდომა ისეთ საშუალებებზე, როგორებიცაა: საეკლესიო შენობები, ბიბლიები და ქრისტიანული საწვრთნელი რესურსები, ქრისტიანული სკოლები და სემინარიები, ასევე მედია საშუალებები. როცა ჩვენ, თავისუფალი სამყაროს ქრისტიანები ვფიქრობთ, თუ რატომ არის საჭირო, რომ ეკლესია იატაკქვეშეთში გადავიდეს, ეს სწორედ ის სიტუაციაა, რომელსაც ჩვენ წარმოვიდგენთ: ქვეყანა, სადაც ქრისტიანული შენობების კონფისკაცია ხდება, ბიბლიებს წვავენ და ქრისტიანულ სკოლებსა და სემინარიებს ხურავენ. 

			იმის გამო, რომ ჩვენთან ეს არ ხდება, ჩვენ ვერ ვხედავთ მიზეზს იატაკქვეშ გადასვლისთვის: თავისუფალ მსოფლიოში მთავრობა და საზოგადოება ასე არ მოქმედებს ჩვენს წინააღმდეგ. ჩვენ გვჯერა, რომ ჩვენი კანონები, ტრადიციები და თავისუფლებისადმი საერთო სიყვარული გვიცავს ანალოგიური თავდასხმებისგან. თუმცა ვხედავთ, რომ ეკლესიისადმი პატივისცემა თანდათან მცირდება თავისუფალ ქვეყნებში. 

			მართალია, რომ მსგავს ქმედებებს არა აქვს ადგილი ეკლესიის წინააღმდეგ თავისუფალ სამყაროში და როგორც ჩანს არც ექნება მოაზრებად მომავალში. თუმცა ეს მხოლოდ იმიტომ რომ ფიზიკური ძალმომრეობა არ არის საჭირო ეკლესიის გასაკონტროლებლად თავისუფალ ქვეყნებში. ფაქტია, რომ ფიზიკური ძალადობა კონტრპროდუქტიული იქნება, ვინაიდან ეს გამოაფხიზლებს ქრისტიანებს და დაანახვებს რამდენად მტრულად არის განწყობილი ქვეყნიერება სამეფოს მიმართ. ეს მტრობა ადამისა და ევას დაცემის დროიდან მოდის და ისევე არსებობს დემოკრატიულ საზოგადოებაში, როგორც ტოტალიტარულში. არც ერთ საზოგადოებას არ ძალუძს საწყისი ცოდვისგან თავის დაღწევა.

			დემოკრატიას გაცილებით ეფექტური მეთოდი აქვს ეკლესიის გასაკონტროლებლად, ვიდრე ფიზიკური ძალადობაა. ეს მეთოდი იმდენად ეფექტურია, რომ ეკლესია ამ კონტროლს თავის სასარგებლოდ მოიაზრებს.

			ეს მეთოდია კანონიერი რეგისტრაცია.

			წერილის მიხედვით, ეკლესია არ არის ამქვეყნიური. ის იშვა უფლის სიკვდილითა და აღდგომით და მის მიერ მოცემული სულიწმიდით.[59]

			ის ეკუთვნის არა ამჟამინდელ ქმნილებას, არამედ ახალ ცასა და ახალ დედამიწას.[60] ბიბლია ეკლესიას აღწერს, როგორც ქრისტეს სხეულს,[61] ქრისტეს სასძლოს,[62] ახალ იერუსალიმსა[63] და ცოცხალი ქვების სულიერ სახლს.[64] ეკლესია წარმოადგენს სულიერ საიდუმლოს, რომელიც ჩვენი მხრიდან ღრმა ფიქრს იმსახურებს.

			მაგრამ ამქვეყნიურ მთავრობათა მიხედვით ეკლესია არც საიდუმლოა, არც სულიერი სახლი, არც ახალი იერუსალიმი, არც სასძლო და არც აღმდგარი უფლის სხეული. ის მხოლოდ გაერთიანებაა: “დამოუკიდებელი ლეგალური ერთეული, გამოყოფილი იმ ადამიანებისგან, რომლებიც ფლობენ აკონტროლებენ და მართავენ მას.“[65] თავისუფალი მსოფლიოს ზოგიერთ ქვეყანაში, მას შეიძლება სპეციალური სახის გაერთიანება უწოდონ, ვთქვათ არაკომერციული საზოგადოება ან რელიგიური არასამთავრობო ორგანიზაცია.

			ანუ ის არის გაერთიანება “ამქვეყნიური“ განსაზღვრებით. მაგრამ იესომ თქვა, რომ მისი სამეფო “არ არის ამქვეყნიური.“[66] იესოს სამეფო, რა თქმა უნდა იმაზე მეტია ვიდრე ეკლესია ამ ქვეყნად, მაგრამ ეკლესია ცხადია შედის ამ სამეფოში. ამგვარად, უფალი გულისხმობს, რომ ეკლესია ამ ქვეყნად “არ იყოს ამ ქვეყნისა.“ წერილის მიხედვით, ეკლესია არის ორგანიზმი–ანუ ქრისტეს სხეული[67]–და არა ორგანიზაცია. მაგრამ, ვინაიდან ის დარეგისტრიტებულია, როგორც ორგანიზაცია, ის ეთანხმება ქვეყნიერებას და არ ეთანხმება უფალს.

			იმ ქვეყნებში, სადაც ეკლესიებს ხურავენ, ბიბლიებს წვავენ, ქრისტიანულ სკოლებსა და სემინარიებს არსებობას უკრძალავენ, არსებობს გარკვეული ცდუნება ეკლესიისთვის, რომ თქვას, რომ არის ორგანიზაცია, რაც ნიშნავს, რომ “ამქვეყნიურია.“ თუმცა, ასეთ ადგილებზე ქვეყნიერებას ასეთი შეთავაზებაც კი არ სურს ეკლესიისთვის.

			ამისაგან განსხვავებით, თავისუფალ მსოფლიოში ათასობით შესაძლებლობა არსებობს ეკლესიისთვის სარგებლის მისაღებად, თუ ის თანახმა იქნება, რომ ერქვას ამქვეყნიური სახელი; ვთვათ, იყოს ლეგალური გაერთიანება, დაემსგავსოს სხვა ქვეყნიურ ორგანიზაციებს. წუთისოფლად ხელმეორედ შობის შემთხვევაში, ეკლესია მიიღებს წვდომას ამქვეყნიურ ფინანსებზე, კომერციაზე, კანონებზე, პოლიტიკურ სისტემასა და იმ სიკეთეებზე, რაც ამეებს მოსდევს. ხსენებული სიკეთე-სარგებელი გულისხმობს საბანკო ანგარიშების გახსნას, ქონების ქირაობასა და შეძენას, სესხის აღებას, შემოსავლებისა და საკრედიტო ბარათების გამოყენებას; შესაძლებლობას არ გადაიხადო გადასახადები და იმ გადასახადების შემცირებას, რომლებიც ხუცესებმა უნდა გადაიხადონ; შესაძლებლობას მიიღო ფულადი დახმარებები, რომლებიც არ იბეგრება; შესაძლებლობას მისი ხუცესებისთვის აღასრულონ კანონის ძალის მქონე საქორწინო ცერემონიალები; შესაძლებლობას ეკლესიის სკოლების, უნივერსიტეტებისა და სემინარიებისთვის მიიღონ აკრედიტაცია და სხვა საგანმანათლებლო ინსტიტუციების რიგში ჩადგნენ; შესაძლებლობას შეიზღუდოს ცალკეული წევრების იურიდიული პასუხისმგებლობა ეკლესისთვის სარჩელის წარდგენის შემთხვევაში; შესაძლებლობას ლობირება გაუწიონ მთავრობას ანდა საზოგადოებრივ აზრს; და ბოლოს შესაძლებლობას ილაპარაკოს საჯაროდ, იქნება ეს სამაუწყებლო მედია, საჯარო დებატებსა და დისკუსიებში ჩართვა სხვა ჯგუფებთან ერთად, ან თუნდაც სამთავრობო ან საზოგადოებრივი ღონისძიებების ლოცვა-კურთხევა. შესაძლოა ყველაზე სამწუხარო რამ, რაც ეწინააღმდეგება უფლის მიერ ნასწავლ ლოცვას იმის შესახებ, რომ მისი ეკლესია იყოს ერთი, როგორც ის და მამა არიან ერთი,[68] შემდეგია: ეკლესია, როგორც ამქვეყნიური ორგანიზაცია, რომელიც ხელახლა იშვა და ასეთი გახდა, ამტკიცებს, რომ მისი დაუთვლელი განხეთქილებები, დაყოფები და დენომინაციები იურიდიული თვალსაზრისით მართლაც ძალიან, ძალიან რეალურია. 

			გამოცხადების 18:4-ში უფალი ეკლესიას მოუწოდებს, რომ გამოეყოს ქვეყნიერების სისტემას: “რათა არ ეზიარო მის ცოდვებს და [წილი არ დაიდო] მის წყლულებში.“[69] ეკლესიის საქმიანობა აჩვენებს შემდეგს: ის ფიქრობს, რომ უფალი უსაფუძვლოდ სწუხს ამ საკითხზე. ის დარწმუნებულია, რომ, თუ საკუთარ თავს ორგანიზაციად ჩათვლის, ქვეყნიურ სისტემებში დარეგისტრირდება, შეძლებს მასთან ურთიერთობას დალაქავების გარეშე.[70] 

			ფაქტია, კორეელი ხუცესების ახლანდელი ჩართვა პოლიტიკაში აჩვენებს შემდეგს: ეკლესია სრულადაა დარწმუნებული, რომ შეუძლია გააუმჯობესოს ქვეყნიური სისტემები (და თავადაც დიდად ისარგებლოს მათში მონაწილეობით) და არანაირად დაზიანდეს ამ ურთიერთობებით, არ მოეცხოს ლაქა, არ დაისვაროს და არ შერცხვეს.[71] თუმცა ეს ზუსტად ის არის, რის გამოც გვაფრთხილებს უფალი გამოცხადების 18:4-ში.

			რასაკვირველია უფლის მოწოდება არ არის, რომ ეკლესია გამოეყოს ქვეყნიერებას, არამედ ის, რომ არ დაეყრდნოს მას. როგორც იესო აცხადებს იოანეს სახარების 17:18-ში, ის ეკლესიას ისე აგზავნის ქვეყნიერებაზე, როგორც მამამ გამოგზავნა ის ქვეყნიერებაზე – არაფრის გარეშე. ის იმისთვის აგზავნის ეკლესიას, რომ მან ატაროს თავისი ჯვარი ქვეყნიერებაზე, როგორც თავად ატარა და მორჩილი გახდა ქვეყნიური სისტემებისა “თვით სიკვდილამდე, [იმ] ჯვარზე სიკვდილამდე,“ რომელიც თვითონ ზიდა.[72] მისი განზრახვაა, რომ ჩვენც ვიყოთ ამ სისტემების მორჩილი, თუმცა მისი განზრახვა არ არის, რომ ეკლესიამ წარმატება ნახოს ამ სისტემებით. პირიქით, ეკლესიამ უნდა გამოააშკარავოს მათი ნამდვილი სახე და მტრული დამოკიდებულება, როგორებიც არიან კიდეც. მას არ უცდია ავტორიზაციის მიღება მათგან, არც ძალის გამოჩენა მათი მეშვეობით. მან გააქარწყლა ყოველი მცდელობა იმათი მხრიდან, რომლებიც ცდილობდნენ მოერგოთ ის ამ კატეგორიებისთვის.[73] მან შეაცბუნა თავისი მიმდევრებიც და თავისი მტრებიც, როდესაც უარი თქვა რაიმე სარგებლის მიღებაზე ქვეყნიური სისტემისგან, რაც თითქოსდა გაადვილებდა მის ამოცანას.[74]

			ზოგიერთებმა შეიძლება გააპროტესტონ: “დიახ, მაგრამ ბიბლია მოგვიწოდებს, რომ დავემორჩილოთ ხელისუფლებს“, რაც სიმართლეს შეესაბამება, მაგრამ მორჩილება, რომელსაც ჩვენგან მოითხოვენ არც აბსოლუტურია და არც უპირობო. მაგალითად, არ მოგვეთხოვება და არც მოგვიწოდებენ, რომ დავემორჩილოთ მთავრობის ან საზოგადოების მიერ დასახულ მოლოდინებს ეკლესიასთან მიმართებით. თუმცა, მოწოდებულნი ვართ, დავემორჩილოთ სასჯელს სახელმწიფოს ან საზოგადოების მხრიდან, როდესაც ვცხოვრობთ ისე, რაც შეესაბამება ღმერთის განსაზღვრებასა და მოლოდინებს ეკლესიასთან დაკავშირებით და რაც კონფლიქტში მოდის მათ განსაზღვრებებთან და მოლოდინებთან. ჩვენ ამის შესახებ უფრო ვრცლად მეორე პრინციპის განხილვისას ვისაუბრებთ.

			უფლის მოწოდება ეკლესიისთვის არის იყოს ქვეყნიერებაზე, როგორც ის იყო ქვეყნიერებაზე. ეს ის გზაა, რომელიც ღმერთის წმიდა ხალხს ჰქონდა ქვეყნად, და რომელთაც ებრაელთა 11:13 “უცხოებსა და ხიზნებს [უწოდებს ამ] დედამიწაზე.“[75] 1 ნეშტთა 29:15 ამბობს, რომ ჩვენ “მწირნი და ხიზანნი ვართ.“[76] როდესაც სადღაც გავლით ვარ, არ ვეძებ იქ კანონიერი ადგილსამყოფელის მოპოვებას, არც საბანკო ანგარიშს ვხსნი და არც გამორჩეულ ოფისს ვეძებ. თუ ვაკეთებ ამ ყოველივეს, ეს იმას აჩვენებს, რომ მე დავისვარე, მარადიული დროებითში ამერია. არადა უნდა ვიყო, როგორც უცხო და ხიზანი, თუნდაც გადაუდებელი საქმე მქონდეს. უხერხულობა, რომელსაც განვიცდი, როგორც უცხო და დროებითი მცხოვრები მუდმივად მახსენებს მე (და სხვებსაც), რომ მხოლოდ გავლით ვარ იქ, ანუ ამქვეყნად.

			ზოგიერთი ქრისტიანი დაიწყებს იმის მტკიცებას, რომ ერთმანეთს არ გამორიცხავს ორი რამ: ერთი, ეკლესია, რომელიც აღიარებს ღვთის წინაშე, რომ ის (ეკლესია) არის უნიკალური და წმიდა საიდუმლო, რომელიც დროებითაა ქვეყნიერებაზე, და მეორე, ეკლესია, რომელიც იმავდროულად აღიარებს ქვეყნიერების წინაშე, რომ ის არის რელიგიური NGO რომელიც მუდმივ სტატუსს ეძებს. ამ ორი აღიარებიდან ერთი სიცრუეა. ასე რომ არ იყოს, მაშინ გაგვიჭირდება წარმოვიდგინოთ, რატომ არ გააკეთა იესომ მსგავსი ორმხრივი აზრის შემცველი მტკიცებულება გაღიზიანებული პილატეს წინაშე, ვინც დიდად იყო მოტივირებული. 

			გაეთავისუფლებინა ის. თუ იესო იტყოდა, რომ არის არა ამქვეყნიური მეფე, თუმცა აქ მხოლოდ კანონიერი წარმომადგენელია მეორე რელიგიური საზოგადოებისა, რომელიც ცდილობს იმპერიაში თავისი ადგილის პოვნას, შეძლებდა ყველას გადარჩენას დიდი უსიამოვნებებისაგან, საკუთარი თავის ჩათვლით.

			შექმნის დღიდან მოყოლებული, დიდი არქმევს სახელს მცირეს. ამიტომაც ადამმა უწოდა ცხოველებს სახელები და არა პირიქით. როდესაც ეკლესია ქვეყნიერებას სახელის დარქმევის ნებას რთავს და ისიც რელიგიურ ორგანიზაციას უწოდებს მას, ეს ფაქტი თავისთავად მეტყველებს ვინ არის უდიდესი და ვინ – უმცირესი.

			რაც უფრო დიდხანს იმოქმედებს ეკლესია უმცირესის სტატუსით, როგორც არამოგებიანი რელიგიური გაერთიანება, მით მეტად უარყოფს საკუთარ დიდებულ ვინაობას – რომ არის ღვთის მხოლოდშობილი ძის სასძლო, სხეული, სულიერი სახლი, ზეციური ქალაქი. მას ავიწყდება, რომ მისი ნამდვილი ვინაობა არ თავსდება ამქვეყნიურ აღწერილობებსა და ორგანიზაციულ ფორმებში, არამედ, პირიქით, თავდაყირა აყენებს მათ. უარესი, ეკლესია დამოკიდებული ხდება იმ სარგებელზე, რაც ამქვეყნიურ გაერთიანებად ყოფნას მოაქვს. მას უკვე აღარ შეუძლია წარმოიდგინოს თავისი საქმიანობა ამქვეყნიურ სისტემებში მონაწილეობის გარეშე და ამის შესახებ ლაპარაკსაც კი უცნაურად მიიჩნევს.

			შედეგი ის არის, რომ ეკლესია დამოკიდებული ხდება ქვეყნიერებაზე. და იმისათვის, რომ შეინარჩუნოს ამქვეყნიური სტატუსისგან მიღებული სარგებელი, უნდა დაემორჩილოს ქვეყნიერების ხელისუფალთა მიერ წამოყენებულ მოთხოვნებს. დღეს ეს მოთხოვნები სულ უფრო აგრესიული ხდება, განსაკუთრებით სექსუალურ რევოლუციასთან მიმართებით. თავისუფალი სამყარო ხედავს, რომ ეკლესიის ტრადიციული რწმენა-წარმოდგენები და საქმიანობა მზარდად პრობლემატური ხდება. მთავრობა და საზოგადოება ეკლესიის მხრიდან მხარდაჭერას უკვე უმნიშვნელოდ და არასასურველადაც კი თვლის. ისინი ცდილობენ შეცვალონ ეკლესია, რომ ეკლესია სექსუალური რევოლუციის მოკაზმულ ვიტრინად იქცეს. 

			ეკლესია შესაძლოა არ შეეწინააღმდეგოს ქვეყნიერების მიერ მისი შეცვლის მცდელობას რამდენიმე მიზეზის გამო. ხანდახან ის არ ეწინააღმდეგება იმის გამო, რომ ვერ ამჩნევს ცვლილებებს (ანუ, ის შესაძლოა ძილად არის მიშვებული და ძალიან ენდობა მთავრობასა და საზოგადოებას). ან, შესაძლოა იმიტომ არ შეეწინააღმდეგოს ცვლილებებს, რომ საკმაოდ მოშინაურებულია (გაწვრთნილია) მთავრობის მიერ, და სჯერა, რომ მთავრობას სრულად და უპირობოდ უნდა დაემორჩილოს. უარესი, ის შესაძლოა იქცეს იმ ცვლილებების მხარდამჭერად, რომელთა განხორციელებასაც მთავრობა და საზოგადოება ცდილობს და სჯერა, რომ, თუ გასცემს თავის კურთხევას, ამას შეუძლია გაზარდოს მისი პოპულარობა და მნიშვნელობა. ხანდახან ის ემორჩილება ცვლილებებს პრაგმატული მოსაზრებებით, და სჯერა, რომ წინააღმდეგობა ამაოა, ან მორჩილება ერთ სფეროში მოუტანს აღიარებას მეორეში. ხან მორჩილება შიშის გამო ხდება, რადგანაც ფიქრობს, თუ არ იქნება ჩუმი და უტყვი, შეიძლება შეეჯახოს მზარდ არაპოპულარობას და კიდევ უფრო მტკივნეულ შეზღუდვებს. 

			ყველაზე ზოგადი მიზეზი იმისა, თუ რატომ აძლევს ეკლესია თავისუფალ მსოფლიოში მთვრობასა და საზოგადოებას იმის საშუალებას, რომ გადააკეთონ ის, შემდეგია: რადგან ეკლესია დაემორჩილა ქვეყნიურ რეგისტრაციას, სახელებსა და ფორმებს, უკვე საჭიროებს მათ თავის გადარჩენისთვის. ის ასე იწყებს ფიქრს; იგი იმიტომაა ეკლესია, რომ პასუხობს სამთავრობო რეგულაციებს და საზოგადოების მოლოდინებს. ეს არ ნიშნავს იმას, რომ ეკლესია ყოველთვის ეთანხმება მთავრობას ან საზოგადოებას. ეს მხოლოდ იმას ნიშნავს, რომ ეკლესიას აღარ შეუძლია წარმოიდგინოს თავისი არსებობა ამეების გარეშე. თავისუფალ მსოფლიოში, მთავრობა, საზოგადოება და ეკლესია ურთიერთს მსჭვალავს ტრინიტარიანული ფორმით: სამი პიროვნება, მაგრამ ერთი სუბსტანცია.[77]

			ნიკო სმითი გახლდათ აფრიკანერი (სამხრეთ აფრიკის რესპუბლიკის მკვიდრი თეთრკანიანი მოქალაქე) ხუცესი და თეოლოგიის პროფესორი სამხრეთ აფრიკაში 1960-იან წლებში. ის მხარს უჭერდა სამხრეთ აფრიკაში გატარებულ აპარტეიდის პოლიტიკასა და რასობრივ სეპარაციას. ერთხელაც სმიტი შეხვდა კარლ ბართს, სახელგანთქმულ შვეიცარიელ თეოლოგს, რომელმაც მნიშვნელოვანი როლი ითამაშა გერმანული აღმსარებელი ეკლესიის წინააღმდეგობის ჩამოყალიბებაში ჰიტლერისა და ნაცისტური გერმანიისადმი. სმიტმა დაწერა ბართთან შეხვედრის კულმინაციურ მომენტზე: 

			ბართმა შემომხედა და მითხრა: “შემიძლია პირადი კითხვა დაგისვათ, სანამ წახვალთ? ხართ თავისუფალი იქადაგოთ სახარება სამხრეთ აფრიკაში?“

			“რა თქმა უნდა,“ ვთქვი. “სრულიად თავისუფალი ვარ, ვინაიდან ჩვენს ქვეყანაში არის რელიგიის თავისუფლება.“ 

			ბართმა დაუყოვნებლივ მიპასუხა და თქვა, რომ ეს არ არის ის თავისუფლება, რომელიც მას აქვს მხედველობაში. მას სურდა სცოდნოდა, თუ ვნახავდი ბიბლიაში ისეთ რამეებს, რაც შესაბამისობაში არ იქნებოდა ჩემი მეგობრებისა და ოჯახის შეხედულებებთან, ვიქნებოდი თავისუფალი, მექადაგა ასეთ რამეებზე?

			კვლავ უხერხულად ვიგრძენი თავი და ვთქვი, რომ არ ვიცი, რადგან ასეთი გამოცდილება ჯერ არ მქონია.

			ბართი სკამიდან წამოიწია და მითხრა: “იცი, ეს რთული გასაკეთებელია. შეიძლება ბიბლიაში ისეთი საკითხები აღმოაჩინო, რომლის საპირისპიროდაც მოქმედებს შენი მთავრობა. ამ დროს, იქნები თავისუფალი ასეთ საკითხებზე იქადაგო?“

			კიდევ ერთხელ მომიწია იმის თქმა, რომ არ ვიცოდი რას მოვიმოქმედებდი.

			შემდეგ ბართმა თქვა – “კარგი. შეგიძლიათ წახვიდეთ“.

			ქალაქის ცენტრისკენ მიმავალმა, ტრამვაიში, ბართის ნათქვამზე დავიწყე ფიქრი. “თავისუფალი ხარ?“ – ვუთხარი საკუთარ თავს. დარწმუნებული ვარ, ბართი ფიქრობს, რომ ჩვენ სამხრეთ აფრიკაში ნაცისტები ვართ და აპარტეიდის წინააღმდეგ უნდოდა ჩემი გაფრთხილება. გარკვეულწილად პეტრეს მსგავსად ვიგრძენი თავი, როდესაც იესომ სამჯერ ჰკითხა: “გიყვარვარ?“ იმ დღის შემდეგ, ეს შეკითხვა – თავისუფალი ვიყავი თუ არა – გონებაში ხშირად მიტრიალებდა და თავიდან ვერ ვიშორებდი.[78]

			ბართთან შეხვედრის შემდეგ სმიტმა ისეთი რამ განიცადა, რასაც მან “მოქცევა“ უწოდა. ის მიხვდა, რომ აპარტეიდი არასწორი იყო. შეხვედრამდე არასოდეს უფიქრია თავისუფალი იყო თუ არა სახარების ქადაგებაში, თუ სახარება მისი მეგობრებისა და ოჯახის წევრების რწმენასა და მთავრობის პოზიციას არ ეთანხმებოდა? სმიტმა თქვა, რომ “მას ჯერ არ ჰქონია ასეთი გამოცდილება.“ ეს არ ნიშნავს იმას, რომ სმიტი ყოველთვის ეთანხმებოდა მეგობრებსა და ოჯახის წევრებს და არასოდეს ეწინააღმდეგებოდა მთავრობას. ბართის კითხვა ეხებოდა სმიტის საზოგადოების ფუნდამენტალურ წანამძღვრებს – ანუ დაშვებებს, რომლებიც სმიტის საზოგადოებაში სჯეროდათ ყოველგვარი გააზრების გარეშე. როცა კორეელები ეკლესიაში და ეკლესიის გარეთ ერთნაირად გამოიყურებიან, ერთნაირად მოქმედებენ, უყურებენ ერთსა და იმავე გადაცემებს, უსმენენ ერთნაირ მუსიკას, საუბრობენ იგივე საკითხებზე, იზიარებენ იგივე განსაზღვრებებს წარმატებისა და კარგი ცხოვრების შესახებ, აქვთ ერთნაირი მიზნები და ამ მიზნებისაკენ მიმავალი ერთნაირი გზები და იყენებენ ერთნაირ საშუალებებს ბიზნესის საკეთებლად და თავიანთი მიზნების მისაღწევად ქვეყანაზე, საკუთარ თავს უნდა ვკითხოთ, ვართ თავისუფლები ვიქადაგოთ სახარება კორეაში? რანაირად შეუძლია კანონიერ ჩართულობას (ქვეყნიერება-ში ცხოვრებას) სახელი გაუტეხოს ჩვენს უნარს გავაკეთოთ ეს?

			თუმცა ეკლესიის არ ჩართულობა სხვა კითხვებს წამოჭრის: სად შევიკრიბებით თუ არ შეგვეძლება შენობის დაქირავება? როგორ განვკარგავთ შემოწირულობებს და დავაფინანსებთ მისიებს, ან გადავუხდით ხუცესს, თუ არ გვექნება საბანკო ანგარიში? როგორ შეძლებს ეკლესია გავლენა მოახდინოს ქვეყნიერებაზე, თუ ის კანონიერად არ იარსებებს მასში?

			ამ კითხვებს წიგნის დარჩენილ ფურცლებზე ვუპასუხებთ. ახლა, ისიც საკმარისია, რომ გვახსოვდეს, რომ ეკლესიის ისტორიის ყველაზე რთულ დროებში თუ ადგილებზე, ეკლესია მოქმედებდა იატაკქვეშ და რეგისტრაციის გარეშე. მას არ ჰქონდა ის საშუალებები, რომელი საშუალებების გარეშეც, დღეს თავისუფალი მსოფლიოს ქრისტიანები დარწმუნებულები ვართ, რომ ეკლესია ვერ იარსებებს; მას არც მისადგომი ჰქონდა მსოფლიო სისტემებთან.

			თუმცა თავისუფლად მიჰყვებოდა უფალს, სადაც ის გაუძღვებოდა და ეკლესია იზრდებოდა და ძლიერდებოდა.

			სამოქმედო ნაბიჯები ეკლესიის დამაარსებლებისთვის:

			
					ნუ გააერთიანებ ეკლესიას კანონიერ ორგანიზაციასთან. მიიღე მისი ზეციური ვინაობა, როგორც უცხომ და ხიზანმა ქვეყნიერებაზე, მიიღე წვრთნა, რომ შესაბამისად ილაპარაკო, იფიქრო და დაგეგმო.

					ნუ დაარქმევ ეკლესიას სახელს. ეკლესია არ არის ორგანიზაცია, რომ სახელი უწოდო. მას უკვე დაარქვა სახელი უფალმა. წერილში მხოლოდ მორწმუნეების შესაკრებლის ადგილის სახელებია ნახსენები – მაგალითად, ეკლესია, რომელიც ნიმფას სახლში იკრიბება.[79] სახელის დარქმევისგან თავშეკავებით ჩვენ ვაცხადებთ, რომ ვიცით, რომ ეკლესია არ არის ამქვეყნიური და შესაბამისად, არ ექვემდებარება, რომ თავისზე უმცირესმა დაარქვას სახელი.

					შეისწავლეთ წერილი და ადრეული ეკლესიის მამათა ნაწერები, რათა ღმერთმა ცხადი გახადოს თქვენთვის თუ რატომ არის ეკლესია ორგანიზმი და არა ორგანიზაცია, და რა განსხვავებაა ამ ორს შორის.

					შეისწავლეთ საუკუნეების განმავლობაში მსოფლიოში არსებული იატაკქვეშა ეკლესია, რათა გაიგოთ რანაირად არის შესაძლებელი ეკლესია იყო ქვეყნიერებაზე მაგრამ ქვეყნიერების ფინანსების, კომერციის, კანონებისა და პოლიტიკური სისტემების მიღმა. 

					შეისწავლეთ ამ წიგნის დანარჩენი ნაწილი, რათა შეიტყოთ თუ როგორ დააფუძნოთ იატაკქვეშა ეკლესია, რომელიც დამოკიდებული არ იქნება სამთავრობო და საზოგადოებრივ სისტემებზე.

			

			სამოქმედო ნაბიჯები არსებული ეკლესიებისთვის:

			
					დაარსეთ სათადარიგო ფინანსური სისტემა (ფულადი ფონდი), რომლის გამოყენებასაც შესძლებს ეკლესია, რათა თავი აარიდოს მთავრობის მიერ ეკლესიის მისიებსა და მსახურებაში ჩარევას. სულ უფრო ხშირად მსოფლიო პოლიტიკა ფინანსური სისტემის მეშვეობით მოქმედებს. მთავრობებსა და ბანკებს ძალიან ადვილად შეუძლიათ გაყინონ საბანკო ანგარიშები. მათ ასევე შეუძლიათ თვალი მიადევნონ გადახდებს როგორც ქვეყნის შიგნით ისე ქვეყნის გარეთ, ასე რომ ეკლესია ან ვერ შეძლებს ფულის გადარიცხვას სხვაგან ან დაექვემდებარება შემდგომ დაკვირვებასა და ჩარევას. ამ სისტემის მიზანი არ არის იცრუოს ეკლესიის საქმიანობის შესახებ ან დამალოს ის, მისი მიზანია შეძლოს საქმიანობის გაგრძელება სიცრუის გარეშე. ჩამოაყალიბეთ კარგი ბუღალტრული აღრიცხვა ამ სისტემისთვის, რომელიც ნაღდ ფულს ეფუძნება, რათა ის წუნდაუდებელი იყოს და სრულად აისახოს ფინანსურ ანგარიშებში და ეკლესიის სააუდიტორო შემოწმებისას. 

					შეიმუშავეთ ეკლესიის მოქმედებათა გეგმა შეკრებების, საქმიანობისა და კომუნიკაციისთვის არაკომერციული ორგანიზაციის სტატუსის დაკარგვის ან მასზე უარის თქმის შემთხვევაში. შეიმუშავეთ ეს გეგმა ახლავე, წინასწარ, სანამ რაიმე სპეციფიკური დაბრკოლება გაჩნდება. მიუხედავად იმისა, რომ ამ გეგმის ზოგიერთი დეტალი უნდა დარჩეს კონფიდენციალური უსაფრთხოების მიზნით, ის უნდა ეცნობოს საკრებულოს, რათა მან იცოდეს, რომ არსებობს ასეთი გეგმა, და ეკლესიის წევრებს არ გაუჩნდეთ შიში მთავრობის ან საზოგადოების მხრიდან ზეწოლის შემთხვევაში, რომ ისინი ვეღარ შეასრულებენ იმას, რისი გაკეთებაც უფალმა დაავალა ეკლესიას. გეგმა უნდა მოიწონოს ეკლესიის ხელმძღვანელობამ, ხოლო იმ კონკრეტულმა პირებმა, ვისაც ამ გეგმის მიხედვით საქმე აქვთ დავალებული, უნდა ივარჯიშონ, თუ როგორ განახორციელონ დავალებული საქმე გეგმის დამტკიცებისთანავე. პერიოდულად უნდა ჩატარდეს წვრთნა წინასწარი გაფრთხილების გარეშე, რათა საჭიროების შემთხვევაში პრაქტიკულად მოხერხდეს ეკლესიის გადაყვანა იატაკქვეშ. 

					კანონიერად რეგისტრირებულ ეკლესიაში, ეკლესიის არსებული აქტივები ვერ და არც უნდა გადაეცეს საკრებულოს ცალკეულ წევრებს. თუმცა, ეკლესიამ უნდა განიხილოს მომავალი კაპიტალური შენაძენები და ფინანსირების ინიციატივები ამ თავში გადმოცემული პრინციპის გათვალისწინებით. შეიძლება, რომ გარკვეული მსახურებები უკეთ დაფინანსდეს პირდაპირ ეკლესიის წევრების მიერ, ვიდრე ეკლესიის ანგარიშებით, რათა დაცულ იქნეს ეს მსახურებები მთავრობისა და საზოგადოების მხრიდან ზეწოლის, შეზღუდვის ან კომპრომენტირებისგან მომავალში.

					უარი თქვით სარგებელზე, რომელიც კანონიერი რეგისტრაციისგან მოდის. მაგალითად ეკლესიებმა და ხუცესებმა ისეთივე ტარიფით უნდა გადაიხადონ გადასახადები, როგორც სხვა ორგანიზაციები და დასაქმებული პირები იხდიან.

					ეკლესიის მორწმუნეები უნდა დაარწმუნოთ იმაში, რომ ეკლესიისთვის შეწირულ თანხებს არ უნდა ჰქონდეს კავშირი საგადასახადო შეღავათებთან. ეს ეკლესიას გაათავისუფლებს მთავრობის დამსჯელი ზომებისგან და საზოგადოების ზეწოლისგან, და ეკლესია თავისუფალი იქნება იქადაგოს სახარება.

					ქვეყნებში, სადაც ხუცესებს შეუძლიათ ჩაატარონ ქორწინების ცერემონიალი, რომელიც სახელმწიფოსგან არის აღიარებული, უნდა გაიმიჯნოს საეკლესიო ქორწინება სამოქალაქო ქორწინებისგან, რომლის თანახმადაც ეკლესია ხელს არ მოაწერს ქორწინების მოწმობას. ეს შექმნის მნიშვნელოვან და ადვილად გამართლებად კანონიერ პრეცენდენტს იმ შემთხვევისთვის, როცა სექსუალური რევოლუცია მოითხოვს, რომ ეკლესიამ საზეიმოდ ჩაატაროს ქორწინების ცერემონიალი სახელწმიფოს სახელით, ისეთი ქორწინებისა, რომელიც სცილდება ერთგული ეკლესიის მიერ ქორწინების დეფინიციას.[80]

					დაუსვი თავს კითხვა, რომელიც კარლ ბართმა დაუსვა ნიკო სმიტს: ხარ თავისუფალი, რომ იქადაგო სახარება?

			პრინციპი II.

			გაქცევის ნაცვლად შეეწინააღმდეგე, თუნდაც ამის საფასური დევნა იყოს; იყავი ნამდვილი ქრისტიანი დევნაში

			როგორ უნდა უპასუხოს ეკლესიამ მთავრობისგან და საზოგადოებისგან წამოსულ წინააღმდეგობას?

			არსებობს ოთხი სავარაუდო პასუხი, რომელთაგან სამი ეკლესიას ანგრევს. მათგან მხოლოდ ერთი იწვევს მის განვითარებას.

			სწორედ ეს აღმოაჩინა გორდონ-კონველის სემინარიის პროფესორმა პეტრე კუზმიკმა – როცა სწავლობდა, თუ როგორ უპასუხა ეკლესიამ აღმოსავლეთ ევროპაში კომუნისტურ ზეწოლას, მაგალითად საბჭოთა კავშირში. 

			პირველი არასწორი პასუხი, რომელსაც ნგრევა მოაქვს პროფესორ კუზმიკის დაკვირვებით გახლდათ აღმოსავლეთ ევროპელი ქრისტიანების გაქცევა. 

			როცა კომუნიზმი წინ მიიწევდა, ზოგი ქრისტიანი გაცლას ამჯობინებდა: ისინი ან სხვა სახლში გადადიოდნენ, ან სხვა ქალაქში (ხანდახან სხვა ქვეყანაშიც), რათა თავი აერიდებინათ დევნისთვის. ზოგნი დარჩნენ სადაც ცხოვრობდნენ, მაგრამ სრულად გარიყეს თავი საზოგადოებისგან. გაქცევის ყველა ეს სახე, გამომდინარეობს ერთი ცოდვიანი ფესვის: შიშისგან. როგორც პროფ. კუზმიკი აღნიშნავს, ქრისტიანებს აშინებდათ კომუნიზმთან ურთიერთობა, ვინაიდან ისინი მიიჩნევდნენ, რომ ეს იყო ბოროტი ძალა – ძალიან ძლიერი ბოროტი ძალა და ურთიერთობის ნაცვლად უკეთესი იქნებოდა მისგან დამალვა.[81] ევანგელიზაციის ნაცვლად – რომელიც ის ქმედებაა, როგორც უნდა პასუხობდეს ყოველთვის ეკლესია ბოროტ ძალას 

			ეკლესიამ განივითარა სექტანტური გეტოს მენტალიტეტი, რამაც დააკარგვინა სახარებაში დაწერილი “მარილად და სანთლად“ ყოფნის უნარი და შესაბამისად, გავლენა საკუთარ საზოგადოებაზე. ხშირად ეკლესიები ავითარებენ საკუთარ პიეტისტურ სუბკულტურას, საკუთარი ქცევის, ენის, ჩაცმის, თვით ჰიმნოლოგიისა და ლოცვის ფორმებით.[82]

			შიში ეკლესიის იერის ცვლილებას, შენიღბვასა და დამალვის სურვილს იწვევს. ის იმედოვნებს, რომ ბოროტი ვერ შენიშნავს, რომ ღმერთის სამეფო იქვეა. ასეთი ფორმით იატაკქვეშეთში გადასვლა მცდარია. ეს ნამდვილად ჩვენი, როგორც ანთებული ლამპრების მაგიდის ქვეშ დადგმას ნიშნავს.[83] ამას ეკლესიაში მოაქვს ნგრევა, არა მხოლოდ მტრის მხრიდან, არამედ მისი უფლისგანაც. გამოცხადების 21:8-ში ჩვენ ვხედავთ, რომ იესო არა მხოლოდ მკვლელებს, გრძნეულებს, კერპთაყვანისმცემლებს, ცრუებსა და გარყვნილებს ჩაყრის ცეცხლის ტბაში, არამედ მხდალებსაც.

			მეორე დამანგრეველი პასუხი რაც პროფესორმა კუზმიკმა შენიშნა აღმოსავლეთ ევროპის ქრისტიანებში იყო სიმხდალის საწინააღმდეგო რამ, ანუ წინააღმდეგობა. 

			ბრძოლა და აქტიური ოპოზიცია მთავრობისა და მისი პოლიტიკის მიმართ… ამ ჯვაროსნული მენტალიტეტის უკან დგას მოსაზრება, რომ ახალი სისტემა უღმერთო და ბოროტია, ეშმაკის მიერ შთაგონებული და მას არც უნდა დავემორჩილოთ და არც უნდა შევიწყნაროთ, არამედ ქრისტეს სახელით აქტიურად შევეწინააღმდეგოთ.[84]

			ასეთ პასუხსაც ნგრევისაკენ მივყავართ: ქრისტიანებს კლავენ, საეკლესიო შენობებს ანგრევენ და რაც ყველაზე უარესია – ხდება სახარების ღალატი. როგორ?! კუზმიკი განმარტავს: “როცა ქრისტიანები ებმებოდნენ მახეში და ფიქრობდნენ, რომ მათი მთავარი ამოცანაა ებრძოლონ კომუნიზმს, ისინი თავადვე ქმნიდნენ ზღუდეს თავიანთ გზაზე, რადგან კარგავდნენ მიტევების უნარს და შესაძლებლობას ეცოცხლათ (ან მომკვდარიყვნენ) როგორც მოწმეები თავიანთი კომუნისტი მტრების თვალწინ.“[85] სხვა სიტყვებით, როცა ეკლესია რაზმავს თავის ძალებს, რათა დაიცვას საკუთარი თავი მტრებისგან – იქნება ეს კომუნიზმი თუ სექსუალური რევოლუცია – ის თავისი მტრის მტერი ხდება. ის უკვე აღარ არის ეკლესია. ის მხოლოდ კიდევ ერთი პოლიტიკური პარტიაა. 

			მესამე დამანგრეველი პასუხი, პროფ. კუზმიკის დაკვირვებით აღმოსავლეთ ევროპის ქრისტიანებში გახლდათ წინააღმდეგობის საპირისპირო რამ: შემგუებლობა. პროფ. კუზმიკი ამას უწოდებს “ცდუნებას შეეგუო ან წახვიდე კომპრომისზე გაბატონებული იდეოლოგიისადმი.[86] ეს იყო პასუხი გერმანული ქრისტიანული მოძრაობისა ჰიტლერის გერმანიაში და სამების ეკლესიისა ჩინეთში. ეს არის პასუხი ამერიკელი და ევროპელი ქრისტიანებისა სექსუალური რევოლუციისადმი, როცა მათ გადაშალეს თავიანთი ბიბლიები და აღმოაჩინეს, რომ ჰომოსექსუალობა იქ თურმე 2000 წლის მანძილზე იყო დაფარული. 

			კომპრომისზე წასვლა ანგრევს ეკლესიის მოწმობას და ქვეყნიური იდეოლოგიის მონად აქცევს. თუმცა, როგორც პროფესორი კუზმიკი შენიშნავს, ეს განაპირობებს ნგრევის ყველაზე უარეს ფორმას: – ეს ყოფს ეკლესიას. იმის გამო, რომ ზოგიერთი ეკლესია ეგუება ამას, ზოგიერთი კი იატაკქვეშეთში გადადის, ეკლესია იქცევა გაყოფილ სახლად.[87] ის ხდება საკუთარი თავის მტერი და შესაძლოა საკუთარი თავის მდევნელადაც იქცეს. მას შემდეგ, რაც იდეოლოგიები: მონობა, კომუნიზმი, ან სექსუალური რევოლუცია მარცხდება, ეკლესიის მიერ თვით მიყენებული ჭრილობების განკურნება თითქმის შეუძლებელი ხდება. შემგუებლობა ყოველთვის ტოვებს იარებს.

			ამრიგად, თუ გაქცევა, წინააღმდეგობა და შემგუებლობა ანგრევს ეკლესიას, მაშ რომელი პასუხი განაპირობებს მის წინსვლას?

			პროფესორი კუზმიკის აზრით, კომუნისტური მმართველობის პირობებში აღმოსავლეთ ევროპის ეკლესიების განვითარებისთვის ერთადერთი გზა რჩებოდა – ჯვრის თეოლოგია.

			იესოს სიტყვებს: “თუ ვინმეს სურს ჩემი გამოყოლა, უარყოს საკუთარი თავი, აიღოს თავისი ჯვარი და გამომყვეს მე“ (მარკ. 8:34) ღრმა ემპირიული მნიშვნელობა ჰქონდა მათთვის. წერილის კონტექსტუალურმა კითხვამ დაარწმუნა ისინი, რომ ტანჯვა იყო ჭეშმარიტი მოწაფეობის არსებითი ნიშანი.[88]

			ჯვრის თეოლოგიის მიხედვით ცხოვრება ნიშნავდა სრულ მიძღვნას იესოს მოთხოვნებისადმი, მიუხედავად იმისა, რა ფასი შეიძლება ჰქონოდა ამას. ეს ნიშნავდა ქრისტიანულ ცხოვრებას ქრისტეს მოწოდებისამებრ, და არა ქმედებას მთავრობის საწინააღმდეგოდ. ეს ნიშნავდა მიღებას, რა სასჯელიც არ უნდა ყოფილიყო მთავრობის მხრიდან მათ მიერ, რომელთა ცხოვრება სრულად შეესაბამებოდა “რწმენას, რომელიც მიღებულ იქნა ყველგან, ყოველთვის და ყველას მიერ.“[89] სწორედ ამიტომ, ნაცისტების ხახაში ჩავარდნილმა მორწმუნე ეკლესიამ, დიტრიხ ბონჰოფერის სახით, დაწერა ისეთი უკვდავი ქრისტიანული კლასიკური ნაწარმოებები, როგორებიცაა: “მოწაფეობის ფასი“ და “ერთად ცხოვრება,“ ხოლო კარლ ბართმა კი სისტემატური თეოლოგია. ორივე ეკლესიას ასწავლიდა იმას, როგორ უნდა ვიყოთ უფრო სრულად ეკლესია და არა მხოლოდ იმას, როგორ უნდა შევეწინააღმდეგოთ ნაციზმს.

			ეკლესიის მზადყოფნა, იტანჯოს შურისძიების წყურვილის გარეშე, აგრძელებდეს მტრების სიყვარულს და ცხოვრობდეს სრულფასოვანი ქრისტიანული ცხოვრებით, ყოველთვის განაპირობებს ქრისტეს საქმის წინსვლას.

			სამოქმედო ნაბიჯები ეკლესიის დამაარსებლებისთვის და არსებული ეკლესიებისთვის:

			
					ნუ მოამზადებთ ეკლესიას, რომ თავი დაიცვას რომელიმე განსაკუთრებული სოციალური საკითხისგან, რათა არ გაამრუდოთ კლასიკური ქრისტიანული რწმენა, და არ გაუძნელოთ თქვენი ეკლესიის წევრებს უყვარდეთ თავიანთი მტრები და იტანჯონ მათთვის. ეკლესიისთვის ყველაზე რთულ დროსაც კი დარწმუნდით, რომ თქვენმა თემმა იცის და ახსოვს სისრულე “იმ რწმენისა, რომელიც სწამდათ ყველგან, ყოველთვის და ყველას“.

					ამის შემდეგ დარწმუნდით, რომ ეკლესიის თითოეულმა წევრმა არა მხოლოდ ზეპირად იცის ნიკეის ანუ სამოციქულო მრწამსი, არამედ სრულად შეუძლია ყოველი სიტყვის განმარტება.

					ასწავლეთ თქვენს ეკლესიას რასაც წამებულთა ხმის დამფუძნებელი, მწყემსი რიჩარდ ვურმბრანდი, “ტანჯვის მოძღვრებას (ლოგიას)“ უწოდებდა; როგორ უნდა იტანჯო სახარებისთვის და სახარების მტრებისთვის.

					ამ სერიის პირველი ტომი ღირსი ძმა ვურმბრანდის წიგნი მზადება იატაკქვეშა ეკლესიისთვის, რამდენიმე ხელმისაწვდომი სასწავლო კურსიდან ამ საკითხზე ერთ-ერთია.

					გამოიკვლიეთ თქვენი ქადაგებები და გაკვეთილები და დარწმუნდით, რომ თითოეული მათგანი მჭიდრო კავშირშია ე. წ. ჯვრის თეოლოგიასთან, როგორც ეს მარკოზის 8:34-შია განსაზღვრული. გლენ პენერის წიგნი ჯვრის ჩრდილში ხელმისაწვდომია წამებულთა ხმიდან, რომელიც ბიბლიის თითოეულ წიგნს ჯვრის თეოლოგიის შუქზე ხედავს.

					წაიკითხეთ ქრისტიანული კლასიკა, მაგალითად “დამოწაფების ფასი და ერთად ცხოვრება“, რომლებიც წარმოაჩენს ეკლესიის მიერ შესწავლილ და განხორციელებულ კლასიკური ქრისტიანული ტრადიციის სისავსეს დიდი წინააღმდეგობის კონტექსტში. გამოიყენეთ ილუსტრაციები ისეთი წიგნებიდან, როგორიც ეს არის თქვენს ქადაგებებში, რათა დარწმუნდეთ, რომ ყოველთვის, როცა ეკლესია იკრიბება, ისმენს ქრისტეს მოწოდებას ყოველდღიურად ავიღოთ ჩვენი ჯვარი.

			

			

			
				
						81 პეტრე კუზმიკი. “ორმოცდაათიანელთა თეოლოგია და კომუნისტური ევროპა,“ in W.K. Kay and A.E. Dyer, eds., Europien Pentecostalism (Global Pentacostal and Charismatic Studies). Leiden, Netherlands: Brill, 2011, P. 340


						82 კუზმიცი, გვ. 342


						83 მათეს სახარება 5:15


						84 კუზმიცი, გვ. 343


						85 კუზმიცი, გვ. 344


						86 კუზმიცი, გვ. 344


						87 კუზმიცი, გვ. 344


						88 კუზმიცი, გვ. 349


						89 Vincent of Lerins. Commonitory ch. 2, 6; NPNF Series 2 Vol. 11 gv. 132.


				

			
		

	
		
			პრინციპი III.

			იატაკქვეშეთში უნდა გადახვიდე არა დევნის საპასუხოდ, არამედ იმიტომ, რომ შეინარჩუნო ის, რაც მთავარია.

			ეკლესიის იატაკქვეშეთში გადასატანად ერთადერთი ლეგიტიმური მიზეზი არსებობს. დევნა არ არის ეს მიზეზი.

			როგორც წინა პრინციპი ხსნის, როცა ეკლესია დევნას იატაკქვეშ გადასვლით პასუხობს ეს ნიშნავს მხდალ, შიშით გამოწვეულ გაქცევას. ეკლესიას დავალებული აქვს თავისი უფლისგან, რომ ყოველთვის გააგრძელოს თავისი ტანჯვით სავსე სიყვარული მტრების მიმათ. როცა ის ამაში მარცხს განიცდის, არ უნდა გაუკვირდეს, რომ ვეშაპი გადაყლაპავს შემდეგ კი მტრის კართან ამოანთხევს.

			ანალოგიურად, ეკლესიის იატაკქვეშეთში გადატანა იმისათვის, რომ შეეწინააღმდეგოს მჩაგვრელს, მას პოლიტიკურ პარტიად გადააქცევს. ამას ყოველთვის მივყევართ უფლის ოთხ სიტყვიან გაკიცხვასთან: “ჩააბრუნე მახვილი თავის ადგილზე!“[90] ვინც იცავს ეკლესიას მახვილით – იქნება ეს მედიის, პოლიტიკისა თუ გონების მახვილი – იგივე “მახვილითვე დაიღუპება.[91] ეკლესია უკვე აღარ ეკუთვნის ქვეყნიერებას, ისევე როგორც მისი უფალი არ ეკუთვნის მას. ეკლესიას არ სჭირდება დაცული იყოს ქვეყნიერებაზე, ისევე როგორც უფალს არ სჭირდება ეს. იესომ “სატანა“ უწოდა პეტრეს, როცა მან სხვანაირად იფიქრა.[92] უფალი და მისი ეკლესია წარმოდგენილნი არიან ქვეყნიერებაზე, როგორც ცოცხალი მსხვერპლები.[93] იესოს ჯვარს ხსნა მოაქვს ქვეყნიერებისთვის, ეკლესიის ჯვარი კი ახსენებს ქვეყნიერებას, რომ უფლის გამარჯვება საიმედოა.

			და ბოლოს, ეკლესიის გადატანა იატაკქვეშ იმის გამო, რომ სხვა ქრისტიანები შეეგუენ მტრის იდეოლოგიას, უმძიმესია. როცა ის “მოშურნე“ ეკლესია იატაკქვეშეთიდან ღაღადებს, “მე ერთი დავრჩი, მაგრამ დამეძებენ, რათა სული ამომხადონ.“ უფალი შეახსენებს იმ ეკლესიას, რომ ყოველთვის ინახავს თავისთვის შვიდი ათასს დედამიწაზე მოსიარულეთ, რომლებსაც მუხლი არ მოუდრეკიათ ბაყალის წინაშე. უფალი მალავს თავის მოშურნეებს.[94]

			ერთადერთი ლეგიტიმური მიზეზი ეკლესიის იატაკქვეშეთში გადასაყვანად შემდეგია: “დავიცვათ ის, რაც მთავარია, რომ ყოველთვის მთავარი იყოს.“ 

			ეს მერვ ნაითისგან, ავსტრალიის წამებულთა ხმის ისტორიკოსისა და თანადამფუძნებლისგან ვისწავლე. ნაითი ამბობს, რომ თუ ფრთხილად არ ვიქნებით, შეიძლება ძალიან დიდი ყურადღება მივაქციოთ მეორეხარისხოვან საკითხებს, მიზეზებსა და ინტერესებს ჩვენს მსახურებაში და ამან მთავარი მიზნის უარყოფამდე მიგვიყვანოს. უარი უნდა ვთქვათ იმ კარგ რაღაცებზე, რისი გაკეთებაც შეგვიძლია მსახურებაში, იმისთვის რომ ფოკუსი მუდამ მიპყრობილი გვქონდეს იმ მთავარ საქმეზე, რასაც უნდა ვაკეთებდეთ.

			შევინარჩუნოთ ის, რაც მთავარია, რომ ყოველთვის მთავარი იყოს – კარგი რჩევაა ცხოვრების ყველა სფეროში. ხოლო იატაკქვეშა ეკლესიის დასაარსებლად – სასიცოცხლოდ მნიშვნელოვანი. 

			რა არის ეკლესიისთვის მთავარი?

			ჯონ კალვინი ჭეშმარიტი ეკლესიის ორ ნიშანს გამოყოფდა: “ღვთის სიტყვის სწორად ქადაგება-მოსმენას და წმიდა საიდუმლოთა სწორ ჩატარებას.“[95]

			ამიტომაც ერთადერთი ლეგიტიმური მიზეზი ეკლესიის იატაკქვეშეთში გადასატანად არის გადალახო ნებისმიერი დაბრკოლება, რათა სწორად იქადაგო და მოისმინო ღვთის სიტყვა და სწორად ჩაატარო საიდუმლოებები.

			
					როდესაც მთავრობა წყვეტს ვინ უნდა იქადაგოს, რა და სად, მაშინ ეკლესია ვალდებულია იატაკქვეშეთში გადავიდეს საქმიანობის გასაგრძელებლად, ვიდრე შეეგუოს შეზღუდვებს.

					როცა მთავრობა ან საზოგადოება კრძალავს სახარების თავისუფლად მოსმენას, მაშინ ეკლესია ვალდებულია იატაკქვეშეთში გადავიდეს, ვიდრე აკრძალვებს შეეგუოს.

					როდესაც საიდუმლოებების სწორი ჩატარება არასრულფასოვნად ხდება, მაშინ ეკლესია ვალდებულია იატკქვეშეთში გადავიდეს, ვიდრე შეეგუოს შეზღუდვებს.

			

			განვიხილოთ ერთი მზარდად ზოგადი მაგალითი. დავუშვათ მთავრობა ეკლესიას რელიგიის თავისუფლებას აძლევს: შეუძლიათ იქადაგონ და მოისმინონ ღვთის სიტყვა, მონაწილეობა მიიღონ საიდუმლოებებში, მაგრამ მხოლოდ შენობაში, რომელიც მთავრობის მიერ არის ოფიციალურად რეგისტრირებული. უნდა გადავიდეს თუ არა ეკლესია იატაკქვეშეთში?

			დიახ, ეკლესია ვალდებულია გადავიდეს იატაკქვეშეთში, რადგან ასეთ სიტუაციაში უკვე შეუძლებელი იქნება სწორად იქადაგო და მოისმინო სიტყვა და ჩაატარო საიდუმლოებები იმ საზოგადოების ნებისმიერ ადგილზე. ამგვარ სიტუაციაში ეკლესია მიდის იატაკქვეშ არა იმიტომ, რომ იქადაგოს, მოისმინოს და მონაწილეობა მიიღოს საიდუმლოებებში სადღაც იდუმალ მღვიმეში ანდა შუაგულ ტყეში (ეს იატაკქვეშა ეკლესიის სტერეოტიპია). პირიქით, ის გადადის იატაკქვეშ იმიტომ, რომ სიტყვა და საიდუმლოებები არ იყოს შებორკილი, იმ ჭეშმარიტების ერთგულებისთვის, რომელიც 2 ტიმოთეს 2:9-ია ნათქვამი. (რადგან ქრისტიანისთვის, ჭეშმარიტება განისაზღვრება წერილით, და არა მთავრობითა და საზოგადოებით. წერილი ამბობს, რომ ღვთის სიტყვა არ არის შებორკილი, და ეკლესიას სწამს ეს, მაშინაც კი, როცა მთავრობა სხვა რამეს ამტკიცებს). ამიტომაც, რადგან სიტყვა და საიდუმლოებები არ არის შებორკილი, უფალი წარუძღვება თავის ეკლესიას ბევრ ადგილას ეკლესიის შენობის გარეთ, სადაც მას სურს, რომ მადლის ეს საშუალებები იყოს გაზიარებული. 

			ახლა განვიხილოთ სხვა მაგალითი. დავუშვათ მთავრობა იღებს კანონებს, რომლებიც ახდენს ჰომოსექსუალიზმის წინააღმდეგ გაკეთებული განცხადებების კრიმინალიზაციას საჯარო ადგილებზე ან მედიაში; და ამაში ქრისტიანულ სწავლებასაც რთავს, რომ ჰომოსექსუალიზმი ცოდვაა. მთავრობა არწმუნებს ეკლესიას, რომ მას შეუძლია გააკეთოს ის, რაც სურს თავის საკუთარ შენობაში. არის ეკლესია ვალდებული წავიდეს იატაკქვეშ? 

			დიახ, ეკლესია უნდა გადავიდეს იატაკქვეშ, რადგან კიდევ ერთხელ საქმე გვაქვს სიტყვის შებორკვის მცდელობასთან. ეკლესია არის სიტყვისა და საიდუმლოებათა მსახური და არა პირიქით, სიტყვა და საიდუმლოებები არ არიან ეკლესიის მსახურები. ეს იმას ნიშნავს, რომ ეკლესია უნდა ემსახუროს სიტყვას იქ, სადაც უფალს სურს მისი სიტყვა მოისმინონ ადამიანებმა. უფალი არ აღიარებს ქვეყნიერების მიერ დადგენილ საზღვრებს თუ სად, როდის და ვინ უნდა იქადაგოს ღვთის სიტყვა ან ვის უნდა ეუწყოს ის. მან სძლია ქვეყნიერებას, ქონება კი არ შეუძენია იქ.

			ეკლესია თავისუფალ მსოფლიოში, მიდრეკილია მიიღოს ამგვარი შეზღუდვები მთავრობისგან, ნაცვლად იმისა, რომ იატაკქვეშ გადავიდეს. ეკლესია ამბობს, “ჩვენს საკრებულოს კვლავ შეუძლია იქადაგოს და მოისმინოს სიტყვა და ჩაატაროს საიდუმლოებები; ამიტომაც არ არის საჭირო იატაკქვეშ გადასვლა.“ თუმცა ამგვარი დამოკიდებულება ეკლესიას აქცევს უფლად, უფალს კი, მსახურად. ეკლესია ასეთ შემთხვევაში ჰგავს იმ უგუნურ კაცს უფლის მიერ მოყოლილ იგავში, ვინც ამბობს,

			“ვეტყვი ჩემს სულს, ‘სულო, ბევრი სიკეთე გაქვს დაგროვილი მრავალი წლისათვის; მოისვენე, ჭამე, სვი, იმხიარულე.’ მაგრამ უთხრა მას ღმერთმა: ‘უგუნურო, ამაღამ შენს სულს მოგთხოვენ და, რაც გაიმზადე, ვისი იქნება? ასეა მისთვის, ვინც თავისი თავისთვის იუნჯებს და ღმერთში არ მდიდრდება.“[96]

			სიტყვა და საიდუმლოებები არ უნდა იყოს დაფარული ეკლესიისთვის, ეკლესიაში და ეკლესიის მიერ. ეკლესიას არ შეუძლია ქვეყნიერებაზე მეტად შებორკოს სიტყვა და საიდუმლოებები. ისინი არ არის შებორკილი. ეკლესია ვალდებულია მიჰყვეს მათ და აღასრულოს ისინი იქ, საითაც ქარი მოისურვებს მათ წაყვანას.[97]

			სამოქმედო ნაბიჯები ეკლესიის დამფუძნებლებისთვის:

			
					იმიტომ ხომ არ აფუძნებ იატაკქვეშა ეკლესიას, რომ რაღაცის წინააღმდეგი ხარ საზოგადოებაში ან უკვე არსებულ ეკლესიაში? თუ ასეა, შეწყვიტე ამის კეთება და მოინანიე; არც ერთი ეკლესია არ უნდა დაფუძნდეს იმ მიზეზით, რომ ეკლესიის დამფუძნებელი არის რაიმეს “მომხრე“ ან “წინააღმდეგი“. ეკლესია სიტყვისა და საიდუმლოებების მსახურია და არა მათი ბატონი.

					ხარ თუ არა ფიზიკურად და სულიერად მზად იმისთვის, რომ სახარების მტრებისთვის მოკვდე? თუ არ ხარ, მაშინ ვერ შეძლებ მთავარი რამ მთავრად მიიჩნიო იატაკქვეშა ეკლესიაში. პირველ რიგში, მოემზადე ქადაგებისთვის, ლოცვისთვის და სიკვდილისთვის ყველგან, სადაც ეს საჭირო გახდება; მხოლოდ ამის შემდეგ შეძლებ იატაკქვეშა ეკლესიის დაარსებას.

			

			სამოქმედო ნაბიჯები არსებული ეკლესიებისთვის:

			
					შეისწავლე როდის, როგორ და რატომ გადავიდნენ არსებული ეკლესიები გერმანიაში იატაკქვეშ. განსაკუთრებით კი, აღმსარებელი ეკლესიების -ბარმენის დეკლარაცია[98], და დაურთეთ ის ეკლესიის ფუძემდებლურ დოკუმენტებსა და მრწამსს დამახსოვრებისა და შესწავლისთვის.

					ჰკითხეთ საკუთარ თავს, “ყველგან არის შესაძლებელი კორეაში ღვთის სიტყვა სწორად იქადაგებოდეს და ისმინებოდეს და საიდუმლოებები სწორად ტარდებოდეს?“ თუ არა, სად არა და რატომ არა?

					არის ის, რაც მთავარია ჯერ კიდევ მთავარი თქვენს ეკლესიაში? თუ, ქადაგებები უფრო და უფრო მოკლდება და საიდუმლოებები უფრო იშვიათად ტარდება რათა სხვა, უფრო აქტუალური საკითხები გახდეს მთავარი? როცა ეკლესიის წევრებს ჯანსაღი ბიბლიური ქადაგების მოსმენა მხოლოდ 20 წუთზე მეტ ხანს არ შეუძლიათ, უნდა შეეგუოს ხუცესი ამას, თუ იმდენ ხანს იქადაგოს რამდენიც საჭიროა სახარების სისრულისთვის, რათა მოსმენილი იყოს ის, მიუხედავად იმისა, მოეწონებათ თუ არა ეს ეკლესიის წევრებსა და სტუმრებს?

					მდიდარი ახალგაზრდა მმართველი (მარკოზი 10:17-27) მზად იყო დამორჩილებოდა სიტყვას თავის საბრძანებელში, მაგრამ ის მზად არ იყო დაეტოვებინა თავისი სამფლობელო და გაჰყოლოდა სიტყვას იქ, სადაც ქარი მოისურვებდა მის წაყვანას. წერილი ამბობს, ეს იმიტომ, რომ “ის ძალიან დიდ სიმდიდრეს ფლობდა“. თუ მთავრობა და საზოგადოება კორეაში შეეცდება სიტყვის შებორკვას, მზად ხართ გაყიდოთ ყველაფერი, რაც ეკლესიას გააჩნია, რათა გადახვიდეთ იატაკქვეშ და გაჰყვეთ სიტყვას იქ, სადაც მოისურვებს წასვლას? უფალი ამბობს, რომ იმ კაცს ვისაც ბეღლები ჰქონდა, სიბრძნე არ ჰქონდა, რადგან ასეთ დროს იფიქრა მათ დანგრევაზე და უფრო დიდების აშენებაზე. რას გკარნახობთ სიბრძნე, რომ გააკეთოთ ახლა, რათა შესძლოთ და გაჰყვეთ სიტყვას და საიდუმლოებებს იქ, სადაც კორეის მთავრობა და საზოგადოება სავარაუდოდ შეეცდება მათ შებორკვას?

			პრინციპი lV.

			შენობების ნაცვლად შეიკრიბეთ იქ, სადაც უკვე არიან ადამიანები

			წინა პრინციპიდან გამომდინარე ცხადად ჩანს, რომ პრობლემა ეკლესიის დაფუძნებისთვის ხშირად იწყება დაშვებით, “არსებობს შენობის საჭიროება ამ ადგილზე, სადაც ადამიანები შეიკრიბებიან ღვთის სიტყვის მოსასმენად, რომელიც სწორად იქადაგება და მონაწილეობას მიიღებენ საიდუმლოებებში, რომლებიც სწორად ტარდება.“ ეს მიდგომა არასწორია. როდესაც ჯონ ვესლიმ თქვა, “ქვეყნიერება ჩემი მრევლია,“ მას მხედველობაში არ ჰქონდა შენობების შეძენა, რომელთაც მეთოდისტური ეკლესიის მსახურებისთვის გამოიყენებდა ყოველ სოფელში და ქადაგებისა და საიდუმლოთა აღსრულებისთვის საზოგადოების მზარდ მოთხოვნას დააკმაყოფილებდა. თავისი სიტყვებით ის გულისხმობდა შემდეგს; “მსოფლიოს რომელ ნაწილშიც არ უნდა ვიყო, მიმაჩნია რომ ჩემი ვალია, სწორია და აუცილებელი გამოვუცხადო ყველას, ვინც მზად არის მოისმინოს, ხსნის სასიხარულო ამბავი“.[99]

			თავიდან ვესლის ეშინოდა ღია სივრცეში ქადაგების (ანუ, ისეთ ადგილებში, სადაც ადამიანები უკვე იყვნენ შეკრებილნი. მას არ აშინებდა ქადაგება შენობებში, სადაც ადამიანები შეძლებდნენ მოსვლას მისი ქადაგების მოსასმენად). თუმცა, მალევე ეს პრაქტიკულ საჭიროებად იქცა მისთვის, როცა ეკლესიის ყველა შენობა მისთვის დაკეტილი აღმოჩნდა.[100] მაგრამ საბოლოო ჯამში სწორედ თეოლოგიური დარწმუნება იყო და არა პრაქტიკული სარგებელი, რამაც დაარწმუნა ის ღია-სივრცეში ქადაგების ბიბლიურ საჭიროებაში. ის წერდა, რომ მოტივირებული იყო ექადაგა ღია სივრცეში, რადგან “სურდა თავი ქრისტიანად ეგრძნო.[101]

			მას შემდეგ რაც დავინახავთ, რომ ეკლესია სიტყვისა და საიდუმლოებების მსახურია და არა უფალი, შევძლებთ იმის გაგებას, თუ რატომ არ ითხოვს იატაკქვეშა ეკლესია შენობებს. არა მხოლოდ იმიტომ, რომ კანონიერად შენობის ფლობა არ შეუძლია, არამედ იმიტომაც, რომ მან უნდა იცხოვროს ბიბლიური ჭეშმარიტების შესაბამისად, რომ სიტყვა და საიდუმლოებები არ შეიბორკოს. მას არა აქვს სახელმწიფო შემოთავაზების მიღების უფლება, “იქადაგე აქ და არა იქ. იქადაგე ეს და არა ის. უქადაგე ამ ხალხს და არა იმ ხალხს.“

			მარტივად რომ ვთქვათ, იატაკქვეშა ეკლესია უნდა დავაარსოთ იქ, სადაც ჩვენ და ისინი, ვისაც ვიცნობთ უკვე ვცხოვრობთ, ვმუშაობთ, ერთმანეთს ვხვდებით და ვთამაშობთ. 

			წერილი ამბობს, რომ სიტყვა არ არის შებორკილი. ეკლესიები ღმერთს უნდა დაეთანხმონ და არა მთავრობებს, რომლებიც არასწორად მსჯელობენ, რომ სიტყვა შებორკილია და მხოლოდ სპეციალურად ამისათვის განკუთვნილ შენობებში უნდა იქადაგებოდეს. მთავრობას შეუძლია გახსნას და დახუროს ნებისმიერი შენობა, მაგრამ ქვეყანაში ყოველთვის იქნებიან ადამიანები, და ეს ადამიანები ამ ქვეყანაში ყოველთვის იცხოვრებენ, იმუშავებენ, შეხვდებიან და ითამაშებენ სადმე. სადაც ადამიანები ცხოვრობენ, მუშაობენ, ხვდებიან და თამაშობენ, სწორედ ეს არის ის ადგილი, სადაც ეკლესია იდგამს ფესვს. აი ამგვარად, ვერ მოერევა სიბნელე სინათლეს[102] და სიტყვა არასოდეს შეიბორკება.

			სწორედ ამ მიზეზის გამო არ ვამბობთ, რომ იატაკქვეშა ეკლესია “იმალება“. კი არ იმალება, უბრალოდ იქ იკრიბება სადაც ხალხია. ეს ის ადგილია, სადაც უფალმა აირჩია მიიტანოს თავისი სიტყვა და საიდუმლოებები და მისი ეკლესიაც ვალდებულია მიჰყვეს მას. საქმეების წიგნში ვხედავთ, რომ ახლად შექმნილი ეკლესიები იკრიბებოდნენ სახლებში[103] მდინარესთან,[104] სალექციო დარბაზებში[105], არა იმიტომ რომ იმალებოდნენ, არამედ იმიტომ, რომ ეს ის ადგილებია, სადაც უბრალო ადამიანები უკვე იკრიბებოდნენ და უფალმა გადაწყვიტა თავი წარედგინა მათთვის. 

			მაგალითი რომ ავიღოთ იესოსგან მათეს სახარების 13:33-დან, ეკლესია არის საფუარი, ხოლო ის ადგილები, სადაც ადამიანები იკრიბებიან – ცომი. დღეს ჩვენი აზროვნების პრობლემა იმაში მდგომარეობს, რომ შეცდომით ეკლესიას მივიჩნევთ ცომად. ჩვენ ვცდილობთ ეკლესიის შეცვლას და როცა იზრდება ეკლესია, მას სულ უფრო მეტი და მეტი ფართობი ესაჭიროება. ამასობაში, ჭეშმარიტი “ცომი“ – ქვეყნიერება – იტანჯება.

			იმის გამო, რომ ქვეყნიერება მრევლია იატაკქვეშა ეკლესიისთვის (როცა ვიყენებთ ტერმინს -“ქვეყნიერება“ ვგულისხმობთ არა გეოგრაფიული აზრით, არამედ, ბიბლიური აზრით, ანუ ყოველივე ის რაც ეწინააღმდეგება ღვთის მეფობას), შეხვედრის ადგილიც გამოკვეთილია: ვხვდებით ზუსტად იქ, სადაც აქამდე ვხვდებოდით. თუ განსაკუთრებულ შენობას მოვითხოვთ შეხვედრისთვის, გამოვა რომ საკუთარ თავში ვდებთ საფუარს (რაც უგუნურის ცოდვას ჰგავს ლუკას 12:19-21-ში, რომლის შესახებაც წინა პრინციპის განხილვისას ვისაუბრეთ), ხოლო ჭეშმარიტ ცომს საფუარის გარეშე ვტოვებთ.

			რა თქმა უნდა, იქ შეხვედრას, სადაც უკვე ვართ, მრავალი სარგებელი აქვს. მაგალითად, შეხვედრის იქ მოწყობით, სადაც უკვე არიან უბრალო ადამიანები, იატაკქვეშა ეკლესიამ შეიძლება ნებისმიერ ადგილას და ნებისმიერ დროს ისწავლოს შეხვედრის მოწყობა. ეს არის სასიცოცხლოდ მნიშვნელოვანი უნარი დიდი წინააღმდეგობის დროს. უფრო მეტიც, ამის შემდეგ ჩვენს სახლებსა და სხვა შეკრების ადგილებს აღვიქვამთ წმიდა ადგილებად და შესაფერისადაც ვეპყრობით. შენობა-ნაგებობების ფუნქციონირების ხარჯები თითქმის მინიმუმამდე დავა და ქრისტიანები შეძლებენ, რომ თავიანთი მეათედები გაიღონ იმისათვის, რომ ღვთის დიდი სიყვარული მოეფინოს ქვეყნიერებას. რის შესახებაც უფრო დაწვრილებით xv პრინციპის განხილვისას ვისაუბრებთ, რომელიც მეათედებსა და შეწირვას ეხება იატაკქვეშა ეკლესიაში.

			სამოქმედო ნაბიჯები ეკლესიის დამაარსებელთათვის:

			
					დააფუძნეთ იატაკქვეშა ეკლესია ღია სივრცეში ქადაგებით. ღია სივრცეში ქადაგება მაინცდამაინც არ ნიშნავს ქუჩის კუთხეში დგომას და ქადაგებას, ეს ნიშნავს ქადაგებას იქ, სადაც თქვენ და სხვა ადამიანები უკვე ხართ. უფრო მეტ ინფორმაციას ღია სივრცეში ქადაგების შესახებ, გაეცანით ჩარლზ სპერჯენის კლასიკურ ტექსტში “ღია სივრცეში ქადაგება“.[106]

					იცით როგორ გაყვეთ სიტყვას, როცა სულიწმიდის ქარს იქით მიაქვს, საითაც სურს? წაიკითხეთ საქმეების წიგნი, რომელიც ფუნდამენტურ ტექსტს წარმოადგენს ამ საკითხთან დაკავშირებით.

					იატაკქვეშა ეკლესია არ არის უბრალოდ საშინაო ან საოჯახო ეკლესია. მთავარი თეოლოგიური საკითხი არის არა ის სტრუქტურული ტიპი, სადაც ეკლესია იკრიბება, არამედ ის, თუ როგორ არის მოაზრებული ეკლესია – საფუარად თუ პურად. როგორც კი დაიწყებთ იატაკქვეშა ეკლესიის დაარსებას, წინასწარ დაგეგმეთ, რომ შეიკრიბოთ სხვადასხვა ადგილას, განსხვავებულ გარემოში, იქ, სადაც ხალხი უკვე არის. თუ მხოლოდ თქვენს სახლში შეიკრიბებით, მაშინ თქვენ უბრალოდ იქნებით ეკლესია, რომელიც პატარა შენობაში იკრიბება და იატაკქვეშა ან დაურეგისტრირებელი ეკლესია ვერ გახდებით.

			

			სამოქმედო ნაბიჯები არსებული ეკლესიებისთვის

			
					როგორია თქვენი ეკლესიის მრევლი? ეკლესიის ისტორიის დიდი ხნის მანძილზე სამრევლოები გეოგრაფიულად იყო ორგანიზებული, და ხუცესი პასუხისმგებელი იყო ყველაზე ეზრუნა იმ სამრევლოში? იმუშავეთ თქვენს ეკლესიასთან ერთად, ილოცეთ, რათა განსაზღვროთ მისი მრევლი, შემდეგ იქადაგეთ ერთგულად და ჩაატარეთ საიდუმლოებები ამ მრევლის ფარგლებში. ეს არ ნიშნავს იმას, რომ ორგანიზება გაუწიოთ მონახულების ჯგუფს, რათა ყველა პიროვნება მოიწვიოთ ეკლესიის შენობაში, რათა მოისმინონ ღვთის სიტყვა, რომელიც სწორად იქადაგება და მონაწილეობა მიიღონ საიდუმლოებებში, რომლებიც სწორად აღესრულება. ეს იმას ნიშნავს, რომ ეკლესია ემსახურება სიტყვასა და საიდუმლოებებს ამ მრევლის ფარგლებში.

					ეკლესიის ტერიტორიაზე ახალი შეხვედრის ადგილების აშენების ნაცვლად, ასწავლეთ თქვენს ხალხს, რომ ადამიანებს შესთავაზონ ღვთის სიტყვა, რომელიც სწორად იქადაგება და ასევე საიდუმლოებები, რომლებიც სწორად აღესრულება, იქ, სადაც ისინი უკვე არიან თქვენს სამრევლოში (ანუ ფართო 

					სამეზობლოში, რომელსაც ლოცვით გამოარჩევთ ზემოთ აღწერილი ქმედების მიხედვით). სხვაგვარად რომ ვთქვათ, დაე, სიტყვამ და საიდუმლოებებმა ააფუოს თქვენი სამრევლოს ცომი. ნუ დაუშვებთ, რომ თქვენი ეკლესიის შენობა გახდეს ცომი.

					დილის ლოცვები შენობის გარეთ ჩაატარეთ; უკეთესი იქნება თუ თქვენი მსახურებები ხშირად ჩატარდება თქვენი სამრევლოს სხვადასხვა ადგილას. წევრთა ოჯახებშიც შეგიძლიათ შეკრება, თუმცა გაფრთხილდით, რომ თავი არ შეიზღუდოთ მხოლოდ იქ შეკრებებით, სადაც თქვენი არსებული ეკლესიის წევრები უკვე არიან.

			პრინციპი V.

			ეკლესია არის ოჯახების ოჯახი

			წინა პრინციპის მიხედვით, იატაკქვეშა ანუ არარეგისტრირებული ეკლესია ფუძნდება ისეთ ადგილებზე, სადაც ცხოვრება დუღს; იქ, სადაც ჩვეულებრივი ადამიანები იყრიან თავს. მაგრამ ეს იმას არ ნიშნავს, რომ იქ მივდივართ სადაც ჩვეულებრივი ადამიანები არიან, ვქადაგებთ სახარებას, და ვიწყებთ ღვთისმსახურებებს იმ ადგილზე, მათთვის, რომლებიც ქადაგებას გამოეხმაურნენ. 

			ეს იმიტომ, რომ ჩვენ არ ვნერგავთ ხალხს და ადგილებს ეკლესიაში; არამედ ჩვენ ეკლესიას ვნერგავთ ხალხში და ადგილებზე. 

			ეს არის იატაკქვეშა ეკლესიის დაარსების საიდუმლო: სინამდვილეში ჩვენ არ ვაარსებთ ეკლესიას. არამედ, ვავრცელებთ სიტყვასა და საიდუმლოებებს ადამიანებს შორის უკვე არსებული ურთიერთობების, ოჯახების, სამუშაო ადგილების, სკოლებისა და სამეზობლოების, მეშვეობით.

			ნებისმიერი ადამიანი ჩართულია უკვე არსებულ ადამიანურ ურთიერთობათა ქსელში. ამ “ქსელთგან“ თითოეულში, ადამიანები ერთმანეთთან კავშირს ამყარებენ მათ მიერ ნასწავლი ქცევის ნიმუშების მიხედვით. მათთვის ვინც ქრისტეს არ იცნობენ (ან მათთვის, ვინც მას კარგად არ იცნობს), ამ ურთიერთობებს განსაზღვრავს ქვეყნიერებისგან ნასწავლი გამოცდილება და რა თქმა უნდა, თანდაყოლილი ცოდვა.[107] როდესაც სიტყვას და საიდუმლოებებს დავნერგავთ ამ ურთიერთობებში, შესაძლებელი ხდება მათი გარდაქმნა. 

			ამ დროს არა მარტო ინდივიდი გარდაიქმნება, არამედ მთელი ქსელი შეიძლება გარდაიქმნას.[108] “ეკლესია“ არის ის, რასაც ვუწოდებთ არსებული ადამიანური ურთიერთობების ქსელს, რომელიც გარდაიქმნა სიტყვის სწორად ქადაგებითა და მოსმენით და საიდუმლოებების სწორად ჩატარებით. როდესაც ეკლესიის დაარსება ამგვარად გვესმის, შეგვიძლია დავინახოთ, რომ ახალი აღთქმის უმეტესი ნაწილი დაწერილია იმისათვის, რომ ამ დავალების შესრულებაში დაგვეხმაროს – პირველ რიგში, ჩვენს საკუთარ საურთიერთობო ქსელში, შემდეგ კი შეგვიძლია სხვებსაც დავეხმაროთ, რომ თავიანთ საზოგადოებაში იგივე მოიმოქმედონ.

			იესო აღნიშნავდა, რომ როდესაც სახარებას უკვე არსებულ ურთიერთობებში შეიტანდი, ხშირად კონფლიქტი გარდაუვალი იყო: ამ ქსელში არსებულ ადამიანთა ნაწილს შესაძლოა ერთმანეთთან ურთიერთობის გაგრძელება ქვეყნიერებისგან ნასწავლი და მემკვიდრეობით მიღებული თავდაპირველი ცოდვისგან ნასწავლი გზით მოესურვებინა; ზოგიერთებს კი ამ ქსელში გასჩენოდა სურვილი, რომ ერთმანეთთან ახალი გზით გაეგრძელებინათ ურთიერთობა, რომელიც ქრისტესგან ისწავლეს სიტყვისა და წმიდა რიტუალების მეშვეობით. 

			სწორედ ამიტომ ამბობს იესო: რადგან მოვედი, რათა გავყო კაცი თავისი მამისაგან, ასული – თავისი დედისაგან და რძალი – თავისი დედამთილისაგან. და საკუთარი შინაურები იქნებიან კაცის მტრები.[109]

			სიტყვა “ოჯახი“ აქ მნიშვნელოვანია. იესოს დროს, “ოჯახი“ არა მხოლოდ ოჯახის წევრებს გულისხმობდა, არამედ ადამიანთა ჯგუფს – გაფართოებულ ოჯახს, მონებს, მსახურებსა და მუშებს – რომლებიც ერთმანეთზე იყვნენ დამოკიდებულნი თავის გადასარჩენად.[110] რასაც ჩვენ “არსებული ურთიერთობების ქსელს“ ვუწოდებთ, ბიბლია ამას ოჯახს უწოდებს. ე. ი. ეკლესია არის ოჯახი, რომელიც შეიცვალა მის წიაღში დანერგილი სიტყვითა და საიდუმლოებებით. 

			იესოს დროს, ყოველ ოჯახს, როგორც წესი, ერთი მამაკაცი მართავდა. ლათინურად, ამ კაცს ოჯახის მამას (Paterfamilias ) უწოდებდნენ. ოჯახის მამას ხელთ ეპყრა საკუთარი ოჯახის წევრების სიკვდილ-სიცოცხლის უფლება. ის ოჯახს ამქვეყნიური ურთიერთობებისგან ნასწავლი ცოდნითა და მემკვიდრეობით 

			მიღებული თავდაპირველი ცოდვიდან გამომდინარე ცოდნით მართავდა. მაგალითად, როდესაც ბავშვი იბადებოდა, მას მიწაზე ტოვებდნენ, თუ ოჯახის პატრონი აიყვანდა, მხოლოდ მაშინ გახდებოდა ის ოჯახის წევრი. წინააღმდეგ შემთხვევაში ახალშობილი იქვე რჩებოდა და ან მოკვდებოდა ან სხვა ვინმე აიყვანდა მას და მონად გაზრდიდა.[111]

			პირველი ქრისტიანების მიზანი არ იყო ის, რომ დაერწმუნებინათ ოჯახის თავკაცი ახლომდებარე ეკლესიის შენობაში დაეწყო სიარული; მათ მიზანს არც ის წარმოადგენდა, რომ დაერწმუნებინათ ოჯახის თავი, რომ თავისი სახლის კარი საეკლესიო მსახურებისთვის გაეღო. პირველი ქრისტიანების მიზანი იყო, რომ გაევრცელებინათ სიტყვა და დაენერგათ საიდუმლოებები ოჯახის თავის მიერ მართულ ოჯახში, რათა იქ არსებული ურთიერთობები გარდაქმნილიყო. გარდაქმნილი ოჯახი კი ეკლესიის საბაზისო ერთეულია.

			როდესაც იესომ მოწაფეები ეკლესიის დასაარსებლად გააგზავნა, მისი სტრატეგია შემდეგში მდგომარეობდა: უნდა ეპოვათ ოჯახი, რომელსაც მშვიდობიანი თავკაცი მართავდა.[112] როცა პავლე ქრისტიან წინამძღოლებს ნიშნავდა ქალაქებში, ისეთ თავკაცებს ირჩევდა, რომლებიც თავიანთ ოჯახებს ქრისტეს გზის შესაბამისად უძღვებოდნენ. ის კითხულობს, “… თუ ვინმემ საკუთარი სახლის განმგებლობა არ იცის, როგორ იზრუნებს ღმერთის ეკლესიაზე?“[113] სწორედ ამიტომ არის ღვთის ეკლესია აღწერილი, როგორც – ოჯახების ოჯახი.

			რეგისტრირებული ეკლესიები აგებულია “ კათედრიდან ქვემოთ.“ ადამიანები მოდიან განსაკუთრებულ შენობაში, რომელშიც კათედრა დგას. უფროსი ხუცესი წარმართავს ეკლესიას ამ კათედრიდან. კათედრა არის ეკლესიის ცხოვრების ცენტრი. ეს არის ადგილი, სადაც სახარება სწორად იქადაგება და საიდუმლოებები სწორად აღესრულება.

			არარეგისტრირებული ეკლესია კი “ოჯახიდან ზემოთ“ შენდება: ყოველი ოჯახი საეკლესიო ცხოვრების ცენტრია, სადაც სახარება სწორად იქადაგება და საიდუმლოებები სწორად ტარდება. უფროსი ხუცესისა და უხუცესთა მთავარი დავალება ამ მიზნის სისრულეში მოყვანაა.

			რეგისტრირებულ ეკლესიას ადვილად დახურავენ: ხუცესი შეიძლება ციხეში ჩასვან ან კათედრა აიღონ, მაგრამ იატაკქვეშა (დაურეგისტრირებელი) ეკლესიის შეჩერება უფრო რთულია; მაშინაც კი, როცა ხუცესი ციხეშია, ყოველი ოჯახი ფუნქციონირებას განაგრძობს. ყოველი ოჯახის თავკაცი თვალყურს ადევნებს, რომ მის ოჯახში სახარებას სწორად ქადაგებდნენ და რიტუალებს სწორად აღასრულებდნენ, და არსებული ურთიერთობები ქრისტეს გზას აირეკლავდეს.

			სამოქმედო ნაბიჯები ეკლესიის დამაარსებლებისთვის:

			
					კარგად მართავთ თუ არა საკუთარ ოჯახს? სწორად იქადაგება თუ არა სიტყვა მასში? სწორად აღესრულება თუ არა საიდუმლოებები? თქვენ ოჯახში არსებული ურთიერთობები აირეკლავს ქრისტეს გზას? არის ის შესაფერისი ადგილი იატაკქვეშა ეკლესიის დასაწყებად. 

					ნუ ააგებთ თქვენს სტრატეგიას ინდივიდების ევანგელიზაციაზე, ძირითადი ყურადღება მიმართეთ ოჯახებისკენ. გახსოვდეთ, რომ მთავარი რამ ეკლესიისთვის არის სახარების სწორად ქადაგება და წმინდა რიტუალების სწორად ჩატარება ყოველ ოჯახში, სადაც მშვიდობის კაცი ცხოვრობს და არა ის, რომ მშვიდობის კაცი გამოიყვანოთ თავისი ოჯახიდან და თქვენს ოჯახში ჩანერგოთ. შეისწავლეთ ლუკას სახარების მე-10 თავი პრაქტიკულ და სამოქმედო ნაბიჯებში დასახმარებლად.

			

			სამოქმედო ნაბიჯები არსებული ეკლესიებისთვის

			
					დარწმუნდით, რომ თქვენი ეკლესიის ცენტრში უფროსი ხუცესის კათედრა კი არა, თქვენი მრევლის ოჯახებია. განუმარტეთ მრევლს, რომ უფროსი ხუცესის უპირველესი მოვალეობაა, საჭირო უნარებით აღჭურვოს ყველა ოჯახის ხელმძღვანელი (მიუხედავად იმისა, ოჯახის ხელმძღვანელი მამასახლისია თუ დედასახლისი, დაოჯახებულია თუ დაუოჯახებელი) რათა სახარება სწორად იქადაგებოდეს, ისმინებოდეს და საიდუმლოებები სწორად ტარდებოდეს მათ სახლში. დარწმუნდით, რომ ეკლესიის გეგმები ამ მიზნის მისაღწევადაა დაგეგმილი. ეს არის ეკლესიის მთავარი საქმე.

					ხუცესებმა ანალოგიური კითხვები უნდა დაუსვან საკუთარ თავს, ისევე როგორც ეკლესიის დამაარსებლებმა ზემოთ მოცემულ სამოქმედო გეგმაში: მართავთ თუ არა საკუთარ ოჯახს კარგად? იქადაგება თუ არა იქ სახარება სწორად? სწორად ტარდება თუ არა საიდუმლოებები? ოჯახურ ურთიერთობებში ჩანს თუ არა ქრისტე? თუ ხუცესი საკუთარ ოჯახს ვერ მართავს ჯეროვნად, გამორიცხულია, რომ ეკლესია კარგად მართოს.

			პრინციპი VI.

			ეკლესიის ყურადღების ცენტრში უნდა მოექცეს ყოველდღიური ოჯახური ცხოვრება და არა საკვირაო მსახურება

			კორეელი ქრისტიანებისთვის კითხვის დასმა – “დადიხარ თუ არა ეკლესიაში?“ ნიშნავს იმავეს, რომ ვკითხოთ – “ქრისტიანი ხარ?“ კორეელი ქრისტიანებისთვის ეკლესიაში სიარული ფუნდამენტალური საკითხია.

			მართლაც, კორეელ ქრისტიანებს გაუჭირდებოდათ იმისი წარმოდგენა, რომ, როგორ შეიძლება იყვნენ ძლიერი ქრისტიანები, თუ ერთად არ შეიკრიბებიან საკვირაო ღვთისმსახურებისთვის. ცხადია, კორეელი ქრისტიანების მცირე ნაწილი იტყოდა, რომ ეკლესიაში წასვლა კვირა დღეს საკმარისია იმისათვის, რომ ვინმე ძლიერი ქრისტიანი გახდეს. თუმცა ბევრი კორეელი ქრისტიანი იტყვის, რომ, თუ გინდა იყო ძლიერი ქრისტიანი, კვირაობით ეკლესიაში სიარული აუცილებელია. 

			თუმცა დაურეგისტრირებელმა ეკლესიამ თავისი არსებობის განმავლობაში ვერ შეძლო ასეთი ქრისტიანული ცხოვრებით ცხოვრება. ისეთ ქვეყნებში, როგორებიცაა: ჩრდილოეთ კორეა, სომალი ან საუდიის არაბეთი, უბრალოდ შეუძლებელია სხვადასხვა ოჯახის წევრი ადამიანების საკვირაო მსახურებისთვის ერთად შეკრება. 

			ამიტომაც, იატაკქვეშა ქრისტიანების ქრისტიანული ცხოვრება კონცენტრირებული იქნება არა იმაზე, რომ ერთად შეიკრიბონ საკვირაო ღვთისმსახურებისთვის, არამედ, წინა პრინციპიდან გამომდინარე დაურეგისტრირებელი ეკლესიის ყურადღება მიმართული იქნება იმისაკენ, რომ ყოველი ოჯახი გარდაიქმნას და ქრისტე მოექცეს მათი ყოველდღიური ცხოვრების ცენტრში.

			საკვირაო ღვთისმსახურებაზე ვერ დასწრება არ ნიშნავს იმას, რომ იატაკქვეშა ქრისტიანები სუსტები არიან და აკლიათ მიძღვნილობა. იატაკქვეშა ქრისტიანები არ არიან “ქანაანის“ ქრისტიანები, რომლებმაც ეკლესიაში სიარული იმედგაცრუების ან ეკლესიაში მიყენებული გულისტკივილის გამო შეწყვიტეს. არა! ისინი თავისუფალი ქვეყნის ქრისტიანებზე უფრო ძლიერები არიან, რადგან იატაკქვეშა ეკლესიის ყოველმა წევრმა უნდა ისწავლოს, თუ როგორ უნდა “იყოს მთელი ეკლესია“ თავისი წევრებისთვის. თითოეულმა მათგანმა უნდა ისწავლოს სიტყვის სწორად ქადაგება, მოსმენა და წმინდა რიტუალების სწორად ჩატარება. მათ უბრალოდ არ შეუძლიათ ეკლესიაში ხშირად წასვლა, რომ ხუცესმა გამოკვებოს ისინი სულიერი საზრდოთი. მათ თავად უნდა ისწავლონ საკვების მომზადება.

			იატაკქვეშა ეკლესიისთვის, ეკლესიის ყურადღების ცენტრში – ანუ თაყვანისცემის მთავარი მსახურება – ყოველდღიური საოჯახო თაყვანისცემაა. ჩვეულებისამებრ ეს ძალზე უბრალო და ინფორმაციულია და შეიძლება 10 წუთიდან რამდენიმე საათს გაგრძელდეს; ეს დამოკიდებულია გარემოებებზე. როგორც წესი, დამსწრეები მხოლოდ ოჯახის წევრები არიან, რომლებიც ისედაც ერთად არიან ყოველდღიურად. ტიპიური, ყოველდღიური საოჯახო ღვთისმსახურების დრო ასე გამოიყურება (ამ შენიშვნებიდან რამდენიმეს დაწვრილებით კიდევ განვიხილავთ მომდევნო პრინციპებზე მსჯელობისას):

			
					ოჯახის თავს შეუძლია ყოველდღე (ან ღამე) წარუძღვეს მსახურებას, ან წინამძღოლობა შეიძლება გადავიდეს პიროვნებიდან პიროვნებაზე (ბავშვების ჩათვლით). ამგვარად, ყოველი მათგანი სწავლობს საოჯახო ღვთისმსახურების გაძღოლას.

					ოჯახის წევრები გალობენ იმ საგალობლებს, რომლებიც ახსოვთ. ხანდახან ახალ საგალობლებსაც გალობენ, რომლებსაც ასევე სჭირდება დამახსოვრება. ხშირად მხოლოდ ხმით მღერიან და ინსტრუმენტი არ აქვთ. ამგვარად, ყველა სწავლობს გალობას და იმასაც, რომ თუნდაც მარტო გალობდეს რომელიმე, თავი უხერხულად არ იგრძნოს.

					განდიდების ლიდერი წერილის საკითხავს გააზიარებს, უმეტესად ზეპირად. ოჯახის სხვა წევრებსაც ასწავლიან, რომ დაიზეპირონ ადგილები წერილიდან. შეიძლება ერთსა და იმავე ადგილის დამახსოვრებას რამდენიმე დღე დასჭირდეს, ვიდრე მთელი ოჯახი არ დაისწავლის მუხლებს ზეპირად.

					განდიდების წამყვანი წერილიდან ადგილს გააზიარებს სწავლების ან დამოძღვრის სახით. მთელი ოჯახი განიხილავს ადგილს და გამოთქვამენ მოსაზრებებს, თუ როგორ შეუძლიათ წაკითხულის ყოველდღიურ ცხოვრებაში გადატანა.

					ნიკეის ანუ სამოციქულო მრწამსს ხმამაღლა წარმოთქვამენ და უწყებას, რომელიც მოისმინეს, მრწამსს ადარებენ.

					ლოცვის დროს ოჯახი დაზეპირებულ ლოცვასაც წარმოთქვამს, (მაგალითად “მამაო ჩვენოს“, ლოცვებს ლოცვების წიგნებიდან და ცნობილი ქრისტიანების ლოცვებს), ასევე პირადი და ინდივიდუალური საჭიროებების ლოცვებს. ყველა ლოცულობს. ამგვარად, ყველა სწავლობს ხმამაღლა ლოცვას.

					ყოველ კონფლიქტს ოჯახის წევრთა შორის ღიად განიხილავენ და გადაწყვეტილებას იღებენ იესოს გზის მიხედვით.[114] შემდეგ ქრისტეს მშვიდობას უზიარებენ ერთმანეთს ხელის ჩამორთმევით, ამბორით ან გადახვევით. 

					ეკლესიის დენომინაციური კუთვნილებისა თუ მიმდინარე სიტუაციიდან გამომდინარე შეიძლება ჩაატარონ საიდუმლოებები.

			

			ყოველდღიური ოჯახური მსახურებით, ხსნა მოდის ამ სახლში[115]: გზა, რომლითაც ქრისტე ყოველდღიურად გარდაქმნის ურთიერთობებს ოჯახის შიგნით, ასევე ურთიერთობებს ამ ოჯახსა და ქვეყნიერებას შორის.

			ამიტომაც იატაკქვეშა ეკლესია უფრო მეტად ადრეულ ეკლესიას ჰგავს. საზოგადოება არ ამბობდა ადრეული ეკლესიის შესახებ: “შეხედეთ, რა ხშირად იკრიბებიან საკუთარ შენობაში თაყვანისცემისთვის“. ამის ნაცვლად გარეშეები მხოლოდ ამას ამბობდნენ, “შეხედეთ, როგორ უყვართ ერთმანეთი.“[116]

			ზოგიერთმა ქრისტიანმა შეიძლება გააპროტესტოს წაკითხული მოსაზრება, “დიახ, მაგრამ ებრაელთა 10:25 ამბობს – ნუ უარყოფთ ერთად შეკრებას“. ებრაელთა 10:25 არ უნდა გამოვიყენოთ იმის მხარდასაჭერად, თუ როგორ იკრიბება კორეული ეკლესია დღევანდელ დღეს. ებრაელთა 10:25 არაფერს ამბობს სპეციალიზირებულ საეკლესიო შენობებში შეკრებაზე; ისინი ჯერაც არ იყო მაშინ, როცა ებრაელთა 10:25 დაიწერა. ებრაელთა 10:25 დაიწერა მაშინ, როდესაც პირველი ეკლესია იდევნებოდა და რეალურად იატაკქვეშ მოქმედებდა. ქრისტიანები უარს ამბობდნენ ერთად შეკრებაზე მოწინააღმდეგეთა შიშისა და ტანჯვისთვის თავის დაღწევის გამო. ეჭვგარეშეა, რომ ებრაელთა 10:25-ისა და ახალი აღთქმის სხვა წიგნების დაწერის ჟამს, ქრისტიანები საოჯახო ტიპის საეკლესიო შეხვედრებს აწყობდნენ.

			სამოქმედო ნაბიჯები ეკლესიის დამაარსებლებისთვის:

			
					მიუძღვენი თავი ყოველდღიურ საოჯახო მსახურებას ისე, რომ ეს იყოს თქვენი უმთავრესი საეკლესიო გამოცდილება. ამ პროცესიდან იატაკქვეშა ეკლესია დაარსდება, თუ ასწავლით სხვა ოჯახებსაც გაიზიარონ თქვენი გამოცდილება და მიიღონ ის მოდელად. 

			

			სამოქმედო ნაბიჯები არსებული ეკლესიებისთვის

			
					ხუცესებმა და ეკლესიის წინამძღოლებმა დრო უნდა გამოყონ თავიანთ ოჯახებში მსახურებისთვის საეკლესიო გამოცდილების მისაღებად. შემდეგ, საკვირაო მსახურება გამოიყენონ საოჯახო მსახურების წინამძღოლების საჭირო უნარებით აღჭურვისთვის, რათა მათაც შეძლონ ყოველდღიური მსახურების წარმართვა საკუთარ ოჯახებში და რომ ისინი ანგარიშვალდებულნი გახდნენ ამ საქმის წარმართვისთვის.

					როდესაც ხუცესები და ეკლესიის წინამძღოლები მრევლის წევრებს ოჯახებში ესტუმრებიან, მათი სტუმრობის მთავარი მიზანი უნდა იყოს საოჯახო მსახურების წამყვანთა საჭირო უნარებით აღჭურვა. დონალდ ვითნის წიგნი, საოჯახო მსახურება, ხელმისაწვდომია ინგლისურად და კორეულად და შესაძლოა დიდი დახმარება გაგიწიოთ ამ საქმეში. ეკლესიაში მყოფ ყოველ ოჯახს გადაეცით ეს წიგნი და დაგეგმეთ ფართო საეკლესიო შესწავლა.

			

			

			
				
						114 მათეს სახარება 18:15-35


						115 ლუკას სახარება 19:9


						116 ტერტულიანე, “ციტატები.“ http://www. Tertullian.org/quotes.htm.


				

			
		

	
		
			პრინციპი VII.

			პროფესიონალი ხელმძღვანელების ნაცვლად გამოიყენეთ მოყვარულები

			მრავალი უპირატესობა აქვს დიდ, ცენტრალიზებულ და შეძლებისდაგვარად პროფესიონალურ ოფიციალურ ეკლესიებს. დიდ ეკლესიებს შეუძლიათ დაიქირაონ ყველაზე ნიჭიერი მქადაგებლები და გუნდის ხელმძღვანელები; გახსნან საკუთარი ქრისტიანული წიგნის მაღაზიები, კაფეები; გამოიყენონ მედია საშუალებები. მარკეტინგის, რეკლამებისა და მოხალისეების მასობრივი დახმარებით, რაოდენობრივადაც გაიზარდონ. მათ შეუძლიათ დაეხმარონ პატარა, მებრძოლ ეკლესიებს. და ბოლოს, მათ შეუძლიათ გავლენა მოახდინონ პოლიტიკასა და საზოგადოებაზე ქრისტიანული უწყების გასავრცელებლად.

			ვინაიდან ოფიციალური ეკლესია კორპორაციაა, მისი ორგანიზაციული ცხოვრება დაკავშირებულია ქვეყნიურ სისტემასთან და მისი შინაგანი სტრუქტურა და საჭირო ადამიანური რესურსები კომპლექსურია. ამიტომ, უმჯობესია, ოფიციალური ეკლესია პროფესიონალის მიერ იმართებოდეს.

			კორეულ ეკლესიაში, როდესაც ეკლესიის წევრი სერიოზულად უდგება თავის რწმენას ან სურს მეტი პასუხისმგებლობა აიღოს ქრისტიანულ თემში, წესისამებრ მას ურჩევენ სასულიერო სემინარიაში სწავლას. იქ მას წვრთნიან მსახურებისთვის და შესაძლებლობას აძლევენ მოიპოვოს ოფიციალური უფლება დაკავდეს ამ საქმით. მოწმობის მიღება მას უხსნის პერსპექტივას იმუშაოს (იმსახუროს) ოფიციალურ ეკლესიაში.

			ეს არის სტრატეგია, რამაც გააძლიერა კორეული ეკლესიის ზრდა ბოლო რამდენიმე ათწლეულის განმავლობაში და მან მართლაც მოიტანა წარმატება მრავალი საზომის მიხედვით. ეს არის სტრატეგია, რომელიც მუშაობს, როცა ფული, ხალხი, და საზოგადოების ინტერესი საკმარისადაა, მთავრობაც მხარს უჭერს ზოგადად ამ საქმეს ან სულ ცოტა ნეიტრალურია.

			მაგრამ სტრატეგიამ, რომელიც კარგად მუშაობს ერთ სოციალურ პირობებში შესაძლოა ისე კარგად ვერ იმუშაოს განსხვავებულ სოციალურ პირობებში და განსხვავებული სოციალური პირობები აშკარად დგება. ეკლესიის წევრებისა და დამსწრეთა რაოდენობა საგრძნობლად იკლებს, განსაკუთრებით ახალგაზრდებს შორის.[117] ეს წამოჭრის კითხვებს ფინანსების მოზიდვასთან დაკავშირებით, საშუალო და გრძელვადიან პერსპექტივაში, თუ არა უფრო ახლოს. გარდა ამისა, კორეული კულტურა ეკლესიასთან დაპირისპირების პროცესში იმყოფება.[118] გავლენის შემცირებისა და მზარდი მტრობის პირობებში, როგორ უნდა განვითარდეს კორეული ეკლესიის სტრატეგია, რომელიც ეფუძნება ზომას, ცენტრალიზაციასა და პროფესიონალიზაციას?[119]

			წვრთნა, გაუძღვე ეკლესიას, როგორც დიდ, ცენტრალიზებულ და პროფესიონალურ საზოგადოებრივ კორპორაციას იშვიათად არის სარგებლობის მომტანი იატაკქვეშა ეკლესიისთვის. საჭიროა განსხვავებული წვრთნა, და ამგვარი სახის წვრთნა უპირატესობას მოყვარულებს ანიჭებს. 

			დღეს სიტყვა მოყვარული არ არის პოპულარული. ამ სიტყვას კომპლიმენტად არასოდეს იყენებენ. ამ სიტყვით ახასიათებენ იმ ადამიანს, რომელიც არ არის პროფესიონალი, კარგად ვერ ფლობს საქმეს ან არ აქვს საკმარისი გამოცდილება. არასერიოზულია და გამოუსადეგარი ანაზღაურებადი სამუშაოსთვის. თუმცა ეს შეუფერებელი დეფინიციაა. ლექსიკონში თუ ვნახავთ, მოყვარული ლათინური სიტყვაა და ნიშნავს “გიყვარდეს“.[120] მოყვარული არის ის, ვინც საქმეს სიყვარულით აკეთებს და არ ფიქრობს საკუთარ მოგებაზე. ეს შესანიშნავია და – როგორც აღმოჩნდა – საჭიროც, როცა საქმე იატაკქვეშა ეკლესიის წინამძღოლობას ეხება. სინამდვილეში, ეს ბიბლიურია.

			
					იესო თვითონ იყო მოყვარული – რაბინისთვის შესაფერისი წვრთნაც კი არ გაუვლია. მიუხედავად ამისა, მაინც გამოყავდა მწყობრიდან თავისი დროის რელიგიური ლიდერები.

					იოანე? – მოყვარული იყო, 

					პეტრე? ისიც მოყვარული იყო.

			

			ეკლესიის ისტორიას თუ გადავხედავთ, სინამდვილეში, ყველაზე დიდი ფიგურები ეკლესიის არსებობის პირველი რამდენიმე საუკუნის მანძილზე (ახალი აღთქმის ავტორების ჩათვლით) იყვნენ მოყვარულები, რომლებიც მცირე ზომის იატაკქვეშა ეკლესიებს წინამძღოლობდნენ და არა ანაზღაურებადი პროფესიონალები, რომლებიც დიდ, ცენტრალიზებულ, კორპორაციულ საკრებულოებს უძღვებიან. რა თქმა უნდა ძნელია თქვა იმ პირველი საუკუნეების წინამძღოლებზე, რომ არ იყვნენ სერიოზულები და კარგად გაწვრთნილები: მათ თავდაყირა დააყენეს ქვეყნიერება.[121] 

			ეკლესია, რომელსაც მოყვარული ხელმძღვანელობს, ძნელია მიიჩნიო ახალი აღთქმის რელიკვიად. ეს ის მოდელია, რომლის განხორციელებისთვისაც ჯონ ვესლი იღვწოდა ჯერ ინგლისში, შემდეგ – ჩრდილო ამერიკაში, როცა ვესლიანურ გამოღვიძებას ისეთი ახალმოქცეულების გამოჩენა მოჰყვა ისეთ ადგილებში, რომლებიც არ ჯდებოდა ოფიციალური ეკლესიის საზომებში. ვესლიმ მოყვარულები დააყენა ჯგუფის ხელმძღვანელებად, ადგილობრივ ხუცესებად, მხედარ-მსახურებად, რათა მათ ის საქმეები ეკეთებინათ, რომლებიც დღეს ერთი ადამიანის ხელშია თავმოყრილი: ამ ადამიანს ხუცესი ჰქვია. 

			მოყვარული ხუცესები და ეკლესიის წინამძღოლები დღესაც აგრძელებენ ქვეყნიერების თავდაყირა დაყენებას. უბრალოდ შეხედეთ რუკას, სადაც ეკლესიები იზრდება და საკუთარ თავს კითხვა დაუსვით: ვინ არიან იქ პასუხისმგებელნი -მოყვარულები თუ პროფესიონალები? ახლა შეხედეთ იმ ადგილებს, სადაც ეკლესიები მცირდება და დასვით იგივე შეკითხვა. ვხედავთ, რომ ეს არ ჰგავს იმ ეკლესიას, რომელიც უმოძრაო და გაყინულია, სანამ პროფესიონალები გამოჩნდებიან და შენობები აშენდება. მართლაც, ყველაფერი პირიქით არის.

			ის, რასაც პროფესიონალიზმი იგებს, ეფექტურობის კუთხით, იმასვე კარგავს – თანაც დრამატულად – ქრისტიანული მოწიფულობის ხელშეწყობის მხრივ. რას ვამბობთ? თუ ხუცესი ქადაგებს თქვენს დიდ, ცენტრალურ, ოფიციალურ ეკლესიაში ყოველ კვირას, ნაკლებად მოსალოდნელია, რომ ეკლესიის რიგითმა წევრებმა ქადაგება ისწავლონ, რამდენი ქადაგებაც არ უნდა მოისმინონ. 

			როდესაც ხუცესი საოჯახო ეკლესიას ექვს კვირაში ერთხელ ან ექვს თვეში ერთხელ სტუმრობს, (როგორც მეთოდისტი მხედარ-მსახურის შემთხვევაში), ან არასოდეს (როგორც ჩრდილოეთ კორეის შემთხვევაში), ასეთ დროს, რადგან საოჯახო ეკლესიას სჭირდება ფუნქციონირება, როგორც დამოუკიდებელ თვითმკმარ სხეულს, საოცარი შედეგების მოწმენი ვხდებით. ეს წინამძღოლები სწავლობენ ქადაგებას, ატარებენ საიდუმლოებებს, უძღვებიან თეოლოგიურ სწავლებას, ეწევიან დამრიგებლობას და იმოწაფებენ რიგით ქრისტიანებს, რათა ისინიც გაიზარდონ ქრისტეს სისავსეში, სულიწმინდის ძალით, მნიშვნელობა არ აქვს გავლილი აქვთ თუ არა ფორმალური წვრთნა.

			არარეგისტრირებულ ეკლესიას უნდა გამოენახა საკუთარი გზა თაყვანისცემისთვის და დამოკიდებული არ უნდა ყოფილიყო პროფესიონალ ხუცესებზე. მამა, დედა ან ოჯახში მყოფი სხვა წინამძღოლები ხდებიან ბუნებრივი ზედამხედველები იმ ეკლესიებისა, რომლებიც ოჯახებში იკრიბებიან. როდესაც ხუცესები ესტუმრებიან ამ ეკლესიას, ისინი ეხმარებიან და სახუცესო ზედამხედველობას უწევენ ოჯახის თავკაცს ან სხვა იქ მყოფ წინამძღოლს, თუმცა არ ანაცვლებენ მათ.

			მაშ, საიდან მოდიან იატაკქვეშა ეკლესიის წინამძღოლები, თუ არა სემინარიიდან? ადრეულ ეკლესიაში წინამძღლობა არ იყო ის საქმე, რომელსაც ნებაყოფლობით ირჩევდნენ, როგორც პროფესიას. თუ იზრდებოდი, თუ ქრისტეში მოწიფული ხდებოდი და ხალხი შენიშნავდა, რომ შეგეძლო მათი დახმარება, რომ თავადაც 

			გაზრდილიყვნენ, ბუნებრივად ხდებოდი წინამძღოლი. სწორედ ამან მისცა პავლეს სითამამე, რომ 1 კორინთელთა 11:1-ში ეთქვა , “იყავით ჩემი მომბაძველნი, როგორც მე,- ქრისტესი.“

			მოყვარული წინამძღოლების გამოყენება მეტად სტრატეგიული და სარგებლიანია, ასევე, ნაკლებია საზოგადოებრივი სიძულვილი. მოყვარული წინამძღოლების გამოყენება არის იმის გარანტია, რომ იატაკქვეშა ეკლესიის თითოეული წევრი სრულად გაიზრდება ქრისტეში, ყოველდღიური ცხოვრების მიმდინარეობისას. თუ ოჯახური ეკლესიების ყველა წინამძღოლი მოყვარულია, ძნელი არ არის მიხვდე იმას, რომ ისინი მისაბაძი მაგალითები ხდებიან კრებულის წევრებისთვის, როგორც თავად ლიდერი ბაძავს ქრისტეს თავისი ყოველდღიური ცხოვრებისას. პავლე იმიტომ კი არ იყო მეკარვე, რომ მისი ეკლესიები ძალიან პატარები იყო და არ შეეძლოთ მისი უზრუნველყოფა სრულად, არამედ იმიტომ, რომ სასიცოცხლოდ მნიშვნელოვნად მიაჩნდა ჰქონოდა მოყვარულ ადამიანებთან ურთიერთობა, როგორც სახარების ქადაგებისას, ასევე სხვა სახის მსახურებებში.[122]

			ნიშნავს თუ არა ეს იმას, რომ ბიბლიური სკოლა, სემინარია და აკრედიტებული ცოდნა საჭირო არ არის? რა თქმა უნდა, არა. ასეთი ცოდნა აუცილებელია იმ მსახურებისთვის, რომლებიც საოჯახო ჯგუფებს, სხვა წინამძღოლებსა და რეგიონალურ ეკლესიებს ხელმძღვანელობენ. მხოლოდ რეგიონალური ხელმძღვანელობის დონეზეა საჭირო სემინარია გავლილი, უფლებამოსილი მსახური, რომელსაც ექნება შრომის ანაზღაურება. თუმცა ეს ანაზღაურება არ უნდა აღემატებოდეს სტიპენდიას. ის მხოლოდ ხარჯების დასაფარად უნდა იყოს საკმარისი, რომ სხვა ადამიანებს არ გაუჩნდეთ სურვილი დაიკავონ ეს პოზიცია ცხოვრების ასაწყობად. 

			სამოქმედო ნაბიჯები ეკლესიის დამაარსებლებისთვის:

			
					გრძნობთ მოწოდებას მსახურებისთვის? სემინარიაში სწავლის ნაცვლად, გაიზარდე საოჯახო ჯგუფის მოყვარულ წინამძღოლად და შემდეგ, უკვე რამდენიმე საოჯახო ჯგუფის ხელმძღვანელად. მას შემდეგ, რაც შენი ზედამხედველობის ქვეშ მყოფი რამდენიმე საოჯახო ჯგუფი გაღიარებს მოწიფულად და ისეთ ლიდერად, რომელსაც შეუძლია დახმარება გაუწიოს ადამიანებს, უკვე შესაძლოა ფიქრი სემინარიაში სწავლასა და კვალიფიკაციის ამაღლებაზე.

					პავლე მოციქულის მსგავსად, მყარად დადექით ფეხზე, როგორც მოხალისე წინამძღოლი და კარვის მკეთებელი, ვიდრე თქვენი მზრუნველობის ქვეშ მყოფნი შეძლებენ თქვენს სრულ დაფინანსებას.

			

			სამოქმედო ნაბიჯები არსებული ეკლესიებისთვის:

			
					გვერდზე გადადე დიდი ეკლესიის დაარსების იდეა. მტრულად განწყობილ ქვეყნიერებაზე არ არის საჭირო იმაზე დიდი ეკლესიის შექმნა, ვიდრე ბიბლიაშია მოცემული. რომაელთა წერილიც კი რამდენიმე პატარა საოჯახო ეკლესიისადმია მიწერილი. ეცადეთ, თქვენს რეგიონში არსებული საოჯახო ჯგუფები საკმარისად პატარა იყოს, რომ ხშირად შეძლოთ მათთან სტუმრობა და თითოეულ წევრზე დაკვირვება, იზრდებიან თუ არა ქრისტეში.

					როგორც ხუცესმა, საკუთარ თავს ჰკითხეთ: საკმარისად ვარ თუ არა მომზადებული, რომ გავუძღვე იატაკქვეშა ეკლესიას, რომელიც საოჯახო ჯგუფებისგან შედგება, სადაც ჩემი უპირველესი მიზანი იქნება რეგულარულად მოვინახულო თითოეული საოჯახო ეკლესია, დავრწმუნდე იმაში, რომ ამ ეკლესიის წინამძღოლს აქვს უნარი სწორად გადასცეს ღვთის სიტყვა და სწორად აღასრულოს საიდუმლოებები? წაიკითხეთ რიჩარდ ბაქსტერის “ღვთისმოსავი სახლი“ და ჯონ ვესლის ნაშრომები, რათა დაინახოთ, თუ როგორ ისწავლეს სხვა ტრადიციულად გაწვრთნილმა ხუცესებმა, რომ ყურადღება მიექციათ და საჭირო უნარებით აღეჭურვათ საოჯახო კრებულების წინამძღოლები.

			პრინციპი VIII.

			ნუ მიიზიდავთ ადამიანებს; ამის ნაცვლად უთხარით მათ, თუ რას ნიშნავს ქრისტეს გაყოლა

			ნუ შექმნით სულელურ ადამიანურ წინაპირობებსა და ბარიერებს ქრისტეს გაყოლაში. ასევე ნუ ეცდებით მიზიდოთ და დაარწმუნოთ ადამიანები გაჰყვნენ ქრისტეს. ნუ დაპირდებით კურთხევებს. აღუთქვით მხოლოდ ჭეშმარიტება, რომელიც გაათავისუფლებს მათ,[123] ესაუბრეთ ჯვარზე, რის გამოც ყველაფრის დათმობა მოუწევთ[124] და იმაშიც დაარწმუნეთ, რომ ქრისტე მუდამ მათთან იქნება.[125] ისე გააკეთეთ, როგორც ქრისტე აკეთებდა ამას.

			იესო შეაგონებდა პოტენციურ მოწაფეებს კარგად აეწონ-დაეწონათ, რას მოუტანდა ეს მათ ოჯახებს, როგორ მოერგებოდა ეს კარგი ცხოვრების სურვილს და დაემუქრებოდა თუ არა პირად უსაფრთხოებას, სანამ გადაწყვეტდნენ საკუთარი თავი და ოჯახები მიეძღვნათ მისთვის.[126] მან მკაფიოდ აუხსნა პოტენციურ მოწაფეებს, რომ მისი გაყოლა არ იყო მხოლოდ კიდევ ერთი პასუხისმგებლობა, რომლის მიმატებაც მარტივად შეიძლებოდა სხვა პასუხისმგებლობებისთვის, თუნდაც ერთის შეხედვით მნიშვნელოვან პასუხისმგებლობებს.[127] მას არასოდეს ულაპარაკია მისი მოწაფეობის შესაძლო სიკეთეების შესახებ, პირიქით, ის ყოველთვის საუბრობდა იმ საფასურზე, რომლის გადახდაც მოუწევდათ ადამიანებს მისი გაყოლის შემთხვევაში.[128] ის საუბრებოდა ყველასთან, ვისაც აინტერესებდა მისი გაყოლა, თუმცა არასოდეს უცდია დაერწმუნებინა ისინი, რომლებიც ყოყმანობდნენ, და ბევრს წასვლის ნებაც მისცა.[129]

			რამდენიმე წლის წინ ხელოსანი გვესტუმრა. მას სახლის შესაკეთებელი თანხა უნდა დაეთვალა. როცა მიხვდა ვინ ვიყავით, გვითხრა, რომ თვითონაც ქრისტიანი იყო და ეკლესიაში დიდი ხანია არ ყოფილა. იმედოვნებდა, რომ ეკლესიაში უფრო ღრმა გამოცდილებას ჰპოვებდა, ვიდრე აქამდე ჰქონდა მიღებული. ორ საათზე მეტ ხანს ველაპარაკე ამ კაცს ჩვენი საოჯახო მსახურების შესახებ და შევაგულიანე მოსულიყო და დასწრებოდა მას. ძალიან მოიხიბლა. ბოლოს ჩვენი საუბარი დასრულდა იმით რომ შევიპირეთ, რომ მოვიდოდა კვირა დღეს. 

			მაგრამ მას შემდეგ აღარ გამოჩენილა.

			მაგრამ ის, რაც იმ კვირა დღემ გვაჩვენა იყო აღტაცების მომგვრელი ნაწყვეტი წიგნში, რომელსაც ვკითხულობდი. ეს იყო მესამე საუკუნის დოკუმენტი სახელად სამოციქულო ტრადიცია, რომელიც იპოლიტეს ეკუთვნოდა. ეს წიგნი სინათლეს ჰფენს იმას, თუ როგორ ახერხებდა ახალგაზრდა, იატაკქვეშა, დევნილი ეკლესია სტუმართა დახვედრას, მალევე მოციქულების შემდეგ. აი ის, რაც იპოლიტემ დაწერა: 

			დაე ისინი, რომლებიც ეს-ესაა მოვიდნენ რწმენაში და სურთ სიტყვის მოსმენა, ჯერ მიიყვანონ მოძღვრებთან, სანამ მოვლენ სხვები. შემდეგ შეეკითხონ მიზეზი, რატომ დათანხმდნენ რწმენას, შემდეგ კი მათ, ვინც ისინი მოიყვანა, დაამოწმონ, აქვთ თუ არა უნარი მოისმინონ სიტყვა. და დაე შეეკითხონ მათ თავისი ცხოვრების შესახებ: როგორია ის?[130]

			ამან გამახსენა თუ როგორ უპასუხებდა ჩრდილო კორეელი ქრისტიანი, თუნდაც საკუთარ ოჯახის წევრს, რომელიც ქრისტეს შესახებ მეტის გაგებას მოისურვებდა.[131] ჩრდილო კორეაში, როგორც მარკუს ნოლანდი წერს, ახალდაქორწინებულები 

			ერთმანეთსაც კი არ უმხელენ თავიანთი ოჯახის რელიგიურ პრაქტიკას მანამდე, სანამ მათ შორის საკმარისი ნდობა არ გაჩნდება.“[132] მათ სძინავთ ერთად, თუმცა მაინც არ ამხელენ თავიანთ მიძღვნილებას ქრისტეს მიმართ! 

			რა შორს არის ეს იმისაგან, როგორც მივუდექი ხელოსანს! წარმოიდგინეთ რამდენად განსხვავებული იქნებოდა ჩვენი საუბარი მე რომ მეთქვა: “ძმაო, ადრეულ ეკლესიაში, ვიდრე ადამიანს მსახურებაზე მიიპატიჟებდნენ რომელიმე კონკრეტულ საკრებულოში, თემის წინამძღოლები მას სახლში ესტუმრებოდნენ და გაესაუბრებოდნენ თავიანთი ცხოვრების შესახებ; შეეკითხებოდნენ, თუ რატომ სურდათ ქრისტეს მიმდევრები გამხდარიყვნენ. ეკლესიის მიზანი იყო გაეგოთ, რომ იმ ადამიანებს ქრისტეში ზრდა გულწრფელად სურდათ. ასეთია იატაკქვეშა ეკლესიის გზაც. ასე რომ თუ დაინტერესებული ხარ ეწვიო ჩვენს საოჯახო ეკლესიას თაყვანისცემაზე, პირველი ნაბიჯია… მე უნდა მოვიდე შენთან სახლში, შეგხვდეთ შენ და ოჯახს და გავიგო თქვენი ცხოვრების შესახებ და ქრისტეს მიმართ თქვენი ინტერესის შესახებ. 

			იატაკქვეშა ეკლესიაში არ არის საჭირო ეკლესია იმხელა გახდეს, რომ გასწვდეს ხუცესის ხელფასსა და შენობის ხარჯებს. იმის ნაცვლად რომ ვეხვეწოთ ადამიანებს მოვიდნენ, ჩვენ შეგვიძლია ღვთისმსახურებაზე დასწრება ძვირფას პრივილეგიად ჩავთვალოთ. ჩვენ შეგვიძლია პირადად ვესტუმროთ მათ, ვისაც სურს გახდეს ქრისტეს მიმდევარი, სანამ ისინი ეკლესიაში გამოჩნდებიან.

			სამოქმედო ნაბიჯები ეკლესიის დამფუძნებლებისთვის:

			
					ჰკითხეთ საკუთარ თავს: გინდათ დააფუძნოთ იატაკქვეშა ეკლესია, თუ ყოველივე, რასაც მიიღებთ იქნება მხოლოდ ჭეშმარიტება, ჯვარი და ქრისტეს მყოფობა? 

					გამოიყენეთ იპოლიტეს კითხვები, რათა გაესაუბროთ თითოეულ პიროვნებას, ვინც დაინტერესებულია იატაკქვეშა ელესიის დაარსებით. 

			

			სამოქმედო ნაბიჯები არსებული ეკლესიებისთვის:

			
					გაანალიზეთ თქვენს ხელთ არსებული მასალა და პროცესები შესაფერისი ადამიანების შერჩევისთვის და დაუსვით თავს შემდეგი კითხვები: როგორ უკავშირდება ეს იმას, როგორც ჩვენ ვეპატიჟებით ადამიანებს მოვიდნენ ჩვენთან ეკლესიაში? ეს მასალა მხოლოდ ჭეშმარიტებას, ჯვარსა და სამუდამოდ ქრისტეს გვერდით ყოფნას აღუთქვამს მათ ამ მოგზაურობის დროს? თუ სარგებლობასა და კურთხევებს უკეთებს რეკლამას? გადახედეთ მასალას, რათა ამ მასალამ აირეკლოს იესოს მიერ მოცემული შეგონებები, რომლებიც ლუკას 14:25-33 მუხლებშია ჩაწერილი. გამოყავით წერილის ეს ნაწყვეტი თქვენს მასალებსა თუ პროცესებში შესაფერისი ადამიანების შერჩევისას. 

					თქვენი ეკლესიის ყოველ წევრს ჰკითხეთ, რატომ მიყვებიან ქრისტეს. თუ ისინი მხოლოდ ჭეშმარიტებასა და ჯვარს არ ეძებენ, გააფრთხილეთ, რომ კარგად აწონ-დაწონონ ყველაფერი, ვიდრე განაგრძობენ ქრისტეს მიყოლას.

			

			

			
				
						123 იოანეს სახარება 8:32


						124 მათეს სახარება 16:24

						131 ხშირად შეხვდებით ამ საკითხს წიგნში, “ეს არის შთამომავლობა“ (კოლორადო სპრინგსი; W Publishing, 2012), წიგნი, რომელიც ბატონ და ქალბატონ ბეისთან ერთად დავწერე, არარეგისტრირებული კორეული ეკლესიის ქრისტიანებთან.


						132 მარკუს ნოლანდი, “ჩრდილო კორეა: გარდაქმნის მოწმენი,“ პეტერსონის ეკონომიკის საერთაშორისო ინსტიტუტი, აპრილი 24, 2011, http://bit.ly/pxuq9r.


				

			
		

	
		
			პრინციპი IX.

			გაწვრთენით წევრები რომ იყვნენ გენერალისტები (უნივერსალები) და არა სპეციალისტები

			შრომის დანაწილება იმდენად არის გავრცელებული თანამედროვე ეკლესიებში, რომ წარმოდგენაც კი გვიჭირს, როგორ შეიძლება გამოიყურებოდეს ეკლესია, რომელშიც თითოეული წევრი შეგნებულად იწვრთნება მსახურების ყველა ამოცანის შესასრულებლად. თუმცა ეს არის ახალი აღთქმის ხედვა, და ეს ასევე იატაკქვეშა ეკლესიის ცხოვრების მოთხოვნაც არის. 

			ეს ასევე იესოს დიდი დავალების არსიცაა – იესო არ გვავალებს ჩვენ დავეხმაროთ ადამიანებს იპოვონ და აღასრულონ თავიანთი ინდივიდუალური მოწოდება ცხოვრებაში. ამის ნაცვლად, ის გვავალებს ვასწავლოთ მოწაფეებს დაიცვან ყველაფერი, რაც მან გვამცნო. 

			მრავალი ეკლესიებისგან განსხვავებით, სახარებები არ წარმოადგენენ იესოს, მოწაფეების სულიერი ნიჭების გამომცდელად და მათი შრომის მათი ნიჭებისა და ინტერესების მიხედვით გამნაწილებლად. ასე არ ყოფილა, ის მოწაფეებთან ერთად ცხოვრობდა, წვრთნიდა და თითოეულ მათგანს აკეთებინებდა იმას, რასაც თავად აკეთებდა. ეს იყო: განკურნებები, სახარების გაცხადება, პურის გაზიარება, სტუმრების მიღება, და საკუთარი ჯვრის ზიდვა. იესო თითოეულ მოწაფეს ავალებდა ყოველგვარი მსახურების გაწევას – განსაკუთრებით ისეთი მსახურებების, რომელიც კარგად არ გვეხერხება და რომელიც არ გვსიამოვნებს–რადგან სწორედ ასეთი მსახურების აღსრულება გვასწავლის უფრო მეტად დავეყრდნოთ ღმერთის და არა ჩვენს საკუთარ ძალას. ჩვენ იმასაც ვსწავლობთ, რომ მხოლოდ მას შემდეგ შეგვიძლია მსახურება გავუწიოთ სხვებს, თუ ჯერ ღმერთს მივცემთ ნებას მსახურება გაგვიწიოს ჩვენ.[133] როგორც მოციქული პავლე გვასწავლის, ჩვენ მსახურება შეგვიძლია მხოლოდ, როგორც “ღვთის მიმბაძველებს“[134], სწორედ სხვებისათვის მსახურების გაწევისას ვსწავლობთ, უფრო სრულად გავიაზროთ ღმერთის წინმსწრები და მიმდინარე მსახურება ჩვენთვის. 

			ქრისტიანები დღეს ხანდახან ციტირებენ პავლეს მოსაზრებას სხეულის შესახებ, (რომელიც 1 კორინთელთა 12 თავშია). ისინი ამით ამართლებენ იმას, რომ თავიანთ მსახურებაში ძირითად ყურადღებას უთმობენ სულიერი ნიჭების ერთ ან ორ სფეროს, ხოლო სხვა სახის მსახურებებს უთმობენ იმ სფეროებში “უფრო ნიჭიერებს.“ ისინი საკუთარ თავზე ფიქრობენ, რომ არიან თვალი და არა ფეხი – თაყვანისცემის წამყვანი და არა სახარების გამცხადებელი, და ამგვარად უშვებენ, რომ თუ ისინი “მთავარ ყურადღებას მიმართავენ თავიანთ მოწოდებაზე,“ ქრისტე რამენაირად, მისტიურად შეკრავს ერთმანეთთან კავშირში არ მყოფ ნაწილებს გამართულ, ფუნქციონირებად სხეულად. 

			თანამედროვე ბიოლოგია გვიმტკიცებს, რომ თვალის ერთი უჯრედიც კი შეიცავს DNA-ს, რომელსაც შეუძლია წარმოქმნას არა მხოლოდ თვალი, არამედ ფეხიც და მთლიანი სხეულიც. ეს ნიშნავს შემდეგს: მიუხედავად იმისა, რომ შეიძლება გვქონდეს რომელიმე კონკრეტული მსახურება, რომელსაც ვასრულებთ მოცემულ დროს, ჩვენ მაინც ვართ მოწოდებული ვიყოთ მსახურების “generalists“ (უნივერსალები), რომელთაც შეუძლიათ იტვირთონ თითოეული მსახურება, რომელიც საჭიროა ეკლესიის მოქმედებისთვის. ჩვენ შეიძლება მართლაც თვალი ვიყოთ, მაგრამ ქრისტე ჩვენგან მოელის, რომ ვიყოთ ფეხიც, როცა დგას ამისი საჭიროება. 

			ე. წ. მსახურების “სპეციალისტები“ რომლებიც ამტკიცებენ, რომ მხოლოდ ერთი სახის მსახურება შეუძლიათ, კიბოს ქსოვილს ჰგვანან და არ იზრდებიან ჯანსაღად, რადგან მხოლოდ საკუთარ თავს განაახლებენ და არა მთელს სხეულს. ეკლესიები, რომლებიც სავსეა სპეციალისტებით სწორედ იმას განიცდიან, რის შესახებაც პავლე გვაფრთხილებს 1 კორინთელთა მიმართ წერილის მე-12 თავში: სხეულის საერთო სიჯანსაღისა და კორდინაციის არქონა, როცა სხეულის თითოეული ნაწილის ყურადღება მიმართულია მხოლოდ იმისკენ, რაც მას სჭირდება ფუნქციონირებისთვის. 

			ხუცესების ვალდებულებაა იზრუნონ იმაზე, რომ ეკლესიის ყველა წევრი იყოს გენერალისტი და არა სპეციალისტი. სამწუხაროდ, ხუცესები ამას კი არ აკეთებენ, თავადვე ხდებიან სპეციალისტები, და ყურადღებას უპირატესად მიმართავენ ეკლესიის ყველაზე მეტად მნიშვნელოვანი და ძნელი ამოცანების გადაწყვეტაზე. საეკლესიო ნაგებობები ხდება მათი მსახურების უპირატესი ადგილი, სადაც ეს მნიშვნელოვანი სპეციალიზირებული ამოცანები ხორციელდება. 

			როგორც წინა პრინციპის განხილვისას აღვნიშნეთ, ჯონ კალვინი გამოკვეთს ნამდვილი ეკლესიის ორ ნიშანს: 1. ღვთის სიტყვის სწორად ქადაგება-მოსმენა; 2. საიდუმლოებების სწორად აღსრულება. 

			ზოგიერთი ეკლესიის ტრადიცია ამის უფლებას მხოლოდ ხუცესს აძლევს და მხოლოდ საეკლესიო შენობაში, თუმცა ბიბლიაში ასეთი რამ არ არის ნათქვამი. უფლის სერობის დაწესებისას, იესოს არ უთქვამს – “გააკეთეთ ეს იმდენჯერ, რამდენჯერაც გვერდით გეყოლებათ ხუცესი.“ მან თქვა: “რამდენჯერაც გააკეთებთ ამას, გააკეთეთ ეს ჩემს მოსაგონებლად.“[135] როცა ეთიოპელი საჭურისი ეუბნება 

			ფილიპეს ღაზასკენ მიმავალ გზაზე: “აჰა, წყალი. რა მაბრკოლებს, რომ მოვინათლო?“ – ფილიპე არ პასუხობს, “ის, რაც გაბრკოლებს არის ის, რომ მე მხოლოდ დიაკვანი ვარ; ჩვენ უნდა დავიცადოთ, სანამ მივალთ ეკლესიაში და შენ მოგნათლავს ის, ვინც სრულად არის ხელდასხმული.“[136]

			ბევრი რჩევებია მოცემული წერილში ქადაგებასთან, უფლის სერობასა და ნათლობასთან დაკავშირებით. ამ მეტად მნიშვნელოვანი საქმის მინდობა მხოლოდ ხუცესებისთვის და მხოლოდ ეკლესიის შენობებში, წარმოადგენს გარკვეული საეკლესიო დენომინაციების მცდელობას, რათა დარწმუნდნენ იმაში, რომ ისინი კარგად და სწორად სრულდება. მაგრამ იატაკქვეშა ეკლესიისთვის ასეთი შეზღუდვა მისი წევრებისთვის, ნიშნავს ეკლესიის ჭეშმარიტ ნიშნებზე წვდომის შეზღუდვას, რადგან მრავალი იატაკქვეშა ეკლესია დიდი ხნის განმავლობაში – შესაძლოა მთელი თავიანთი ცხოვრება – მწყემსებისა და ეკლესიის შენობების გარეშე არსებობს.

			იმ ქრისტიანებისთვისაც კი, რომელთაც ჰყავთ მწყემსები და აქვთ ეკლესიის შენობები, ჩვენ არ ვდგევართ მყარ ბიბლიურ საფუძველზე, როცა ვზღუდავთ მათ იმის შესწავლაში, თუ როგორ უნდა დაემორჩილონ ყველაფერს, რაც მცნებად დაგვიდო ქრისტემ. ეს მოიცავს იმის სწავლას როგორ უნდა იქადაგონ და ჩაატარონ საიდუმლოებები მათთვის, რომლებიც უფალმა მათი ზრუნვის ქვეშ დააყენა; ანუ თავიანთი სახლეულისთვის. სწორი და ბრძნულია ეკლესიისთვის თქვას, “არავინ უნდა იქადაგოს ან ჩაატაროს საიდუმლოებები, გარდა იმ ადამიანებისა, რომლებიც გაწვრთნილნი არიან ამაში.“ ასევე სრულად სწორი და ბრძნულია შევზღუდოთ ქრისტიანები ქადაგებასა და საიდუმლოებების ჩატარებაში მათთვის, რომლებიც მათ ოჯახს არ ეკუთვნიან, თუ ისინი გაწვრთნილნი არ არიან იმაში, რომ ეს ყველაფერი ჯერ საკუთარი ოჯახის წევრებთან ჩაატარონ.[137] მაგრამ არც სწორია და არც ბრძნულია არ ვასწავლოთ ქრისტიანებს როგორ აღასრულონ ეს მნიშვნელოვანი ამოცანები საკუთარ ოჯახებში, რადგან ამას გვავალებს უფალი ჩვენ. 

			სამოქმედო ნაბიჯები ეკლესიის დამაარსებლებისთვის და არსებული ეკლესიებისთვის:

			
					დიდი დავალება (მათეს სახარება 28:16-20) მოგვიწოდებს, რომ მოწაფეებს ვასწავლოთ დაემორჩილონ ყველაფერს, რაც ქრისტემ დაგვავალა. ეს არ ხდება ავტომატურად, როცა პიროვნება უერთდება ეკლესიას. ეკლესიას უნდა ჰქონდეს გეგმა. ასეთი ბევრი გეგმა არსებობს, მათგან ერთ-ერთი მოცემულია ჩემს წიგნში – “მთელი ცხოვრების მიძღვნა“ თქვენს ხელთ მყოფი სერიის მესამე ტომში, ცხოვრება იატაკქვეშა ეკლესიაში, (რომელიც 2017 ნოემბრისთვის უნდა დაიბეჭდოს) წარმოგიდგენთ სხვა, განსხვავებულ გეგმას. თქვენ ამ გეგმებს გამოიყენებთ თუ რომელიმე სხვას, რომელიც თქვენთვის იქნება ხელმისაწვდომი, დარწმუნდით, რომ გაქვთ კარგი გეგმა იმათი დამოწაფებისთვის, რომლებიც უფალმა მოგანდოთ თქვენ. ამისათვის თქვენ მის წინაშე იქნებით ანგარიშვალდებული.[138]

					თუ ეკლესიის ხუცესი ან წინამძღოლი ხართ, ეცადეთ ყველა შესაძლებლობა გამოიყენოთ და ასწავლოთ თქვენს ეკლესიაში არსებულ ყველა საოჯახო ეკლესიის ლიდერს თუ როგორ დანერგონ ნამდვილი ეკლესიისთვის დამახასიათებელი ორი მთავარი ნიშანი თავიანთ ოჯახებში: ღვთის სიტყვის სწორად ქადაგება-მოსმენა და საიდუმლოებათა სწორი ჩატარება. თითქმის ყველა პროტესტანტულ ეკლესიას აქვს რიგითი მორწმუნეების მიერ ქადაგების, ზიარებისა და ნათლობის ჩატარების დადგენილებები საკუთარ ოჯახებში. დარწმუნდით, რომ ქადაგებისა და საიდუმლოთა ჩატარების თქვენი მეთოდის მიბაძვას შესძლებენ საოჯახო ეკლესიების ლიდერები.

					ნუ დაუშვებთ, რომ ეკლესიის წევრებმა მსახურებმა გასწიონ იმ სფეროებში, რომლებიც მხოლოდ მათი სულიერი ნიჭების, უნარებისა და ინტერესების არეალშია. დაეხმარეთ მათ იმის გაცნობიერებაში, რომ მოწყალობის საქმეები (მაგალითად, საკვების გაცემა, სტუმართმოყვარეობის გამოჩენა, ავადმყოფებისა და პატიმრების მონახულება) არის მადლის საშუალებები, რომელთა დახმარებითაც უფრო სრულად აღვიქვამთ თუ როგორ შეგვიყვარა პირველად ღმერთმა, მიუხედავად იმისა, რომ ამას ახლა სხვებისთვის ვაკეთებთ. მოწყალების საქმეებისა და მადლის საშუალებების შესახებ მეტი ინფორმაციისთვის შეგიძლიათ წაიკითხოთ ჩემი წიგნი – “მთელი ცხოვრების მიძღვნა“.

			პრინციპი X.

			გახსოვდეს ვინ ხარ

			ჩრდილო კორეის არარეგისტრირებულ ეკლესიასთან თანამშრომლობის გამო, ადამიანები ხშირად მეკითხებიან მათი ეკლესიის წევრების ცხოვრებაზე. ერთ-ერთი ყველაზე ხშირად დასმული კითხვა არის: “როგორ ატარებენ ჩრდილო კორეელი იატაკქვეშა ქრისტიანები ღვთისმსახურებას?“ როცა ვეუბნები, რომ ჩრდილო კორეელი ქრისტიანების თაყვანისცემა უკავშირდება ათ მცნებას, მოციქულთა მრწამსსა და უფლის ლოცვას,[139] ადამიანები იბნევიან. მათ წარმოუდგენიათ, რომ ჩრდილო კორეელი მორწმუნეები ტყეში გალობენ ხმადაბლა, მთელი გრძნობებით; ან, სავარაუდოდ, იატაკქვეშ ერთმანეთს მიკრულები, რომლებიც მთელი ღამე ხუცესის სწავლებას უსმენენ მნიშვნელოვან საკითხებზე; ან საბნის ქვეშ დამალულები ფანრის შუქზე კუთხულობენ ბიბლიას (რომელიც მათი აზრით თავისუფალი მსოფლიოს ქრისტიანებმა გაუგზავნეს კორეელებს).

			ამგვარი რაღაცეები (ან ნაკლებ დრამატული!) ხანდახან ხდება იატაკქვეშა ეკლესიებში, თუმცა ეს სურათები უფრო მეტად ჩვენი წარმოსახვის ნაყოფია და არა რეალობა. იმის გამო, რომ თაყვანისცემის მსახურება თავისუფალ მსოფლიოში აგებულია გუნდის გალობასა და ხუცესის ქადაგებაზე, თავისუფალი ქვეყნების ქრისტიანები ფიქრობენ, რომ იატაკქვეშა ეკლესიებშიც ანალოგიური მსახურება უნდა იყოს, თუმცა უფრო საფრთხის შემცველი, დაფარული და ნაკლებ კომფორტული. თავისუფალი ქვეყნების ქრისტიანებმა იციან ათი მცნება, მრწამსები და უფლის ლოცვა; მათ შეუძლიათ მისი ციტირება ყოველკვირეულად, როგორც ნაწილი ღვთისმსახურებისა; მაგრამ მათი თაყვანისცემის გულისგულში ნამდვილად არ დგას ეს ყოველივე. 

			იატაკქვეშა ეკლესიისთვის, ჩრდილო კორეაში იქნება თუ მალევე სამხრეთ კორეაში და მთელს თავისუფალ სამყაროშიც, მსახურების დრო უფრო მეტი უნდა იყოს, ვიდრე მხოლოდ საგალობლები და ქადაგებები. მსახურების დრო არის ეკლესიის ერთადერთი იმედი, რათა ახსოვდეს ვინ არის ის. ის ამას აკეთებს, რათა ზუსტად და კონკრეტულად ახსოვდეს, ვინ არის მისი ღმერთი. სწორედ ამიტომ იატაკქვეშა ეკლესიაში, წერილები, კრედოები და ეკლესიის ლოცვები, როგორც ეს არის გამოხატული წერილში შეუცვლელია. 

			ქრისტიანობა არასოდეს უკავშირდება შემოქმედებას, მაგრამ ყოველთვის კავშირშია ერთგულებასთან. ეს არის ჩვენამდე მცხოვრები ქრისტიანებისგან იმ სისავსის მიღება, რაც ეკლესიას მუდამ სწამდა, ყველგან და ყოველთვის. საქმე ეხება – ყოველივეს – ხორცშესხმასა და გაცხადებას, ცვლილების, დათმობებისა და გამოტოვებების გარეშე ჩვენს დროში. და ეს არის ასევე ქრისტიანების შემდგომი თაობისთვის რწმენის ხსენებული სისავსის გადაცემა, დაუზიანებლად და უცვლელად.

			ქრისტიანობა არის ღვთის ხასიათის სრული გამოცხადება, რაც მხოლოდ ნაწილობრივ ვლინდება საუკეთესო საგალობლებსა თუ ქადაგებებში. როცა ჯონ კალვინი ამბობს, რომ ნამდვილი ეკლესიისთვის დამახასიათებელ ორი ნიშნიდან ერთი სწორი ქადაგება და ღვთის სიტყვის მოსმენაა, ხაზი ესმება სიტყვის ქადაგებასა და მოსმენას, და არა ქადაგებას თავისთავად. 

			მაგრამ რა არის მრწამსის მნიშვნელობა?

			ძველი თეოლოგი, ტომას ოდენი განმარტავს:

			ნიკეის მრწამსის პირველი ნაწილი უშვებს, რომ არსებობს სწავლება, რომელიც ქრისტიანებმა უნდა აღიარონ, როგორც თავიანთი რწმენა. ეს იდეა ჩვენ ნორმალური და ბუნებრივი გვეჩვენება, თუმცა ის სიახლე იყო ძველ მსოფლიოში. არც იუდაიზმს და არც რომელიმე წარმართულ რელიგიას ან ფილოსოფიას შეეძლო ემტკიცებინა, რომ აქვს რწმენის ისეთი დახვეწილი მოდელი, რომელიც ყველამ, ვინც დგას მასზე, საჯაროდ უნდა აღიაროს და დაიცვას მომსვლელებისგან.[140]

			სამწუხაროდ, რწმენა-წარმოდგენების გარკვეული კრებულის, რომელიც ყველა ქრისტიანმა უნდა დაიმახსოვროს და საჯაროდ აღიაროს და დაიცვას, მხოლოდ სიახლეა თავისუფალი მსოფლიოს ქრისტიანებში დღეს. ისინი ხშირად ფიქრობენ, რომ ჩვენი ურთიერთობა იესოსთან ღრმად პერსონალური და ინდივიდუალურია. ჩვენ იესოს შესახებ ვლაპარაკობთ, როგორც ჩვენს “პირად“ მხსნელზე, და ვამბობთ, რომ ჩვენი ხსნა შედეგია ჩვენი “პირადი“ ურთიერთობისა ღმერთთან. ჩვენ ვაფასებთ საგალობლებსა და ქადაგებებს იმის გამო, რომ დიდად ვაფასებთ ინდივიდუალურ წვდომას და ჭეშმარიტების შემეცნების გამოცდილებას. 

			თუმცა ჩვიდმეტ საუკუნეზე მეტი ხნის განმავლობაში, ნიკეის მრწამსი ეკლესიასა და ქვეყნიერებას ახსენებდა, რომ ქრისტიანობა არ არის ინდივიდუალური წვდომებისა და გამოცდილებების სერია, არამედ არის ღმერთის ბუნების ღვთაებრივი, მარადიული და უცვლელი გამოცხადება. ჩვენ არ ვართ მოწოდებულნი, რომ რწმენა ავაგოთ ჩვენს პერსონალურ წვდომებსა და გამოცდილებაზე, არამედ მოწოდებულნი ვართ მივიღოთ, განვკარგოთ და გადავცეთ ქრისტიანული რწმენის სისავსე ჩვენს თავსა და ჩვენს ოჯახებს, არც არაფერი დავამატოთ და არც არაფერი მოვაკლოთ იმას, რაც სწამდა ერთგულ ეკლესიას ყოველთვის და ყველგან.

			სიტყვის ქადაგების ბუნება იატაკქვეშა ეკლესიაში აირეკლავს ამას. ამ ეკლესიაში მსახურებისას არ ეძებენ შემოქმედებით გზებს, არ ცდილობენ ქადაგება იყოს მოკლე და საინტერესო. ისინი ცდილობენ რომ ერთგულები იყვნენ. ანალოგიურის თქმა შეიძლება საიდუმლოებების ჩატარებაზეც. იატაკქვეშა ეკლესია რიტუალების ჩასატარებლად არ ეძებს განსაკუთრებულ გზას, აზრს ან რევერანსებს. ამის ნაცვლად, ისინი ცდილობენ იყვნენ ერთგულნი.

			იატაკქვეშა ეკლესია სახარების საჯაროდ ქადაგებისა და ევანგელიზმის დროსაც არ ცდილობს იყოს შემოქმედებითი. იატაკქვეშა ეკლესიაში ადამიანები ქრისტესთან არ მიჰყავთ ევანგელისტური მარშების, ახალმოსულთა კვირების ან საუბრებით ყავის სმისას, სადაც ქრისტიანები საკუთარ დამოწმებებსა უზიარებენ ან საუბრობენ პირადი გამოცდილების შესახებ სხვებთან. მსგავსი რამ შესაძლოა მოხდეს, თუმცა ამას არ უწოდებენ ევანგელიზაციას. ევანგელიზაცია კონკრეტულად იმ ფაქტს გულისხმობს, როდესაც უპირველესი მნიშვნელობის მქონე ამბად გადავცემთ სხვებს იმას, რაც ჩვენ მივიღეთ:

			“ვინაიდან თავიდანვე გადმოგეცით ის, რაც მე თავად მივიღე, რომ ქრისტე მოკვდა ჩვენი ცოდვებისათვის, როგორც წერილებშია, რომ დაიმარხა და აღდგა მესამე დღეს, როგორც წერილებშია, და რომ გამოეცხადა კეფას და შემდეგ თორმეტს. შემდეგ გამოეცხადა ხუთასზე მეტ ძმას ერთდროულად, რომელთაგან უმრავლესნი აქამდე ცოცხალნი არიან, ზოგმა კი განისვენა. შემდეგ გამოეცხადა იაკობს და მერე ყველა მოციქულს. ხოლო ყველაზე ბოლოს, როგორც უდღეურს, გამომეცხადა მეც“.[141]

			თავისუფალი ქვეყნების ქრისტიანებს შორის გავრცელებული პრაქტიკის საპირისპიროდ, სახარება არ არის ზოგადი დებულება იმის შესახებ, თუ რას ნიშნავს – იყო ქრისტიანი. ის არ არის ქრისტიანული დამოწმებების, ოთხი სულიერი კანონის ან სხვა ევანგელიზაციური ტექნიკის პრეზენტაცია. ის არ არის იოანეს 3:16.

			 სახარება არის 1 კორინთელთა 15:3-7 მუხლების სპეციფიკური შინაარსი: – გაცხადება ახალი მეფისა, რაც ეყრდნობა ძველი აღთქმის აღსრულებულ წინასწარმეტყველებებს და მკვდრეთით აღმდგარი იესოს თვითმხილველთა მოწმობას.

			პავლე ამას “უპირველესი მნიშვნელობის (თავიდანვე) ამბავს,“ უწოდებს და ყველა ქრისტიანმა ზეპირად უნდა იცოდეს ეს ადგილი წერილიდან. სწორედ ეს არის სახარება. როცა რაიმეს მივიჩნევთ უპირველესი მნიშვნელობის მქონედ – ვთქვათ ჩვენს შეხედულებებს ქრისტიანობის შესახებ, ან საკუთარ დამოწმებას – ეს მარცხია ჩვენი ქრისტიანული მოწოდებისა, რადგან ჩვენ როგორც ქრისტიანებმა უნდა მივიღოთ, შევინარჩუნოთ და გადავცეთ ის სისავსე, რაც ქრისტიანებს ყოველთვის და ყველგან სწამდათ. სხვა რამეები შეიძლება ჭეშმარიტი და მნიშვნელოვანიც იყოს, მაგრამ ისინი არ არის სახარება და არ წარმოადგენენ უპირველესი მნიშვნელობის საქმეს.

			პავლე მოციქულის მიერ 1 კორინთელთა მე-15 თავის 3-8 მუხლებში წარმოდგენილ 90 სიტყვიან სახარებაში, ის ყველაფერს აკეთებს იმისათვის, რათა დაგვარწმუნოს, რომ შემოქმედება არ შეძვრეს ჩვენს რწმენაში. ის ამას აკეთბს ერთი ფრაზის ორჯერ გამეორებით. ეს ერთადერთი ფრაზაა, რომელსაც ის იმეორებს სახარების შეჯამებაში. ეს ფრაზაა, “როგორც წერილებშია.“ ეს ფრაზა ასევე ჩნდება ნიკეის კრედოშიც, რადგან ნიკეის მრწამსის მიზანია ჩვენი ყურადღება მიმართოს წერილებისკენ, გაგვიძღვეს მათი სწორი განმარტებისკენ და შეგვახსენოს, თუ რა არის უპირველესი მნიშვნელობის საქმე.

			იატაკქვეშა ეკლესიის წევრები ყველაფერს უმორჩილებენ წმიდა წერილს, კრედოებს, და წერილში გადმოცემულ ეკლესიის ლოცვებს. ისინი ზეპირად სწავლობენ ამ საგანძურს და საკუთარი სიცოცხლის ფასად იცავენ მას. მათი სისავსის მეშვეობით ვქადაგებთ ჩვენ, ვუსმენთ, ვატარებთ საიდუმლოებებს და ვლოცულობთ, როგორც ადამიანები, რომლებმაც 2000 წელი იცხოვრეს, – როგორც ისინი, რომელთა სული ერთგულების ორი ათასწლეულით ჩამოყალიბდა.

			არავინ რომ არ იფიქროს, რომ მსგავს პრაქტიკას მივყავართ მოსაწყენ და უსიცოცხლო მერჯულეობამდე, გაიხსენეთ, რომ ჯაზის მუსიკოსები სწავლობენ გამებსა და არპეჯიოებს დაწვრილებით, რათა კარგი იმპროვიზირება შესძლონ. თუ ქრისტიანები ძალიან კარგად არ ისწავლიან თავისი რწმენის გამებსა და არპეჯიოებს, მათი იმპროვიზაცია ისეთი მუსიკა იქნება, რომელიც არავის სიამოვნებს, მით უმეტეს ქრისტეს.

			სამოქმედო ნაბიჯები ეკლესიის დამაარსებლებისთვის:

			
					ნუ დააფუძნებ იატაკქვეშა ეკლესიას იმისათვის, რომ საკუთარი იდეალური ეკლესიის შექმნა, და ამ ეკლესიაში დანერგო ის, რაც მოგწონს ან არ მოგწონს ეკლესიის ისტორიიდან ან მისი თანამედროვე გამოხატულებიდან. ეს კერპთაყვანისმცემლობისა და მოუმწიფებლობის ნიშანია. იატაკქვეშეთში მხოლოდ იმიტომ უნდა გადახვიდე, რომ ეს გაძლევს საშუალებას სრული თანაზიარება გქონდეს ერთგულ ეკლესიასთან ყველა დროში და ყველა ადგილას. ეს თანაზიარება გამოიხატება წერილის, მრწამსისა და წერილში წარმოდგენილი ლოცვებით. თქვენი იატაკქვეშა ეკლესიის ცხოვრება დაუკავშირე ამ საუნჯის მიღებას, შენარჩუნებასა და გადაცემას მთელი სისავსით. დარწმუნდით, რომ თქვენი იატაკქვეშა ეკლესია არ ქმნის რაიმე ახალს. 

					ისწავლეთ ქრისტიანული რწმენის ისტორია, მისი შინაარსი რაც შეიძლება ფართოდ. დაიწყეთ ათი მცნებით, ნიკეის მრწამსით, უფლის ლოცვითა და პავლეს მიერ სახარების შეჯამებით. შემდეგ, დაიმახსოვრეთ სულ მცირე წერილის ერთი ადგილი (არა მხოლოდ ერთი მუხლი, არამედ წერილის მთლიანი მონაკვეთი), ყოველ კვირა. შეუძლებელია იმის დაფასება და განკარგვა, რაც არ იცით.

			

			სამოქმედო ნაბიჯები არსებული ეკლესიებისთვის

			
					თაყვანისცემისას, გამოიყენეთ ნიკეის კრედო და არა სამოციქულო კრედო. ის არა მხოლოდ უფრო სრულად გამოხატავს იმას, რაც ერთგულ ეკლესიას სწამდა ყოველთვის და ყველგან, არამედ სწორედ ამ მრწამსზე დგას ზოგადად ქრისტიანთა უდიდესი ნაწილი მსოფლიოში. 

					მხოლოდ კი არ დაიზეპიროთ მრწამსი, ლოცვები და მცნებები, არამედ რეგულარულად ასწავლეთ ის სიტყვასიტყვით; სწავლებისას ნუ ეცდებით შემოქმედებითობას, არამედ მთავარი ყურადღება გადაიტანეთ იმაზე, რომ ბოლომდე ერთგული იყოთ ამ მრწამსის სწავლებისას.

					მოითხოვეთ, რომ ნათლობის დროს კანდიდატმა ზეპირად წარმოთქვას ნიკეის მრწამსი; ხოლო თუ ყრმას ან ბავშვს ნათლავენ – მისმა მშობლებმა და ნდობით აღჭურვილმა პირებმა გააკეთონ ეს. მოითხოვეთ, რომ არა მხოლოდ ზეპირად წარმოთქვან მრწამსი, არამედ ახსნან კიდეც ის სიტყვა-სიტყვით. ეს პრაქტიკა სათავეს იღებს ეკლესიის დაარსების პირველივე დღეებიდან.

					შეამოწმეთ თქვენივე ქადაგება – უფრო მეტად შემოქმედებითობა ახასიათებს მას თუ ერთგულება იმ სისავსისა, რაც ერთგულ ეკლესიას სწამსდა ყოველთვის და ყველგან? დარწმუნდით, რომ იღებთ და გადასცემთ არა მხოლოდ იმას, რასაც მთავარი ყურადღება ენიჭება თქვენს დენომინაციაში ან კორეულ ეკლესიაში, არამედ ისიც, რაც ყოველთვის და ყველგან სწამდა ყველას.

			

			

			
				
						139 “უფლის სერობა“, თუმცა ეს ნაკლებად გავრცელებულია, ვიდრე ჩემი დანარჩენი წიგნები, “ეს არის თაობა“ (კოლორადო სპრინგსი; w 2012) უფრო მეტი ინფორმაციისთვის ჩრდილო კორეის არარეგისტრირებული ეკლესიების მსახურების შესახებ; აგრეთვე http://dotheword.org/2013/08/26/როგორ დარეგისტრირდე 100 დღიანი მსახურებისათვის საზოგადო ადგილებში ჩრდილო კორეულ არარეგისტრირებულ ეკლესიასთან/.


						140 ტომას კ. ოდენი, “ზოგადი შესავალი,“ ტომას კ. ოდენი და გერალდ ბრეი, ძველი ქრისტიანული დოქტრინა, ტომი 1, დაუნერს კროვი, 2: IVP აკადემია.


						141 1 კორინთელთა 15:3-8 ESV (ინგლისური სტანდარტული ვერსია)


				

			
		

	
		
			პრინციპი XI.

			გაიღეთ მეათედი ღვთის ხასიათის გამოსახატავად და არა ეკლესიის დასახმარებლად

			ვინაიდან იატაკქვეშა ეკლესია არ არის რეგისტრირებული კანონის თანახმად, არ იძენს შენობებს და არც ადგილობრივ ხუცესებს უხდის ხელფასს, მას საკმაოდ მცირე ფინანსური საჭიროებები აქვს. ეს სიტუაცია ძალიან განსხვავდება ლეგალური ეკლესიებისგან, რომლებიც დაახლოებით, შემოსავლის 97%-ს საკუთარ საჭიროებებს ახმარენ.[142]

			თუ იატაკქვეშა ეკლესიებს ფინანსები არ სჭირდებათ ინსტიტუციური უზრუნველყოფისთვის, კვლავ უნდა მოვუწოდოთ თუ არა იატაკქვეშა ქრისტიანებს გაიღონ მეათედი? და თუ იატაკქვეშა ეკლესიებს არ აქვთ საბანკო ანგარიშები, როგორ უნდა მოხდეს მეათედის განკარგვა?

			ბიბლიაში 2, 300-ზე მეტი მუხლია, რომლებიც ფულსა და ქონებას ეხება. შეგიძლიათ მოახდინოს ამა თუ იმ მუხლის ციტირება ინდივიდუალურად იმისათვის, რომ გაამართლოთ გაღების (ან არ გაღების) თითოეული მიდგომა. მაგრამ თუ ამ მუხლებს ერთ კონტექსტში წავიკითხავთ, ვნახავთ, რომ ისინი აქცენტირებას აკეთებენ არა იმდენად იმაზე, რამდენი უნდა გავიღოთ, არამე იმაზე, როგორ უნდა გავიღოთ. 

			მაგალითად, როდესაც იესო გაღებაზე საუბრობს, ის არ ლაპარაკობს ჩვენზე, რომ გავიღოთ, როგორც ეკლესიის წევრებმა, არამედ ლაპარაკობს ჩვენზე, რომ გავიღოთ მოყვასისთვის, დის ან ძმისთვის, მეგობრებისთვის, მათთვის, რომელთაც დახმარება სჭირდებათ. ის არ საუბრობს ჩვენზე, რომ გავიღოთ ეკლესიისთვის, რათა მან შეძლოს სხვების დახმარება, არამედ გვეუბნება, რომ გავიღოთ პირდაპირ და პერსონალურად კონკრეტული ადამიანებისთვის. ის არ ლაპარაკობს ჩვენზე, როგორც სოციალური პრობლემების გადამჭრელებზე, არამედ ლაპარაკობს ისეთ გაღებაზე, რომელიც ღვთის ბუნებას წარმოაჩენს ჩვენით.

			იესო არ მოგვიწოდებს, რომ მოჭარბებულიდან გავიღოთ, არამედ მცირედიდან. სხვაგვარად რომ ვთქვათ, იმიტომ კი არ უნდა გავცეთ, რომ საკმარისზე მეტი მოგვეცა, და ამან გახადა შესაძლებელი გავიღოთ. ჩვენ გავცემთ იმიტომ, რომ ყოველთვის ვიმყოფებით საფრთხის ქვეშ გავხდეთ საკუთარ თავზე დამოკიდებულები. იესო მდიდარ, ახალგაზრდა, მმართველს, რომელსაც თითქოსდა არაფერი აკლდა სიმართლის ჩათვლით, ეუბნება: “მხოლოდ ერთი რამ გაკლია.“ რა აკლდა მას? მას აკლდა ღმერთზე დამოკიდებულება. როგორ შეეძლო იმისი მიღება რაც აკლდა? “წადი, რაც გაქვს, გაყიდე და ღარიბებს დაურიგე და ზეცაში გექნება საუნჯე,“ უთხრა იესომ.[143] საუნჯე ზეცაში პირდაპირპროპორციულია ღმერთზე დამოკიდებულებისა დედამიწაზე. 

			იმის გამო, რომ იატაკქვეშა ეკლესიას აკლია ძალა, ხალხი და ქონება, მან ღმერთზე დამოკიდებულება უნდა ისწავლოს. იატაკქვეშა ქრისტიანები გასცემენ არა იმიტომ, რომ იატაკქვეშა ეკლესიას სჭირდება მათი მხარდაჭერა, არც იმიტომ, რომ ღარიბ ადამიანებს სჭირდება მათი დახმარება. ისინი გასცემენ იმიტომ, რომ საკუთარ თავებსა და სხვებს დაანახონ, თუ რაოდენ უსაფრთხოა ღმერთზე დამოკიდებულება და საკუთარი თავის სრულად მინდობა ღმერთზე. გაცემა ჩვენი მხრიდან სიკეთის გამოხატულება კი არ არის, არამედ ღვთის სიკეთისადმი ნდობის გამოცხადებაა. როგორც ჩრდილოეთ კორეის იატაკქვეშა ეკლესიის ერთ-ერთი მორწმუნე – ქალბატონი ბეი განმარტავს, მეათედის გაღება იატაკქვეშა ეკლესიისთვის სახარების ქადაგების ერთ-ერთი ფორმაა.

			“ნება მომეცით გიამბოთ, თუ როგორ გავცემთ მეათედს: ჩრდილოეთ კორეაში ეკლესიები არ არის; არ არის სპეციალური შენობა ან მწყემსი, ვისაც შეიძლება ჩვენი მეათედი მივცეთ, მაგრამ ჩემი დედამთილი ყოველთვის დიდ მნიშვნელობას ანიჭებდა მეათედის გაცემას. იმის მიუხედავად, რომ არ ვიცოდით როგორ უნდა გაგვეცა მეათედი, ყოველთვის გავცემდით და სხვებს ვეხმარებოდით.

			როცა ღარიბები ვერ იხდიდნენ წამლების ან სამედიცინო მომსახურების გადასახადს, ჩვენ ვიხდიდით მათ ნაცვლად. წამალს ვაძლევდით მაშინაც კი, როცა ამის შესაძლებლობა ნაკლებად გვქონდა. მშიერ ადამიანებთან მიგვქონდა ბრინჯი და ვეუბნებოდით, რომ მოგვიანებით შეეძლოთ დაბრუნება. ტანისამოსსაც ვაძლევდით სხვებს. როდესაც მოხუცი ქალბატონები და ბავშვიანი დედები საჭმელს ყიდულობდნენ, ხურდას არ ვართმევდით. უფრო მეტიც, როცა ბოსტნეულს სასწორზე წონიდნენ, ვენდობოდით და არ ვამოწმებდით, კითხვებს არ ვუსვამდით.

			ამ ყველაფერს მეათედად ვთვლიდით და ევანგელიზაციას ვუწოდებდით, მაგრამ ამ სიტყვის ხმამაღლა თქმა არ შეგვეძლო. როდესაც და-ძმებს ვსტუმრობდით, უხაროდათ, რომ რაღაც მიგვქონდა. ჩვენთვის საკმარისი რომ არ გვქონოდა, და-ძმებისთვის მაინც ვამზადებდით ნუგბარს. საჭმელი და წამლები მიგვქონდა მათთვის.[144]

			“კეთილად მოიქეცით წარმართთა შორის, რათა რისთვისაც გაძაგებენ, როგორც ბოროტმოქმედებს, იმაში დაინახონ თქვენი კეთილი საქმეები და ადიდონ ღმერთი მოხედვის დღეს.“[145] სახარების გავრცელების ერთ-ერთი ფორმა ჩვენი ცხოვრებით სხვა ადამიანთა კურთხევაა. მხოლოდ საკუთარ თავზე ფიქრით არ უნდა შემოვიფარგლოთ. ღმერთი კეთილი მამაა და ყველაფერი, რაც მან გვიბოძა სიხარულითა და რწმენით უნდა გავუზიაროთ და-ძმებს, მეგობრებს, მეზობლებსა და მტერს, ხოლო ღმერთი სრულყოფილად გააგრძელებს ჩვენზე ზრუნვას. ასეთი გაცემა აკურთხებს ქურდს, რომელიც ჩვენ გვპარავს,[146] მტერს, რომელსაც სასამართლოში მივყავართ[147] და მდევნელსაც, რომელიც ჩვენს სისხლს ღვრის.[148]

			ეს იმიტომ, რომ გაცემა საბოლოო ჯამში არ დადის ისეთ უმნიშვნელო რამემდე, როგორიც ფულის გადარიცხვაა ღირსეული საქმეებისთვის ან გაჭირვებული ადამიანებისთვის; პირიქით, ლაპარაკია ისეთ მასშტაბურ რამეზე, როგორიც დაცემის შემობრუნებაა.

			მეათედი არ არის ადამიანური სიკეთის მწვერვალი, არამედ ამგვარი ცხოვრების ყველაზე მცირე და უმნიშვნელო ნაწილია. როგორც იესო აღნიშნავს – მეათედი უნდა გავიღოთ, მაგრამ ის არ ექცევა “რჯულის უფრო წონიან საქმეებში.“[149]

			ქალბატონი ბეი აღნიშნავს, მეათედის გაღებას არ სჭირდება ეკლესია ან ეკლესიის საბანკო ანგარიში. იატაკქვეშა ეკლესიის ოჯახს შეუძლია მეათედი საკუთარ მეზობლებს და მდევნელებსაც მისცეს. მეათედი შეიძლება მოხმარდეს წამლებს, სურსათს და და სხვა სახის დახმარებას. მეათედი, შესაკრებლის ქისაში ჩადების ნაცვლად, გამოიყენეთ თქვენი მეზობლების, და-ძმებისა და მეგობრების დასახმარებლად; მათთვის, ვინც თქვენთან ახლოს ცხოვრობს. არარეგისტრირებული ეკლესია გამოცდილებას იძენს ამით და ყველას აჩვენებს, რომ ღმერთი უფრო სანდოა, ვიდრე მამონა.

			სამოქმედო ნაბიჯები ეკლესიის დამაარსებლებისთვის:

			
					ნამდვილი იატაკქვეშა ეკლესიის დაფუძნებასა და გაძღოლას არასოდეს გაუმდიდრებია რომელიმე იატაკქვეშა ხუცესი. გაიხსენეთ წინა პრინციპი: იატაკქვეშა ეკლესიები არის ოჯახები, რომლებსაც ხელმძღვანელობენ ოჯახის წინამძღოლები და არა სრულ განაკვეთზე მომუშავე ხუცესები. მცირე დახმარებას იღებენ მხოლოდ ის ხუცესები, რომლებიც საოჯახო ეკლესიების რეგიონული ზედამხედველები არიან და ეს დახმარება როგორც წესი მცირე სტიპენდიის სახით მოდის. ეს ასეა არა მხოლოდ მაშინ, როცა ოჯახების რაოდენობა მცირეა, არამედ მაშინაც როცა მათი რიცხვი უფრო დიდია. თანახმა ხართ თუ არა, რომ ღმერთის იმედი გქონდეთ თქვენი და თქვენი ოჯახის საჭიროებების დასაკმაყოფილებლად? თქვენი შემოსავლის ნაწილს შეიძლება მეკარვეობა წარმოადგენდეს, თუმცა ამ პრინციპის ამოსავალი ისაა, რომ საკუთარი თავის ნაცვლად, უფალს მივენდოთ და მასზე დავამყაროთ იმედი. უპირატესობა მიანიჭეთ ასეთ აზროვნებას და საკუთარი ცხოვრებით სხვებისთვის მაგალითი იყავით. მოჭარბებულად რომც არ გქონდეთ, მაინც გაეცით თქვენი საარსებო წყაროდან.

					დარწმუნდით, რომ არა მხოლოდ ფინანსური შემოსავლის მეათედს იღებთ, არამედ წამლის, სურსათის, ნუგბარისა და ნებისმიერი რამის, რაც ღმერთმა მოგცათ. იესო აცხადებს, რომ ამგვარი სახის გაცემა ბაზისურია. რა თქმა უნდა, ეს არ უნდა გახდეს გაღების მთავარი მიზანი ან სიამაყის საფუძველი, რაც ჩვენს ყურადღებას ჩამოაშორებს ეკლესიის უფრო მნიშვნელოვანი საკითხებიდან. მაგრამ იესო ქრისტეს სახელით, გაზიარება იმისი პირველნაყოფებისა, რასაც ჩვენ ვიღებთ, მეზობლებისთვის, და-ძმებისთვის, მეგობრებისთვის და მტრებისთვისაც, ყოველთვის უნდა იყოს ბაზისური ქრისტეში ჩვენი ცხოვრების წესისა. 

			

			სამოქმედო ნაბიჯები არსებული ეკლესიებისთვის:

			
					ეკლესიის წევრებს სთხოვეთ, რომ მეათედის მხოლოდ ერთი ნაწილი გაიღონ ეკლესიისთვის, დანარჩენი კი გამოიყენონ თავიანთი პირადი თუ სხვა სახის მსახურებაში მეზობლებთან, და-ძმებთან, მეგობრებთან და მტრებთან იესოს სახელით. ეს თანხა სხვა ორგანიზაციებს კი არ უნდა მისცენ, არამედ ისე უნდა გასცენ თავიანთ წრეში, როგორც ქალბატონი ბეი აკეთებდა ზემოთ მოცემული პრინციპის განხილვისას.

					გაანალიზეთ დაახლოებით რამდენი პროცენტი სჭირდება ეკლესიას დასახმარებლად. შეადგინეთ ამ პროცენტის ყოველწლიურად შემცირების გეგმა. გამოთავისუფლებული თანხა გამოიყენეთ იმისათვის, რომ ეკლესიის წევრები ჩართათ პირადულ თუ სხვა სახის მსახურებაში, როცა ისინი ამ თანხმას გამოიყენებენ მეზობლების, და-ძმების, ამხანაგებისა და თუნდაც მტრების დასახმარებლად, იესოს სახელით, რათა წარმოაჩინოთ მისი ბუნება.

			პრინციპი XII.

			გაავრცელე სახარება იატაკქვეშეთიდან, მისიაზე დამოკიდებულებით

			მისიები იმდენადვეა იატაკქვეშა ეკლესიის ნაწილი, რამდენადაც ოფიციალური ეკლესიისა. იატაკქვეშა ეკლესია არ იმალება, არ ელოდება წინააღმდეგობის დასრულებას იმისთვის, რომ სამალავიდან გამოვიდეს და ისე განაახლოს დიდი დავალების შესრულება. წიგნში წარმოდგენილი სხვა პრინციპებიდან ნათელი გახდა ის, თუ რატომ გადადიან ეკლესიები იატაკქვეშა რეჟიმში. ეს ხდება იმიტომ, რომ ისინი ცდილობენ ერთგულნი იყვნენ ყველაფერი იმისა, რაც ქრისტემ ბრძანა. ერთგულება ხანდახან მოითხოვს მისიის აღსრულებას იატაკქვეშეთში.

			ოფიციალურ ეკლესიებში მისიონერები ჯერ დამფინანსებლებს ეძებენ და შემდეგ მიდიან მისიაში. იატაკქვეშა ეკლესიაში ეს პირიქითაა. მისიონერები მიდიან მისიაში და იმ ადამიანების იმედად არიან, ვინც გზად შეხვდებათ. აი რატომ არის ეს ნაბიჯი ნაწილობრივ პრაქტიკული: იატაკქვეშა ეკლესიები სახალხოდ ვერ გამოაცხადებენ ფინანსური დახმარების საჭიროებას. ხშირად მათ ღიად საუბარიც კი არ შეუძლიათ საკუთარ მისიებზე. 

			თუმცა მთავარი მიზეზი, თუ რატომ იღებენ იატაკქვეშა ეკლესიის მისიონერები მხარდაჭერას მათგან, ვინც იღებს მათ მაშინ, როცა ისინი გზაზე დგანან, თეოლოგიურია: ეს არის ბიბლიური მიდგომა მისიებისადმი, რომელიც თითქმის სრულიად დავიწყებულია თავისუფალი ქვეყნების ეკლესიებში.

			წერილში სახარებისეული უწყება და სახარების მაცნე “განუყრელები“ არიან: ის ვინც იღებს მაცნეს იღებს უწყებასაც, და ვინც იღებს უწყებას, იღებს მეფესაც, ვინც გაგზავნა უწყება, თავად ქრისტეს. ხოლო ვინც არ მიესალმება ქრისტეს მაცნეს და არ გამოიჩენს მის მიმართ სტუმართმოყვარეობას ნიშნავს სახარების უწყების უარყოფას და აქედან გამომდინარე, თავად ქრისტეს უარყოფას. ამისი შედეგი იქნება სამსჯავრო უკანასკნელ დღეს. 

			იესო ამის შესახებ ხშირად იმეორებს სახარებაში. იოანეს სახარების 13:20-ში ამბობს: “ჭეშმარიტად, ჭეშმარიტად გეუბნებით თქვენ: ვინც მიიღებს იმას, ვისაც მე მივავლენ, მე მიმიღებს, ხოლო ვინც მე მიმიღებს, ჩემს მომავლინებელს მიიღებს.“[150] მათეს სახარების 10:40-42 ამ სწავლებას უფრო დეტალურად გადმოგვცემს:

			“ვინც თქვენ მიგიღებთ, ის მე მიმიღებს, ხოლო ვინც მე მიმიღებს, ის ჩემს მომავლინებელს მიიღებს. ვინც წინასწარმეტყველს მიიღებს წინასწარმეტყველის სახელით, წინასწარმეტყველის საზღაურს მიიღებს, და ვინც მართალს მიიღებს მართლის სახელით, მართლის საზღაურს მიიღებს. ვინც შეასმევს ერთ ამ მცირეთაგანს თუნდაც ერთ სასმის ცივ წყალს, მოწაფის სახელით, ჭეშმარიტად გეუბნებით თქვენ, მას არ დაეკარგება თავისი საზღაური.“[151]

			მათეს სახარების 10:14-15-ში, ის გვაფრთხილებს მისი მაცნის უარყოფის შედეგებზე:

			“ხოლო თუ ვინმე არ მიგიღებთ თქვენ და არც მოისმენს თქვენს სიტყვებს, ამ სახლიდან ან ქალაქიდან გამოსვლისას, დაიბერტყეთ მტვერი თქვენს ფეხთაგან. ჭეშმარიტად გეუბნებით თქვენ: სოდომისა და გომორას მიწას უფრო გაუადვილდება განსჯის დღეს, ვიდრე იმ ქალაქს.“[152]

			იმაში დასარწმუნებლად, რომ მასპინძლები მაცნეს იღებენ ან უარყოფენ მხოლოდ უწყების და სხვა არაფრის საფუძველზე, იესო თავის მაცნეებს უბრძანებს, რომ არაფერი წაიღონ თან, გარდა სახარების უწყებისა. ისინი საკუთარ თავს სრულად ანდობენ მათ, ვისაც ესტუმრებიან, რათა ან მიიღონ ან უარყონ. იხ. ლუკას სახარება 10:1-4:

			“ამის შემდეგ ამოირჩია უფალმა სხვა 78 და თავის წინ წარგზავნა ორ-ორი ყველა ქალაქსა და სოფელში, სადაც მისვლას აპირებდა. უთხრა მათ: “სამკალი ბევრია, მუშაკი კი ცოტა. ამიტომ ევედრეთ სამკლის უფალს, რომ გამოგზავნოს მუშაკნი თავის სამკალში. წადით, აჰა, გაგზავნით თქვენ, როგორც კრავებს მგლებს შორის. არც ქისა წაიღოთ თან, არც გუდა, არც ფეხსაცმელი, არც არავინ მოიკითხოთ გზაში“.[153]

			სხვაგვარად რომ ვთქვათ, იესო მისიონერებს უბრძანებს შემდეგს: სანამ ისინი სამისიონერო ველზე გავლენ უნდა დაცარიელდნენ და არა აივსნენ. ისინი სამისიონერო ველზე მხოლოდ სახარებით უნდა გავიდნენ. ისინი, რომლებიც სტუმართმოყვარეობას გამოიჩენენ მათ მიმართ მისიონერის საზღაურს მიიღებენ; ხოლო ისინი, რომლებიც ზურგს აქცევენ მათ, ქრისტეც ზურგს აქცევს მათ უკანასკნელ დღეს. 

			ქრისტე ამგვარ სამისიონერო სტრატეგიას ატარებდა საკუთარ ცხოვრებაში. ის ცარიელი მოვიდა ზეციდან და ქალწულმა სტუმართმოყვარეობა გამოიჩინა მის მიმართ და მიიღო თავის სხეულში. მთელი თავისი ცხოვრების განმავლობაში, ზეცაში ამაღლებამდე, ყოველდღიურად ეძებდა სტუმართმოყვარე ხალხს მხოლოდ უწყების საფუძველზე. მათეს სახარების 8:20 ამბობს: “მელიებს სოროები აქვთ, და ცის ფრინველთ – ბუდეები. კაცის ძეს კი არსად არა აქვს თავის მისადრეკი.“[154]

			იესოს არ უთქვამს მოციქულებისთვის, რომ გაეზიარებინათ ამგვარი მიდგომა მისიების მიმართ, ვიდრე საკმარის თანხას არ მოიძიებდნენ მისიების წარმატებით განხორციელებისთვის. მას ჰქონდა მიზეზი, რომ გაეწვრთნა თავისი მიმდევრები, რათა მათ ამგვარად ექადაგათ სახარება, ასე ვთქვათ, ადამიანებზე დამოკიდებულების მისიების მეშვეობით. ბონი მიედემა განმარტავს: 

			როცა იესომ თორმეტი წარგზავნა საქადაგებლად და ავადმყოფთა განსაკურნებლად, უთხრა: “არაფერი წაიღოთ გზაში, არც არგანი, არც გუდა, არც პური, არც ვერცხლი; და არც ორი პერანგი იქონიოთ.“ (ლუკას სახარება 9:3). ბოლოს და ბოლოს გავიგე რას გულისხმობდა ქრისტე. მას სურდა, რომ მოწაფეებს გამოეცადათ ადგილობრივი ხალხის სტუმართმოყვარეობა და მათზე ყოფილიყვნენ დამოკიდებულნი. იცოდა, რომ ხალხთან დაახლოება და მათ სახლებში დარჩენა მოწაფეებს მსახურების კარს გაუხსნიდა.[155]

			სტუმართმოყვარეობის ძიება იესოს სახარების ნაწილს წარმოადგენდა: ვინ გაუღებს კარს დიდების მეფეს და მის მაცნეებს?

			როცა ჩვენ ვიგებთ დამოკიდებულების მისიების ამ პრინციპს, შეგვიძლია ახალგაზრდა მდიდარი მმართველის ამბავი მარკოზის სახარების 10:17-22 მუხლებში ახალ შუქზე დავინახოთ.

			გზას რომ გაუდგა, ვიღაც კაცმა მიირბინა მასთან, მუხლი მოიყარა მის წინაშე და შესთხოვა: “კეთილო მოძღვარო, რა ვქნა, რომ საუკუნო სიცოცხლე დავიმკვიდრო?“ იესომ უთხრა მას: “რატომ მიწოდებ მე კეთილს? არავინ არის კეთილი, გარდა ერთი ღმერთისა. იცი მცნებანი: არ იმრუშო, არ მოკლა, არ იპარო, არ იყო ცრუმოწმე, არ მოატყუო, პატივი ეცი შენს მამას და დედას. მან უთხრა: “მოძღვარო, ყოველივე ამას ჩემი სიჭაბუკიდან ვიცავდი.“ იესომ შეხედა, შეუყვარდა ის და უთხრა: “ერთი რამ გაკლია: წადი, რაც გაქვს, გაყიდე და ღარიბებს დაურიგე და ზეცაში გექნება საუნჯე. მერე მოდი და გამომყევი.“ ის კი შეწუხდა ამ სიტყვებზე და დანაღვლიანებული წავიდა, რადგნ დიდძალი ქონება ჰქონდა.[156]

			იესო მდიდარ, ახალგაზრდა, მმართველს მოწაფეებისა და საკუთარი ცხოვრებისგან განსხვავებულს არაფერს ასწავლის. ის ახალგაზრდა მმართველს მოუწოდებს, რომ სანამ ამ საქმეს შეუდგება გათავისუფლდეს ფინანსური მხარდაჭერის მოძიების ტვირთისგან (“რაც გაქვს, გაყიდე და ღარიბებს დაურიგე… მერე მოდი და გამომყევი“). განსხვავებით იმ მისიონერებისგან, რომლებიც ეკლესიებში დადიან ფინანსური მხარდაჭერის მოსაძიებლად, იატაკქვეშა ეკლესიის ქრისტიანები მისიაში წასასვლელად საკუთარ ქონებაზეც კი უარს ამბობენ. ხოლო საკუთარ თავებს მზად მაშინ მიიჩნევენ, როცა საბანკო ანგარიში უნულდებათ.

			სამწუხაროდ, ახალგაზრდა, მდიდარმა მმართველმა უარყო სწავლებისთვის მოწოდება და უკან გაბრუნდა.

			ის რომ საკუთარი ფულით წასულიყო მისიაში, ისე როგორც უმეტესი ოფიციალური ეკლესიების მისიონერები აკეთებენ, გულთბილად მიიღებდა ყველა, ვისაც კი ესტუმრებოდნენ. ასეთი შემთხვევები ხშირია. ისინი ღარიბ ქვეყნებში მიდიან და ხალხი კარგად იღებს მათ, თუმცა არა იმიტომ რომ მათი უწყებას იღებენ, არამედ იმიტომ, რომ ქრისტიანად გახდომა მატერიალურ სარგებელს მოუტანთ მათ!

			იატაკქვეშა ეკლესიაში, მისიების დროს სახარების გაზიარების პრაქტიკაა, რომ საშუალება მივცეთ მათ, ვისაც ვესტუმრებით სიკეთე გააკეთოს ჩვენთვის – იქნება ეს გამოკვება თუ გამასპინძლება, დახმარება იმაში, რომ უწყება მათმა მეზობლებმაც მოისმინონ. ჩვენ მხოლოდ სიტყვა მიგვაქვს მათთან და მივდივართ, როგორც ქრისტეს მაცნეები. უცხოებს ნებას ვაძლევთ, რომ გვიმასპინძლონ, როცა მივდივართ მათთან იესო ქრისტეს სახელით. ჩვენი მასპინძლობით, ისინი უფალს მასპინძლობენ და სახარებას კარს უღებენ. ამას კი უფალი არასოდეს დაივიწყებს.

			სამოქმედო ნაბიჯები ეკლესიის დამაარსებლებისთვის:

			
					სერიის ბოლო, მესამე ნაწილი სათაურით “ცხოვრება იატაკქვეშა ეკლესიაში“ იგეგმება, რომ გამოიცეს 2017 წლის ნოემბერში, თუ უფალი ინებებს. ეს წიგნი გახლავთ ჩამონათვალი დამოწაფების საშუალებებისა ჰერმენევტიკისა საეკლესიო ტრადიციის პერსპექტივიდან, რათა აღიჭურვონ ქრისტიანები სიტყვის მოსმენისა და შესრულებისთვის იატაკქვეშა ეკლესიის კონტექსტში. თუმცა, ის, რაც განხილულია ამ წიგნის ამ ბოლო პრინციპში, საკმარისია იმისათვის, რომ მოისმინოთ და აღასრულოთ სიტყვა, რომელიც ლუკას 10 თავშია მოცემული. შეუდგეთ ან მოკლე-ვადიან, ლუკას 10 თავში მოცემული მაგალითის მიხედვით, სამისიონერო მოგზაურობას (იხ. სამოქმედო ნაბიჯები არსებული ეკლესიებისათვის, ქვემოთ) ან …

					… გაყიდეთ ყველაფერი, რაც გაგაჩნიათ, მიეცით ღარიბებს და შემდეგ გაყევით ქრისტეს. ნუ იფიქრებთ ფინანსურ მხარდაჭერაზე. მოემზადეთ, რათა გახვიდეთ და დააფუძნოთ იატაკქვეშა ეკლესია და დამოკიდებული იყოთ მხოლოდ უფალზე და კიდევ მათზე, ვისთანაც ის გაგაგზავნით. 

			

			სამოქმედო ნაბიჯები არსებული ეკლესიებისთვის:

			
					მოაწყვეთ ერთკვირიანი სამისიონერო გასვლა თქვენი ეკლესიის წევრებთან ერთად ლუკას სახარების მე-10 თავის მიხედვით. გაატარეთ ერთი კვირა ლოცვაში ჯგუფთან ერთად და ჰკითხეთ უფალს, თუ სად სურს რომ გაგაგზავნოთ. წაიღეთ მხოლოდ საარსებოდ საჭირო ნივთები; ის, რაზეც ლუკას სახარების ამ კონკრეტულ თავშია საუბარი. დოქტორმა ფოლიმ, მე და სხვა ოთხმა ადამიანმა მოვაწყვეთ მსგავსი მოგზაურობა წლების წინ, როდესაც საზოგადოებრივი ეკლესიის ხუცესი ვიყავი ჰიუსტონში, ტეხასში. არც გამოსაცვლელი სამოსი წაგვიღია, არც საფულე, არც ფული – მხოლოდ მობილური ტელეფონი (რათა შეშინებულ ოჯახის წევრებსა და ეკლესიის დაინტერესებულ წევრებს შეძლებოდათ დაკავშირება და ყოველდღე გვეცნობებინა მათთვის მომხდარის შესახებ), მანქანა, და ჩემი მართვის მოწმობა (ბეაუმონთში, ტეხასი, მისასვლელად, სადაც ვგრძობდით, რომ უფალი მიგვიძღოდა), და ვიდეო კამერა მომხდარის ჩასაწერად. იმ კვირაში არც ერთი კვება არ გამოგვიტოვებია, არ გასულა დღე ბანაობის გარეშე და არ გვცმია ჭუჭყიანი სამოსი. კვირის ბოლოს ღმერთმა მოგვცა ორი სახლი და მეათედი, 600 დოლარზე მეტი, ჰიუსტონის ეკლესიაში მისატანად.

			

			

			
				
						150 იოანეს სახარება 13:20


						151 მათეს სახარება 10:40-42


						152 მათეს სახარება 10:14-15


						153 ლუკას სახარება 10:1-4


						154 მათეს სახარება 8:20


						155 ე. ტომას ბრეუსტერი და ელიზაბეტ ს. ბრეუსტერი, “ენის სწავლა არის კომუნიკაცია და მსახურება .“ ქრისტიან მისიონერთა მოგზაურობები: ინფორმაცია, გავლენა და შესაძლებლობები! http://shorttermmissiontrips.worldpress.com/2011/01/18/how-to-look-at-language-learning-in-a-new-way/.


						156 მარკოზის სახარება 10:17-22


				

			
		

	
		
			ნაწილი III

			ცხოვრება იატაკქვეშა ეკლესიაში

			ხუცესი ერიკ ფოლი

		

	
		
			შესავალი

			ეს წიგნი არის მესამე და ბოლო ტომი იმ სერიისა, რომელიც შეეხება იატაკქვეშა ეკლესიის გაჩენას ე.წ. “თავისუფალ სამყაროში“, ისეთ ლიბერალურ დემოკრატიულ ქვეყნებში, როგორიცაა კორეა.

			პირველი ტომი, “მზადება იატაკქვეშა ეკლესიისთვის“, ხელახლა წარმოგვიჩენს ხუცესი რიჩარდ ვურმბრანდის ისტორიულ, თუმცა დიდწილად უცნობ ესეს, რომელიც 1969 წელს დაიწერა. ამ ესეში ხუცესი ვურმბრანდი ხსნის, თუ რატომ მოუწევს ლიბერალურ დემოკრატიულ ქვეყნებში მცხოვრებ ქრისტიანებს მალე იმ ეკლესიური ცხოვრების მეთოდებისა და ფორმების მიღება, რომლებიც მაშინ უკვე გამოიყენებოდა ერთგულ მორწმუნეებს შორის ტოტალიტარულ ქვეყნებში – იქ, სადაც ქრისტიანობა არალეგალურად იყო ქცეული. მან შემოგვთავაზა პრაქტიკული სტრატეგიები იმისთვის, რომ “თავისუფალ სამყაროში“ არსებული ეკლესიები იატაკქვეშა სივრცეში გადასულიყვნენ, სანამ ამის საშუალებას ვითარება ჯერ კიდევ იძლეოდა. იმ ტომში ჩემი წინასიტყვა ეხებოდა თანამედროვე “სექსუალური რევოლუციის“ მომხრეთა იდენტიფიკაციას, როგორც იმ ანტიეკლესიური ძალების გამოვლინებას, რომელთაც ხუცესი ვურმბრანდი თითქმის ორმოცდაათი წლის წინ განჭვრეტდა. მოვყევი, როგორ წააგეს ეკლესიებმა ევროპასა და ამერიკაში ბრძოლა ერთსქესიანთა ქორწინებასთან დაკავშირებით: ეკლესიებმა თავიანთი ძალისხმევა ძირითადად იმაზე მიმართეს, რომ ჰომოსექსუალობისთვის გაეწიათ ძირითადი წინააღმდეგობა, ვიდრე ეღიარებინათ და მოენანიებინათ თავიანთი ღრმა თანამონაწილეობა თვით-შექმნის კულტურაში, რომელიც ის ფესვია, რომლიდანაც აღმოცენდება ერთსქესიანთა ქორწინება და სექსუალური რევოლუცია.

			მე მოვუწოდე კორეის ეკლესიებს, არ გაემეორებინათ მათი ევროპელი და ამერიკელი პარტნიორების წარუმატებელი ანტიჰომოსექსუალური სტრატეგია. ამის ნაცვლად, კორეულ ეკლესიებს ვურჩიე სექსუალური რევოლუციისგან წამოსული კულტურული წინააღმდეგობისა და სამართლებრივი შეზღუდვების ზრდისთვის ახალი ტიპის საკრებულოების შექმნით ეპასუხათ – “იატაკქვეშა“ ეკლესიების სახით – რომლებიც არ იქნებიან დამოკიდებულნი ამ სამყაროს ფინანსურ, კომერციულ, იურიდიულ ან პოლიტიკურ სისტემებზე ფუნქციონირებისთვის. აღვნიშნე, რომ ამ ტიპის ეკლესიის მოდელი სულაც არ არის ახალი. იგი არსებობდა ქრისტიანობის დასაწყისიდანვე და გაუძლო გასული ორი ათასწლეულის ყველაზე მძიმე პირობებს. უფრო მეტიც, ის დღემდე არსებობს იმ 50-ზე მეტ ქვეყანაში, სადაც ბიბლიური ქრისტიანობა აკრძალულია – მათ შორის, ჩრდილოეთ კორეაშიც.

			მეორე ტომი, იატაკქვეშა ეკლესიის დაფუძნება, აღწერს თორმეტი საუკუნის წინ ჩამოყალიბებულ პრინციპს, რომელმაც იატაკქვეშა ქრისტიანებს მთელ მსოფლიოში საშუალება მისცა, სარწმუნოება გაევრცელებინათ სერიოზული წინააღმდეგობის მიუხედავად. ამ ტომში ვაჩვენე, როგორ შეუძლიათ კორეაში არსებული ეკლესიების ხუცესებსა და ეკლესიების დამფუძნებლებს თითოეული ამ პრინციპის დანერგვა დღეს – იმისთვის, რომ მომზადებულნი შეხვდნენ იმ კულტურულ და პოლიტიკურ წინააღმდეგობას, რომელიც სექსუალური რევოლუციისგან წარმოშობილ მზარდ გამოწვევებს უკავშირდება. ვამტკიცებდი, რომ პროფესიონალიზებულ მეგაეკლესიათა წარმატების ერა, რომლებიც “ამბიონიდან ქვემოთ“ შენდებოდა, სწრაფად მთავრდება და ახლა აუცილებელია, დავიწყოთ მცირე ქრისტიანული ჯგუფების შექმნა, რომლებიც “ოჯახიდან ზემოთ“ შენდება. როგორც ადრეულმა კორეელმა ქრისტიანებმა, ჩვენც უნდა გადავიტანოთ ყურადღება კვირის ერთდღიანი ღვთისმსახურებიდან ყოველდღიურ საოჯახო თაყვანისცემაზე, სწორედ ეს უნდა გახდეს კორეული ეკლესიური ცხოვრების მთავარი მიზანი.

			შეიძლება ითქვას, რომ ქრისტიანობისთვის კორეაში გადარჩენა და განვითარება მომდევნო, უფრო მტრულ და შემზღუდავ თაობაში მხოლოდ იმ შემთხვევაში იქნება შესაძლებელი, თუ ის დაბრუნდება იმ პრაქტიკასთან, რომლებიც ახასიათებდა კორეელი ქრისტიანების პირვანდელ თაობას. აქ საუბარი არ მაქვს იმ თაობაზე, რომელიც ჩამოყალიბდა 1907 წლის ფხენიანის დიდი აღორძინების შედეგად. მე ვგულისხმობ იმ თაობას, საიდანაც თავად ეს აღორძინება აღმოცენდა – კორეელ ქრისტიანებს 1873 წლიდან 1906 წლამდე.[157]

			კორეელი ქრისტიანების ამ პირველ თაობაზე საკმაოდ ბევრი რამ არის გაცხადებული ისტორიკოსების მიერ, მაგრამ სამწუხაროდ, დღეს ეს ცოდნა თითქმის არ გადაეცემა რიგით კორეელ ქრისტიანებს. რაც უფრო შემაშფოთებელია – ამ თაობის ცხოვრება და გამოცდილება პრაქტიკულად საერთოდ არ წარმოადგენს მიბაძვის საგანს კორეული ეკლესიებისთვის, მისიონერებისთვის ან თავად ქრისტიანებისთვის. თუმცა, იმ დროის კორეელი ქრისტიანების ცხოვრება და პრაქტიკა იმდენად გარდამტეხი და უნიკალური იყო თანამედროვე ქრისტიანული ისტორიისთვის, რომ ისინი ჯერ კიდევ ფხენიანის აღორძინებამდე იქცნენ მრავალი წიგნის, სტატიისა და კვლევის საგნად ამერიკაში თუ ევროპაში.

			ეს წიგნი არ არის ამ წინამორბედი თაობის ისტორია, თუმცა მასში არის მათგან აღებული რამდენიმე ისტორია, რათა დაგვეხმაროს კორეული ქრისტიანობის იმ ორიგინალური ფორმის აღდგენასა და დაბრუნებაში – ქრისტიანობა, სასულიერო ჩინების, ამბიონების, საეკლესიო და დენომინაციური შენობების, ფულის, იურიდიული სტატუსის, მთავრობის ნებართვისა და საზოგადოებრივი მიმღებლობის გარეშე. ამის ნაცვლად, ამ წიგნში ძირითადი ყურადღება მახვილდება იმაზე, რაც იყო მათი ქრისტიანობის მთავარი ღერძი – ბიბლიაზე.

			პირველი თაობის კორეელი ქრისტიანები იმდენად იყვნენ ორიენტირებული ბიბლიაზე, რომ ახლადჩამოსულმა უცხოელმა მისიონერებმა მათ რელიგიას “ბიბლიური ქრისტიანობა“ (Bible Christianity) უწოდეს.[158] პირველი კორეელი ქრისტიანები უცხოელი მისიონერების მოქცეულები არ იყვნენ. ისინი ქრისტიანობაზე ბიბლიებმა მოაქცია, რომლებსაც კითხულობდნენ და ასევე კორეელმა წიგნებით მოვაჭრეებმა–რომლებსაც ეს ბიბლიები ფარულად შემოჰქონდათ ქვეყანაში და თავადაც ახლადმოქცეული ქრისტიანები იყვნენ.

			პირველი თაობის კორეელი ქრისტიანები არ კითხულობდნენ ბიბლიას ისე, თითქოსდა ეს ერთ-ერთი ქრისტიანულ საქმიანობა იყო მათ ცხოვრებაში. ბიბლიის კითხვა იყო მათი ცხოვრება. მათთვის, საგიონგჰოე (ბიბლიის განხილვის შეხვედრა) არ იყო განსაკუთრებული ყოველწლიური ღონისძიება, რომელსაც უძღვებოდა ხუცესი ან ვინმე ცნობილი “სპიკერი“ სტუმარი. ეს იყო ყოველდღიური შეხვედრები, რომლებშიც მონაწილეობას იღებდნენ კორეელი ქრისტიანები. ისინი ცდილობდნენ გაეცნოთ “ბიბლიის ეს უცნაური ახალი სამყარო“, რომელშიც შეაბიჯეს. კორეული ეკლესიის ისტორიკოსები სებასტიან კიმი და კირსთენ კიმი ამბობენ:

			რადგან კორეელმა ქრისტიანებმა ბიბლია საკრალურ ტექსტად მიიღეს, იგი აღიარებულ იქნა როგორც სხვა ყველა ტექსტზე მაღლა მდგომი ავტორიტეტი. სტუდენტები კითხულობდნენ მას კონფუციანური წესით – კითხულობდნენ ხმამაღლა, იმახსოვრებდნენ ტექსტს, ციტირებდნენ მას, მიჰყვებოდნენ მის სწავლებას სიტყვასიტყვით ყოველდღიურ ეთიკაში, მორალურ ქცევასა, თუ სოციოპოლიტიკურ პრინციპებში. ხალხი იღებდა ტექსტებს ავტორიტეტულად, კრიტიკული შეფასების ან მათი ვალიდურობის განხილვის გარეშე კორეულ კონტექსტში.[159]

			რას ნიშნავს იყო ქრისტიანი, რომელიც ცხოვრობს იატაკქვეშეთში მოქმედ საეკლესიო საზოგადოებაში? ეს ნიშნავს, რომ ცხოვრება ხდება საგიონგჰოე (ბიბლიის განხილვის შეხვედრა). ეს ნიშნავს, რომ როდესაც ვკითხულობთ ბიბლიას იმ ადგილას, სადაც ახლა ვცხოვრობთ, იმ ადამიანებს შორის, ვისაც ახლა ვიცნობთ, ვიღვიძებთ იაკობის მსგავსად და ვამბობთ მასთან ერთად: “ჭეშმარიტად უფალია ამ ადგილზე; და მე არ ვიცოდი.“[160] ეს ნიშნავს, რომ ვკითხულობთ მას ხმამაღლა, ვიმახსოვრებთ ბიბლიის ტექსტებს და ვიმეორებთ, შემდეგ კი მივყვებით მათ სწავლებას სიტყვასიტყვით ყოველდღიურ ეთიკაში, მორალურ ქცევაში და სოციოპოლიტიკურ პრინციპებში. ეს ნიშნავს, რომ ვიღებთ ამ ტექსტებს ავტორიტეტულად, კრიტიკული შეფასების ან მათი ვალიდურობის განხილვის გარეშე კორეულ კონტექსტში. ეს ნიშნავს, რომ საკუთარ თავზე ვიღებთ ამ ერთადერთ ამოცანას, როგორც მთელი ჩვენი ქრისტიანული ცხოვრების მიზანს, ისეთივე ინტენსივობით, მიზანდასახულობით, თავდადებითა და ღვთისადმი ერთგულებით, როგორც ამას აკეთებდნენ პირველი კორეელი ქრისტიანები.

			ეს წიგნი მიზნად ისახავს მარტივი მეთოდის უზრუნველყოფას ამგვარი ცხოვრებისთვის, რომელსაც, როგორც ვნახავთ, ადამიანი ყოველთვის მიჰყავს ქვეყნიერების საპირისპირო მიმართულებით და ამიტომ გარდაუვლად, იატაკქვეშ. ეს მეთოდი შედგება შვიდი ეტაპისგან – ჯერ არის მომზადების ფაზა, რომელსაც მოჰყვება ექვსი შეკითხვა.

			
					მოემზადე ბიბლიის აღებისთვის.

					როგორ მეხმარება ნიკეის მრწამსი დავინახო სამერთი ღმერთი წერილის ამ ადგილზე?

					რა არის წერილის ამ ადგილის კონტექსტი?

					რას აკეთებს სამერთი ღმერთი წერილის ამ ადგილზე?

					როგორ აწვდის ღმერთი მითითებებს ქრისტეს სხეულს, რომლის წევრებიც ჩვენ ვართ, წერილის ამ ადგილას?

					როგორ მოვიყვანოთ სისრულეში ის სიტყვა, რომელიც ახლახანს მოვისმინეთ?

					რა ვისწავლეთ ღმერთის ხასიათის შესახებ წერილის ამ ნაწილის მოსმენისა და შესრულების შემდეგ?

			

			ამ ტომში თითოეული თავი ეძღვნება შვიდიდან ერთ ეტაპს.

			იმის გამო, რომ ეს ეტაპები მკითხველებისთვის ბიბლიის შესწავლის სასარგებლო მეთოდად შეიძლება იქცეს, მე მადლიერი ვარ უფლის. 

			თუმცა, ეს ტომი მცდელობაა კიდევ უფრო მეტი გავაკეთოთ. წინა ორი ტომი მიზნად ისახავდა იატაკქვეშა ეკლესიის კონცეფციის გამარტივებას და პრაქტიკაში გადმოტანას იმ ქრისტიანებისთვის, რომლებიც ცხოვრობენ ე.წ. “თავისუფალ“ მსოფლიოში. ეს მესამე ტომი კი ცდილობს უპასუხოს კითხვას: რას გააკეთებენ ქრისტიანები ასეთ საკრებულოში? ანუ, როგორ გამოიყურება იატაკქვეშა ეკლესიის ლიტურგია?

			ამ ტომში წარმოდგენილი მიდგომა არ არის აღებული პირველი თაობის კორეელი “ბიბლიური ქრისტიანებისგან“ ან ზოგადად იატაკქვეშა ქრისტიანებისგან. სინამდვილეში, ბიბლიის კითხვის ისეთი მეთოდები, რომლებიც დაკავშირებულია კონკრეტულ დროსთან, ადგილთან, ხალხთან ან ხუცესთან, სრულიად სამართლიანად იწვევს ეჭვს. ბიბლიის კითხვის მეთოდს არ უნდა ჰქონდეს სხვა მიზანი გარდა იმისა, რომ დაგვეხმაროს სწორი ურთიერთობა გვქონდეს წერილთან და მის სამერთ ღმერთთან. აქედან გამომდინარე კი, როგორც კარლ ბართი ამბობს: “არსებობს მდინარე…“

			ბიბლიაში არსებობს სული, რომელიც საშუალებას გვაძლევს მცირე ხნით გავჩერდეთ და დავკავდეთ მეორეხარისხოვანი თემებით – როგორც გვჩვევია, მაგრამ ის მალევე გვიბიძგებს წინ; და რაც არ უნდა ვამტკიცოთ, რომ მხოლოდ სუსტი, არასრულყოფილი და სრულიად ჩვეულებრივი ადამიანები ვართ, მას მაინც მივყევართ მთავარ ფაქტამდე – გვინდა თუ არა. ბიბლიაში არის მდინარე, რომელიც გვიტაცებს, როგორც კი ვანდობთ მას ჩვენს ბედს – გვიტაცებს საკუთარი თავისგან ზღვისკენ.[161]

			

			
				
						157 1873 წელი არის წელი, როდესაც მისიონერმა ჯონ როსმა დაიწყო ჩინურ ენაზე ქრისტიანული წიგნების გაყიდვა კორეის კართან. იხ. ჯ. როსი, მისიონერული მეთოდები მანჯურიაში. ლონდონი: ფლემინგ ჰ. რეველის კომპანია, 1903, გვ. 17.


						158 BFBS (ბრიტანული და საგარეო ბიბლიის საზოგადოება), ხის ფოთლები: პოპულარული ილუსტრირებული ანგარიში ბრიტანული და საგარეო ბიბლიის საზოგადოებისათვის, 1906–1907 წლებისთვის. ლონდონი: ბიბლიის სახლი, 1907, გვ. 70.


						159 S.C.H. კიმი და კ. კიმი, კორეული ქრისტიანობის ისტორია. ნიუ-იორკი: კემბრიჯის უნივერსიტეტის გამომცემლობა, 2015, გვ. 87–88.


						160 დაბადება 28:16, მეფე იაკობის ვერსია (KJV).


						161 კ. ბართი, ღმერთის სიტყვა და ადამიანის სიტყვა. გლოუდსტერი, მასაჩუსეტსი: პიტერ სმიტის გამომცემლობა, 1978, გვ. 34.


				

			
		

	
		
			თავი 1.

			მოვემზადოთ ბიბლიის წასაკითხად

			ერთ დღეს ერთ-ერთ მისიონერულ სადგურში ჩავიდა ჩრდილოეთიდან მოსული მტკიცე ქრისტიანი. ჩვეულებრივი მისალმების შემდეგ მას ჰკითხეს ჩამოსვლის მიზანი. მან უპასუხა: “ბიბლიიდან რამდენიმე მუხლი დავიმახსოვრე და მოვედი, რომ თქვენთვის ხმამაღლა გავიმეორო.“ ის ცხოვრობდა ასი მილის მოშორებით და ეს გზა მან ფეხით გამოიარა – ოთხი ღამე იარა. დიდხანს იარა, რათა წერილის გარკვეული მუხლების ციტირება მოეხდინა თავისი ხუცესისთვის. ყურადღებით მოუსმინეს, როცა მან, კორეულად, სიტყვიერი შეცდომის გარეშე, მთაზე ქადაგება სრულად წარმოთქვა, მას უთხრეს, რომ თუ უბრალოდ დაიმახსოვრა ტექსტი, ეს მხოლოდ მეხსიერების ვარჯიში იქნებოდა და მეტი არაფერი – აუცილებელი იყო მისი სწავლების ცხოვრებაში განხორციელებაც. მას სახე გაებადრა და მაშინვე უპასუხა: “ზუსტად ასე ვისწავლე. თავიდან ვცადე დამემახსოვრებინა, მაგრამ ვერ ვინარჩუნებდი გონებაში, ამიტომ ასეთი ხერხი მოვიფიქრე: ერთ მუხლს ვიმახსოვრებდი და მერე ვპოულობდი ჩემს წარმართ მეზობელ და იმ მუხლის მიხედვით ვექცეოდი. და აი, ასე დამამახსოვრდა.“[162]

			რა არის ქრისტიანული ცხოვრება? რომელია ყველაზე მარტივი გზა, რომ ზუსტად და სრულად აღწერო მისი მიზანი, ბუნება და კურსი?

			ქრისტიანული ცხოვრება არის ღვთის სიტყვის მოსმენა და შესრულება.

			“ამიტომ ყველა, ვინც ისმენს ამ ჩემს სიტყვებს და ასრულებს მათ, ვამსგავსებ გონიერ კაცს, რომელმაც სახლი კლდეზე აიშენა,“ – ამბობს იესო.[163] როცა იესო ამბობს “ამ ჩემს სიტყვებს“, ცხადია, რომ ის პირდაპირ მიუთითებს თავის ქადაგებაზე, რომელიც მთაზე წარმოთქვა და რომელიც მათეს სახარების 5-7 თავებშია ჩაწერილი. 

			სწორედ ამ კონკრეტულმა სიტყვებმა დაატყვევა მრავალი ადრეული კორეელი ქრისტიანი – არა მხოლოდ ზემოთ ნახსენები “მტკიცე ქრისტიანი ჩრდილოეთიდან“, არამედ კიდევ ერთი მტკიცე ქრისტიანი იმავე მხრიდან, დიდი კიმ კიო შინიც, რომელმაც ქადაგების სიტყვების მოსმენის შემდეგ, დაასკვნა, რომ მათი შესრულებით ის ათი წლით ადრე გახდებოდა მართალი კაცი, ვიდრე კონფუცის სწავლებას რომ გაჰყოლოდა.[164]

			მაგრამ, როგორც კიმ კიო შინი, ისე ყოველი ადამიანი, ვინც ცდილობს მოისმინოს და შეასრულოს იესოს სიტყვები მათეს სახარების მეხუთე-მეშვიდე თავებში, მალე გაიგებს, რომ ეს სიტყვები – და თავად იესო – განუყოფელია მთელი ბიბლიისგან.

			“იკვლევთ წერილებს, რადგან გგონიათ, რომ მათში გაქვთ საუკუნო სიცოცხლე. – ამბობს იესო. “ისინი კი ჩემზე მოწმობენ.“[165] “და დაიწყო მოსედან და ყველა წინასწარმეტყველიდან და განუმარტავდა მათ ყოველ წერილში მასზე ნათქვამს.“[166]

			გამოცხადების წიგნის მეხუთე თავში მოციქული იოანე ხედავს გრაგნილს – ღვთის სიტყვას. ძლიერი ანგელოზი ეკითხება: “ვინ არის ღირსი, რომ გაშალოს ეს გრაგნილი და ახსნას ბეჭდები?“ იოანე ამბობს: “არავის შეეძლო არც ცაში, არც მიწაზე, არც მიწის ქვეშ ამ გრაგნილის გაშლა და მასში ჩახედვა.“ ბიბლია სრულიად დაკეტილი იყო იმისათვის, რომ ადამის შვილებს გაეგოთ, ამიტომ იოანე ტირის.

			ამგვარად, ბიბლიას უმტკიცესი კავშირი აქვს ქრისტესთან, და ასევე, ქრისტეს – ბიბლიასთან, ამიტომ, როდესაც ვამბობთ, რომ ქრისტიანული ცხოვრება არის ღვთის სიტყვის მოსმენა და შესრულება, ამით არ იგულისხმება ის, რომ ქრისტიანობა ბიბლიის სწავლას ნიშნავს. ბიბლია არ შეიძლება იყოს შესწავლილი, გამოკვლეული ან დაუფლებული ძალდატანებით. ბიბლია შეიძლება მხოლოდ გამოცხადებული იქნას და ერთადერთი, ვინც მას გამოგვიცხადებს, არის ქრისტე. ის გვიცხადებს მას მხოლოდ თავისი ენით, თავისი მიზნებისთვის. მის მიერ ბიბლიის გამოცხადება არის სამერთი ღმერთის გამოცხადება, რადგან ბიბლიაში არაფერია გამოცხადებული, რაც სხვა რამ არის და არა ეს.

			ღმერთი ეცხადება ყველას, ვინც გულმოდგინედ ეძებს მას,[167] და მან თვითონ უნდა გარდაგვქმნას, რათა შევძლოთ მისი მიღება. გარდაქმნა უნდა მოხდეს არა მარტო სმენაში, არამედ ქმედებაშიც.

			ბევრი ქრისტიანი ეთანხმება იმას, რომ ტრანსფორმაცია უნდა მოხდეს ჩვენს მოსმენაში. სწორედ ამიტომ იწყებენ ბიბლიის შესწავლას, და მიაჩნიათ, რომ ეს არის შინაგანი, სულიერი დისციპლინა. ისინი ყოველდღე გამოყოფენ დროს ბიბლიის კითხვისა და ლოცვისთვის. ხშირად იყენებენ ფრაზებს, როგორიცაა “უფლის მოსმენა“. ზოგიერთი ადამიანი ამას ეძახის “QT“-ს, ანუ “წყნარ დროს“.

			მაგრამ იესოს ამგვარი პრაქტიკისთვის სხვა სახელი აქვს. ის მას უწოდებს “FT“-ს, ანუ უაზრო დროს: “ხოლო ყველა, ვინც ისმენს ამ ჩემს სიტყვებს და არ ასრულებს, ემსგავსება უგუნურ კაცს, რომელმაც ქვიშაზე აიშენა სახლი. მოვიდა წვიმა, მოვარდნენ მდინარეები, დაუბერეს ქარებმა და ეკვეთნენ იმ სახლს, და დაეცა ის, და ძალზე დიდი იყო მისი დაცემა.“[168]

			ან როგორც იაკობი წერს:

			“რადგან, თუ ვინმე ისმენს სიტყვას და არ ასრულებს, ჰგავს ადამიანს, რომელიც თავის ბუნებრივ სახეს სარკეში ათვალიერებს, შეხედავს თავის თავს, მიდის და მყისვე ავიწყდება, როგორია. მაგრამ, ვინც ჩაუკვირდება თავისუფლების სრულყოფილ რჯულს და მასში დარჩება, მომსმენი და დამვიწყებელი კი არ იქნება, არამედ საქმის აღმსრულებელი. კურთხეული იქნება იგი თავის მოქმედებაში.“[169]

			იესო და იაკობი უბრალოდ არ მოუწოდებენ ქრისტიანებს, რომ მეტი ძალისხმევა გამოიჩინონ და პრაქტიკულად განახორციელონ ის, რაც მათ წაიკითხეს QT-ს დროს. ისინი ამოწმებენ, რომ სიტყვის მოსმენა და შესრულება განუყოფელია; ღმერთი გაცხადდება მხოლოდ მათი შერწყმით. 

			სწორედ ეს არის გაკვეთილი მტკიცე ქრისტიანისა ჩრდილოეთიდან. როცა ის მხოლოდ სიტყვის მოსმენას ცდილობდა, სიტყვა არ “რჩებოდა,“ მიუხედავად იმისა, რომ ცდილობდა მის დამახსოვრებას, მაგრამ როცა ის პრაქტიკულად ანხორციელებდა თითოეულ მუხლს წარმართ მეზობელთან ურთიერთობაში, სიტყვა “რჩებოდა“.

			რა არის ის, რაც “რჩება“? სიტყვები? მნიშვნელობა? შეცვლილი ქცევა? რას ეწებება ის, რაც რჩება? ჩვენს მეხსიერებას? სულს? ნებას? როგორ ეწებება ის, რაც “რჩება“ იმას, რაზეც არის მიწებებული? დარჩება მიწებებული, თუ მალე ჩამოვარდება?

			ასეთი კითხვები გადამწყვეტია ბიბლიისა და ქრისტიანული ცხოვრების გასაგებად – და იმის გასაგებად, თუ რატომ მიგვიძღვის ორივე გარდაუვლად იატაკქვეშეთში. ამ კითხვებზე პასუხის გასაცემად, უნდა გავიგოთ ქვეყნიერება და შევიცნოთ საკუთარი თავი და ისიც, რასაც სიტყვა ეწებება, ან არ ეწებება და რატომ არ ეწებება.

			ქვეყნიერება დაცემულია და ჩვენც მასთან ერთად. ჩვენი სხეულები ცოდვის ტყვეობაშია. ჩვენი გონება, ნება და ემოციები ბნელით არის მოცული. ჩვენ უუნარონი ვართ შევიცნოთ ღვთის საქმეები და ვიმოქმედოთ მისი ნების შესაბამისად, თუნდაც მოვისმინოთ მისი ხმა. თუმცა, რადგან ღმერთმა ადამიანი თავდაპირველად თავის ხატად შექმნა[170] და რადგან ის “შორს როდია თითოეული ჩვენგანისგან, რადგან მასში 

			ვცოცხლობთ, ვიძვრით და ვარსებობთ,“[171] ჩვენში იღვიძებს რაღაც მაშინაც კი, როცა მთლიანად ვართ ცოდვის ტყვეობაში, იბადება ბუნდოვანი შეგრძნება იმისა, რომ ჩვენში რაღაც არ არის სწორი, მართებული. როცა ამ ბუნდოვან შეგრძნებას მოჰყვება სიმართლის წყურვილი, ან ის, რასაც მოციქული პავლე ღვთის ძიებას[172] უწოდებს, ხოლო იესო “სიმართლისათვის შიმშილსა და წყურვილს,“[173] ღმერთი ამას 

			გულმოდგინე ძიებად მიიჩნევს და იძლევა საზღაურს,[174] როგორც იესო ამბობს, ის აპურებს მათ.“[175]

			მაგრამ რა არის საზღაური? რით არის ის სავსე? პასუხი ასეთია – ცოდვის გაცნობიერება და მასში დარწმუნება, ღმერთის ერთ-ერთი უდიდესი და უჩვეულოდ საოცარი საჩუქარია ცოდვილებისთვის სულიწმიდის მეშვეობით.[176] ეს არის საჩუქარი, რომელიც არასდროს უნდა უგულებელყო. რადგან ცოდვის გაცნობიერებასა და მასში დარწმუნების მიმართ მხოლოდ ორი შესაძლო რეაქცია არსებობს: ერთია შემუსრული გული და მონანული სული. ღმერთი არ უარყოფს ასეთ გულს – პირიქით, ის მიიღებს მას როგორც მსხვერპლს.[177]

			ეს არის გულის გაწმედის აქტი – როცა ვეთანხმებით ღმერთს იმაში, რომ სიკვდილს ვიმსახურებთ. ვინც ამას გულწრფელად აღიარებს, მას ქრისტე თავს უცხადებს თავისი სიტყვის მეშვეობით – როგორც აღგვითქვა მთაზე ქადაგებაში, “ნეტარ არიან გულით წმიდანი, რადგან ისინი ღმერთს იხილავენ“.[178] სულიწმიდის მიერ ცოდვაში დარწმუნების ერთადერთი სხვა შესაძლო პასუხია თავის მოტყუება. ეს ის არის, რასაც იესო სიცრუის სიყვარულსა და გავრცელებას უწოდებს. ისინი, ვინც ასე იქცევა, სამუდამოდ განიდევნებიან მისი მყოფობიდან.[179]

			როდესაც სულიწმიდისგან მომდინარე ცოდვის გაცნობიერებასა და მასში დარწმუნებას შემუსრული გულით და მონანული სულით ვხვდებით, მაშინ ჩნდება ქრისტე – ჩვენ ვხედავთ ღმერთს. რა სახით ვხედავთ მას? ვხედავთ მისი სიტყვის, ბიბლიის სახით, რომელსაც გვიცხადებს. ესაა სიტყვა, რომელიც ქრისტეს მიერ ცოცხლდება, გვიპყრობს და ჩვენს ნაწილად იქცევა. ეს მეტია, ვიდრე წამიერად გონების გახსნა, ტექსტის გაგების ან დამახსოვრების უნარი; როგორც იაკობი ამბობს, ასეთ რამეებს მალე ვივიწყებთ. როდესაც სიტყვა მის მიერაა გაცხადებული და არ არის ჩვენს მიერ გაწეული ძალისხმევის ნაყოფი, ვთქვათ წავიკითხეთ რომელიმე გვერდი, რათა დავიმახსოვორთ, შევისწავლოთ ანდა ავითვისოთ ის, ამ შემთხვევაში, “სიტყვა, რომელიც გამოდის [ღმერთის] ბაგეებიდან, – ის უკან არ [ბრუნდება] უნაყოფოდ, რადგან იმას აკეთებს, რაც [მას] სწადია, და იმას აღასრულებს, რისთვისაც [მან მიავლინა].[180]

			სიტყვა არის ღვთის განმწმედი აგენტი. განწმედა არის პროცესი, რომლის მეშვეობითაც სიტყვა უერთდება ჩვენს დაცემულ გონებას, ნებასა და გრძნობებს. სიტყვას ჩვენს სიბნელეში სინათლე შემოაქვს, ავსებს ბზარებს და აშენებს იმ ნანგრევებს – რაც ოდესღაც ღვთის ხატი იყო ჩვენში.[181] ეს პროცესი მაშინ მიმდინარეობს, როცა ქრისტეს მიერ გაცხადებულ სიტყვას უხვად შეუძლია დამკვიდრდეს ჩვენში.[182] როგორც მალე ვნახავთ, მთელი ეს პროცესი იწყება ნათლობით და დამოკიდებულია ჩვენს მიერ ჩვენი ნათლობის რეგულარული გახსენებით, რაც ის არის, რის გამოც ეფესელთა 5:26 მას “წყალში [განბანას] სიტყვით“[183] უწოდებს.

			გონებაში ამ სტრუქტურის გათვალისწინებით, ჩვენ შეგვიძლია დავუბრუნდეთ ჩვენს კითხვას მიწებების (დარჩენის) შესახებ.

			რა არის ეს წებოვანი რამ? ეს არის ქრისტეს მიერ გაცხადებული და გაცოცხლებული სიტყვა. რას ეწებება ეს სიტყვა? ის ეწებება ჩვენს შემუსრულ და მონანულ გულს, რომელიც მოიცავს ჩვენს გონებას, ნებასა და გრძნობებს. როგორ ეწებება? ნათლობითა და ჩვენი ნათლობის რეგულარული გახსენებით, იქმნება სათანადო ადგილი ღვთის სიტყვის დასამკვიდრებლად. რჩება ის მიწებებული, თუ მალე ჩამოვარდება? ის მიწებებული რჩება, თუ, როგორც იაკობი ამბობს, მივყვებით მას, ვრჩებით მასში, არ ვივიწყებთ მოსმენილ სიტყვას, არამედ ვახორციელებთ მას. ისევე, როგორც სიტყვა ფანტავს ჩვენში არსებულ სიბნელეს სინათლით, ქრისტეს უნდა, რომ ვიყოთ ქვეყნიერების ნათელი. ისევე, როგორც ღვთის სიტყვა აღადგენს ბზარებს და აღაშენებს ძველ ნანგრევებს ჩვენში, მას სურს, რომ ვიყოთ ქვეყნიერების ბზარების აღმდგენები და ნანგრევების აღმშენებლები. ამ გზით, ღვთის ხატად აღდგენილი და ღვთით დასახლებული ადამიანები ასრულებენ თავიანთ საწყის მიზანს–ბატონობას დედამიწაზე. 

			ეს არის მიზეზი, რის გამოც ბიბლია და ქრისტიანული ცხოვრება – სიტყვის მოსმენა და მისი შესრულება —აუცილებლად მიგვიყვანს იატაკქვეშეთამდე. ღმერთმა ადამიანი შექმნა არამხოლოდ იმისთვის, რომ ბატონობდეს საკუთარ გონებაზე, ნებასა და გრძნობებზე, არამედ მთელ დედამიწაზე. ისევე, როგორც მისი სიტყვა ეწებება, ავსებს გაბზარულ ადგილებს ჩვენში, ასევე ის გვიყენებს იმისათვის, რომ შევავსოთ გაბზარული ადგილები სამყაროში. მტკიცე ჩრდილოელი ქრისტიანის მსგავსად, ქრისტე გვაგზავნის ჩვენს წარმართ მეზობლებთან და გვავალდებულებს, რომ მათზე გამოვცადოთ ჩვენი ბიბლიური მუხლები. ამიტომაც, ეს არ არის “წყნარი დრო“ (QT). სინამდვილეში, აქ არაფერია წყნარი. როგორც აღნიშნულია წინა ტომში, იატაკქვეშა ეკლესია არ არის ეკლესია, რომელიც იმალება. ეს არის ეკლესია, რომელიც გამოცალკევებულია ქვეყნიერებისგან, რათა მის მიერ ბიბლიური მუხლების პრაქტიკული გამოყენება ქვეყნიერებაზე, თავად ქვეყნიერების სასიკეთოდვე, არანაირად იყოს შეზღუდული ქვეყნიური სისტემებით.[184] როგორც ხაზგასმულია ამ ტომის საბოლოო თავში და როგორც გამოუცდიათ ადრეულ კორეელ ქრისტიანებს და ყველა დროისა და ადგილის ქრისტიანებს, ჩვენ შეგვიძლია და უნდა ველოდოთ კიდეც, რომ ჩვენს შრომას დევნით უპასუხებენ.

			ეს გვაფხიზლებს, ამიტომაც ყოველმა ქრისტიანმა სერიოზულად უნდა იფიქროს ამის შესახებ:

			რაც უფრო მეტი კურთხევა გვაქვს ქრისტესგან ჩვენს შრომაში, მოვისმინოთ და გავავრცელოთ სიტყვა, მით მეტად არის სავარაუდო, რომ დავიტანჯებით ხორციელად. 

			გზა, რა გზითაც ის გვამზადებს ამ ხორციელი ტანჯვისთვის, გაედინება საკუთარი თავის უარყოფის სულიერ პროცესზე.

			ამიტომ, როგორი უნდა იყოს ჩვენი სულიერი მიმართულება, როცა ბიბლიას ვიღებთ ხელში?

			ჩვენ ისე უნდა ავიღოთ ბიბლია ხელში, როგორც ჯვარი.

			ლუკა 9:23-ში ჩვენი უფალი ბრძანებს: “ვისაც სურს გამომყვეს მე, უარყოს თავისი თავი, იტვირთოს ყოველდღე თავისი ჯვარი და გამომყვეს მე.“[185] სიტყვა “უარყოს“ აქ ნიშნავს საკუთარ თავზე უარის თქმას, საკუთარი თავის გაცემას, დავიწყებას, ისე მოქმედებას, რაც არ არის შენთვის დამახასიათებელი.[186]

			როცა ბიბლიას ჯვრის მსგავსად ვიღებთ ხელში, მისი კითხვა ხდება საკუთარი თავის გაცემის აქტი, რომელიც გვიხსნის. ღმერთი ამბობს წინასწარმეტყველ იერემიას პირით: “ცბიერია გული კაცისა, უკუღმართია“.[187] ასე რომ, ბიბლიას ვიღებთ არა იმიტომ, რომ განვკურნოთ საკუთარი გული, ან ნუგეში ვცეთ მას. ჩვენ ბიბლიას ვიღებთ იმისათვის, რომ ვუღალატოთ გულს, როგორც ღალატობენ საყვარელს. ჩვენ ბიბლიას ვიღებთ იმისათვის, რომ ვეცრუოთ დაცემულ მე-ს, რომლის მიმართაც ყველაზე დიდ ერთგულებას ვიჩენთ. ჩვენ ვმოქმედებთ ისე, რაც სრულიად უცხოა ჩვენთვის: ჯვარს ვაცვამთ თავს. როცა ბიბლიას ვიღებთ ხელში უარვყოფთ და გავცემთ თავს. ვინ არის ის, ვინც ბიბლიას იღებს ხელში? ის უკვე აღარ ვარ მე, არამედ ქრისტე, ვინც ცხოვრობს ჩემში.[188]

			ბიბლიის ხელში აღება რისკის შემცველია. როგორც კარლ ბართმა დაწერა, “ბიბლია ყველა ადამიანს და ნებისმიერ ეპოქას ისე პასუხობს კითხვებზე, როგორც იმსახურებენ. ჩვენ ყოველთვის იმდენს ვიპოვით მასში, რამდენსაც ვეძებთ და მეტს ვერა.“[189] ეს იმიტომ, რომ ბიბლიის ღმერთი მოქმედებს თავისი ბრძანების შესაბამისად: 

			“ყველას, ვინც გთხოვს, მიეცი, და ვინც გამოგართმევს, უკან ნუღარ მოსთხოვ.“[190] ის მოგვცემს ბიბლიას ისე, როგორც გამოვართმევთ მას.

			ამრიგად ჩვენში მცხოვრები იესო ქრისტე არ არის ყოველთვის ის, ვინც ბიბლიას იღებს. ხშირად ეს ჩვენი ცბიერი გულია, რომელიც იღებს მას. ასეთ შემთხვევაში, ბიბლიაში ჩვენ ვეძებთ არა ხმალს ჩვენი დაზიანებული ხორცის მოსაკვეთად, არამედ მალამოს მის მოსაშუშებლად. ჩვენი სულების მტერი რწმუნდება, რომ ვიპოვეთ ის იქ. მტერი ბიბლიას თითქმის ყველა ჩვენგანზე უკეთ იცნობს, და მან იცის როგორ გამოიყენოს ბიბლია ჩვენი ხორციელი ბუნების გასამყარებლად, რათა ჯვარს კიდევ უფრო შევეწინააღმდეგოთ.[191] ის არ ცდილობს, რომ ბიბლიიდან გაგვიყვანოს, არამედ გვიმალავს ჯვრის მნიშვნელობას ბიბლიის კითხვისას. ჯანსაღი მოძღვრება ამბობს, რომ უხვი სიცოცხლე მოდის მაშინ, როდესაც ვიღებთ ჯვარს და მივყვებით ქრისტეს, მაგრამ სატანა ასწავლის ბიბლიის მასწავლებლებს მოგვასმენინონ ზღაპრები, თითქოს, ქრისტე გვათავისუფლებს არა მხოლოდ ცოდვებისგან, არამედ ჯვრის ტარებისგანაც.[192]

			ადამისა და ევას ცოდვის შემდეგ, სიცოცხლის ხესთან მიმავალი გზა ადამიანისთვის დაიხურა.[193] ბიბლიის მეშვეობით გზა კიდევ ერთხელ გაიხსნა. თუ ბიბლიას საკუთარი თავის უარყოფისა და საკუთარი თავის გაღების მოქმედებად არ მივიღებთ, სიცოცხლის ხის ნაყოფს მხოლოდ დესერტად ჩავთვლით კეთილისა და ბოროტის შეცნობის ხის ნაყოფით ნადიმობისას. და ამრიგად ჩვენმა ცბიერმა გულებმა შესაძლოა მარადიულად იცოცხლონ, თუნდაც ხელში ავიღოთ ეს წიგნი. 

			ამიტომ არის უმნიშვნელოვანესი, ვინ ვართ მაშინ, როცა ბიბლიას ვიღებთ. კარლ ბართი წერდა: “კითხვა, რა არის ბიბლიაში? დამამცირებლადაა მიდრეკილი გარდაქმნას საკუთარი თავი საპირისპირო კითხვად – აბა მითხარი, რას ეძებ და ვინ ხარ, ილოცე, ვინ მოგცა გაბედულება მზერა გაუსწორო მას?“[194] ჩვენ, პროტესტანტ ევანგელისტებს, გვაქვს ჩვევა, ჩავთვალოთ, რომ ბიბლია ყველასთვის თანაბრად ხელმისაწვდომია და საკმარისია ნებისმიერისთვის ხსნის მისაღებად. ეს სიმართლეა, როგორც ადრეული კორეელი ქრისტიანების გამოცდილებამაც აჩვენა. ბიბლია მათ მიიღეს მისიონერების, მოძღვრების, ეკლესიის შენობების და ბიბლიის სწავლებათა პროგრამების გარეშე და მხოლოდ ამ წიგნის მეშვეობით გაიცნეს თავიანთი სულების მაცხოვარი. ასევე მართალია, როგორც კარლ ბართი ამბობს, რომ სულიწმიდა მოწყალეა, რათა მიიღოს ჩვენი შესვლა ბიბლიაში ნებისმიერი ადგილიდან და ნებისმიერი მიზეზით.[195]

			თუმცა ეს არ ნიშნავს, რომ ბიბლიას შეიძლება ვკითხულობდეთ როგორც გვინდა, რამდენ ხანსაც გვინდა და ნებისმიერ სულიერ მდგომარეობაში. თუ ასე ვიქცევით, თითქმის აუცილებლად ვიცხოვრებთ ილუზიაში. ქრისტე ამბობს: “დაუკვირდით, როგორ ისმენთ: რადგან ვისაც აქვს, მიეცემა, ხოლო ვისაც არა აქვს, ისიც წაერთმევა, რაც ჰგონია, რომ აქვს.“[196] პირველი კორეელი ქრისტიანები იმიტომ კი არ დაუკავშირდნენ პირველ უცხოელ მისიონერებს, რომ სჭირდებოდათ ვინმე, ვინც უქადაგებდა, და იმედი ექნებოდათ, რომ შესძლებდნენ ბიბლიის გაგებას. ისინი იმიტომ დაუკავშირდნენ მათ, რომ უკვე გაგებული ჰქონდათ ბიბლია და ყურადღებას ამახვილებდნენ იმ სიტყვის შესრულებაზე, რაც ისწავლეს. როგორც ს.ს. დემინგმა, ამერიკელმა მისიონერმა კორეაში, დაწერა:

			კორეელი ქრისტიანი არის ბიბლიის მოწაფე. მათი უმეტესობა ახალ ცხოვრებას არა იმდენად ქადაგების, არამედ ღვთის სიტყვის შესწავლის შედეგად, თვლის. სწორედ ეს აფხიზლებს მათ.[197]

			რისთვის გამოაფხიზლა ისინი ამ ბიბლიურმა მაღვიძარამ? – ქრისტეს ბრძანებისთვის: “ირწმუნეთ და მოინათლეთ.“[198] როდესაც ისინი ბიბლიის შესწავლისას შეხვდნენ ამ ბრძანებას, ეს გახდა მიზეზი იმისა, რომ მისიონერებთან მისულიყვნენ ამ ბრძანების შესასრულებლად. “ბევრი კორეელი ქრისტიანი არის ქვეყნის გარეთ,“ მისწერა მისიონერმა H. G. ანდერვუდმა თავის კოლეგას F. F. ელინვუდს 1887 წელს, “მაგრამ როგორც კი [გაიგებენ], რომ დედაქალაქში ექნებათ შესაძლებლობა ქრისტეს აღიარებისა და მონათვლის, ისინი აქ მოვლენ.“[199]

			ისინი ნათლობაზე მხოლოდ ორგანიზაციის წევრობისთვის არ მოდიოდნენ, არამედ ქრისტეს სიკვდილში მონაწილეობისთვის – ნათლისღებით ისინი სრულად აიგივებდნენ თავს მასთან. როგორც წერს ანდერვუდი: 

			ისინი, თითქოსდა აცნობიერებენ, რომ [ნათლისღებით] საკუთარ სიცოცხლეს საკუთარ ხელში იღებენ, მაგრამ როგორც ერთმა მათგანმა თქვა: “თუ ღმერთმა გვიხსნა, თუნდაც მათმა ხელისუფალმა მოკლას ისინი, არაფერია“, ხოლო სხვამ დაამატა: “თუნდაც თავი მომკვეთონ იმის გამო, რომ ჩემს ღმერთს ვემორჩილები, არაფერი უჭირს.“[200]

			როგორც ადრეული კორეელი ქრისტიანები აჩვენებენ, როდესაც ვიღებთ ბიბლიას მისიონერების, მწყემსების, ეკლესიის შენობების და ბიბლიური სწავლების პროგრამების გარეშე – არ აქვს მნიშვნელობა, რომელი ადგილიდან “შევდივართ“ მასში – ბიბლიას ყველა გულწრფელი მოწაფე პირველ რიგში ნათლისღების წყლებთან მიჰყავს.

			ნათლისღება უბრალოდ ფორმალური რიტუალი არ არის ქრისტიანული ცხოვრებისთვის. ეს არის საჭირო სულიერი მიმართულება, რომ ბიბლია ისე აიღო ხელში, თითქოსდა ჯვარს იღებდე. სწორედ ნათლისღების წყლებით ვხდებით თანაჯვარცმული ქრისტესთან. როგორც მოციქული პავლე ამბობს: “ნუთუ არ იცით, რომ ყველანი, ვინც მოვინათლეთ ქრისტე იესოში, მის სიკვდილში მოვინათლეთ?“[201] როდესაც ვინათლებით, ჩვენ ნებით ვკვდებით საკუთარი თავისთვის – ვუკვდებით ჩვენს სურვილებს, გეგმებს, ოცნებებს, არჩევანებს, თვითქმნას და მიზნებს – რათა მისი ნება აღსრულდეს ჩვენში და ჩვენი მეშვეობით. ეს პროცესია და არ ხდება ერთბაშად; მრავალი თვალსაზრისით, მთელი სიცოცხლის განმავლობაში “შევდივართ“ ნათლისღებაში და მისი საშუალებით ვიზრდებით, თუმცა ყოველ ჯერზე, როცა ბიბლიას ვიღებთ ხელში, კარგად ვიქცევით, თუ ვიხსენებთ ჩვენს ნათლისღებას – იმ დღეს დადებულ აღთქმას – და ვიმედოვნებთ, რომ სწორედ ბიბლიის კითხვაა ერთ-ერთი ის გზა, რომლის მეშვეობითაც ღმერთი ამ აღთქმას აღასრულებს. მხოლოდ მაშინ, როცა ბიბლიას ვიღებთ და გააზრებულად ვიხსენებთ ჩვენს ნათლისღებას, არის ის საიმედო ხელში; მხოლოდ მაშინ შეუძლია ჩვენს გულს უთხრას ბიბლიას სხვა და არა ეს სიტყვები: “არა შენი ნება, არამედ, დაე აღსრულდეს ჩემი ნება.“

			ასევე, ჩვენ მგზნებარება უნდა გვქონდეს ნათლობისთვის, რადგან როცა წყლიდან ამოვდივართ, ხელდასხმის გზით ვიღებთ სულიწმიდას. მხოლოდ მას შეუძლია გახსნას ბიბლია ჩვენთვის, როცა ხელში ავიღებთ და წავიკითხავთ. მის გარეშე, ის მცირედი ცოდნაც კი, რაც გვგონია რომ გვაქვს ბიბლიაზე, წაგვერთმევა.[202]

			ზოგი ქრისტიანი ამტკიცებს, რომ სულიწმიდა შეიძლება სხვა გზითაც მოგვეცეს და არა მხოლოდ ხელდასხმით ნათლისღებისას, მაგრამ უნდა გვახსოვდეს, რომ ჩვენ ვინათლებით ქრისტეს ნათლისღებით, მის მსგავსად – და მარკოზის 1:10-ში ვხედავთ, როგორ გადმოდის სულიწმიდა ქრისტეზე მას შემდეგ, რაც ნათლისღების მერე ამოდის წყლიდან. წერილში მართლაც არის რამდენიმე შემთხვევა, როცა სულიწმიდა ნათლისღებამდე ჩნდება, მაგრამ ეს შემთხვევები აშკარა გამონაკლისებია – და ამ შემთხვევებშიც კი, მორწმუნე დაუყოვნებლივ ინათლება.

			ზოგი ქრისტიანი ამტკიცებს, რომ სულიწმიდის მიღების მთავარი ნიშანი ენებით ლაპარაკია, მაგრამ იესოს სიტყვებით, სულიწმინდის მიღების მთავარი ნიშანი ჩვენს მიერ რაიმეს ლაპარაკი კი არ არის, არამედ თავად სულიწმიდის მეტყველება, ჩვენი 

			ყურადღება და გაგება – მთელი ჭეშმარიტებისა, რომელიც ბიბლიაშია მოცემული. სწორედ ამიტომ უწოდებს იესო სულიწმიდას: “ჭეშმარიტების სულს“. იოანეს 16:13-ში იესო სულიწმიდას “ჭეშმარიტების სულს“ უწოდებს და ამბობს: “ხოლო როდესაც მოვა იგი, სული ჭეშმარიტებისა, ის შეგიძღვებათ სრულ ჭეშმარიტებაში.“ ასევე, იოანეს 14:26-ში ის ამბობს, რომ სულიწმიდა “გასწავლით ყველაფერს და ყველაფერს გაგახსენებთ, რაც თქვენთვის მითქვამს.“ ამგვარად, ნიშანი იმისა, რომ მივიღეთ სულიწმინდა, არ არის ის ხმა, რომელიც ჩვენი პირიდან ისმის, არამედ ის ხმაა, რომელიც ახლა შეგვიძლია გავიგონოთ ჩვენს სულში – ღვთის ძის ხმა. ამიტომაც ამბობს იესო იოანეს 5:25-ში, “ჭეშმარიტად, ჭეშმარიტად, გეუბნებით თქვენ: მოდის ჟამი და უკვე მოსულია, როდესაც მკვდრები გაიგონებენ ღმერთის ძის ხმას, და ვინც გაიგონებს, იცოცხლებს.“ ეს წერილი სრულდება ჩვენს ნათლისღებაში.

			და როცა ეს აღსრულდება, ბიბლია გადაიშლება ჩვენთვის. ნიშანი იმისა, რომ სწორედ სულიწმიდა გვიხსნის ბიბლიას, ის არის, რომ როგორც მოწაფეებმა და პავლემ, სულიწმიდის მიღების შემდეგ დაინახეს – ჩვენც დავინახავთ, რომ მთელი ბიბლია, დასაწყისიდან დასასრულამდე, ქრისტეს ჯვარცმის შესახებაა. ამიტომაც ამბობს პავლე პირველ კორინთელთა 2:2-ში: “რადგან გადავწყვიტე არაფერი მცოდნოდა თქვენს შორის, გარდა იესო ქრისტესი, და ისიც ჯვარცმულისა.“ და 1 კორინთელთა 1:23-ში ის ამბობს: “ხოლო ჩვენ ვქადაგებთ ჯვარცმულ ქრისტეს.“ ხოლო გალატელთა 6:14-ში წერს: “მე კი, თუ დავიქადნი, მხოლოდ ჩვენი უფალი იესო ქრისტეს ჯვრით.“ როდესაც სულიწმიდა გახსნის შენთვის წერილს, დაინახავ ჯვარცმულ ქრისტეს ყოველ გვერდზე, ყოველ მუხლში.

			და ამას მხოლოდ ბიბლიის გვერდებზე არ დაინახავ – მას შენს საკუთარ ცხოვრებაშიც დაინახავ, რადგან ქრისტეს სული ყოველდღიურად მოგიწოდებს, იტვირთო ჯვარი, რათა აღსრულდეს ნათლისღების აღთქმა – მოვკვდეთ ქვეყნიერებისთვის. გაიხსენეთ: ქრისტე ჯერ იორდანეში მოინათლა იოანე ნათლისმცემლის მიერ, შემდეგ კი, მარკოზის 10:38-40-ში, თავის ჯვარცმას “ნათლისღებად“ მოიხსენიებს და ამბობს, რომ ჩვენც უნდა შევუერთდეთ მას ამ ნათლისღებაში და ვზიდოთ ჩვენი ჯვარი.

			სხვა სიტყვებით რომ ვთქვათ, ნათლისღების სიმბოლო ჩვენთვის რეალობა ხდება – ზუსტად ისე, როგორც ეს იესოს შემთხვევაში მოხდა. სწორედ ამგვარად “შევდივართ“ და ვიზრდებით ჩვენს ნათლისღებაში: ეს საიდუმლო მოიცავს მთელ ჩვენს ცხოვრებას. როგორც თომას ჰოპკო ამბობს: “მთელი ქრისტიანული ცხოვრება არის მის სიკვდილში ნათლისღება, მისი შემუსრული სხეულის ჭამა, დაღვრილი სისხლის სმა, და მასთან ერთად ჯვარცმა.“[203]

			ეს არის ერთ-ერთი მიზეზი, რის გამოც ადრეულ ეკლესიაში კათაკმეველები მიმართულნი იყვნენ დაემახსოვრებინათ ნიკეის კრედო (მრწამსი) ზეპირად სანამ მოინათლებოდნენ, მანამდე კი წერილი შეესწავლათ. ისინი ნათლისღების დროს ზეპირად წარმოთქვამდნენ მრწამსს. ნიკეის კრედო გვასწავლის, როგორ უნდა ვცნოთ უშეცდომოდ: მამა ღმერთი, ძე ღმერთი და სულიწმიდა ღმერთი. ჩვენ უნდა შეგვეძლოს ამოვიცნოთ სულიწმიდა ღმერთი, ვინაიდან ის გვასწავლის ბიბლიას როგორც სამერთი ღმერთის გამოცხადებას. ნიკეის სიმბოლო არის ეკლესიის მტკიცება იმის შესახებ, რომ თუ ვინმე სხვა მასწავლებელი – და არა სულიწმიდა – მიგვიძღვის შევხვდეთ სხვა ღმერთს ბიბლიაში და არა იმას, რომელიც მრწამსშია, მაშინ უნდა ვთქვათ: “ანათემა!“

			სულიწმიდა არა მხოლოდ გვასწავლის ბიბლიას და მიგვიძღვის სამერთ ღმერთთან; არამედ, მხოლოდ იმის გამო, რომ ის ჩვენში მკვიდრობს შეგვიძლია შევასრულოთ ის სიტყვაც, რომლის გაგონების უფლებასაც გვაძლევს. როგორც ალან კრაიდერი წერს კვიპრიანეს ნათლობის შესახებ, რომელიც შემდეგ ერთ-ერთი დიდი საეკლესიო მამა გახდა: 

			“ახალი შობის წყლის მეშვეობით“, [კვიპრიანემ] მიიღო ცოდვათა მიტევება და შეურიგდა ღმერთს; “ზემოდან შთაბერილი სულის მეშვეობით“ ის გახდა “ახალი კაცი“… ბოლოს და ბოლოს, კვიპრიანეს შეეძლო ეცხოვრა, როგორც ქრისტიანს – მარტივად, მშვიდად, კმაყოფილებით. “რაც მანამდე რთულად მეჩვენებოდა, ახლა შესრულებადი მგონია; რაც შეუძლებლად მიმაჩნდა, შესაძლებელი გახდა.“[204]

			სწორედ ამიტომ შეუძლია იესოს, რომ თავის გაღებას და ჯვარცმას, რომელსაც გამოვცდით ბიბლიის ხელში აღებისას, ადვილი უღელი და მსუბუქი ტვირთი[205] უწოდოს. ამ გზით ვთავისუფლდებით ცბიერი გულისგან გამოწვეული დაღლილობისა და სიმძიმისგან.[206] სულიწმიდის მასწავლებლობის ქვეშ, ბიბლია ხდება საწამლავი ხორცისთვის – და როგორც ეკლესიის დიდი მამა, იოანე ოქროპირი ამბობდა: “წამალი სულისთვის.“[207] რაც ადრე ძნელად გვეჩვენებოდა, ახლა მიზნის მიღწევის საშუალებად ჩანს; რაც შეუძლებლად მიგვაჩნდა, უკვე შესაძლებელია – ამიტომაც კმაყოფილნი ვართ.

			თავი 2.

			ხედავდე როგორც ბავშვი ნიკეის მრწამსის მეშვეობით

			ყოველ ჯერზე, როცა ვშლით ბიბლიას და წერილის მუხლს ვკითხულობთ, უნდა დავიწყოთ შეკითხვით: “როგორ მეხმარება ნიკეის მრწამსი იმაში, რომ აქ დავინახო სამერთი ღმერთი?“

			მათე 11:25-ში იესო საუბრობს მათზე, ვისაც მამა და ძე გამოეცხადნენ. ის ადიდებს მამას და ამბობს: “დაუფარე ეს ბრძენთა და გონიერთ, ჩვილებს კი განუცხადე.“[208]

			წარმოვიდგინოთ გონიერი და განათლებული ადამიანი, რომელიც შედის ოთახში, მეტროს ვაგონში, დგას ქუჩაზე ან სახლთან. რას გააკეთებს ის ინსტინქტურად? ის დაათვალიერებს მთელ სივრცეს და შეეცდება გააცნობიეროს, ვინ არის იქ, რა ხდება და რამე თუ უნდა გააკეთოს საპასუხოდ.

			ახლა წარმოვიდგინოთ პატარა ბავშვი შედის იმავე სივრცეში. რას გააკეთებს ის ინსტინქტურად? ბავშვი მოძებნის მხოლოდ მშობლის სახეს. სანამ არ იპოვის მშობლის სახეს და არ აღმოჩნდება მის ხელში, ოთახი მისთვის დაბურულ და უინტერესო სივრცედ დარჩება. ბავშვს ყოველთვის ერთადერთი რამ აინტერესებს: სად არის ჩემი მშობელი? სანამ ამ კითხვას არ უპასუხებს, არაფერს მიაქცევს ყურადღებას და არაფერში მიიღებს მონაწილეობას.

			ასეთივენაირად, ყოველ ჯერზე, როცა ბიბლიას ვიღებთ წასაკითხად, თუნდაც პირველად, უნდა შევხედოთ მას ბავშვის თვალებითა და გულით. უნდა ვიკითხოთ: სად არის ჩემი მშობელი – სამერთი ღმერთი? სიტყვები და მთელი ადგილი ბუნდოვანი უნდა დარჩეს ჩვენთვის, სანამ აქტიურად არ მოვძებნით მამა ღმერთს, ძე ღმერთს და სულიწმიდა ღმერთს. ჩვენ ერთი წამითაც არ უნდა დავეყრდნოთ რომელიმე სიტყვას, კითხვას, აზრს ან თეოლოგიურ ჭეშმარიტებას წერილის ამ ადგილთან დაკავშირებით. წინააღმდეგ შემთხვევაში, სამერთი ღმერთი ბუნდოვანი იქნება ჩვენთვის წერილში, თუმცა ამ ადგილის დანარჩენი ნაწილი მიიპყრობს ჩვენ ყურადღებას. პირველ რიგში, ყოველთვის უნდა ვიპოვოთ ღმერთი. ბიბლია თავის მიზანს ვერ მიაღწევს ჩვენთვის, სანამ ჩვენ არ მივცემთ ამის საშუალებას.

			ეს არის ნიკეის მრწამსის მიზანი იმ ადამიანებისთვის, რომლებიც იატაკქვეშა ეკლესიაში ცხოვრობენ. ის ანიჭებს ჩვენს ცხოვრებას დაუღალავ და შეუპოვარ ერთგულებას ჭეშმარიტ ღმერთთან მიმართებით.

			როცა ნიკეის კრედოს ყურადღებით ვკითხულობთ, ვხედავთ, რომ ეს არ არის გონიერი ან განათლებული ადამიანების მიერ შექმნილი ტექსტი, არამედ ბავშვების მიერ, ბავშვებისთვის. ეს სრულიად განსხვავებული პერსპექტივაა იმასთან შედარებით, რასაც შეიძლება ადრე გვასწავლიდნენ ნიკეის კრედოს შესახებ. ნიკეის კრედოს ხშირად და მცდარად თვლიან ღრმა თეოლოგიურ ტექსტად, ბერძნული ფილოსოფიის შეღწევად წერილის უბრალო სილამაზეში, მაგრამ ეს არ არის სიმართლე.

			სინამდვილეში, ნიკეის მრწამსი იქმნებოდა ჯერ კიდევ მაშინ, სანამ ჩვილი ეკლესია დაასრულებდა ახალი აღთქმის კანონში შესული წიგნების ჩამონათვალს.[209] ჩვილმა ეკლესიამ დაამკვიდრა კრედო, როგორც მოვალეობა – ბიბლია ყოველთვის ერთი კონკრეტული ხედვით გვეკითხა: სამერთი ღმერთი, როგორც უმთავრესი და სხვა ყველაფერი ბუნდოვანი. ნიკეის მრწამსი ჩვილი ეკლესიის სიხარულით სავსე ხმაა. აი აქ არის სამერთი ღმერთი – ჩვენ ვხედავთ მას! ასეც უნდა იყოს, არ უნდა მოსცილდეს ჩვენი მზერა მას, არცერთი წამით, არცერთ მუხლში! ადრეული ქრისტიანები ვალდებულები იყვნენ მრწამსის ყოველი წინადადება დაეზეპირებინათ და სრულად გაეგოთ, ჯერ კიდევ მანამდე, სანამ მოინათლებოდნენ და ეკლესიის თაყვანისცემაში მიიღებდნენ მონაწილეობას.[210] მხოლოდ ამ გზით შეძლებდა ჩვილი ეკლესია ყოფილიყო დარწმუნებული, რომ ჩვილი მორწმუნეები და ჩვილი ქრისტიანული რწმენა ასეთივე დარჩებოდა და არ აღმოჩნდებოდა ბრძენთა და განსწავლულთა ტყვეობაში, იმ ყველაფრის ტყვეობაში, რაც თავად მათ ატყვევებს.

			ნიკეის კრედო ყველაფერს გვეუბნება ჩვენ, რაც საჭიროა ღვთის ბუნების, ხასიათისა და მოქმედების შესაცნობად, როგორც ბიბლიაში, ისე ჩვენ გარშემო, სამყაროში. ყოველი მტკიცებულება კრედოში არის მხოლოდ ჭეშმარიტ ღმერთზე და ყოველთვის ჭეშმარიტ ღმერთზე. ნიკეის კრედოში წარმოდგენილი ის მტკიცებულებებიც კი, რომლებიც ნათლისღებას, ეკლესიას, საბოლოო განკითხვასა და მომავალ სამყაროს ეხება – საბოლოო ჯამში მტკიცებულებებია სამერთ ღმერთზე; ისინი თავიანთ სწორ მნიშვნელობას მხოლოდ მასთან კავშირში იძენენ. ვინაიდან სამერთი ღმერთი არასოდეს იცვლება, ნიკეის სიმბოლოში ჩაწერილი ყოველი განცხადება ყოველთვის ჭეშმარიტია ღმერთზე – წერილის ყოველი ადგილისთვის, ისტორიისა და მარადისობის ყოველი მომენტისთვის, მათ შორის ამ მომენტისთვისაც. 

			აი, რაც ყოველთვის ყველაზე მნიშვნელოვანი იყო: ნიკეის კრედო ჩვენს მზერას იმდენად აფართოვებს, რომ შევძლოთ სამერთი ღმერთის სისავსის დანახვა ბიბლიის ყოველ მუხლში და ჩვენს საკუთარ ცხოვრებაშიც.

			დავუკვირდეთ, მაგალითად მათეს 8:23-27-ში აღწერილ ამბავს:

			შემდეგ [იესო] “ჩაჯდა… ნავში და მისი მოწაფეებიც გაჰყვნენ მას. და აჰა, ატყდა დიდი ღელვა ზღვაზე, ისეთი რომ ნავი ტალღებით იფარებოდა. მას კი ეძინა. და მივიდნენ მასთან, გააღვიძეს და უთხრეს: “უფალო, გვიხსენი! ვიღუპებით!“. და უთხრა მათ: – რამ შეგაშინათ, მცირედმორწმუნენო? – მერე წამოდგა, შერისხა ქარებს და ზღვას, და ჩამოვარდა დიდი მყუდროება. ადამიანებს კი უკვირდათ და ამბობდნენ: “ვინ არის ეს, ქარებიც და ზღვაც რომ ემორჩილებიან?“[211]

			თუ ამ ადგილს წავიკითხავთ გონიერი და სწავლული ადამიანის პერსპექტივიდან, შეიძლება ყურადღება მივმართოთ იმისაკენ, რაც მოწაფეებმა გამოსცადეს მაშინ, ჩვენც ხომ იესოს მოწაფეები ვართ. შეიძლება დავფიქრდეთ, თავად როგორ ვიმოქმედებდით მსგავს ვითარებაში. შეიძლება ვიფიქროთ მსგავს სიტუაციებზე ჩვენს ცხოვრებაში, როცა მეტაფორული ქარიშხლები და ტალღები დაგვატყდება თავს და ვიკითხოთ: “ნეტავ იესო აქ არის?“ შეიძლება გაგვიკვირდეს რატომ ეძინა იესოს და როგორ იყო შესაძლებელი, სძინებოდა ასეთი ქარიშხლის დროს ზღვაზე (მითუმეტეს, როცა მისი მოწაფეები იბრძოდნენ ნავის გადასარჩენად). შეიძლება ჩავთვალოთ, რომ ამ ადგილის მიზანია რწმენის შესახებ სწავლება და მოწოდება, რომ ჩვენც მეტი რწმენა გვქონდეს. შესაძლოა, ბუნებრივი სასწაულის იდეამაც კი გაგვიჩინოს კითხვა: ნამდვილად მოხდა ასეთი რამ? ქარი მართლა ჩადგა და მართლა დამშვიდდა ტალღები? – ბოლოს და ბოლოს, ჩვენ ხომ “ბრძენი და განსწავლული“ ადამიანები ვართ და საკუთარი თვალით ასეთი რამ არასდროს გვინახავს.

			მაგრამ თუ წერილის ამ ადგილს წავიკითხავთ ბავშვური მზერით, რომელსაც ზეპირად ახსოვს ნიკეის მრწამსი, იგი სრულიად სხვაგვარად წაიკითხება. ჩვენ წერილის ამ ადგილზე დაუყოვნებლივ დავიწყებთ სამერთი ღმერთის ძიებას, ისე, როგორც ნიკეის კრედო აღგვიწერს. თავდაპირველად წერილის ამ ადგილზე ყურადღებას გავამახვილებთ იმ სიტყვებზე, რომლებიც უკვე ზეპირად ვიცით მრწამსიდან: იესო. უფალი. ხსნა. კაცი. აქ არის სხვა სიტყვებიც: ქარიშხალი, ქარი და ტალღები, რომლებიც გვახსენებს ცასა და დედამიწას და მათ შემოქმედს, რომელიც ასევე მოხსენიებულია ნიკეის კრედოში. ამიტომ, როცა მოწაფეები კითხულობენ: “ვინ არის ეს კაცი?“ ჩვენ უკვე მზად ვართ პასუხისთვის, მიუხედავად იმისა, რომ ტექსტის დანარჩენი ნაწილი ჯერ არ წაგვიკითხავს.

			ნიკეის კრედო ამბობს, რომ მამა ღმერთი არის “ცისა და მიწის შემქმნელი, ყოველივე ხილულისა და უხილავისა.“ ვინაიდან ის არის ქარისა და ტალღების შემოქმედი, მხოლოდ მას ემორჩილებიან ისინი, მაგრამ ნიკეის კრედო ასევე, გვახსენებს, რომ ქრისტე არის: “ღმერთი ღმერთისაგან, ნათელი ნათლისაგან, ჭეშმარიტი ღმერთი ჭეშმარიტი ღმერთისაგან.“ წერილის ამ ადგილას აღწერილმა ქარმაც და ტალღებმაც იციან ეს და სწორედ ამიტომ ემორჩილებიან მას. მათ იციან, რასაც ნიკეის სიმბოლო გვასწავლის: ძე არ არის მამაზე ნაკლები ან დაბალი; ის არის მისი ზუსტი ხილული ხატება. კრედო გვიქადაგებს: “ჩვენთვის და ჩვენი ხსნისთვის ის ჩამოვიდა ციდან. სულიწმინდის ძალით შობა ქალწულმა მარიამმა და ადამიანი გახდა.“ რა სახის კაცია ეს კაცი? იგი არის ძე ღმერთი, რომელიც სრულად არის ღმერთი. ძე მოვიდა, რომ გვიხსნას. მას შეუძლია ჩვენი ხსნა, იმიტომ, რომ ღმერთია. მთელი ქმნილება მოწმობს ამას და მას ემორჩილება.

			ნიკეის კრედოს მეშვეობით, ჩვენ, როგორც ბავშვები, ვეზიარეთ წერილის ამ ადგილს და პირველად, დიდი მონდომებით ვიპოვეთ ჩვენი მშობელი – სამერთი ღმერთი. როდესაც ვიპოვით მას მის სისრულეში, შემდგომ შეგვიძლია გავნაგრძოთ და დავაკვირდეთ დანარჩენ წერილს, იმ დეტალური კითხვების მეშვეობით, რომლებიც ამ წიგნის მომდევნო თავებშია. თავისი სულიწმიდით, ის გაგვიძღვება, რათა მოვისმინოთ სიტყვა ისე, როგორც სურს, რომ მოვისმინოთ და შევასრულოთ ისე, როგორც სურს, რომ შევასრულოთ: მისი მფარველობით და მისი ძალით, ჩვენში რომ ვლინდება.

			თავი 3.

			კონტექსტი

			მას შემდეგ, რაც წერილის რომელიმე ადგილას სამერთ ღმერთს შევიცნობთ, უნდა ვიკითხოთ: “რა არის წერილის ამ ადგილის კონტექსტი?“

			ჩვენი უმრავლესობა დაეთანხმება იმ მოსაზრებას, რომ წერილის კონკრეტული ადგილის სწორად გასაგებად, აუცილებელია მისი კონტექსტის გაგება. სწორედ ეს არის ის მიზეზი, რის გამოც ბევრი ადამიანი ბიბლიას იშვიათად ან ზედაპირულად კითხულობს: ისინი ფიქრობენ, რომ ტექსტს სრულად ან სწორად ვერ გაიგებენ, თუ მის კონტექსტს წინასწარ არ აუხსნით ვინმე პროფესიონალი. მაგალითად, ხუცესი, ბიბლიის შესწავლის სახელმძღვანელო ანუ ბიბლიური კომენტარები და თეოლოგების მიერ დაწერილი წიგნები.

			ხუცესები და თეოლოგები ამ აზრს ამყარებენ თავიანთი ქადაგებებითა და წიგნებით. ეს ქადაგებები და წიგნები სავსეა ისეთი ინფორმაციით წერილის შესახებ, რომლის მოძიება მხოლოდ წერილის გარეთ შეიძლება: მაგალითად: კულტურული შეხედულებები, ისტორიული ინფორმაცია, თეოლოგიური განმარტებები და ენობრივი კვლევები. არაპირდაპირი გზავნილი შემდეგია: კონტექსტი აუცილებელია წერილის სწორი კითხვისთვის, კონტექსტი კი პროფესიონალთა სფეროა.

			ამ თავზე მუშაობისას, მაგალითად, გავიგე ერთ-ერთი დისგან, რომელიც ჩვენს მსახურებაშია ჩართული, რომ მან საკუთარ სამეზობლოში მოაწყო ყოველკვირეული შეხვედრები დედებისთვის, რომლის დროსაც ისინი ბიბლიას კითხულობენ ამ წიგნში აღწერილი მეთოდის მიხედვით. “კონტექსტის შეკითხვას უბრალოდ არ ვეხებით,“ – დაამატა მან. მეტი ახსნა საჭირო არ ყოფილა. მისთვის ეს ისედაც ცხადი იყო: არც თვითონ და არც სხვა ქალები არ არიან ხუცესები არც ბიბლიის მკვლევრები; შესაბამისად, მათ არ აქვთ საკმარისი ცოდნა, რათა შესაფერისი კონტექსტი უზრუნველჰყონ წერილის კონკრეტული ადგილებისთვის, რომლებსაც ყოველ კვირას ერთად კითხულობენ სწავლების დროს.

			მაგრამ არსებობს ბიბლიური კონტექსტის კიდევ ერთი ტიპი, რომელიც ყველასთვის ხელმისაწვდომია. ეს კონტექსტი ყველაზე მნიშვნელოვანია. მისი აღმოჩენა არ საჭიროებს პროფესიულ განათლებას ან თეოლოგიურ საფუძვლებს. პირიქით, ხშირად სწორედ პროფესიონალები არ აქცევენ მას სათანადო ყურადღებას ან 

			უგულებელყოფენ, რადგან ის ზედმეტად მარტივად და საბაზისოდ ეჩვენებათ. 

			ეს კონტექსტი გულისხმობს ღრმა ყურადღებას იმ ინფორმაციის მიმართ, რაც ბიბლიური ტექსტის შესახებ თავად წერილშივეა მოცემული. 

			როდესაც ვამბობ “ღრმა ყურადღება,“ არ ვგულისხმობ რაიმე მისტიკურს ან ზებუნებრივს. მე ვგულისხმობ გააზრებულად კითხვის დასმასა და პასუხის გაცემას. თითოეული ნაწილის კითხვისას რაც შეიძლება მარტივად და პირდაპირ უნდა უპასუხოთ თითოეულ ქვემოთ ჩამოთვლილ კითხვას:

			
					ვინ ლაპარაკობს?

					ვის მიმართავენ?

					სად იმყოფებიან ისინი, როდესაც ლაპარაკობენ და რატომ არიან იქ?

					რატომ ლაპარაკობენ, წერილის მიხედვით (მაგ: რა არის წარმოდგენილი საკითხი?)

					როგორ უკავშირდება წერილის ეს ადგილი წინა ადგილს?

					როგორ უკავშირდება წერილის ეს ადგილი მომდევნო ადგილს?

					როგორ უკავშირდება წერილის ეს ადგილი ბიბლიის სხვა ტექსტებს? არის წერილის რომელიმე სხვა ადგილი, რომელიც:	იყენებს იმავე ან მსგავს სიტყვებს?
	მოიცავს იმავე ადამიანებს, ადგილს ან დროს?
	კავშირი აქვს წერილის ამ ადგილთან, ან იმასთან, რომელთანაც წერილის ამ ადგილს აქვს კავშირი?



			

			აქ მოცემულ ყველა კითხვას, გარდა უკანასკნელისა, შეიძლება უპასუხოს ნებისმიერმა ადამიანმა, თუნდაც პირველად შლიდეს ბიბლიას. ბოლო კითხვა კი ეტაპობრივად ხდება გასაგები იმ შემთხვევაშიც კი, თუ ვკითხულობთ სხვისი დახმარებისა და სწავლების გარეშე. 

			მიუხედავად ამისა, გასაოცარია, რამდენად იშვიათად ისმის ეს კითხვები. ერთი მიზეზი ისაა, რომ მრავალი ჩვენგანი ბიბლიას მაშინ იღებს ხელში, როცა ვეძებთ ღვთის პირდაპირ სიტყვას ჩვენს ამჟამინდელ მდგომარეობასთან დაკავშირებით. ალბათ, ამის ყველაზე მკაფიო მაგალითია ადამიანი, რომელიც შლის ბიბლიას შემთხვევით გვერდზე, ადებს თითს, კითხულობს მუხლს და იღებს მას როგორც ღვთის მითითებას.

			მაგრამ უნდა გვახსოვდეს, რომ წერილის ძირითადი მიზანი ჩვენთვის რჩევების მოცემა კი არ არის, არამედ ღვთის ხასიათის, მისი ბუნების გამოცხადებაა. სხვა სიტყვებით რომ ვთქვათ, ღმერთმა ბიბლია არ შექმნა იმისთვის, რომ ზეციური ჩანაწერები გამოეგზავნა ჩვენთვის და ეთქვა, რა უნდა გავაკეთოთ. როგორც ებრაელთა მიმართ წერილის ავტორი ამბობს: 

			“ძველთაგან მრავალმხრივ და მრავალგვარად ელაპარაკებოდა ღმერთი ჩვენს მამებს წინასწარმეტყველების მეშვეობით. ამ უკანასკნელ დღეებში კი დაგველაპარაკა ჩვენ ძეში.“[212]

			აი, რატომ ეუბნება ქრისტე მოწაფეებს, რომ ის არის გზა და არა ის, ვინც გზას გვიჩვენებს.[213] როდესაც ბიბლიას ვკითხულობთ იმისთვის, რომ ღვთის პირდაპირი სიტყვა ვიპოვოთ ჩვენს ამჟამინდელ მდგომარეობასთან დაკავშირებით, ჩვენ ფაქტიურად უგულებელვყოფთ ან უყურადღებოდ ვტოვებთ – ღმერთის თვითგამოცხადებას, რაც წერილის მთავარი მნიშვნელობა და მიზანია. შეუძლებელია, უგულებელვყოთ და ყურადღება არ მივაქციოთ ღვთის თვითგამოცხადებას და ამასთანავე, მივიღოთ მისი დარიგება ჩვენი ახლანდელი მდგომარეობის შესახებ. 

			ეს იმიტომ, რომ ღვთის თვითგამოცხადება სწორედ მისი წინამძღოლობაა: როდესაც ის თავის ხასიათს გვიხსნის წერილში, ჩვენ ვეცნობით მას. და როცა ვეცნობით ღმერთს, უკვე შეგვიძლია მისი მყოფობა და მოქმედება ამოვიცნოთ ჩვენს ცხოვრებაში და ჩვენს ირგვლივ, ქვეყნიერებაზე, ამის შემდეგ უკვე ვიცით, როგორ მოვიქცეთ ისე, რომ დავემორჩილოთ მას და ხელი შევუწყოთ მის მიზნებს. წერილის კონტექსტის გაგება წინ უძღვის ჩვენი ცხოვრების მნიშვნელობის გაგებას, როგორც ღმერთის მოქმედების კონტექსტისა. ღმერთის მოქმედების კონტექსტი იცვლება ქვეყნებსა, საუკუნეებსა თუ კულტურებში, მაგრამ მისი ხასიათი უცვლელი რჩება. ამგვარად შესაძლებელია მისი მოქმედების ამოცნობა ნებისმიერ კონტექსტში, ჩვენ შეძლებისდაგვარად ვსწავლობთ მის ამოცნობას მრავალ განსხვავებულ კონტექსტში. წერილია ის სივრცე, სადაც ჩვენ ვსწავლობთ ამის გაკეთებას. 

			ამგვარად, როდესაც საქმე ბიბლიას ეხება, იატაკქვეშა ეკლესიაში ცხოვრება სამსაფეხურიანი პროცესია და არა ორსაფეხურიანი. 

			აი მცდარი და დაუსრულებელი ორსაფეხურიანი პროცესი:

			ვკითხულობთ წერილის მონაკვეთს → ეს მონაკვეთი გვიხსნის ღმერთის მყოფობასა და წინამძღოლობას ჩვენს ამჟამინდელ მდგომარეობაში აი, სწორი, სრულყოფილი, სამსაფეხურიანი, პროცესი:

			ვკითხულობთ წერილის მონაკვეთს → ეს მონაკვეთი გვიხსნის ღმერთის ხასიათს – რადგან ღმერთის ხასიათი უცვლელია, ჩვენ თანდათან ვსწავლობთ მისი მყოფობისა და წინამძღოლობის ამოცნობას ჩვენს ამჟამინდელ მდგომარეობაში.

			როდესაც ბიბლიას ამ სამსაფეხურიანი პროცესის გამოყენებით ვკითხულობთ, ვხვდებით, რატომ არის კონტექსტი მნიშვნელოვანი: ჩვენ არ შეგვიძლია ღვთის ხასიათის ან მოქმედების სრულად გაგება წერილის რომელიმე ადგილზე კონტექსტის გარეშე. ფაქტიურად, კონტექსტის როლი არ არის წერილის იმ მონაკვეთზე ისტორიული თუ კულტურული ინფორმაციის მოწოდება ჩვენთვის, რომელსაც ვკითხულობთ. კონტექსტი საჭიროა იმისთვის, რომ ღვთის ხასიათის რაც შეიძლება პანორამული სურათი დავინახოთ წერილის იმ ადგილზე, რომელსაც ვკითხულობთ. 

			ვნახოთ მარტივი მაგალითი: იესოს გზავნის თორმეტ მოწაფეს (მათე 10:1-4):

			“[იესომ] მოუწოდა თავის თორმეტ მოწაფეს და მისცა მათ ძალაუფლება უწმიდურ სულებზე, მათ განსადევნად და ყოველგვარი სენისა და ყოველგვარი უძლურების განსაკურნებლად. 

			ხოლო 12 მოციქულის სახელებია: პირველი – სიმონი, პეტრედ წოდებული, და ანდრია, მისი ძმა, იაკობ ზებედეს ძე და მისი ძმა იოანე, ფილიპე და ბართლომე, თომა და მათე მებაჟე, იაკობ ალფეს ძე და თადეოსი, სიმონ კანანელი და იუდა ისკარიოტელი, რომელმაც გასცა იგი.[214]

			ზემოთ მოცემული კონტექსტის კითხვების გამოყენებით, ვხედავთ, რომ ზოგიერთი მათგანის პასუხი საკმაოდ მარტივია:

			
					ვინ საუბრობს? – იესო.

					ვის მიმართავენ? – თორმეტ მოწაფეს.

			

			თუმცა ძალიან სწრაფად, მარტივი კითხვებიც რთულდება:

			
					სად არიან ისინი, როდესაც ეს საუბარი მიმდინარეობს?

			

			აქ მათე ზუსტ პასუხს არ გვაწვდის. თუ წავიკითხავთ ამ ბიბლიური მონაკვეთის წინა და შემდეგ მუხლებს (რაც ასევე კონტექსტის კითხვების სიაში შედის), მათეს 9:35-36 და მათეს 11:1-ში, ვნახავთ რამდენიმე დეტალს იესოს ადგილმდებარეობის შესახებ:

			და დადიოდა იესო ყველა ქალაქსა და დაბაში, ასწავლიდა მათს სინაგოგებში, ქადაგებდა სასუფევლის სახარებას და კურნავდა ყოველგვარ სენსა და ყოველგვარ უძლურებას. ხალხის სიმრავლე რომ დაინახა, შეებრალა, ისინი, რადგან დამაშვრალნი და უმწეონი იყვნენ, როგორც უმწყემსო ცხვრები.[215]

			…

			და როდესაც დაასრულა იესომ თავისი თორმეტი მოწაფის დამოძღვრა, წავიდა იქიდან, რომ ესწავლებინა და ექადაგა მათ ქალაქებში.[216]

			ჩვენი კონტექსტის კითხვებიდან ბოლო (რომელსაც ამ თავში მოგვიანებით დავუბრუნდებით) არის შემდეგი: – არის თუ არა წერილის სხვა ადგილები, რომლებიც დაკავშირებულია ამ მონაკვეთთან. მარკოზის 3:13–19 და ლუკას 6:12–16 მუხლებიც აღწერს იესოს მიერ თორმეტის მივლინებას. მარკოზის 3:13 კონკრეტულ ადგილსაც ასახელებს: “და ავიდა მთაზე და მიუხმო, ვინც მას სურდა და მივიდნენ მასთან.“[217] ლუკას 6:12–13 კი კიდევ უფრო მეტ დეტალს გვაწვდის – იგი დროის კონკრეტულ მონაკვეთსაც ასახელებს: 

			ისე მოხდა, რომ იმ დღეებში წავიდა იგი მთაზე სალოცავად და მთელი ღამე ღმერთის მიმართ ლოცვაში გაატარა. დღე რომ დადგა, დაუძახა თავის მოწაფეებს და ამოირჩია მათგან თორმეტნი, რომელთაც მოციქულები უწოდა.

			თუმცა, წერილის კონტექსტის გაგების ნაწილი, არის ასევე იმისი ხაზგასმა, რასაც ავტორი არ ამბობს. ამ შემთხვევაში, მათე არ ასახელებს ადგილის სახელს. ჩვენ არ უნდა ვივარაუდოთ, რომ ეს იმიტომ მოხდა, რომ მათემ უგულებელყო ეს დეტალი ან არ ეთანხმება მარკოზს ან ლუკას. არა, ჩვენ უნდა ვიფიქროთ, რომ შესაძლოა მათე სხვა კუთხით წარმოაჩენს ღმერთის ხასიათს, მარკოზისა და ლუკასგან განსხვავებით. ჩვენ უნდა გავიგოთ ეს ხაზგასმა, თუ ვუპასუხებთ კონტექსტის შემდეგ კითხვას: 

			
					რატომ ლაპარაკობენ ისინი წერილის მიხედვით (მაგალითად: რა საკითხია წამოწეული?)

					როგორ უკავშირდება წერილის ეს ადგილი წინმსწრებ მონაკვეთს?

					როგორ უკავშირდება წერილის ეს ადგილი მომდევნო მონაკვეთს?

			

			თუ მხოლოდ მათეს 10:1–4-ს წავიკითხავთ, იესოს მიერ მოწაფეების გაგზავნის უშუალო მიზეზი არ ჩანს ნათლად, მაგრამ თუ კითხვას მათეს მე-9 თავიდან დავიწყებთ, სურათი ნელ-ნელა ცხადი ხდება. ქალაქებსა და დაბებში სიარულის და სინაგოგებში სწავლების შემდეგ, რელიგიურმა ლიდერებმა დაინახეს, რომ მან ფეხზე დააყენა დამბლადაცემული კაცი, აღადგინა მკვდარი გოგონა, თვალისჩინი დაუბრუნა ორ ბრმას და გაათავისუფლა ეშმაკეული. თუმცა რელიგიური ლიდერები ერთმანეთში ჩურჩულებდნენ: “რომ ამ ყველაფერს ეშმაკის ძალით აკეთებდა.“[218]

			რელიგიური ლიდერები, რომლებსაც ღმერთმა დააკისრა პასუხისმგებლობა, ხალხი მასთან მიეყვანათ, ვერ ცნობდნენ ღმერთს – მაშინაც კი, როცა ის მათ წინ ადამიანის სახით იდგა. გარდა ამისა, მათ ისიც კი განაცხადეს, რომ ის სატანასთან იყო შეკრული.

			თუმცა სადაც არ უნდა წასულიყო იესო, ღვთის ხალხი მას მიჰყვებოდა.

			როდესაც იესომ ეს ხალხი დაინახა, “შეებრალა ისინი“, რადგან “დამაშვრალნი და უმწეონი“[219] იყვნენ. სწორედ თავისი ხასიათის გამო – კერძოდ, თანაგრძნობისა და ზრუნვის გამო, თავის დამაშვრალ, უმწეო და საყვარელ ცხვარზე – იღებს იგი გადაწყვეტილებას, რომ გაგზავნოს თავისი თორმეტი ყველაზე კარგად მომზადებული დამხმარე მწყემსები.

			მათე გვეხმარება დავინახოთ, რომ “თორმეტის გაგზავნა“ არ ყოფილა დროზე ადრე მიღებული ფორმალური გადაწყვეტილება, როგორც ამას დახატავდა ნიჭიერი მხატვარი თავისი ფუნჯით“ . ეს იყო გადაწყვეტილება, რომელიც აღიძრა იმ თანალმობითა და ტკივილით, რომელიც იესომ იგრძნო, თავისი დაკარგული ცხვრების მიმართ. მართლაც, ეს უფრო მტკივნეულ, მტანჯველ მომენტს ჰგავდა უდაბნოში, ვიდრე საზეიმო ცერემონიალს მთის მწვერვალზე. იესომ მყისიერი და სწრაფი ბრძანებები გასცა: “სნეულები განკურნეთ, მკვდრები აღადგინეთ, კეთროვანები განწმიდეთ, ეშმაკები განდევნეთ.“[220] მოკლედ რომ ვთქვათ – გააკეთეთ ყველაფერი, რაც საჭიროა ცხვრებზე საზრუნავად.

			ბოლო ერთი კონტექსტური კითხვა კიდევ უფრო გამოკვეთს ღვთის ხასიათის ამ ასპექტს ჩვენს გაგებაში:

			
					როგორ უკავშირდება წერილის ეს ადგილი ბიბლიის სხვა ტექსტებს? არის სხვა ადგილები წერილში, რომლებიც:	იყენებს იგივე ან მსგავს სიტყვებს?
	მოიცავს იგივე ადამიანებს, ადგილს ან დროს?
	ეხება ამ მონაკვეთს, ან იმას, რომელსაც წერილის ეს ადგილი ეხება?



			

			ამ მონაკვეთიდან ერთი ფრაზა, რომელიც მოგვიანებით სულ უფრო მეტად მიიქცევს ჩვენს ყურადღებას, როცა ბიბლიას უფრო ხშირად და გულისყურით წავიკითხავთ, არის – “ცხვარი მწყემსის გარეშე.“ ეს ფრაზა ბიბლიის დასაწყისში, რიცხვნი-ს წიგნის 27:15–17 მუხლებთან გვაბრუნებს.

			და უთხრა მოსემ უფალს: “დაე უფალმა, ყოველი ხორციელის სულთა ღმერთმა, დაუდგინოს კაცი ამ თემს, რომელიც გამოვა მათ წინაშე და რომელიც შევა მათ წინაშე, რომელიც გაიყვანს მათ და რომელიც შემოიყვანს მათ, რათა არ იყოს უფლის თემი იმ ცხვარივით, რომელსაც არა ჰყავს მწყემსი.“[221]

			რასაც იესო ხედავს ღმერთის ხალხის შემხედვარე, ზუსტად ის სურათია, რისიც მოსეს ეშინოდა: ცხვარი მწყემსის გარეშე.

			როცა მათეს სახარების ფართო კონტექსტზე ვფიქრობთ, შეიძლება გვახსოვდეს, რომ მათე უკვე 2:6-ში გვამზადებს იმის გასააზრებლად, რომ იესოა ღმერთისგან გამოგზავნილი ის მწყემსი, რომელიც მის ხალხს აკლდა, – ზუსტად ის, ვისზეც მოსე ევედრებოდა ღმერთს:

			“და შენ, ბეთლემ, იუდას მიწავ, არაფრითა ხარ უმცირესი იუდას მთავარ ქალაქებს შორის; რადგან შენგან გამოვა წინამძღოლი, რომელიც დამწყემსავს ჩემს ხალხს, ისრაელს.“[222]

			როცა მთლიანი ბიბლიის კონტექსტზე ვფიქრობთ, შეიძლება მივხვდეთ, რომ მათე ციტირებს მიქას 5:2-ს, სადაც ვხედავთ, რომ მწყემსი, რომელიც მოვა საუკუნო პიროვნებაა, თავად ღმერთია:

			“შენ კი, ეფრათას ბეთლემო, უმცირესი ხარ იუდას ათასეულთა შორის, მაგრამ შენგან გამომივა მე ის, ვინც იხელმწიფებს ისრაელზე, და დასაწყისიდან არის მისი წარმოშობა, საუკუნო დღეებიდან.“[223]

			ამგვარი ურთიერთკავშირში მყოფი ადგილები წერილში, შესაძლოა, პირველივე წაკითხვაზე არ გამოჩნდეს, მაგრამ სულიწმიდის ბუნებაა და მისთვის სასიხარულოა ის, რომ დროთა მანძილზე, რაც უფრო მეტად იკვებება ჩვენი გონება წერილით, უფრო ღრმად აღიბეჭდოს ჩვენს მახსოვრობაში ამგვარი ადგილები, რათა მეტი ყურადღება მივაპყროთ ღმერთის ხასიათს წერილის კითხვისას და ვეცადოთ მისი ხასიათის გაგებას კონტექსტში.

			

			
				
						212 ებრაელები 1:1-2ა, NIV (ახალი საერთაშორისო ვერსია).


						213 შეადარე იოანე 14:5-6.


						214 მათე 10:1-4, NIV (ახალი საერთაშორისო ვერსია).


						215 იოანე 9:35-36, NIV (ახალი საერთაშორისო ვერსია).


						216 მათე 11:1, NIV (ახალი საერთაშორისო ვერსია).


						217 მარკოზი 3:13, NIV (ახალი საერთაშორისო ვერსია).


						218 შეადარე მათე 9:34.


						219 მათე 9:36, NKJV ( მეფე იაკობის ახალი ვერსია).


						220 მათე 10:8, NKJV ( მეფე იაკობის ახალი ვერსია).


						221 რიცხვები 27:15-17, NIV (ახალი საერთაშორისო ვერსია).


						222 მათე 2:6, NIV (ახალი საერთაშორისო ვერსია).


						223 მიქა 5:2, NIV (ახალი საერთაშორისო ვერსია).


				

			
		

	
		
			თავი 4.

			ღვთის ქმედებები

			სანამ ვიკითხავთ: “რას მიბრძანებს ღმერთი, რომ გავაკეთო წერილის ამ ადგილზე?“ – მანამდე უნდა დავფიქრდეთ შემდეგ კითხვაზე: “რას აკეთებს სამერთი ღმერთი წერილის ამ ადგილზე?“

			ყველა ადამიანური ქმედება პასუხია სამერთი ღმერთის ქმედებაზე – სწორედ ეს არის მადლის ფუნდამენტური წანამძღვარი. სხვა სიტყვებით რომ ვთქვათ, არაფერი, რასაც ჩვენ ვაკეთებთ, არ აღძრავს ღმერთს მოქმედებისკენ; პირიქით – ყოველთვის ღვთის მოქმედებაა ის, რაც ჩვენ გვამოძრავებს. ჩვენ ვართ ქმნილებები, რომლებსაც შეუძლიათ უპასუხონ ღმერთის ინიციატივას – და მეტი არაფერი. და მაინც, თუ გავითვალისწინებთ ამ ინიციატივის სიგრძეს, სიგანეს, სიმაღლესა და სიღრმეს, ჯერჯერობით ვერცერთმა ადამიანმა ვერ მოახერხა ოდნავ მაინც შეხებოდა იმას, რისი უნარიც აქვთ ადამიანებს ამ წარმოუდგენლად დიდებული მადლის საპასუხოდ. 

			ეს არის ჭეშმარიტება, რომელსაც ჩვენ, ქრისტიანები, თეოლოგიურად ვაღიარებთ, მაგრამ პრაქტიკულად უგულებელვყოფთ. ჩვენი ლოცვები და ღვთისმსახურება ქმნის შეგრძნებას, რომ საკმაოდ შეზღუდულ საუბარს ვიწყებთ სამერთ ღმერთთან ჩვენს საჭიროებებზე და ინტერესებზე, ნაცვლად იმისა, რომ ყურადღებით მივიღოთ და ვუპასუხოთ მის უკიდეგანო, დაუღალავ, უსასრულო მოქმედებას ჩვენს სასარგებლოდ.

			იგივე მიმართულება ახასიათებს ჩვენ მიერ ბიბლიის კითხვასაც: გაცნობიერებულად თუ გაუცნობიერებლად, ჩვენი გაუმართლებელი ინტერესი საკუთარი თავის მიმართ ყველა ბიბლიურ ტექსტში აღწევს. ჩვენ მტკიცედ მივისწრაფვით წერილის იმ მუხლებისკენ, რომლებიც გვეუბნებიან რა უნდა გავაკეთოთ და რას მივიღებთ, თუ ამას გავაკეთებთ. ეს ტენდენცია იმდენად ძლიერია, რომ ბიბლიის ყოველი გადაშლისას ყველგან ვხედავთ ფარულ მითითებებსა და დაპირებებს; გადაჭარბებულ მნიშვნელობას ვანიჭებთ იმ ბრძანებებსა და დაპირებებს, რომლებიც რეალურად არის ტექსტში; და როცა ასეთ გადამეტებულ ყურადღებას ვაქცევთ საკუთარ თავს, ვეღარ ვამჩნევთ სამერთი ღმერთის იმ ქმედებებს, რომლებიც ცასა და დედამიწას ჯერ განაცვიფრებს, შემდეგ კი აღტაცებული ქება-დიდებით აავსებს.

			წიგნის “მზადება იატაკქვეშა ეკლესიისთვის“ შესავალში დავწერე: “იატაკქვეშა ეკლესია არის ქრისტეს მოქმედების გაუხსნელი სტრუქტურა, რომელიც ჩნდება მაშინ, როდესაც საჯარო ეკლესიას აღარ შეუძლია განაგრძოს არსებობა – იქნება ეს დამანგრეველი დარტყმის გამო თუ შიგნიდან დაშლის შედეგად.“[224] ვფიქრობ, სწორედ ამიტომ არიან იატაკქვეშა ქრისტიანები, ჩემი გამოცდილებით, გაცილებით ნაკლებად აღფრთოვანებულნი და მოჯადოებულნი ადამიანური მოქმედებების ძალითა და პოტენციალით – იქნება ეს საკუთარი თუ სხვისი – და შესაბამისად, უფრო მეტად მიდრეკილნი, რომ წერილის კითხვისას ღვთის ქმედებებზე იფიქრონ. იატაკქვეშა ქრისტიანებს უნახავთ ადამიანური შესაძლებლობების სრული მასშტაბი – როგორც ღვთის მეგობრების, ასევე მისი მტრების – და მათ ეს მოქმედებები არასაკმარისად ჩაუთვლიათ. მახსოვს სიტყვები, რომლებიც ხშირად მახსენდება პირველი იატაკქვეშა ჩრდილო კორეელი ქრისტიანისგან, რომელსაც შევხვდი. მან მითხრა: “ჩვენ, ჩრდილო კორეელ ქრისტიანებს, არც ფული გვაქვს და არც ძალაუფლება. მხოლოდ ქრისტე გვყავს და აღმოვაჩინეთ, რომ ის საკმარისია.“

			წერილში სამერთი ღმერთის ქმედებები არამხოლოდ საკმარისია ჩვენი ხსნისთვის, არამედ საკმარისია მთელი სამყაროს გასაცოცხლებლად, ამიტომაც რა განსაზღვრებაც არ უნდა მივცეთ სამერთი ღმერთის ქმედებებს ბიბლიის კითხვისას, მაინც არასაკმარისია. ანუ: სამერთი ღმერთის ქმედებების სარგებლიანობაზე შეიძლება იმდენი ვიფიქროთ, სანამ ჩვენი ყურადღება არ მოდუნდება და როცა შემდგომში დაგვიბრუნდება ეს უნარი, შეგვიძლია კვლავ განვაგრძოთ ამ სარგებლიანობაზე ფიქრი. უმარტივეს ფრაზაშიც კი – მაგალითად, “ღმერთმა თქვა“, ან “იესომ იცოდა“, ან “სულიწმიდა“ გადმოვიდა – იმალება სიღრმე, რომელიც ცდება ჩვენს ცნობიერებას. ღვთის ქმედების არცერთი ზმნა არ უნდა აღვიქვათ ზედაპირულად – ყოველ მათგანს უნდა მივუდგეთ დიდი აღტაცებითა და გაოცებით. 

			და სწორედ ეს არის ის უმარტივესი, მაგრამ უსაზღვროდ მნიშვნელოვანი ამოცანა, რომელსაც ბიბლიის კითხვის ამ ეტაპზე ვიწყებთ: იმ ბიბლიური მონაკვეთის ფარგლებში, რომელსაც ვკითხულობთ, ვეძებთ ყოველ ადგილს, სადაც მამა, ძე ან სულიწმიდა მოქმედებს – ან მოქმედებაში მონაწილეობს. სხვა სიტყვებით რომ ვთქვათ, ვაკვირდებით ყველა იმ შემთხვევას, სადაც სამერთი ღმერთი არის 

			მოქმედების სუბიექტი და მას მოსდევს ზმნა, რომელიც ქმედებას გამოხატავს (მაგალითად: “მამას უყვარს“, “იესომ დაინახა“, “სულიწმიდა მიეცა“). ბიბლიის კითხვის მომდევნო ეტაპზე განვიხილავთ, თითოეულ ბიბლიურ მონაკვეთში იმ ადგილებსაც, სადაც ღვთის ხასიათი აღწერილია არსებითი სახელებითა და ზედსართავებით, (ან, რასაც, კორეულ ენაში აღწერით ზმნებს უწოდებენ). თუმცა ამჟამად, ამ ეტაპზე, ჩვენი ყურადღება მთლიანად მიმართულია სამერთი ღმერთის ქმედებების ამოცნობაზე.

			როდესაც ამ ქმედებებს ამოვიცნობთ, თითოეულზე ღრმად ვფიქრობთ. ეს არ არის დაფარული, მისტიკური, მნიშვნელობის ძიება. ეს არის ფიქრი იმაზე, რაც აშკარაა – იმაზე, რაც სრულად და პირდაპირ არის ნათქვამი ბიბლიის ამ ადგილზე. ეს არ არის რთული პროცესი, თუმცა ზოგჯერ მუხლები შეიძლება გამომწვევიც აღმოჩნდეს, რადგან არის შემთხვევები, როცა ღვთის ქმედებები ნაგულისხმევია, ანუ ღმერთი არ არის პირდაპირ დასახელებული, როგორც მოქმედი პირი. მაგალითად, ფსალმუნი 84:11–12 ამბობს: 

			წყალობა და ჭეშმარიტება შეხვდებიან ერთმანეთს,

			სიმართლე და მშვიდობა ეამბორებიან ერთიმეორეს.

			ჭეშმარიტება აღმოცენდება დედამიწიდან

			და სიმართლე ზეციდან გადმოიხედავს.[225]

			ბოლო მუხლში ღვთის თვისებები გამოიყენება მისი პიროვნების აღმნიშვნელად, მაგალითად: “სიმართლე ზეციდან გადმოიხედავს.“ აქ ფსალმუნის ავტორი გვეუბნება რაღაცას როგორც ღვთის ხასიათზე, ისე მის მოქმედებაზე: ღმერთი გადმოიხედავს ზეციდან და ღმერთი არის მართალი. როდესაც მეფსალმუნე წერს: “ჭეშმარიტება აღმოცენდება დედამიწიდან,“ ჩვენ შეგვიძლია გავიგოთ, რომ ჭეშმარიტება წარმოადგენს ღვთის ხასიათის ნაწილს, მაგრამ რას ნიშნავს “ჭეშმარიტება აღმოცენდება დედამიწიდან“? ამისი მნიშვნელობა მაშინვე არ არის ცხადი. წინა თავებში აღწერილმა ნაბიჯებმა – ნიკეის კრედოსა და ბიბლიური კონტექსტის შესახებ – შეიძლება სასარგებლო აზრები მოგვაწოდოს. ამ მუხლმა, შესაძლოა, გაგვახსენოს ქრისტეს განკაცება. ამგვარ სიტუაციებში ძალიან მნიშვნელოვანია ერთმანეთისგან განვასხვავოთ: რა არის წერილის ამ ადგილზე მკაფიოდ და ცხადად ჩამოყალიბებული – და რა არის ნაგულისხმევი, ვეყრდნობით რა ჩვენს ზოგად წაკითხვას. რაც მკაფიოდ არის ნათქვამი, ის უნდა ჩაითვალოს სანდოდ და ავტორიტეტულად, ხოლო ჩვენი პირადი ინტერპრეტაციები ყოველთვის უნდა მივიჩნიოთ კორექციისა და რევიზიის საგნად.

			მაგალითად, როცა ფსალმუნის ავტორი წერს: “წყალობა და ჭეშმარიტება შეხვდებიან ერთმანეთს, სიმართლე და მშვიდობა ეამბორებიან ერთიმეორეს,“ ჩვენ არ უნდა დავიწყოთ რთულ თეოლოგიურ ქვეტექსტებზე ფიქრი. მიუხედავად იმისა, რომ გამოყენებულია მოქმედებითი ზმნები (როგორიცაა “შეხვედრა“ და “ამბორი“), უნდა გამოვიტანოთ ყველაზე მარტივი დასკვნა: მეფსალმუნე საუბრობს ღვთის ხასიათის თვისებებზე. ღმერთში წყალობა და ჭეშმარიტება, სიმართლე და მშვიდობა, სრულად არის გამოხატული და სრულყოფილ ჰარმონიაშია. ჩვენ იმ მოსაზრებებს, რომლებიც ღმერთის ხასიათს ეხება, შევეხებით შედარებით გვიან ეტაპზე და არა ამ ეტაპზე, სადაც ღმერთის ქმედებებზეა ლაპარაკი.

			ბიბლიის კითხვის ყველა შემთხვევაში სიმართლეა შემდეგი: უდიდესი წვდომა მოდის არა მაშინ, როცა დაშვებებს ვაკეთებთ, არამედ მაშინ, როცა ყურადღებით ვაკვირდებით იმას, რაც ცხადია. არსებობს ერთგვარი ხუმრობა კაცზე, რომელიც ცივი ომის დროს დასავლეთ ბერლინიდან ყოველდღიურად გადადიოდა აღმოსავლეთ ბერლინში ველოსიპედით. დღე დღეზე, წელიწადიდან მომდევნო წლამდე, აღმოსავლეთ ბერლინის მესაზღვრეები აჩერებდნენ და ჩხრეკდნენ კაცსაც და მის ველოსიპედსაც, რადგან დარწმუნებულნი იყვნენ, რომ მას რაღაც გადაჰქონდა საზღვარზე, თუმცა მათ დაუღალავ მცდელობებს არანაირი შედეგი არ მოჰყოლია. ბოლოს, როცა ბერლინის კედელი აიღეს და ორივე მხარე ერთად ზეიმობდა, ხალხის გუნდში მესაზღვრეებმა შენიშნეს მათთვის კარგად ნაცნობი კაცი. მივიდნენ მასთან და უთხრეს: “ძმაო, ყოველდღე გჩხრეკდით შენც და შენს ველოსიპედსაც, რადგან ვიცოდით, რომ რაღაც გადაგქონდა საზღვარზე, მაგრამ ვერასდროს მივხვდით რა. გთხოვთ, ახლა მაინც გვითხარი – რა გადაგქონდა?“ “ველოსიპედები“ – უპასუხა კაცმა.

			ასეთივენაირად, წერილის მიზანი არის არა დაფარვა, არამედ ღვთის ქმედების გაცხადება. ის, რომ ვერ ვახერხებთ მკაფიოდ დავინახოთ ღმერთის მოქმედება წერილში და ჩვენს ცხოვრებაში, ეფუძნება ჩვენს მარცხს მისი მოძიებისას. როგორც ხდება ხოლმე, ეს ჩვენი ყურადღების მიღმა რჩება – რადგან ვეძებთ სხვა რამეს (ხშირად ბრძანებებსა და კურთხევებს), ზუსტად ისე, როგორც ის მესაზღვრეები, რომლებიც ველოსიპედს ხედავდნენ ყოველდღე, წლების განმავლობაში, მაგრამ ყურადღებას არ აქცევდნენ მას. ამგვარად, ჩვენც ვიმსახურებთ იმ მკაცრ შენიშვნას, რომელიც იესომ პეტრეს მისცა: ჩვენ გონებაში გვაქვს არა ღვთის საქმეები, არამედ ადამიანთა.[226] თუნდაც მაშინ, როცა მთელი ყურადღებით ვსწავლობთ ღმერთის მცნებებს ბიბლიის კონკრეტულ ადგილზე, და ამას ვაკეთებთ ისე, რომ უყურადღებოდ ვტოვებთ ღმერთის ქმედებებს იმავე ტექსტში – სამართლიანად ვიმსახურებთ გაკიცხვას, რადგან ამგვარი ქმედებით ჩვენ ვახშობთ უმთავრეს ჭეშმარიტებას: რომ ღმერთი მადლის ღმერთია, და რომ ყველა ადამიანური ქმედება მხოლოდ პასუხია სამერთი ღმერთის ქმედებებზე. 

			მაგალითი კიდევ უფრო მეტად გამოკვეთს ჩვენს აზრს და ასევე, აჩვენებს, როგორ უნდა გადავდგათ ეს ნაბიჯი. მივაქციოთ ყურადღება მათეს 28:16-20 მუხლებს. მრავალი თანამედროვე ქრისტიანი წერილის ამ ადგილს მოიხსენიებს “დიდი დავალების“ სახელით. ეს იმიტომ, რომ როცა ამ ადგილს ვკითხულობთ, ძირითადად ყურადღებას ვამახვილებთ იმაზე, რის გაკეთებასაც ქრისტე გვავალებს:

			“ახლა წადით და მოიმოწაფეთ ყველა ერი, მონათლეთ ისინი მამისა და ძისა და სულიწმიდის სახელით. ასწავლეთ მათ ყოველივეს დაცვა, რაც მე გამცნეთ.“[227]

			ქრისტეს ბრძანება ამ ადგილას ნათელი, გასაგები და მნიშვნელოვანია. სწორედ ამ მიზეზის გამო ვწერ ამას კორეიდან, თუმცა დავიბადე ამერიკის შეერთებულ შტატებში. მაგრამ ქრისტეს ბრძანების ხაზგასმა წერილის ამ ადგილზე, როგორც ცენტრალური აზრისა, თანამედროვე განვითარებაა. ეკლესიის ისტორიის წინა 1800 წლის მანძილზე არავინ მოიხსენიებდა წერილის ამ მონაკვეთს “დიდი დავალების“ სახელით.“

			იმ კრიტერიუმის მიხედვით, რომელიც აქ წარმოვადგინეთ, ასეთი მიდგომა უმჯობესია, რადგან, როგორც ვისწავლეთ, წერილი არ არის დაწერილი ძირითადად, როგორც ეთიკის გამოცხადება, არამედ დაწერილია, როგორც ღვთის ხასიათის გამოცხადება. რადგან ღმერთი არის მადლის ღმერთი, და რადგან ყველი ადამიანური ქმედება მხოლოდ პასუხია ღვთის საქმიანობაზე, ჩვენ მის ხასიათს (და წერილსაც) სამართლიანად ვეკიდებით მხოლოდ მაშინ, როცა ყურადღებას პირველ რიგში ღვთის მოქმედებაზე ვამახვილებთ და მხოლოდ შემდეგ იმ ბრძანებებზე, რომლებიც ამ მოქმედებიდან გამომდინარეობს. როგორც ვნახავთ, წერილის ამ ადგილზე მათეს სახარებიდან, მხოლოდ ამ გზით შეგვიძლია სწორად გავიგოთ ის ეთიკა, რაც გამომდინარეობს ღვთის მადლმოსილი მოქმედებიდან და მხოლოდ ამ გზით შეგვიძლია გავძლიერდეთ მადლის ამ მდინარიდან.

			როდესაც ყურადღებას გავამახვილებთ ღვთის ქმედებაზე მათეს 28:16–20 მუხლებში, ვხედავთ იმ მდინარის სისავსეს, საიდანაც გამოედინება “დიდი დავალება.“

			ამ მდინარის მადლი იმდენად დიდია, რომ სწორად გაგებული და სწორად ხაზგასმული წერილის ამ ადგილისთვის უფრო შესაფერისი იქნება მოვიხსენიოთ, როგორც “დიდი განცხადება“ ვიდრე “დიდი დავალება.“

			“მე მომეცა მთელი ხელმწიფება ცაში და მიწაზე,“ – აცხადებს ქრისტე.[228]

			მიაქციეთ ყურადღება იესო იყენებს სიტყვას “მთელი.“ იესო აცხადებს, რომ მიცემული აქვს “მთელი“ ხელმწიფება ცაში და მიწაზე. ის არ აცხადებს, რომ აქვს “მეტი ძალაუფლება, ვიდრე ბევრ სხვას“ ან რომ აქვს “ დიდი გავლენა.“ ის არ ამბობს, რომ: “ამ ეტაპზე უმცირესობაში ვართ, მაგრამ მომავალში მთელი ძალაუფლება მექნება და მაშინ დავაჯილდოვებ მათ, ვინც ახლა ითმენს.“ ის ამბობს, რომ მთელი ხელმწიფება ამჟამად უკვე მის ხელშია.

			ეს ნიშნავს, რომ იესოს იმდენივე ძალაუფლება აქვს ჩრდილოეთ კორეაზე, როგორც თქვენს ერთგულ ეკლესიაზე. 

			“როგორ შეიძლება ეს?“ – ვკითხულობთ ჩვენ. “ჩრდილოეთ კორეაში ადამიანები შიმშილობენ და იღუპებიან! ქრისტიანებს დევნიან! უპატრონო ბავშვები ღამეს ყინვაში ატარებენ! როგორი ღმერთი აირჩევდა ასეთ სისასტიკეს, მიუხედავად იმისა, რომ აქვს ძალაუფლება ამ ყველაფრის შესაჩერებლად?“ 

			ამ კითხვების დასმა გვიჩვენებს, რომ ღვთის ხასიათის სწორად გაგების გზაზე ვდგავართ. რატომ? იმიტომ, რომ სწორედ ასეთ კითხვებს სვამს ღვთის ხალხი მუდმივად წერილში[229] და ეს ხდება თვით ღმერთის ხელშეწყობით: “უფალო, რატომ აძლევ უფლებას უსამართლოებს, იყვნენ წარმატებულნი? რატომ არ ბრუნდები, რომ განსაჯო ქვეყანა და ყველაფერი გამოასწორო?“ თითოეული ასეთი კითხვა წარმოადგენს შესაძლებლობას, ღვთის ხასიათისა და მოქმედების უკეთ გასაგებად – თუკი გვსურს მისი მოსმენა. 

			ყურადღება მიაქციეთ, რომ ახალი აღთქმის არც ერთ ავტორს ეჭვი არ ეპარება იმაში, რომ ქრისტე სრულად ფლობს ძალაუფლებას. ეს იმიტომ, რომ მათ იციან, რომ ქრისტემ მიიღო მთელი ხელმწიფება მამისაგან, და რომ ისინი ხშირად ხვდებოდნენ გასაჭირში მის მიერ გაკეთებული არჩევანის გამო. “რატომ გვტოვებ ჩვენ?“ კითხულობენ ისინი. “რატომ არ იძიებ შურს ჩვენს გამო?“ ამგვარი კითხვების დასმა მხოლოდ მაშინ არის აზრიანი, როცა ნამდვილად გვწამს, რომ მთელი ხელმწიფება ქრისტეს ხელშია.

			ეკლესიის ისტორიის უმეტეს პერიოდებში, იმაში დარწმუნება, რომ ყოველივე იმყოფება ქრისტეს ხელწმიფების ქვეშ გახლდათ მათეს 28:16–20 მუხლების და არა მხოლოდ მე-18 მუხლის მთავარი აზრი. სწორედ ამ რწმენის გამო, ისტორიულად, როცა ქრისტიანები იდევნებოდნენ და საპატიმროებში ხვდებოდნენ, ისინი რეაგირებდნენ არა შიშით, არამედ ზეციური სიხარულით და კეთილი ნებით: ისინი ხვდებოდნენ და სწამდათ, რომ ქრისტე უკვე ფლობს მთელ ხელმწიფებას და ამიტომ, არაფერი დაემართებოდათ, რაც ქრისტეს მიერ არ იქნებოდა დაშვებული.

			მიუხედავად ამისა, ეს განცხადება ძალიან მძიმეა. ბევრი ჩვენგანი შეიძლება ცდუნდეს გაერიდოს ამას და თქვას: “ღმერთი მიყვარს, მწამს, რომ იესო მკვდრეთით აღდგა, მწამს, რომ სამყარო ღმერთმა შექმნა, მაგრამ ამას ვერ ვირწმუნებ.“ 

			მაგრამ ამ ფაქტს ვერ გავექცევით. ეს ღმერთის მოქმედების აშკარა, მკაფიო და მნიშვნელოვანი მტკიცებულებაა. მრავალმხრივ ეს ქრისტიანული რწმენის საფუძველია. შეგვიძლია გვწამდეს, რომ ღმერთმა შექმნა სამყარო, რომ იესო ღვთის ძეა, რომ იესოს სისხლი წმედს ჩვენს ცოდვებს, რომ ის მკვდრეთით აღდგა. მაგრამ თუ არ გვწამს, რომ იესო ფლობს მთელ ხელმწიფებას ცაში და მიწაზე, ჩვენ ვერ ვუწოდებთ საკუთარ თავს ქრისტიანს.

			რატომ?

			თუ არ გვწამს, რომ იესო ფლობს მთელ ხელმწიფებას, მაშინ ჩვენ სხვა ღმერთს ვცემთ თაყვანს – და არა იმ ღმერთს, რომელსაც ისტორიულად სცემდა თაყვანს ერთგული ეკლესია, და ასევე სხვა ღმერთს, რომელიც განსხვავდება ბიბლიის ღმერთისგან. 

			წერილისა და ერთგული ეკლესიის მოწმობა ამ საკითხზე ერთსულოვანია. იესო გვეუბნება, რომ “[უპყრია] სიკვდილისა და ჯოჯოხეთის კლიტენი.“[230] პეტრე გვეუბნება, რომ ღმერთი დაუშვებს ჩვენზე მცირეოდენ ტანჯვას, შემდეგ კი აგვამაღლებს.[231] პავლე შეგვახსენებს, რომ ღმერთმა სრულყოფილად შეგვქმნა ჩვენ (და ჩვენს ირგვლივ არსებული მსოფლიო), იმგვარად, როგორც სურდა, და ამან ჩვენ უნდა მიგვმართოს არა ჩივილის, არამედ თაყვანისცემისკენ.[232] ადრეულმა ქრისტიანებმა “გადააბრუნეს ქვეყნიერება“ თავისი ერთგული მოწმობით იმ ძალაზე, რომელიც შეუდარებლად აღემატებოდა კეისრის ძალას.[233]

			ყურადღება მიაქციეთ, რომ წერილის თითოეულ ამ ადგილზე აქცენტი კეთდება ღმერთის ქმედებებზე და არა ადამიანის ეთიკაზე. იესომ არამხოლოდ შთააგონა მადლის რევოლუცია – მან იგი თავად წამოიწყო და დღემდე სრულად განაგრძობს მისი ყველა ნაწილის მართვას. ის არ მოგვიწოდებს დავეხმაროთ ან მივბაძოთ მას ამ რევოლუციაში, არამედ მოგვიწოდებს, რომ ვუპასუხოთ მის ინიციატივას მისი მისალმებითა და მიღებით, დამოწმებით, სხვების მონათვლით მასში, მათთვის იმისი სწავლებით, რომ დაემორჩილონ მას ისე, როგორც ჩვენ ავირჩიეთ ეს. ამგვარად ჩვენ თანდათან ვხედავთ, რომ მათეს 28:19 მუხლის ყველაზე მნიშვნელოვანი ნაწილი არის.

			არა “წადით და მოიმოწაფეთ ყველა ერი“, არამედ სიტყვა “ამიტომ“ – რომელიც გვახსენებს, რომ ჩვენი ქმედებები ყოველთვის მხოლოდ პასუხია მისი ქმედებაზე. არა მხოლოდ მთელი ხელმწიფებაა მისი, არამედ მადლის ამ რევოლუციაშიც ყველა მნიშვნელოვანი მოქმედება მხოლოდ მას ეკუთვნის. თუ ერთგულად მის გვერდით ყოფნა საკმარისად დიდ როლად არ მიგვაჩნია სამეფოში ჩვენთვის, ღირს იმისი ხაზგასმა, რომ თავად მოციქულებმაც ვერ შეძლეს ამისი გაკეთება. 

			ისევე, როგორც მოციქულებმა მიიღეს სულიწმიდა ქრისტეს მკვდრეთით აღდგომის შემდეგ, ჩვენც მივიღეთ სულიწმიდა მისგან, ამიტომაც ნამდვილად შეგვიძლია მისი ერთგულება საუკუნის აღსასრულამდე. ის არ გვაძლევს თავის სულს იმისათვის, რომ გაგვაძლიეროს და მის ნაცვლად გავაგრძელოთ საქმე – ვინაიდან მთელი ძალა მას ეკუთვნის და ის მუდამ ჩვენს გვერდითაა – მაგრამ იმისათვის, რომ შევძლოთ მისი ერთგული მოწმეობა, ყურადღება ყოველთვის მის ქმედებებს უნდა მივაპყროთ, და არა საკუთარით ვიყოთ მოხიბლული.

			თავი 5.

			ღვთის ბრძანებები

			როგორ აძლევს ღმერთი ბრძანებებს ქრისტეს სხეულს – იმ სხეულს, რომლის წევრიც ჩვენც ვართ – მოცემულ მუხლში?

			ღვთის ბრძანებების ამოცნობა წერილში არც ძნელია და არც დროს მოითხოვს. საკმარისია წავიკითხოთ შესაბამისი მონაკვეთი და აღმოვაჩინოთ ღვთიური ზმნები, რომლებიც ბრძანებებს გამოხატავს. ეს მხოლოდ რამდენიმე წუთს საჭიროებს, მაგრამ მთელი ქრისტიანული ცხოვრება სჭირდება იმას, რომ გავიგოთ – ვისკენაა მიმართული ბრძანება და ვინ ასრულებს მას. ქრისტე თავის სხეულს, ეკლესიას აძლევს ბრძანებებს. ამ მხრივ ის ჩვენ გვგავს. ჩვენც ვაძლევთ ჩვენს სხეულს ბრძანებებს – ვეუბნებით მას, რომ წამოდგეს ან დაჯდეს, წავიდეს აქეთ ან იქით, აიღოს ერთი ნივთი ან დადოს სხვა, ილაპარაკოს ან დადუმდეს. 

			მაგრამ ჩვენ სხვა ადამიანების სხეულებსაც ვაძლევთ ბრძანებებს. მაგალითად, სარდლები ჯარისკაცებს, მშობლები შვილებს, უფროსები თანამშრომლებს.

			ამ მხრივ კი ქრისტე ჩვენ არ გვგავს. რამდენიმე გამონაკლისის გარდა, მისი ბრძანებები მიმართულია საკუთარი სხეულის მიმართ – რომლის წევრებიც მასში არიან მონათლულები. მისი ბრძანებები წმიდა მარგალიტებს ჰგავს – ამიტომაც ის მათ მხოლოდ საკუთარ პატარძალს აძლევს მოსართველად. ის ამბობს მათეს 7:6-ში: “ნუ მისცემთ სიწმიდეს ძაღლებს და ნურც თქვენს მარგალიტებს დაუყრით წინ ღორებს, რათა ფეხებით არ გათელონ და არ შემოგიბრუნდნენ და არ დაგგლიჯონ.“[234] ის ‘ვაის’ წარმოთქვამს ზოგიერთებზე, პასუხობს შეკითხვებს და თავადაც ეკითხება სხვებს, განდევნის ეშმაკებს და ბოლოს განსჯის თხებს. მაგრამ მაინც, გარდა იშვიათი შემთხვევებისა, ის ბრძანებებს აძლევს მხოლოდ საკუთარ სხეულს – ეკლესიას.

			ჩვენ არ ვართ მიწვეულნი ქრისტეს სხეულში, თითქოსდა ჯილდოდ მივიღეთ წევრობა მისი ბრძანებების შესრულებისთვის. ასევ არ ვართ დაშვებულნი საგამოცდო ვადით ჩვენი დაპირების საფუძველზე. ჩვენ ჩართულები ვართ მის სხეულში მხოლოდ იმის გამო, რომ მოვინათლეთ მის სიკვდილში.[235] მისი მცნებების დაცვა არ არის ის, რაც იმსახურებს ან ინარჩუნებს ჩვენს წევრობას მასში. ჩვენ არ ვფიქრობთ, რომ ფეხები ჩვენი სხეულის ნაწილია მხოლოდ იმდენ ხანს, რამდენ ხანსაც ისინი აკეთებენ იმას, რაც გვინდა, რომ გააკეთონ. ღამის ტკივილების, მოტეხილობის, პარალიზებისა თუ სიბერის მიუხედავად, ისინი მაინც ჩვენი ფეხებია. ასევე, როცა ისინი ასრულებენ დავალებას, როცა ვდგევართ ან დავდივართ, ჩვენ ამას დამსახურებად არ ვუთვლით მათ – ეს ის არის, რაც მათ უნდა აკეთონ. ქრისტე ამბობს: “ასევე თქვენც, როდესაც შეასრულებთ ყველაფერს, რაც ნაბრძანები გქონდათ, თქვით: ‘უღირსი მსახურები ვართ, გავაკეთეთ მხოლოდ ის, რაც უნდა გაგვეკეთებინა.’“[236]

			როცა ჩვენი ფეხები ვეღარ ასრულებენ თავიანთ ფუნქციას, ვიშორებთ მათ სხეულიდან? რა თქმა უნდა, არა. როგორც მოციქული პავლე წერს: 

			“არამედ, სხეულის ის ასოები, რომლებიც ყველაზე უძლურნი ჩანან, უფრო მეტად საჭირონი არიან, ხოლო რომლებიც ნაკლებ საპატიოდ გვეჩვენება სხეულში, მათ განსაკუთრებული პატივით ვეპყრობით, და რაც უშნოა ჩვენში, მას უფრო მეტად ვამკობთ. ჩვენს მშვენიერ ასოებს არ სჭირდებათ პატივი. მაგრამ ღმერთმა ისე შეაზავა სხეული, რომ უფრო უხვი პატივი არგუნა იმას, რომელსაც ნაკლები მნიშვნელობა აქვს, რათა არ იყოს განხეთქილება სხეულში, არამედ ყოველი ასო ერთნაირად ზრუნავდეს სხვაზე. და თუ ერთი ასო იტანჯება, მასთან ერთად ყველა ასო იტანჯება, ხოლო თუ ერთი ასო დიდებას მოიხვეჭს, მასთან ერთად ყველა ასო ხარობს.“[237]

			ამიტომ, ქრისტეს სხეულის ის წევრებიც კი, რომლებიც მის ბრძანებებს არ ასრულებენ, არ უნდა მოვკვეთოთ, არც ამრეზით და ქედმაღლურად უნდა მოვეპყროთ მათ. როგორც მოციქულმა პავლემ იკითხა: “ვინა ხარ შენ, სხვისი მონის გამკითხველო? თავისი უფლის წინაშე დგას იგი ან ეცემა, მაგრამ აღიმართება, რადგან ღმერთს ძალუძს მისი აღმართვა.“[238] იმის ნაცვლად, რომ მოვიკვეთოთ ასეთი წევრები, ჩვენ ვზრუნავთ მათზე, ვცდილობთ მათ განკურნებას, ვცდილობთ მათი ნაკლოვანებების გამოსწორებას შეურაცხყოფისა და აღშფოთების გარეშე და მოთმინებით ვეპყრობით მათ. ჩვენც მათ მსგავსად ქრისტეს სხეულის ჩვეულებრივი წევრები ვართ, ის კი თავია. მისი მცნება ჩვენდამი უძლურ წევრებთან მიმართებით გაცილებით მეტს მოითხოვს ჩვენგან, ვიდრე პავლეს შეგონებაა არ განვიკითხოთ ისინი: ეს მცნებაა “გიყვარდეთ ერთმანეთი, როგორც მე შეგიყვარეთ თქვენ.“[239]

			დღევანდელი ქრისტიანები მიდრეკილნი არიან იფიქრონ, რომ ბიბლიური მცნებები ქრისტიანების ინდივიდუალური პასუხისმგებლობაა, თითქოსდა ბიბლია ინდივიდუალური ქცევის სახელმძღვნელო იყოს. თუმცა ეს თანამედროვე გაგებაა და არა ბიბლიური. დღეს ზოგიერთებს საკუთარ თავთან მიმართებით მოსწონთ ფრაზის “სულიერი მაგრამ არა რელიგიური-ს“ გამოყენება. ისინი ამას ზუსტ და მისაღებ განსაზღვრებად მიიჩნევენ. ამ ფრაზით ისინი გულისხმობენ, რომ მათთვის რწმენა პრივატული საკითხია, და ისინი საკუთარ რწმენას ინდივიდუალურად აღასრულებენ, მთლიან სხეულთან კავშირის გარეშე. ამრიგად, მათთვის ბუნებრივია იკითხონ ბიბლია, როგორც ცხოვრების პირადი სახელმძღვანელო, ან თუნდაც, როგორც პერსონალური შთაგონების წყარო. 

			მაგრამ პავლე კოლასელთა მიმართ 2:18-ში ასეთ მიდგომას უწოდებს “არასულიერს“. ის ამბობს, რომ ასე ხდება მაშინ, როცა ადამიანი “არ უკავშირდება თავს, რომლისგანაც მთელი სხეული, სახსრებითა და კავშირებით შენივთებული და შეერთებული, იზრდება ღმერთისმიერი ზრდით.“[240] ესე იგი, იყო სულიერი, ნიშნავს იყო რელიგიური: 

			რელიგია ლათინური სიტყვა religare-დან მოდის, რაც ნიშნავს “შეკვრას“.[241] ქრისტიანები არსებობენ მხოლოდ მაშინ, როცა შეკრულნი არიან ერთად, როგორც ქრისტეს სხეულის წევრები, მისი მეთაურობით. ქრისტე ქრისტიანებს ინდივიდუალურად არ აძლევს ბრძანებებს, თითქოსდა ისინი ერთნაირად მოაზროვნე სულიერი ადამიანების თავისუფალი კოალიცია იყოს, რომელთაგან თითოეული ცდილობს იყოს ერთგული. ის ბრძანებებს აძლევს თავის სხეულს, როგორც სხეულს, “[შენაწევრებულს და შემტკიცებულს ყოველნაირი მაცოცხლებელი კავშირების საშუალებით],“ როგორც პავლე ამბობს ამას ეფესელთა 4:16-ში.[242]

			ამიტომ, როცა ვკითხულობთ ბიბლიას, ჩვენ მოგვმართავს, გვაკურთხებს და ბრძანებას გვაძლევს ცოცხალი სიტყვა. ძნელია ჩვენთვის ამისი გაგება პრაქტიკულად. როგორ უნდა “მიუშვიროს ლოყა“ მთელმა ეკლესიამ მავანს, თუ მან მე გამარტყა ლოყაში? ან როგორ უნდა შეიყვაროს ჩემი მტერი მთელმა ეკლესიამ, თუ ის მტერი ჩემი სამსახურიდანაა და არავინ იცნობს მას ჩემს ეკლესიაში? სხვა სიტყვებით, როგორაა დაკავშირებული ღვთის მცნებები ჩემთან, როგორც ინდივიდუუმთან და ასევე ქრისტეს სხეულთან ერთობლივად? 

			ეს წერილის ძირითადი თემაა, მაგრამ მას ხშირად ვერ ვამჩნევთ, რადგან ის ჩვენს თანამედროვე ინდივიდუალისტურ აზროვნებას ეწინააღმდეგება. ზემოთ ნახსენებ კორინთელთა პირველ წერილში, 12:26 მუხლში პავლე ამბობს: “თუ ერთი ასო იტანჯება, მასთან ერთად ყველა ასო იტანჯება, ხოლო თუ ერთი ასო დიდებას მოიხვეჭს, მასთან ერთად ყველა ასო ხარობს“.[243] ჩვენ მისი სიტყვები ხშირად არასწორად გვესმის, თითქოს პავლე ბრძანებას იძლეოდეს ან იდეალს წარმოაჩენდეს:

			“თუ ერთი წევრი იტანჯება, ყველა წევრი უნდა იტანჯებოდეს მასთან ერთად; თუ ერთი წევრი დიდებას მოიხვეჭს, ყველა წევრი უნდა ხარობდეს მასთან ერთად.“

			არადა ეს საპირისპიროა იმისა, რასაც პავლე ამბობს. პავლე ამბობს შემდეგს: როდესაც ჩვენ ყელი გვტკივა, ვამბობთ: “ცუდად ვარ,“ და არა “ჩემი ყელია ცუდად.“ ასეთივენაირად, ქრისტეს სხეულში ერთი წევრის ტანჯვა მიჩნეული და თითქმის განცდილია, როგორც მთლიანი სხეულის ტანჯვა. ამიტომაც შეუძლია აღმდგარ ქრისტეს, რომ გამოეცხადოს მდევნელ სავლეს და ჰკითხოს: “სავლე, სავლე, რატომ მდევნი მე?“[244] და არა: “სავლე, სავლე, რატომ სდევნი იერუსალიმისა და დამასკოს ქრისტიანებს?“

			ებრაელთა მიმართ წერილის ავტორიც სწორედ ამავე მსგავსებას უსვამს ხაზს წევრსა და სხეულს შორის, როცა წერს: “გახსოვდეთ პატიმარნი, თითქოს თქვენც მათთან ერთად ყოფილიყოთ შებორკილნი და ტანჯულნი, თითქოს თქვენ თავად იმყოფებოდეთ მათ სხეულში.“[245] როგორც 1 კორინთელთა 12:26-ს შემთხვევაში, ამ მუხლის აზრი დაიკარგება, თუკი შემდეგნაირად წავიკითხავთ: “თქვენ უნდა გახსოვდეთ პატიმარნი, თითქოს მათთან ერთად იყოთ საპყრობილეში, მიუხედავად იმისა, რომ არ ხართ.“ მუხლის რეალური აზრის გასაგებად, ასე უნდა წავიკითხოთ: “რადგან ერთი სხეული ხართ, თქვენ, ვინც ციხეში არ ხართ, ერთი ხართ მათთან, ვინც ციხეშია; ამიტომ, თქვენც იტანჯებით მათთან ერთად.“ ეს არ არის უბრალო თხოვნა, არ დავივიწყოთ საწყალი პატიმრები; ეს არის მოწოდება, რომ ვიცხოვროთ და ვიმოქმედოთ ერთ სხეულად, რომელსაც ნათლობისას შევუერთდით. 

			იმ ქრისტიანებისთვისაც კი, რომლებიც ეკლესიაში აქტიურნი არიან, ქრისტეს სხეული ხშირად მხოლოდ ფონს წარმოადგენს ყოველდღიური, ინდივიდუალური გადაწყვეტილებების მიღების პროცესის დროს მათ პერსონალურ ცხოვრებაში. როდესაც საქმე ეხება საკითხებს, რომელიც ჩაკეტილი კარის მიღმა მიიღება, იშვიათია ისეთი ქრისტიანი ვინც იკითხავს: “რას ვაკავშირებ ეკლესიასა და ქრისტესთან ჩემი პირადი ქმედებებით?“ სამწუხაროდ, იშვიათია ისეთი ქრისტიანებიც, რომლებიც იგივე კითხვას სვამენ, როცა საქმე მათ საჯარო ქმედებებს ეხება.

			მაგრამ პავლესთვის ცხადი და ფუძემდებლური ეთიკური კითხვა ინდივიდუალისტი ქრისტიანებისთვის არის შემდეგი: როგორ აისახება ჩვენი ინდივიდუალური ქმედება ქრისტეს სხეულზე – მათ შორის მის თავზე – პატივი მოაქვს, თუ ტანჯვა? რადგან, ჩვენ ქრისტეს სხეულის ასოები ვართ, ჩვენი ქმედებები – მისი ქმედებებია. ასე რომ, როდესაც მეძავს ვუერთდებით, ჩვენ ქრისტეს სხეულს ვუერთებთ მას. “განა არ იცით, რომ თქვენი სხეულები ქრისტეს ასოებია?“ კითხულობს მოციქული პავლე. “განა ქრისტეს ასოებს მეძავის ასოებად ვაქცევ? არამც და არამც!“[246] იგივე ხდება მაშინ, როცა ჩვენი დავა სასამართლოში მიგვაქვს, ჩვენ ვარცხვენთ ქრისტეს ქვეყნიერების წინაშე, რომელიც გვაკვირდება.[247]

			ჩვენ ვფიქრობთ, რომ ჩვენი ინდივიდუალური ქმედებები, ჩვენი ინდივიდუალური ქმედებებია; მაქსიმუმ გვგონია, რომ ჩვენს ქმედებებს შესაძლოა გავლენა ჰქონდეს ჩვენთვის ნაცნობ ადამიანებზე, უფრო პოზიტიურად იფიქრებენ ღმერთსა და ეკლესიაზე, თუ უფრო ნეგატიურად. მაგრამ ღმერთმა ქრისტეში ისე სრულად გააიგივა თავი ჩვენთან, რომ იგი იღებს ჩვენს ინდივიდუალურ ქმედებებს ფუნდამენტალურად საკუთარ ქმედებებად, და თავისი სხეულის ქმედებებად. ეს გაიგივება ისეთი სრული და რეალურია, რომ მოციქული პავლე ეფესელთა 5:30-ში ძალზე გამოკვეთილი ფიზიკური ენით აღწერს: “იმიტომ, რომ მისი სხეულის ასონი ვართ, მისი ხორცთაგანნი და მისი ძვალთაგანნი.“[248]

			ამ სრული იდენტიფიკაციის გამო თავის სხეულთან და მთელი მისი სხეულისა ამ სხეულის თითოეულ წევრთან, ქრისტეს შეუძლია თქვას: “ჭეშმარიტად გეუბნებით თქვენ: რასაც მიწაზე შეკრავთ, ცაშიც შეკრული იქნება; და რასაც მიწაზე გახსნით, ცაშიც გახსნილი იქნება.“[249] ეს არ არის პრივილეგია, რომელიც მხოლოდ გამორჩეულთ აქვთ მინიჭებული, რადგან ქრისტეს სხეული მღვდელთა სხეულია – თითოეული წევრი მღვდელია – ყველა მორწმუნის მღვდლობა.“[250] თუ შეგვაშფოთებს იდენტიფიკაციის ის ხარისხი, რა ხარისხითაც ქრისტე აიგივებს საკუთარ თავს თავის სხეულსა და თითოეულ მორწმუნესთან, უნდა გვახსოვდეს, რომ სწორედ ეს სრული გაიგივება ხდის შესაძლებელს ხსნას: ის ჩვენთვის მოკვდა. ჩვენ მის სიკვდილში მოვინათლეთ. ჩვენ მხოლოდ მასში ვცოცხლობთ. 

			რადგან ქრისტე ფუნდამენტურად არის წარმოდგენილი ჩვენს ქმედებებში და რადგან იგი ფუნდამენტურად არის წარმოდგენილი თავისი ძმებისა და დების სიაში,[251] ჩვენი ქმედებები ამ სიასთან მიმართებით რეალურად ქრისტეს ქმედებებია საკუთარი თავის მიმათ: ქრისტეა ის, ვინც ბრძანებს; ქრისტეა ის, ვინც მოქმედებს; ქრისტეა მოქმედების მიმღები. იგივეა სიმართლე სხვა მორწმუნეების მიმართ, რომლებიც მისი სხეულის წევრები (ასოები) არიან: იგი ბრძანებს, იგი მოქმედებს; იგი იღებს. მსგავსი დინამიკა მოქმედებს ასევე ჩვენს მტრებთან მიმართებით: როცა ჩვენ მტრები მოქმედებენ ჩვენს წინააღმდეგ, სინამდვილეში ისინი მოქმედებენ ქრისტეს წინააღმდეგ, რადგან “მე კი არ ვცოცხლობ, არამედ ქრისტე ცოცხლობს ჩემში.[252] ქრისტე ბრძანებს, რომ ჩვენ მივიღოთ და ვუპასუხოთ მტრის ქმედებებს ისე, თითქოს ეს მას და მის ერთობლივ სხეულს გაუკეთეს, რომელშიც ჩვენ მხოლოდ ერთი წევრი, ერთი ასოთაგანი ვართ. ამიტომაც შეტევა ერთ წევრზე არის შეტევა ყველაზე, – უფრო მეტად კი, მასზე. ჩვენი მეშვეობით ჩვენმა მტრებმა უნდა მიიღონ ქრისტეს და მთელი მისი სხეულის მოწყალება და სიყვარული. ჩვენ უნდა გადავდოთ მსჯავრი ქრისტეს დიდებით დაბრუნებამდე. ამიტომაც წერს მოციქული პავლე,

			“შურს ნუ იძიებთ თქვენთვის, საყვარელნო, არამედ ადგილი მიეცით უფლის რისხვას, რადგან წერია: “ჩემია შურისგება და მე მივაგებ“ – ამბობს უფალი. ამიტომ, თუ შენი მტერი მშიერია, დააპურე იგი; თუ სწყურია, დაალევინე. რადგან ამის გაკეთებით ნაკვერცხლებს აგროვებ მის თავზე.“[253]

			ამიტომ არის, რომ ე. წ. “ატომური“ ფოკუსი, ანუ, ფოკუსი ჩვენს ინდივიდუალურ ქმედებებზე, ესე იგი, ჩვენი ქმედებების განსაზღვრა ისე, თითქოსდა ისინი ფუნდამენტალურად ჩვენ გვეკუთვნის, ჩვენგან გამომდინარეობს, შექება მოაქვთ მათ თუ სასჯელი, რომლებიც განსხვავდება ქრისტესა და მისი სხეულისგან – ანათემაა სახარებისთვის. მთავარი საკითხი სიმართლის საქმეებში მხოლოდ ჩვენი მცდელობა არ არის გამოვიმუშავოთ ღმერთის მოწონება. ჩვენ გვჯერა ასე, რომ გვაქვს უნარი ვაკეთოთ რაღაც თითქოსდა ავტონომიური აქტორები ვიყოთ, ნაცვლად იმისა, რომ ვიყოთ ადგილობრივი ხატებები მეორე ადამისა, ყოველწუთს ერთიანი ყველა სხვა მორწმუნეებთან მის სხეულში. 

			დიდი წინდახედულება გვმართებს ბიბლიის კითხვისას, რომ ინდივიდუალურად არ შევქმნათ და არ გამოვიგონოთ ბრძანებები ჩვენთვის. ასეთი ბრძანებები შესაძლოა სწორად და საპატიოდ ჟღერდეს ინდივიდუალური რელიგიური გონებისთვის–ბრძანებები როგორებიცაა: “დაემორჩილე ღმერთს,“ “მოუსმინე ღმერთს,“ “ილოცე,“ “გაეცი მოწყალება,“ “იმსახურე.“ ჩვენ მიდრეკილნი ვართ წავიკითხოთ, და დავინახოთ ეს წერილის ყოველ ადგილზე, წავუმძღვაროთ მას სიტყვები “შენ უნდა“ და მივიჩნიოთ ისინი იმპერატივებად, რომლებითაც ღმერთია დაკავებული. “მემორჩილება მე ეს ქრისტიანი? მისმენს ეს ქრისტიანი? ლოცულობს ეს ქრისტიანი? იღებს მოწყალებას? მსახურობს?“ ბიბლიის ღმერთი ასე არ ლაპარაკობს; ასე ის ღმერთი ლაპარაკობს, რომელიც ჩვენს თავში ცხოვრობს და ამტკიცებს, რომ ის ღმერთია. ასეთი ბრძანებები, რომლებზეც ახლახან ვილაპარაკეთ ქრისტიანთა უმრავლესობის სიმართლის საქმეების “რადარზე“ მოძრაობს, ვინაიდან თავმდაბლურ, მორჩილ ქმედებებად გამოიყურება და არა თვით-მართალ საქმეებად. მაგრამ ყოველი საქმე, რომელიც გამოედინება ჩვენგან და რომლებსაც ჩვენ აღვიქვამთ საკუთარ ქმედებად, განსხვავდება ქრისტესა და მისი სხეულისგან–არა აქვს მნიშვნელობა, რამდენად თავმდაბლური და მორჩილებით სავსე შეიძლება ჩანდეს ის. საბოლოო ჯამში, ჩვენ მხოლოდ ვემორჩილებით საკუთარ თავს ამ ფსევდო-ბრძანებების შესრულებისას, რადგან ჩვენ, და არა ღმერთი-ა ის, ვისგანაც გამოედინება მსგავსი ბრძანებები.

			ამიტომაც სიმართლის საქმეთა საპირისპირო არა მხოლოდ მადლია, არამედ საკუთარი თავის დაძლევაც. ეს არის გაცნობიერება იმისა, რომ ჩვენი ცხოვრება და ქმედებები აღარ გვეხება მხოლოდ ჩვენ, არამედ ეკუთვნის მთელ ქრისტეს – თავსა და სხეულს. სიყვარული საკუთარი თავისადმი იცვლება სიყვარულით სხეულისადმი და მისი თავისადმი. როდესაც ვმოქმედებთ, სიხარულს, ან ტკივილს ვანიჭებთ მთელ ქრისტეს, რომელთანაც მტკიცედ გავერთიანდით ნათლობისას. ახალი აღთქმა გვასწავლის, რომ აღარ შეგვიძლია ვიმოქმედოთ ქრისტესა და მისი სხეულისგან დამოუკიდებლად; ყველაფერს, რასაც ვაკეთებთ, ამოედინება ქრისტესგან. რასაც შენ აკეთებ – ქრისტეს სხეული აკეთებს. რასაც შენ აკეთებ, თავად ქრისტე აკეთებს. თუ საქმეს დაიჭერ მეძავთან, შენ ქრისტეს და მის სხეულს აკავშირებ მეძავთან. მეორეს მხრივ, თუ ქრისტეს სახელისთვის იტანჯები, მაშინ მოციქულ პავლესთან ერთად “გასაჭირს, რაც ქრისტეს დააკლდა, [ავსებ] საკუთარ ხორცში მისი სხეულისათვის, რომელიც არის ეკლესია.“[254]

			ამ გზით, ღვთის ყველა ბრძანება, როგორც ის მოცემულია წერილში, მოწოდებაა შევუერთდეთ მას ქრისტეს სხეულის შიგნით, ამ სხეულთან ერთად, მის ხასიათში თანამონაწილეობით, ისე, როგორც ვეზიარებით მის სხეულსა და სისხლს საიდუმლო სერობაზე.

			მართლაც, სწორედ უფლის სერობის გზით ვსწავლობთ დავინახოთ და ვიმოქმედოთ ამ ფუნდამენტური ქრისტიანული ჭეშმარიტების მიხედვით: ეს არის სხეული, სხეული, სხეული… ნათლობისას ვუკვდებით არა მხოლოდ საკუთარ თავს, არამედ განცალკევებულობასაც: სერობაში ჩვენ ვიღებთ ჩვენს ადგილს მის სხეულში სამუდამოდ, მასთან შეერთებულნი და შეკრულნი ვართ ყოველი კავშირით. ამიტომაც მარცხი სხეულის გარჩევაში –ანუ, ის, რომ, უფლის სერობას ძირითადად ღმერთთან ინდივიდუალური ზიარებისა და ინდივიდუალური ურთიერთობის გაძლიერების დროდ ვთვლიდეთ – ნიშნავს უღირსად ვმონაწილეობდეთ მასში. ამის შესახებ ამბობს მოციქული პავლე, “რადგან, ვინც უღირსად ჭამს და სვამს, თავისი თავის დასასჯელად ჭამს და სვამს, რაკი ვერ სცნობს უფლის სხეულს.“[255]

			ამიტომ, როდესაც ვკითხულობთ ბრძანებებს ბიბლიაში, ჩვენ არ ვიწყებთ ამ კითხვით, “რას მომიწოდებს ღმერთი რომ გავაკეთო?“ ამის ნაცვლად, ჩვენ პირველყოვლისა ვიხსენებთ ვინ ვართ: ჩვენ ვართ მისი სხეულის წევრები. ქრისტიანისთვის ცალმხრივი ქმედება ბუნებით შეუძლებელია. ყველა ქრისტიანული ქმედება ბუნებით მრავალმხრივია: არის ქრისტე, არის სხეული, არის ქრისტიანი როგორც სხეულის წევრი, არის ქრისტე ჩვენში, არის ქრისტე ყველაზე მცირეებში ჩვენი ძმებიდან და დებიდან, არის ქრისტე ჩვენს ძმებსა და დებში, არის ქრისტე, რომელიც შერიგების ხელს უწვდის თავის მტრებს. ჩვენ ყველა ბრძანებას (მცნებას) ვკითხულობთ ამ მრავალმხრივი ცნობიერებით, რომელიც გვეძლევა ქრისტეს მადლით – და გადმოცემული გვაქვს უფლის სერობის საშუალებით. შემდეგ ვსვამთ კითხვას: “რისკენ მოუწოდებს ღმერთი ქრისტეს სხეულს?“ და ვმოქმედებთ როგორც ამ სხეულის სრული გამოხატულება ჩვენს ადგილზე და დროში.

			ქრისტეს სხეულში წევრობა არ შეიძლება სრულად გამოიხატოს მის ერთ-ერთ ადგილობრივ ინსტიტუციურ გამოხატულებაში წევრობის მეშვეობით – მაგალითად, კონკრეტულ ეკლესიაში, რომელიც კონკრეტულ დენომინაციას ეკუთვნის კონკრეტულ ქალაქში, იმ კონრეტული ადამიანებით, რომლებიც მოგვწონს და ვირჩევთ. არ შეგვიძლია შევხედოთ ამგვარ კავშირს და ვთქვათ: “აი, ეს არის ჩემთვის ქრისტეს სხეული.“ მხოლოდ ქრისტეს შეუძლია დაადგინოს თავისი სხეულის საზღვრები. ქრისტე არ იძლევა უფლებას, რომ მისი მთლიანი სხეული დაყოს დრომ, მანძილმა, ეროვნულობამ ქრისტეს მრავალ სხეულად ჩვენი კომფორტის, გაგების ან პრაგმატული შეხედულების გამო. არ შეგვიძლია ვთქვათ: “კორეული ეკლესია“, “ჩინური ეკლესია“, “ამერიკული ეკლესია.“ ვერც იმას ვიტყვით: “ძველი ეკლესია“, “შუასაუკუნეების ეკლესია“, “თანამედროვე ეკლესია.“ ვერც ამას: “ადგილობრივი ეკლესია“, “ეროვნული ეკლესია“, “გლობალური ეკლესია.“ ჩვენ ისევე მჭიდროდ ვართ შეერთებულნი XVII საუკუნის ჩინელ ქრისტიანებთან, როგორც XXI საუკუნის რუს ქრისტიანებთან და ასევე სხვა დენომინაციის იმ ეკლესიასთანაც, რომელიც ჩვენი ქუჩის გადაღმაა. ქრისტე იცნობს მხოლოდ ერთ სხეულს – როგორც ვაღიარებთ ნიკეის მრწამსში: “ერთი წმიდა, საყოველთაო და სამოციქულო ეკლესია.“ ამ ერთი სხეულის შესახებ წერს მოციქული პავლე: “აქ აღარ არის არც ბერძენი, არც ებრაელი, არც წინდაცვეთა, არც წინდაუცვეთელობა, არ არის ბარბაროსი, სკვითი, მონა და თავისუფალი, არამედ ქრისტეა ყოველივე და ყოველივეში.“[256] დროის, სივრცის, მიმდინარეობების და ყოველი ადამიანური საზღვრის მიღმა არსებული მისი დაურღვევლობა არის მისი ნამდვილობის ნიშანი. კვლავ გავიხსენოთ პავლე:

			“თუ ერთი ასო იტანჯება, მასთან ერთად ყველა ასო იტანჯება, ხოლო თუ ერთი ასო დიდებას მოიხვეჭს, მასთან ერთად ყველა ასო ხარობს.“[257] თუ ასე არ არის, მაშინ ეს არ არის ეკლესია.

			როცა ქრისტე წერილში ბრძანებას იძლევა, ე. ი. ის თავის ერთიან ეკლესიას მიმართავს, რომელიც არსებობს დროის, სივრცის, ეროვნული საზღვრებისა და მიმდინარეობებს მიღმა. უფლის სერობის მეშვეობით ჩვენ ვსწავლობთ მისი ხმის ერთობლივ მოსმენას და ჩვენს ინდივიდუალურ ქმედებებს, მისი მისტერიული მადლის მეშვეობით, აღვიქვამთ, როგორც მთელი ეკლესიისა და მისი უფლის ქმედებებს.

			ეს არ ნიშნავს, რომ ქრისტე და მთელი ეკლესია დამოკიდებულია ჩვენს მიერ თითოეული ქმედების მართებულ შესრულებაზე. სინამდვილეში პირიქითაა–ქრისტე და მთელი ეკლესია ეფუძნება იმას, რომ ქრისტემ სრულად და სათანადოდ შეასრულა ყოველი საქმე და როცა ვაღიარებთ ამას, დავემორჩილებით სიკვდილს და მოვკვდებით ნათლობისას, რომ მან იმოქმედოს ჩვენი მეშვეობით და სულ უფრო ნაკლებ და ნაკლებ წინააღმდეგობას შეხვდეს. ჩვენთვის საკვანძო მომენტი არის იმისი აღიარება, რომ ქრისტე უბრძანებს თავის სხეულს, და ჩვენ თითოეული მისი ბრძანება უნდა მივიღოთ, როგორც ამ სხეულის წევრის თვალსაზრისიდან გამომდინარე და ამიტომაც უნდა შევთავაზოთ მას ჩვენი სხეულები, რათა მან შეძლოს შეასრულოს ეს ბრძანებები ჩვენი მეშვეობით, როგორც მითითებულია ეს რომაელთა წერილის 12:1-2 მუხლებში. ჩვენ უნდა გვახსოვდეს, რომ ჩვენი კავშირის წყალობით თავთან და ქრისტეს სხეულთან, მთლიანი ქრისტე იმყოფება ჩვენს ქმედებებში, როგორც ტანჯვაში ასევე პატივში.

			ასე რომ კი, მთელი ეკლესია უშვერს მეორე ლოყას, როცა ჩვენ, როგორც მისი კანონიერი ადგილობრივი წარმომადგენლები, ვუშვერთ ჩვენსას. ასევე მთელი ეკლესია არ უშვერს მეორე ლოყას, როცა ჩვენ, როგორც მისი წარმომადგენლები, არ ვაკეთებთ ამას. როცა მტერი გვყავს სამუშაო ადგილზე, ჩვენ უნდა გვესმოდეს, რომ ეს მტერი მთელი ეკლესიისა და ქრისტეს მტერია, და ის წუხილი ანდა პატივი, რომელსაც ჩვენ განვიცდით ამ მტრის ხელით, მოდის თავსა და სხეულზე ერთიანად, რადგან ჩვენ გვიყვარს ისინი ქრისტეს მცნების შესაბამისად. “რატომ მდევნი მე?“, ეკითხება ქრისტე სამუშაო ადგილზე მომუშავე მტერს, და არა “რატომ დევნი სალის?“[258] (რა თქმა უნდა ჩვენ უნდა გავარჩიოთ ეს მტერი მართლა მტერია თუ სინამდვილეში ქრისტეს მსახურია, რომელსაც ქრისტე იყენებს იმისათვის, რომ უფრო ღრმად მიგვმართოს საკუთარი სიკვდილისკენ, რომელშიც შევედით ნათლობის საშუალებით. შესაძლოა ის ორივეა.)

			ამიტომ, როცა ვისმენთ ღვთის მცნებებს, პირველ რიგში უნდა გვახსოვდეს, ვინ ვართ და რანი ვართ: ჩვენ ვართ თავმდაბალი წევრები იმ სხეულისა, რომელსაც თავი – უფალი მართავს. ამგვარი გახსენება არსებითია, რათა სწორად მოვისმინოთ და შევასრულოთ სიტყვა. ეს ცხადი ხდება, როცა თუნდაც ერთ კონკრეტულ ბიბლიურ მცნებას ვაანალიზებთ – მაგალითად, იესოს სიტყვებს მთაზე ქადაგებიდან: 

			“თქვენ ხართ მარილი მიწისა. ხოლო თუ მარილი გამოიფიტა, რიღათი დამარილდეს? ის უკვე აღარაფრად გამოდგება, მხოლოდ გარეთ უნდა გადაიყაროს კაცთაგან გასათელად.“

			“თქვენ ხართ ქვეყნიერების ნათელი. ვერ დაიმალება მთაზე გაშენებული ქალაქი. არავინ ანთებს სანთელს, რათა ჭურჭლის ქვეშ შედგას, არამედ დგამს სასანთლეზე, რომ ყველას გაუნათოს სახლში. ასევე ანათებდეს თქვენი ნათელი ადამიანთა წინაშე, რათა ხედავდნენ ისინი თქვენს კეთილ საქმეებს და ადიდებდნენ თქვენს მამას, რომელიც ზეცაშია.[259]

			როცა ქრისტეს მცნებებს ვკითხულობთ და გვახსოვს ჩვენი ერთობლივი ვინაობა, პირველი რამ, რაც ცხადი ხდება, არის პოტენციური გაუგებრობა, რომელიც შეიძლება გაჩნდეს, როცა ვკითხულობთ იესოს მტკიცებას მათეს სახარების 5:14-ში “თქვენ ხართ ქვეყნიერების ნათელი“, და მის მტკიცებას იოანეს სახარების 8:12-ში “მე ვარ ნათელი ქვეყნისა,“ შორის. ქრისტე არის თავი და ეკლესია არის სხეული. თავი არ შეიძლება განცალკევდეს სხეულისგან. ორივე ერთად აყალიბებს იმას, რასაც ავგუსტინე “მთლიან ქრისტეს“[260] უწოდებდა. ჩვენში ქრისტეს ნათელი და ყველა დროის ეკლესია იმყოფება. ეს მყოფობა ყოველ ადგილს, სადაც ეკლესიის წევრია, გარდაქმნის წმიდა სივრცედ. 

			ამ თავში განიხილული საკითხებიდან გამომდინარე, ახლა უკვე შეგვიძლია სიფრთხილე გამოვიჩინოთ და თავი ავარიდოთ ბრძანებების პოვნას წერილში, სადაც ისინი არ არის. მაგალითად, ზემოთ მოყვანილ ტექსტში ქრისტე არ გვიბრძანებს: “იყავი მიწის მარილი. იყავი ქვეყნიერების ნათელი.“ აქ არ არის ბრძანება მისგან, რომ გავხდეთ რაღაც სხვა, გარდა იმისა რანიც ვართ მას შემდეგ, რაც შევუერთდით მას ნათლობით. 

			თუმცა არის ამ ადგილზე ერთი ბრძანება: “ასევე ანათებდეს თქვენი ნათელი ადამიანთა წინაშე.“ ეს ბრძანება აზრს იმ ტექსტის კონტექსტში იძენს, რომელიც წინ უსწრებს მას მათეს 5:11–12 მუხლებში:

			“ნეტარნი ხართ თქვენ, როდესაც გგმობენ, გდევნიან და ყოველგვარ ბოროტს ამბობენ თქვენზე ჩემს გამო. იხარეთ და ილხინეთ, რადგან დიდია თქვენი საზღაური ცაში. ასევე დევნიდნენ წინასწარმეტყველთ, რომლებიც თქვენზე ადრე იყვნენ.“[261]

			როცა ადამიანს დევნიან, ბუნებრივი რეაქციაა – დაიმალოს, თვალს მიეფაროს, გახდეს შეუმჩნეველი, უსახო, უარი თქვას თავის პრობლემურ თანამოძმეებზე – კვლავ გახდეს ინდივიდუუმი. მაგრამ იესოს სიტყვების თანახმად, ეს ეწინააღმდეგება მიზანს ვიყოთ მარილი და ნათელი, რომლებიც სხვათა შორის კორპორაციული სუბსტანციებია. ამიტომაც ქრისტე ბრძანებს, რომ დევნის მიუხედავად, სხეულმა არ უნდა სცადოს დამალვა, არც რომელიმე მისმა ნაწილმა; მან არ უნდა დამალოს იმ უწყების რომელიმე ნაწილიც, რომელიც თავმა ანდო მას. არსებობს ერთი სხეული – დიდებით გარდაქმნილი, რომლის ადგილობრივი გამოვლინება შენ ხარ. სწორედ ეს სხეული და ახლა უკვე შენი ცოცხალი, ხორციელი სხეული, ანათებს მსოფლიოს, როგორც მთელი ეკლესია, ერთ ადგილზე, რათა ღვთის ხასიათი ყველასთვის და ყველგან ხილული გახდეს.

			ამ თავში განხილული საკითხების საფუძველზე, ახლა უკვე ვაცნობიერებთ ჩვენს ბუნებრივ მიდრეკილებას, ინდივიდუალურად მივიღოთ ქრისტეს მცნებები. მაგრამ ახლა ვიცით, რომ არ უნდა გამოვყოთ მცნებები ღვთის სიტყვიდან ინდივიდუალური შესრულებისთვის. ეს სიტყვა მიმართულია მთლიანი ერთგული სხეულისადმი – დროში, სივრცეში, ერში თუ დენომინაციაში – რომლის განუყოფელი ნაწილიც ჩვენ ვართ. ვიცით ისიც, რომ არ უნდა მოვწყდეთ სხეულს, როცა ვისმენთ თითოეულ მცნებას და არ უნდა ვიფიქროთ, რომ თითქოსდა შეგვიძლია მათი შესრულება ისე, როგორც მას სურს ეს. ჩვენ ვერ შევძლებთ ამას, თუ გამოვაცალკევებთ საკუთარ თავს მთლიანისგან.

			მთაზე ქადაგებაში თითქმის ყველგან გამოყენებულია მრავლობითი ფორმა, მათ შორის იმ ბრძანებაშიც: ასევე ანათებდეს “თქვენი“ ნათელი. ეს არ არის მოწოდება ინდივიდუალური ქრისტიანებისთვის, რომ თავ-თავიანთი ნათელით ანათონ, და ერთობლივად ათასობით სინათლის წერტილი წარმოქმნან დედამიწის იმ ბნელ კუთხეებში სადაც ისინი ცხოვრობენ – ღვთის პირადი წინამძღოლობით და საკუთარი სულიერი ნიჭების მიხედვით. ქრისტეს ბრძანებაა, რომ ერთი ნათელი ანათებდეს ჩვენი მეშვეობით – მთელი ქრისტე – თავი და სხეული, “რწმენა, რომელიც მიღებულ იქნა ყველგან, ყველა დროში და ყველას მიერ“,[262] დროის, სივრცის, ერებისა და მიმდინარეობების განურჩევლად. ანათე ასე და ნუ ეცდები ისეთი ეკლესიის შექმნას, როგორადაც შენ ხედავ მას; არ იცხოვრო ისეთი რწმენით, რომელიც მხოლოდ შენი პრაქტიკის ფარგლებში ჯდება და ნუ დაიცავს მხოლოდ იმ ნაწილებს, რომლებსაც შენ თვლი მნიშვნელოვნად და მისაღებად.

			ღმერთის მცნებების ამოცნობა წერილში არც რთულია და არც ბევრ დროს საჭიროებს. მაგრამ სწავლა იმისა, რომ მოვისმინოთ და შევასრულოთ ისინი, როგორც მისი სხეულის წევრებმა, როცა თავი მართავს, მოქმედებს და იღებს გადაწყვეტილებებს – საჭიროებს მთელ ქრისტიანულ ცხოვრებას.

			თავი 6.

			რას უნდა ვაკეთებდეთ?

			როგორც წევრები სხეულისა, რომლებსაც მიემართება ღმერთის ბრძანება, ჩვენ ვასრულებთ სიტყვას ისე, როგორც ამის ნებას გვაძლევს ღვთის ხასიათი.

			ეუბნება მისი დედა მსახურებს: “გააკეთეთ, რასაც ის გეტყვით.“[263]

			ღმერთის ბრძანება მხოლოდ მეორადად არის ჩვენდამი მომართული. ძირითადად კი, ეს არის განცხადება იმის შესახებ, თუ როგორ მოქმედებდა ღმერთი და როგორ იმოქმედებს. ის, რაც ჩვენ გვეთქვა ბრძანებაში, მხოლოდ კეთილგონივრული რეაქციაა იმაზე, რაც ღმერთმა გააკეთა და გააკეთებს. სხვა სიტყვებით, ღმერთის ბრძანება – ეს მისი მოწყალე დამოძღვრაა, რომელიც გვაჩვენებს, როგორ სურს მას, რომ ჩვენ ვიმოქმედოთ მისი საქმის შესაბამისად, რომ კი არ დავითრგუნოთ, არამედ გავთავისუფლდეთ, როცა ის წესრიგს ამყარებს მსოფლიოში.

			ღმერთის ყველა მცნება (ბრძანება) მისი ხასიათიდან გამომდინარეობს. ჩვენ მცდარად ვფიქრობთ, რომ ღმერთი ზის ცაში, აკვირდება ადამიანებს, განჯის მათ ქმედებებს და ამბობს, ეს კარგია, ეს ცუდი; შედეგად კი ადამიანები იღებენ ან გაკიცხვას ან შექებას.

			ეს გაგება არანაირად არ შეესაბამება ღმერთის ბუნებას. ღმერთის ბუნება არის ის, რომ ის არის წამომწყები ყველა საქმისა. ის თავად აწესრიგებს მსოფლიოს. ის არ ფიქრობს, რომ ჩვენ ჩვენი შეხედულებებისამებრ უნდა ვიმოქმედოთ. ფაქტია, რომ საკუთარი შეხედულებების მიხედვით მოქმედებაა სწორედ ცოდვის ზუსტი განსაზღვრება. წერილის მიხედვით, ნამდვილი სიმართლე ნიშნას ღმერთის ინიციატივებზე სწორ პასუხს. თუმცა სულიწმიდის გარეშე ეს შეუძლებელია. მაგრამ, როცა ვიღებთ სულიწმიდას ნათლობის დროს, ეს უკვე შესაძლებელი ხდება.

			ფაქტიურად ეს არის სულიწმიდის ბუნება, რომ შეგვიძღვეს ყოველ ჭეშმარიტებაში.[264] სულიწმიდა გვიხსნის ბიბლიას და მიგვიძღვის იქ, სადაც უნდა ვიყოთ და რაც უნდა ვაკეთოთ, რათა დავრჩეთ “სწორ ხაზზე“ ღმერთის საქმესთან, როცა ის აწესრიგებს მსოფლიოს. ფაქტიურად, როცა ჩვენ ვიღებთ სულიწმიდას, და წარუმატებლობას განვიცდით იმაში, რომ ვუპასუხოთ ღმერთის ინიციატივას, წარმოიქმნება დარწმუნება ცოდვაში. სულიწმიდა გვაგებინებს ჩვენ, რომ “ავცდით სწორ ხაზს,“ ანუ არ ვიმყოფებით სწორ ადგილას, მივდივართ არასწორი მიმართულებით და ამიტომაც დავითრგუნებით ღმერთის მიერ მსოფლიოს მოწესრიგებისას.

			სწორედ ამიტომ სიმართლის საქმეები არა მხოლოდ მიუღებელია ღმერთისთვის; არამედ უაზროცაა. როცა ჩვენ ვცდილობთ ვიმოქმედოთ, და მიგვაჩნდეს, რომ ეს მოქმედება კეთილი და სამართლიანია, სინამდვილეში ის განსაზღვრულად პრობლემატურია, ვინაიდან მხოლოდ ღმერთი იწყებს ღირებულ საქმეს. თუ ჩვენ ვიწყებთ, ამ დროს ჩვენ ყურადღება სცილდება მას. ესე იგი ჩვენ კარგად არ გვესმის ადამიანური ქმედების ბუნება. ჩვენ ვფიქრობთ, რომ ადამიანურ ქმედებას შეუძლია სრული იყოს თავისთავად ან შეუძლია წამოიწყოს ისეთი რამ, რაც საჭიროა ღმერთის საქმისთვის. როგორც მოციქულმა პავლემ თქვა, “[ღმერთი] ადამიანთა ხელიდან სამსახურს [არ] საჭიროებს, ის თავად ანიჭებს ყველას სიცოცხლეს, სუნთქვას და ყოველივეს.“[265]

			როცა ჩვენ ვიწყებთ ქმედებას, თუნდაც იმ მოწადინებით, რომ “იყოს კარგი,“ ამას შეიძლება ჩვენთვის და სხვებისთვის მხოლოდ ის შედეგი მოჰყვეს, რომ აღმოვჩნდეთ მცდარ ადგილზე, მცდარი მიმართულებით მიმავლები და დავითრგუნოთ, როცა ღმერთი აკეთებს თავის საქმეს. მეორეს მხრივ, როცა ჩვენი ქმედებები პასუხია ღმერთის საქმეზე მისი ჩანაფიქრის მიხედვით, ჩვენ ხსნას კი არ “გამოვიმუშავებთ“; არამედ გამოცდილებას ვიღებთ ამით. მოძრაობა ღმერთის მიმართულებით ნიშნავს ხსნას. ეს არის ხსნის გამოცდილება. ეს არის მოქმედება ისე, როგორც ღმერთმა დაუდგინა ადამიანებს, რომ იმოქმედონ: ყოველთვის მის საპასუხოდ, მისი ხასიათის წარმოსაჩენად ხილულ მსოფლიოზე.

			ეს ნიშნავს, რომ ღმერთის ჩანაფიქრია, რომ ყველა ადამიანური ქმედება თავისთავად ნაკლებგასაგები და არასრული იყოს. ანუ იმ განზრახვით, რომ ეს ქმედებები თავის მიღმა, ყოველთვის ღმერთზე მიუთითებდეს, ჩადგმული იყოს ღმერთის ქმედებაში და ამგვარად მთლიანად დამოკიდებული ღმერთზე თავისი მნიშვნელობით, ძალითა და სისრულით. ცოდვის არსი “გონივრული ქმედებაა,“ ანუ, იმგვარი ქმედება, რომელიც გასაგები და დასრულებულია თავისთავად და მთლიანად არის დამოკიდებული ჩვენზე და მათზე, რომლებიც მოქმედებენ მნიშვნელობის, ძალისა და სისრულის ჩვენს სფეროში.

			სხვა სიტყვებით, თავისუფალი ადამიანური ცხოვრების ბუნება ისეთია, რომ ვერავინ, ვინც აკვირდება მას, ვერასოდეს უნდა შეძლოს მისი გაგება, თუ თავიანთ ყურადღებას არ მიმართავენ ღმერთისკენ. მეტიც, თავისუფალი ადამიანების ქმედებები ყოველთვის ჩაფიქრებულია, რომ თანხმობაში იყოს ერთმანეთთან–არა მხოლოდ მიმდინარე, არამედ თაობათა მანძილზეც; არა მხოლოდ ჩვენს სამეზობლოში, არამედ მსოფლიოს გარშემოც. ფაქტია, როცა ეკლესიას მოცემულ ადგილზე ან დროში არ შეუძლია იმოქმედოს უნივერსალური ეკლესიასთან ჰარმონიაში, მან უნდა არჩიოს, რომ წავიდეს იატაკქვეშეთში.[266] როგორც დავადგინეთ ბოლო თავში, ქრისტე უბრძანებს თავის ერთ სხეულს, როგორც სხეულს, და არა როგორც სამეფოს ცალკეულ ავტონომიურ მოქალაქეებს.

			დაცემული კაცობრიობა მოქმედების ამგვარ გზას ვერც გაიგებს და ვერც პრაქტიკულად განახორციელებს. თვით გამოსყიდულების შემთხვევაშიც, ჩვენ უნდა დავეყრდნოთ იმას, რასაც იესო გვაჩვენებდა მისი მსახურების დროს დედამიწაზე, თუ როგორ უნდა ვისმინოთ და შევასრულოთ ღმერთის მცნებები. იესო გვაჩვენებდა როგორ ვიმოქმედოთ ყოველთვის და მხოლოდ მამასთან შეთანხმებულად. ეს არის იოანეს 5:19-ს მნიშვნელობა, სადაც იესო ამბობს, “ჭეშმარიტად, ჭეშმარიტად გეუბნებით თქვენ: ძე თავის თავად ვერაფერს გააკეთებს, თუ არ იხილავს, რასაც მამა აკეთებს, რადგან რასაც ის აკეთებს, ძეც იმასვე აკეთებს.“[267] ისევე როგორც ძის პასუხს მამის ბრძანებებზე ყურადღება გადააქვს მამაზე, ჩვენმა ქმედებებმაც ქვეყნიერების ყურადღება უნდა მიმართოს სამერთი ღმერთისკენ.

			ქრისტეს გზა ჯვრისკენ მიუწვდომელი იყო მისი მოწაფეებისთვის. პეტრე საყვედურობს კიდეც მას, როცა ის ამას ხსნის. იესო პასუხობს და ხაზს უსვამს იმას, რაზეც ახლა ვლაპარაკობდით: პეტრე ეძებს მოქმედებას, რომლებსაც აზრი აქვს თავისთავად დაცემული კაცობრიობისთვის. მას არ შეუძლია წარმოიდგინოს, რომ შეიძლება შეეცადო რაღაცის გაკეთებას, რაც მარცხით დასრულდება, თუ არ ჩაერევა ღმერთი:

			მას შემდეგ დაიწყო იესომ გამხელა თავისი მოწაფეებისათვის, რომ უნდა წასულიყო იერუსალიმში და ვნებულიყო უხუცესებისა, მღვდელმთავრებისა და მწიგნობრებისაგან, მოკლულიყო და მესამე დღეს აღმდგარიყო.

			ხოლო პეტრემ გაიხმო იგი და შეეპასუხა: “შეიწყალე თავი, უფალო, ნუმც ყოფილა ეგრე!“

			ის კი მიუბრუნდა პეტრეს და უთხრა: “გამშორდი, სატანავ! შენ ჩემი საცდური ხარ, რადგან ღმერთისაზე კი არ ფიქრობ, არამედ კაცისაზე.[268]

			ქრისტე კვდება ჯვარზე. მისი მოქმედება თავისთავად მიუწვდომელი და არასრულია, რაზეც მოწმობს მოწაფეების რეაქცია მის სიკვდილზე. მაგრამ მამამ აღადგინა ქრისტე მკვდრეთით, სულიწმიდის ძალით, და ქრისტეს საქმე დიდებულად დასრულდა. ამაში ჩვენ ვხედავთ, თუ როგორ სურს სამერთ ღმერთს, რომ ჩვენი ქმედებები ჩასმული იყოს მის ქმედებებში და რომ ვრეაგირებდეთ მათზე. მისი წინმსწრები ქმედების გარეშე ჩვენი ქმედებები გარანტირებულად წაგვიყვანს მხოლოდ ცოდვისა და სიკვდილისკენ. მაგრამ რამდენადაც ჩვენ დარწმუნებულები ვართ, რომ ის ყოველთვის დაიცავს თავის სიტყვას და იმოქმედებს თავისი ხასიათის შესაბამისად, გვჯერა, რომ ყველაფერი–სიკვდილიც კი – სასიკეთოდ იმოქმედებს.[269]

			და რომ არაფერი იმისაგან, რასაც ჩვენ გავაკეთებთ მისი ბრძანებისამებრ, არ იქნება ამაო. სწორედ ასე უნდა გავიგოთ იესოს გაკვეთილი თავისი მოწაფეებისთვის, მას შემდეგ რაც გაკიცხა პეტრე:

			მაშინ უთხრა იესომ თავის მოწაფეებს: “ვისაც უნდა, რომ გამომყვეს, უარყოს თავი, აიღოს თავისი ჯვარი და გამომყვეს მე. რადგან ვისაც სურს თავისი სიცოცხლის გადარჩენა, დაღუპავს მას. ხოლო ვინც ჩემი გულისთვის დაღუპავს თავის სიცოცხლეს, ის მოიპოვებს მას.[270]

			იესო ამბობს: როდესაც ჩვენ მხოლოდ საკუთარ ქმედებებზე ვფიქრობთ – თუნდაც ქრისტეს გულისათვის – მხოლოდ საკუთარი სიცოცხლის დაკარგვას ვიხილავთ. მაგრამ როდესაც ღმერთის საქმეზეც ვფიქრობთ, რომელიც აღგვძრავს, გვერდით გვიდგას და ასრულებს ჩვენს საქმეს, მაშინ სიცოცხლეს ვპოვებთ – თუნდაც ამ გზაზე საკუთარი სიცოცხლის დათმობა მოგვიწიოს. და პირიქით, თუ ადამიანის მოქმედებებს განვიხილვთ, როგორც თავისთავად დასრულებულსა და გასაგებს, ამ შემთხვევაში საკუთარი სიცოცხლის გადარჩენას აქვს აზრი; მაგრამ თუ გავაფართოვებთ ობიექტივს და ამაში ღმერთის მოქმედებებსაც ჩავრთავთ, მაშინ საკუთარი სიცოცხლის გადარჩენა უგუნურებად მოგვეჩვენება. გამოსყიდულთა დაუსრულებელ საქმეებს ღმერთი დაასრულებს, ხოლოდ მათ დასრულებულ საქმეებს, რომლებიც არ არიან გამოსყიდულნი, ღმერთი შეცვლის. 

			ამრიგად, როგორ ვმოქმედებთ ჩვენ ღმერთთან და მის ხალხთან თანხმობითა და კორდინაციით დროსა და სივრცეში – ანუ “მთლიან ქრისტესთან“ – როცა ვასრულებთ სიტყვას, რომელიც ნაბრძანები გვაქვს წერილში, რომელსაც ვკითხულობთ?

			უპირველეს ყოვლისა, საჭიროა, რომ სამყარო ისეთი დავინახოთ, როგორადაც ღმერთი გვიჩვენებს მას. ჩვენ უნდა უარვყოთ საკუთარი ხედვა და გავხდეთ ბრმები – მთლიანად სულიწმიდაზე დაყრდნობილნი წინამძღოლობისას. ამას პავლე მოციქული “რწმენით ცხოვრებას“ უწოდებს და არა ხილვით ცხოვრებას.[271] შეცდომა, რომელსაც ჩვენ ვუშვებთ ღვთის ბრძანებების საპასუხოდ იმაში მდგომარეობს, რომ ჩვენ ვახდენთ ამ ბრძანების “ტრიანგულაციას“ (სამკუთხედის ფორმას ვაძლევთ მას): ჩვენ ვცდილობთ ღვთის სიტყვის შეთანხმებას ქვეყნიერებასთან, როგორც ჩვენ გვესმის ის და ასევე ჩვენს ცხოვრებასთან, როგორც ჩვენ გვესმის ის. ამასთან ჩვენ დაგვყავს ყველაფერი იქამდე, რაც შეგვიძლია გავიგოთ, ან იქამდე, რაც, ჩვენის აზრით, მოსალოდნელი შეიძლება იყოს ჩვენგან გონიერების ფარგლებში, ან იქამდე, რასაც, ჩვენის აზრით, სხვა ადამიანები მოითმენენ ჩვენგან. ამგვარად, ჩვენ ღვთის სიტყვის მოშინაურებას, გაწვრთნას ვცდილობთ. ჩვენ ვარგებთ მას ჩვენს ცხოვრებასა და ქვეყნიერებას. 

			იმისათვის, რომ არ დავუშვათ ღმერთის მცნებების მოშინაურება, ჩვენ წერილის თითოეული ბრძანება იმდენად პირდაპირ უნდა აღვიქვათ, რამდენადაც ამის ნებას ღმერთის ხასიათი გვაძლევს. სხვა სიტყვებით, ჩვენ უნდა გადავწყვიტოთ შევასრულოთ თითოეული მცნება ზუსტად ისე, როგორც ის არის დაწერილი. ჩვენ იმგვარად უნდა შევასრულოთ ისინი, რომ მათში გამოვლინდეს ღმერთის ხასიათის მთელი სისრულე, როგორც ახლა გვაქვს მისი გაგების უნარი, ან ისე, როგორც ნაჩვენებია მთაზე ქადაგებაში. ჩვენს მიერ მისი შესრულება იწყება გულში და გამოდის გარეთ; არ შეიძლება არსებობდეს მხოლოდ გარეგნული შესრულება. თუ რომელიმე ბრძანების შესრულება ზუსტად ისე, როგორც ის არის დაწერილი, აშკარად არღვევს იმას, რაც ღმერთმა გახსნა საკუთარ თავზე წერილში ზოგადად, ჩვენ უნდა გამოვიყენოთ სხვა ნაბიჯები, რომლებიც დაწვრილებით არის აღწერილი ამ წიგნში, რათა უფრო სრულად გავიგოთ ის, რასაც ითხოვს ის ჩვენგან. 

			მაგალითად, როდესაც ქრისტე ამბობს: “თუ შენი მარჯვენა თვალი გაცდუნებს, ამოიკვეთე და გადააგდე“, ჩვენ ვიცით, რომ ეს მცნება არ უნდა შევასრულოთ პირდაპირი გაგებით. ეს იმიტომ კი არ ვიცით, რომ თვალის ამოკვეთა არაპრაქტიკულია (თუმცა, ეს ნამდვილად ასეა), ან რომ ეს სხვებს დისკომფორტს შეუქმნის (რაც აგრეთვე სიმართლეა), არამედ იმიტომ, რომ ღვთის ხასიათი არ გვრთავს ნებას, ჩვენი სხეული მივიჩნიოთ პირად საკუთრებად, რომ იგი სურვილისამებრ დავაზიანოთ.

			ღმერთმა ჩვენი ცოდვის გამოსასყიდად საკუთარი ძე – იესო ქრისტე – შესწირა და არა ჩვენი ამოთხრილი თვალი. ამ უკანასკნელის წარდგენა გამოსასყიდად, შეურაცხყოფს პირველს. ამიტომ ვიცით, რომ ეს სიტყვები არ უნდა გავიგოთ პირდაპირ, არამედ სჯობს ამის ნაცვლად მივმართოთ ნიკეის მრწამსს, წერილის ამ ადგილის კონტექსტუალურ ინფორმაციას, და სხვა მუხლებში ღვთის ხასიათზე მიღებულ ცოდნას, რათა გავიგოთ, რას გვიბრძანებს რეალურად ღმერთი. მაგალითად, წინამდებარე მუხლში, მათე 5:28, იესო ამბობს, რომ მრუშობა ჩნდება გულში, და არა საწოლში. ამიტომაც უნდა გვესმოდეს, რომ ცოდვას მარჯვენა თვალი კი არ იწვევს, არამედ – გული. ის, ვინც მარჯვენა თვალსაც ამოითხრის და მარცხენასაც, მაინც დარჩება ცოდვის მონად. სხეულის ის ნაწილი, რომელიც უნდა მოვიშოროთ, არის გული.

			შეცდომა, რომელსაც ვუშვებთ ამ ეტაპზე, მდგომარეობს შემდეგში: თუ იესო პირდაპირი გაგებით არ ლაპარაკობს, ესე იგი სერიოზულადაც არ ლაპარაკობს. ასეთ დროს ჩვენ მცდარად ვფიქრობთ, რომ ის მოქმედებისკენ კი არ მოგვიწოდებს, არამედ ალეგორიულად საუბრობს, და მარტივ მორალურ გაკვეთილს გვაწვდის, მაგალითად: “ფრთხილად იყავი იმაზე, რასაც უყურებ.“ მაგრამ თუ მივყვებით ზემოთ აღნიშნულ პრინციპს თითოეული ბრძანება მივიღოთ იმდენად სიტყვასიტყვით, რამდენადაც ნებას გვაძლევს ღმერთის ხასიათი, მაშინ ჩვენ უნდა მივიდეთ დასკვნამდე, რომ იესო ნამდვილად გვთხოვს ამოვითხაროთ არა თვალი, არამედ გული. ეს მხოლოდ ნათლობისას შეიძლება მოხდეს. იესო არა მხოლოდ მოგვიწოდებს ვიყოთ ყურადღებით იმასთან დაკავშირებით, რას ვუყურებთ. ის მოგვიწოდებს შევიდეთ სიკვდილისა და ხელახლა შობის წყლებში, სადაც ის მოგვცემს ახალ გულსა და ახალ სულს.[272]

			როდესაც ღვთის მცნების პირდაპირი შესრულებისას არავითარ დაბრკოლებას არ ვაწყდებით, მაშინ იგი უნდა შევასრულოთ, თუნდაც არაპრაქტიკულად გვეჩვენებოდეს და თუნდაც ამის გამო წინააღმდეგობას ან დევნას შევეჩეხოთ. ერთი საკმაოდ საკამათო მაგალითია მათე 5:33-37, სადაც იესო ბრძანებს: 

			კიდევ გსმენიათ, რომ უთქვამთ ძველებისათვის: ‘არ დაიფიცო ტყუილად, არამედ შეასრულე შენი ფიცი უფლის წინაშე.’ მე კი გეუბნებით თქვენ: სრულებით არ დაიფიცოთ! არც ცა, რადგან ღმერთის ტახტია იგი. არც დედამიწა, რადგან მის ფეხთა კვარცხლბეკია. არც იერუსალიმი, რადგან დიდი მეფის ქალაქია. არც საკუთარი თავი დაიფიცო, რადგან თმის ერთი ღერის გათეთრება ან გაშავება არ შეგიძლია. არამედ იყოს თქვენი სიტყვა: ჰო, ჰო, არა, არა, ხოლო რაც ამაზე მეტია, ბოროტისგანაა.[273]

			ეს მაგალითი კამათს იწვევს, რადგან კარგ ქრისტიანებს შორის არსებობს აზრთა სხვადასხვაობა, უნდა დაიფიცოს თუ არა ქრისტიანმა. თუმცა, თუ გამოვიყენებთ ამ თავის ძირითად პრინციპს, (რომ ღვთის ბრძანება უნდა მივიღოთ პირდაპირი მნიშვნელობით თუ ის აშკარად არ ეწინააღმდეგება ღვთის ხასიათს), მაშინ საკითხი გადაწყვეტილია: ღმერთის ხასიათში არაფერია ისეთი, რაც დაირღვევა, თუ არ დავიფიცებთ; ამიტომ, ქრისტიანმა არ უნდა დაიფიცოს. მრავალ შემთხვევაში უარი დაფიცებაზე ნამდვილად გამოიწვევს წინააღმდეგობას და დევნასაც კი ქვეყნიერების მხრიდან; გარდა ამისა, ჩვენი საკუთარი თვალსაზრისით, შეიძლება მიზანშეუწონლად მივიჩნიოთ არდაფიცება (მაგალითად, შეიძლება ადამიანებმა იფიქრონ, რომ თუ არ დავიფიცებთ, ე. ი. ვცრუობთ). მაგრამ არცერთი ამ მიზეზთაგან არ აღემატება მთავარ პრინციპს: შევასრულოთ ბრძანება იმდენად სიტყვასიტყვით, რამდენადაც შესაძლებელია, რათა არ დავარღვიოთ ღმერთის ხასიათი. ამიტომაც მათეს 5:33-37 მუხლებში ჩაწერილი სიტყვების შესრულება ნიშნავს, რომ არ უნდა დავიფიცოთ. 

			არსებობს შემთხვევებიც, როცა შესაძლოა დარწმუნებულები არ ვიყოთ, უნდა გავიგოთ თუ არა რომელიმე მცნება პირდაპირი მნიშვნელობით, ან საერთოდაც, გვეხება თუ არა ის. ამისი თვალსაჩინო მაგალითია იესოს სიტყვები მდიდარი ახალგაზრდა მმართველის მიმართ, მარკოზის 10:21-ში: “წადი, რაც გაქვს, გაყიდე და ღარიბებს დაურიგე და ზეცაში გექნება საუნჯე. მერე მოდი და გამომყევი.“[274] უნდა შევასრულოთ ეს სიტყვები სიტყვასიტყვით, თუ მხოლოდ იმ კონკრეტული ადამიანისკენ იყო მიმართული? 

			კარგი ქრისტიანების აზრები იყოფა ამ კითხვასთან დაკავშირებით, ისევე როგორც ბევრი სხვა ბიბლიური მცნების განმარტებასთან დაკავშირებით. როცა სიძნელეები ჩნდება განმარტებაში, შეგვიძლია სწორედ ამ თავის მიერ შემოთავაზებული პრინციპები გამოვიყენოთ სწორი გადაწყვეტილების მისაღებად. სულიწმიდისა და ეკლესიის თანამონაწილეობით (ჩვეულებრივ, ჩვენს ადგილობრივ ეკლესიაში მყოფი ანგარიშვალდებული მორწმუნეების დახმარებით და წარსულის ერთგული ქრისტიანების ცხოვრების შესწავლით), ჩვენ უნდა გამოვიკვლიოთ ჩვენი გული, რათა ვიპოვოთ ჩვენი წუხილის წყარო, რაც მცნების პირდაპირ აღქმასთან არის დაკავშირებული. თუ წუხილის წყარო ჩვენ საკუთარი განსჯაა ან შფოთი იმაზე, როგორ რეაგირებას მოახდენენ სხვა ადამიანები, მაშინ უნდა დავემორჩილოთ მცნებას. 

			თუ ვგრძნობთ, რომ წუხილი ღვთიური წარმომავლობისაა, მაშინ უნდა გამოვიყენოთ ამ წიგნის მიერ შემოთავაზებული საშუალებები, რათა ღრმად ჩავწვდეთ ამ მცნების შინაარსს და დავინახოთ ის ღვთის სიტყვის მთლიან კონტექსტში.

			საქმეების 10:9-16 მუხლები გვაწვდის ამის მაგალითს:

			“მეორე დღეს, როცა ისინი გზაში იყვნენ და ქალაქს უახლოვდებოდნენ, პეტრე ბანზე ავიდა სალოცავად; იქნებოდა, ასე, ექვსი საათი. მოშივდა და ჭამა მოუნდა. და ვიდრე რამეს მოუმზადებდნენ, გარინდებამ მოიცვა იგი და იხილა გახსნილი ცა და გარდამომავალი რაღაც ჭურჭელი, დიდი ტილოს მსგავსი, რომელიც ოთხი კიდით ჩამოკიდებული ეშვებოდა მიწაზე. მასში იყო მიწის ყოველნაირი ოთხფეხი, ქვეწარმავალი და ცის ფრინველი. და იყო ხმა მის მიმართ: “ადექი, პეტრე, დაკალი და ჭამე.“ 

			პეტრემ თქვა: “არა, უფალო, არასოდეს არაფერი მიჭამია შებილწული და უწმიდური.“

			მეორედ კვლავ იყო მის მიმართ ხმა: “რაც ღმერთმა განწმიდა, ნუ მიიჩნევ შებილწულად.“ 

			ასე მოხდა სამგზის და ჭურჭელი მყისვე ცად ამაღლდა.[275]

			რამდენადაც სულიწმიდა განაგრძობს პეტრეს წინამძღოლობას, რამდენადაც უფრო ღრმად იაზრებს ის ღმერთის რჩევას და როდესაც ისმენს კორნელიუსის მოწმობას, პეტრე მიდის ღმერთის მცნების ახალ და უფრო ღრმა გაგებამდე ამ ხილვის შედეგად:

			“ჭეშმარიტად ვრწმუნდები, რომ ღმერთი მიკერძოებული არ არის, არამედ ყოველ ერში მისი მოშიში და სიმართლის მოქმედი სათნოა მისთვის.“[276]

			პეტრეს ქცევა ასახავს წერილში განმეორებად თემას: ღვთის სიტყვის შესრულებაზე უარი არ უნდა ვთქვათ მხოლოდ იმიტომ, რომ გვეშინია არასწორად შევასრულოთ ის. წერილი ლაპარაკობს იმის შესახებ, რომ ღმერთი გვასწავლის “მოძრაობაში,“ ანუ მაშინ, როცა მთელი გულით ვცდილობთ ვიმოქმედოთ მისი ნების თანახმად, რათა წრფელად ავირეკლოთ მისი ხასიათი სიტყვის შესრულებით. შეგვიძლია გავმხნევდეთ იმით, რომ უფალი იმოწაფებს მცდარად მოფიქრალ, მუქარით მსუნთქავ სავლესაც, როცა ის “მოძრაობაშია,“ დგას დამასკოს გზაზე, რათა იქაც შეიპყროს ქრისტიანები: 

			სავლე კი, რომელიც ჯერ კიდევ მუქარითა და სიკვდილით სუნთქავდა უფლის მოწაფეთა წინააღმდეგ, მღვდელმთავართან მივიდა და სთხოვა წერილები დამასკოს სინაგოგებისადმი, რომ ვისაც იპოვიდა ამ გზაზე, კაცებს თუ ქალებს, შებორკილი მიეყვანა იერუსალიმში. 

			გზად მიმავალი, როდესაც დამასკოს უახლოვდებოდა, უეცრად კაშკაშა ნათელმა მოიცვა ციდან, დაეცა მიწაზე და მოესმა ხმა, რომელიოც ეუბნებოდა: “სავლე, სავლე, რად მდევნი მე?“

			მან თქვა: “ვინ ხარ შენ, უფალო?“

			მან კი უთხრა: “მე ვარ იესო, რომელსაც შენ სდევნი. [გაგიჭირდება დეზის წიხლვა.“

			შეძრწუნებულმა და გაოგნებულმა უთხრა: “რას მიბრძანებ, უფალო, რომ გავაკეთო?“ და უთხრა მას უფალმა:] “ადექი და შედი ქალაქში და გეტყვიან, რაც უნდა გააკეთო.[277]

			მართალია, რომ უფალი ამპარტავნებს ეწინააღმდეგება, რომ ცხელს და ცივს კი არ იშორებს პირიდან, არამედ – ნელთბილს.[278] თუ უფალი გვიმოწაფებს მაშინ, როცა მოძრაობაში ვართ, მაშინ ჩვენ შორის უიმედონი მხოლოდ ისინი არიან, ვინც უძრავად დგანან. თუ იმ შიშის გამო ვართ უძრავად, რათა არ შევცდეთ, უფლის თვალში, უდავოდ, “ბოროტნი და ზარმაცნი“[279] ვიქნებით და არა ფრთხილნი და გონიერნი.[280] “რადგან უფლის თვალი დაჰყურებს მთელ ქვეყანას, რომ მხარი დაუჭიროს იმას, ვინც მთელი გულით არის მასზე მინდობილი“ – ამბობს წინასწარმეტყველი.[281] როდესაც ჩვენი გული მთლიანად მიძღვნილი გვაქვს მისთვის, როცა თავმდაბლობით ვცდილობთ ჩვენი ქმედებები მის ნებას შევუთანხმოთ, ცხელები ვართ თუ ცივები, როდესაც მის სიტყვას იმდენად სიტყვასიტყვით ვასრულებთ, რამდენადაც ამის საშუალებას გვაძლევს მისი ხასიათი, მაშინ ის თავად მოწყალედ შეგვიძღვება ყველა ჭეშმარიტებაში.[282]

			თავი 7.

			ღვთის ხასიათი

			რა ვისწავლეთ ღვთის ხასიათის შესახებ, წერილის მოსმენისა და აღსრულების გზით?

			ზემო ოთახში, გეთსიმანიამდე მცირე ხნით ადრე, იესო ლოცულობდა მამისადმი. ლოცვისას იესო ყურადღებას ამახვილებს არა მოწაფეთა მიერ მოწოდების შეცნობასა და აღსრულებაზე, არც იმაზე, რომ მათ სრულად გაიგონ და აღასრულონ ღვთის ნება, არც იმაზე, რომ ისინი გადარჩნენ და არც იმაზე, რომ ისინი მოუკვდნენ საკუთარ თავს.

			ამის ნაცვლად, იესო ლოცულობს იმისათვის, რომ მამის ხასიათი მათთვის ნათელი გახდეს. ამას იესო “საუკუნო სიცოცხლეს“ უწოდებს.

			ეს თქვა იესომ, ცას მიაპყრო თვალი და თქვა:

			“მამაო, დადგა ჟამი, განადიდო შენი ძე, რათა ძემ განგადიდოს შენ. რადგან შენ მიეცი მას ხელმწიფება ყველა ხორციელზე, რათა ყველას, ვინც მას მიეცი, საუკუნო სიცოცხლე მისცეს. ესაა საუკუნო სიცოცხლე, რომ შეგიცნონ შენ, ერთი ჭეშმარიტი ღმერთი, და ის, ვინც შენ მოავლინე – იესო ქრისტე.“[283]

			იესო ლოცულობს, რათა აღსრულდეს იერემიას 31:34:

			“და აღარ ასწავლის მეტად თითოეული თავის მოყვასს და თითოეული თავის ძმას ასე: შეიცანითო უფალი! რადგან დიდიან-პატარიანად ყველას ვეყოლები შეცნობილი, – ამბობს უფალი, – რადგან ვაპატიებ მათ ურჯულოებას და მათ ცოდვებს აღარ გავიხსენებ მეტად.“[284]

			როცა ეს წინასწარმეტყველება აღსრულდება, მაშინ “ უფლის დიდების ცოდნით [აივსება] ქვეყანა, როგორც ზღვა არის წყლით სავსე.“[285]. 

			ჩვენ ვსწავლობთ წერილს არა იმ მიზნით, რომ ჩვენი მოწოდება განვსაზღვროთ და აღვასრულოთ, არც იმისთვის, რომ სრულად ვიცოდეთ, რა უნდა ღმერთს, არც იმისთვის, რომ გადარჩენა მოვიპოვოთ და არც იმისთვის, რომ საკუთარ თავს მოვუკვდეთ. ასეთი მისწრაფებები შეიძლება ძალზე წმიდა გვეჩვენებოდეს, მაგრამ ეს მხოლოდ იმიტომ, რომ ადამიანის გული ცოდვით არის დაბნელებული და დამახინჯებული. იგი გვაცდუნებს გვჯეროდეს, თითქოს, ღმერთს გადაუდებლად სურს, რომ ჩვენ უფრო კეთილშობილნი, და უფრო ღმერთმოსავნი გავხდეთ, ჩვენივე ეგოცენტრიზმის ფარგლებში.

			სინამდვილეში, ღმერთს სურს, რომ ჩვენ ვიცნობდეთ მას. ეს ცოდნა არ მოდის საკუთარი თავისათვის მოკვდომიდან, არამედ მუდმივად საკუთარ თავზე ფოკუსირების სიკვდილიდან. ამიტომაც, გეთსიმანიის ბაღში იესოს ლოცვაში არ ვხვდებით სიტყვებს: “გააქრე ჩემი ნება“, ან “ჩემი ნება შენსაში გააერთიანე“, ან “მიჩვენე შენი ნება და მომეცი ძალა, რომ დავემორჩილო“. არა, ის ამბობს: “არა ჩემი, არამედ შენი ნება იყოს.“[286] ღვთის ნება არ არის, რომ ყველა სხვა ნება აღმოიფხვრას ან მის ნებას შეერწყას. ღმერთის ნებაა, რომ ყველა ნება – სიყვარულით, მისი ცოდნიდან გამომდინარე ნდობით სავსე მორჩილებით დაექვემდებაროს მას, როგორც ეს იესომ გააკეთა.

			ებრაელთა წერილის ავტორი ამბობს, რომ “იესომ ტანჯვით ისწავლა მორჩილება.“ ეს არ ნიშნავს, რომ იესომ წინააღმდეგობა გაუწია ტანჯვას, და საბოლოოდ დაუთმო შეუვალ ღმერთს, თითქოსდა სახარების უწყება ამბობს, რომ “წინააღმდეგობა უსარგებლოა.“[287] ეს იმას ნიშნავს, რომ ისტორიის ყველაზე ბნელ, ყველაზე მიუწვდომელ მომენტში ქრისტემ გადაწყვიტა მინდობოდა მამას, რადგან იცოდა, რომ მამა ყველაფერში სანდოა.

			“მორჩილება მსხვერპლზე უმჯობესია“ – ამბობს წინასწარმეტყველი სამუელი.[288] ეს ნიშნავს, რომ ღვთისთვის ჩვენი მორჩილება ბევრად უკეთესია, ვიდრე საკუთარი თავის მსხვერპლად შეწირვა. ღმერთს არ უნდა ჩვენი სიკვდილი. ამიტომაც იყო თომა მოციქული მცდარი, როდესაც თქვა: “ჩვენც წავყვეთ, რათა მასთან ერთად დავიხოცოთ“.[289] მეორე მხრივ, მართალია პეტრე მოციქული, როცა ამბობს, ღმერთს “არ სურს, რომ ვინმე დაიღუპოს, არამედ სურს, რომ ყველა მივიდეს მოინანიებამდე“.[290] თუკი ღვთის მიზანი საკუთარი თავისათვის ჩვენი სიკვდილი იქნებოდა, მაშინ მონანიება მიღწევადი იქნებოდა საკუთარი თავის სიძულვილით, სირცხვილით და თვითმკვლელობით. მაგრამ ეს არ არის მონანიება – ეს მხოლოდ ეგოცენტრულობის გარდაუვალი და ფატალური შედეგია. ესაია წინასწარმეტყველი ამბობს: “ვაი მე, დავიღუპე! რადგან ბაგეუწმიდური კაცი ვარ და ბაგეუწმიდურ ხალხში ვცხოვრობ, ჩემმა თვალებმა კი მეუფე იხილეს, ცაბაოთ უფალი.“[291] ყველა, ვინც ხედავს უფალს, იგივენაირად საუბრობს. თუ ეს იყო ყველაფერი, რაც უფალს სურდა, მარტივად მიაღწევდა ამას და ყველას გამოეცხადებოდა, როგორც ესაიას გამოეცხადა; მაშინ, ნათლობა მხოლოდ გაქცევა თუ იქნებოდა მისი მყოფობიდან და დახრჩობა, ხოლო ქრისტიანული ცხოვრება კი – თავის სიძულვილი.

			მაგრამ მონანიება, რომელიც ღმერთს სურს მსგავსია იმისა, რომელიც იესოს ჰქონდა გონებაში, როცა თქვა: “ცათა სასუფეველი ჰგავს ყანაში დაფარულ განძს, რომელსაც იპოვის კაცი და დამალავს, და სიხარულით მიდის და ყიდის ყოველივეს, რაც აბადია, და ყიდულობს იმ ყანას.“[292]

			ნამდვილი მონანიება ყოველთვის სიხარულშია ფესვგადგმული. იგი ხარობს იმით, რომ ვპოულობთ ღმერთს, რომლის დაცემულ ხატებასაც წარმოვადგენთ. დიახ, ცოდნას, ჩვენი დაცემის შესახებ, შეუძლია და უნდა გვიბიძგებდეს კიდეც მწუხარებისკენ, თუმცა არასოდეს უმედობის, სასოწარკვეთისა და განადგურებისკენ. მონანიება არ ნიშნავს ამ დაცემული ხატის სიძულვილს ან უარყოფას, ან მის დამარხვას შიშით, თითქოსდა ღმერთი “სასტიკი კაცი“[293] იყოს. ნამდვილი მონანიება ნიშნავს ხატის დაფასებას დაცემულ მდგომარეობაშიც კი და სიხარულით, იმედითა და ნდობით მის დაბრუნებას ღმერთთან, რომელიც “ყველაფერს ახალს ქმნის“.[294] 

			ამიტომ, წერილის კითხვის მიზანი არის საუკუნო სიცოცხლე – ღვთის ხასიათის შეცნობა. სწორედ ამიტომ, ამ წიგნში ღვთის მცნებების შესრულება წარმოდგენილია, როგორც წერილის კითხვის პროცესის ნაწილი და არა, როგორც მისი შედეგი ან მიზანი. ესე იგი, ჩვენ წერილს იმიტომ კი არ ვკითხულობთ, რომ გავიგოთ ღმერთი ვინ არის, არამედ იმიტომ, რომ გავიგოთ რა უნდა, რომ გავაკეთოთ. ანუ, ჩვენ ვაკეთებთ იმას, რაც მას სურს რომ გავაკეთოთ, და ეს ნაწილია მისი შეცნობისა.

			ისევე, როგორც მოწაფეები კითხულობდნენ: “ვინ არის ეს, ქარებიც და ზღვაც რომ ემორჩილებიან?“[295] არსებობს ღმერთის ხასიათის ისეთი ასპექტები, რომელთა შესახებაც ჩვენ შეგვიძლია მივხვდეთ მხოლოდ მისი სიტყვის მოსმენისა და შესრულების პროცესში. ესეც, ღმერთის ხასიათის ერთ-ერთი ასპექტია. მიუხედავად თეოლოგიური წიგნების სიმრავლისა, რომლებიც ცდილობენ მისი ბუნების სისტემატიზაციას და წარმოდგენას ფილოსოფიური ატრიბუტების სახით, ვთქვათ: – თვითარსებობა, აუღელვებლობა, ყოვლისშემძლეობა, სუვერენულობა – ღმერთი არ ერთვება ამ თამაშში. როგორც აღნიშნავს რ. ლ. ბრეილი, “ღმერთი ის პიროვნებაა, რომელსაც მკითხველი აყალიბებს ინფორმაციის, მოქმედებების, თვისებებისა და შეფასებების საფუძველზე.[296]

			და ეს არის ის, როგორც ღმერთი მოითხოვს ამას. როგორც ესაია ამბობს: “ჭეშმარიტად, შენ ხარ დაფარული ღმერთი, ისრაელის ღმერთი, მხსნელი“.[297] მან თავი სრულად გამოაცხადა ქრისტეში და მაინც, ქრისტე იგავებით მოლაპარაკე ღმერთია, რომელიც თავის “მარგალიტებს ღორებს არასდროს უყრის“.[298] მის უახლოეს მოწაფეებსაც კი, რომლებსაც მასთან წლები ჰქონდათ გატარებული, ეკითხება: “თქვენ კი რას იტყვით:

			ვინა ვარ მე?“[299] მკვდრეთით აღდგომის შემდეგაც, – ფაქტიურად, მაშინაც კი, როცა იოანე ხედავს მას ზეცაში, აღქმა იმისა, ვინაა ის და როგორია ის, მტკივნეულად ნელი და შეცდომებით სავსე პროცესია. უკეთესად მოვიქცევით, თუ ჩვენს დარწმუნებას თავმდაბლობით შევცვლით; ბოლოს და ბოლოს, ის ხომ ის ღმერთია, რომელიც თავის სახელს აცხადებს როგორც: “მე ვარ, რომელიც ვარ“.[300]

			თუმცა, ჩვენ ვიცნობთ მას როგორც იმის მამას, ვინც ბრძანებს: “მოდით ჩემთან ყველა მაშვრალნო და ტვირთმძიმენო, და მე მოგასვენებთ თქვენ.“[301] მას არ ამძიმებს და არ ღლის ჩვენი ცოდნის სიმწირე, არამედ მხოლოდ ჩვენი ქედმაღლობა, უინტერესობა და ცოდვა, რომელიც გვაბრკოლებს და ხელს გვიშლის იმაში, რომ მცირედ მაინც გამოვსწორდეთ, რაც დაგვეხმარებოდა შეგვეცნო უფალი უკეთესად. თუ გვსურს შევიცნოთ ის და მისი ხასიათი, თუ ველით, რომ ის ერთგული იქნება თავისი სიტყვისა და გაგვიცხადებს თავს და გაცხადდება ჩვენში, და თუ მზად ვართ გავიღოთ ყველაფერი თუნდაც ერთი იოტათი მეტად მისი შემეცნებისთვის, მაშინ ის სიხარულით აღასრულებს ჩვენს სურვილს. აი ასეთია მისი ხასიათი.[302] 

			ამრიგად, ყოველი დღის დასაწყისში, როცა ბიბლიის კითხვისთვის ვემზადებით, უნდა ვილოცოთ: “უფალო, განმიცხადე შენი ხასიათი.“ და როცა ბიბლიის კითხვას დავასრულებთ, სანამ წიგნს დავდებთ, კვლავ უნდა ვილოცოთ იგივე სიტყვებით: “უფალო, განმიცხადე შენი ხასიათი.“ და როცა ბიბლიას ვკითხულობთ და ვასრულებთ, რაც გავიგეთ (რაც კითხვის ნაწილია და არა შედეგი), ამ დროს კვლავ უნდა ვილოცოთ: “უფალო, განმიცხადე შენი ხასიათი.“ 

			ამ ყველაფრის განმავლობაში კი უნდა აღვნუსხოთ, თუ რას განგვიცხადებს ღმერთი. არ უნდა ვენდოთ მხოლოდ მეხსიერებას, რადგან ის იშვიათადაა თავმდაბალი და სწორი შემფასებელი. სჯობს სადმე ჩავიწეროთ, რაც ვისწავლეთ. ეს ჩანაწერი შეიძლება ისეთივე მარტივი იყოს, როგორიცაა უბრალოდ იმ ზედსართავების გადაწერა, რომლებიც წაკითხულ მუხლებში შეგვხვდა, მაგალითად: “უფალი, უფალი ღმერთი შემბრალებელი და მოწყალე, სულგრძელი და დიდმადლიანი, და ჭეშმარიტი, შემნახავი წყალობისა ათასეულებისათვის, შემნდობი ბრალისა, დანაშაულისა და ცოდვისა. ის დასასჯელს არ გაუშვებს დაუსჯელად. მოჰკითხავს მამათა ცოდვას შვილებს და შვილთაშვილებს, მესამე და მეოთხე თაობამდე.“[303] ან შეიძლება უფრო კომპლექსურიც იყოს, მაგალითად ვრცელი ჩანაწერი იმის შესახებ, რას ვფიქრობთ მასზე, რომლის დროსაც დავეყრდნობით იმას, რაც მან გვიჩვენა იმ პროცესის მანძილზე, რომელიც ჰგავს ამ ტომში აღწერილს.

			ან შეიძლება, იობის მსგავსად, უარი ვთქვათ იმაზე, რაც ერთხელ ნაწილობრივ ვიხილეთ, ახლა კი მივიღეთ რაღაც უფრო სრული;[304] ეს შეიძლება იყოს უარი იმ კერპზე, რომელიც ჩვენი საკუთარი წარმოდგენით შევქმენით უფლის ადგილას; ან შეიძლება იყოს თაყვანისცემითა და სიხარულით სავსე სიმშვიდე ღმერთის შემეცნების საუკუნო სიცოცხლეში:

			“ყურმოკვრით მქონდა გაგონილი შენზე, ახლა კი ჩემმა თვალმა გიხილა შენ. ამიტომ თავს ვიდრეკ და ვინანიებ მტვერსა და ნაცარში.“[305]

			დასკვნა

			ჩვენ მივადექით ჩვენს მიერ შემოთავაზებული მეთოდოლოგიის დასასრულს. ეს მეთოდოლოგია გულისხმობს შემდეგს: ჩვენ ბიბლიას იმგვარად უნდა მივუდგეთ, რომ ამ მიდგომამ იატაკქვეშ მიგვიყვანოს. რა შეგვიძლია დავასკვნათ, ცხოვრებისთვის შემოთავაზებული ამ ლიტურგიის საფუძველზე იატაკქვეშა ეკლესიაში?

			სწორედ ეს: ჩვენ გადარჩენილნი ვართ მადლით, რწმენის მეშვეობით.

			ეს ფრაზა, როგორც წესი, ქრისტიანული ცხოვრების დასაწყისად განიხილება. მაგრამ ჩვენ მიერ შემოთავაზებული მეთოდოლოგია საშუალებას გვაძლევს დავინახოთ, რომ ეს ქრისტიანული ცხოვრების დასკვნაც არის, მისი გულისგულით, სიგრძით, სიგანითა და განფენით მომენტიდან მომენტამდე. ხსნა, გაცილებით მეტია ვიდრე სამერთი ღმერთის იურიდიული განცხადება. ეს არის ცოცხალი, ყოველდღიური გამოცდილება, რომლის მეშვეობითაც ეკლესია ფუძნდება და რითაც ის განისაზღვრება. სხვა სიტყვებით, ეკლესია იმ ადამიანების კრებულია, რომლებიც დახსნილები არიან მადლით რწმენის მეშვეობით. 

			მადლი არ არის მხოლოდ ღმერთის განცხადება, ღმერთის სიყვარული, მიტევება ან კეთილგანწყობა ადამიანის მიმართ. როგორც კარლ რანერი ამბობს, მადლი არის ღმერთის “თვით-კომუნიკაცია“: სისავსე ღვთის ბუნებისა, ჩვენთვის მოცემული.

			ჯორჯ ვანდერველდე, რანერის განმარტებას განავრცობს და წერს:

			“მადლში ღმერთი არა მხოლოდ აკეთებს რამეს, არა მხოლოდ ზემოქმედებს რამეზე, ღვთიური არსის გარეთ. არამედ თავის თავს აძლევს ადამიანს. ღმერთი იძლევა საკუთარ თავს, როგორც ღმერთი–როგორც უსასრულო არსება. ღმერთი იძლევა ნამდვილ, შინაგან, ღვთაებრივ, ტრინიტარულ სიცოცხლეს. ღმერთი ადამიანებს აძლევს ღვთაებრივი არსების შინაგან არსს. მადლის, როგორც საკუთარი თავის გადაცემის, ამ კონცეფციის გათვალისწინებით, რანერი ამტკიცებს, რომ უფლის თვით-კომუნიკაცია არის ონტოლოგიური პროცესი“.[306]

			იმისი თქმა, რომ ეს ონტოლოგიური პროცესია, ნიშნავს იმას, რომ ეს მართლა ხდება ჩვენში (ესე იგი, ღმერთი შემოდის ჩვენში) და არა მხოლოდ ის, რომ რაღაც ხდება ჩვენს თავს (ანუ, რომ ღმერთი მართლებად გვაცხადებს.). როგორც იესო ამბობს გამოცხადების 3:20- ში, ის მოდის, რათა სახლი აიგოს ჩვენში. ან, როგორც იოანეს 15:4-ში: “დარჩით ჩემში და მე თქვენში.“[307]

			მისი დასახლება ჩვენში, მისი დამკვიდრება ჩვენში, გვაერთიანებს ყველა ეპოქის ყველა იმ ადამიანთან, რომელშიც ის მკვიდრობს. წმიდათა ერთობა მისი ცოცხალი ტაძარია.[308] ამიტომაც, წერილი არ ამბობს, რომ ყველაფრის დასრულებისას ღმერთი იქნება ყველაფერი თითოეულში, არამედ ამბობს რომ იქნება ყველაფერი ყველაფერში.[309] ეს იმას არ ნიშნავს, რომ ჩვენ ინდივიდუალობას ვკარგავთ, თითქოს გავერთიანდით რომელიღაც უნივერსალურ ერთობაში. პირიქით – როგორც რანერი ამბობს – ჩვენ მხოლოდ მაშინ ვხდებით სრულად ადამიანები და სრულად საკუთარი თავები, როცა ღმერთი შემოდის ჩვენში, ანუ ჩვენში რჩება. მხოლოდ მაშინ შეგვიძლია, ჩვენი თავი სრულად მივუძღვნათ მას და ერთმანეთს.[310]

			რწმენა არის ჩვენი ნდობა, რომ ღმერთი ჩვენში ისეთი იქნება, როგორიც ყოველთვის და ყველგან იყო და რომ გააკეთებს ჩვენში იმას, რასაც ყოველთვის ყველგან აკეთებს. რწმენა არ შეიძლება იყოს იმედი, რომ ბოლოს ღმერთი გვაპატიებს 

			მის მიმართ მუდმივ უნდობლობას. როგორც იესო ამბობს ტალანტების იგავში: თუ მიიჩნევ, რომ ღმერთი სასტიკი ბატონია, მაშინ უმჯობესია მართლა ასე იცხოვრო – ყოველ შემთხვევაში, ეცადო შეამსუბუქო ის სასჯელი, რომელსაც ელოდები. ამგვარ ადამიანს წინ მხოლოდ სასჯელი ელოდება და არა მიტევება.[311]

			ხსნა მადლით, რწმენის მეშვეობით სხვა არაფერია თუ არა იმაში დარწმუნება, რომ იესოს წყალობით, მიუხედავად იმისა, რას ფიქრობ ღმერთზე ან სხვებზე, ან როგორ ექცევი ღმერთსა და ადამიანებს, ბოლოს ყველაფერი მაინც კარგად დასრულდება. არა მხოლოდ ეს – ხსნა მადლით, რწმენის მეშვეობით ნიშნავს სიცოცხლის სრულყოფილ ძღვენს, იმ ტიპის ძღვენს, რომელიც მე-6 თავში იქნა აღწერილი – მიუწვდომელი ადამიანისთვის და უსასოო, სახიფათოდ არასრული თავისთავად, რაც ღმერთისგან მოითხოვს გააკეთოს ის, რაც აღგვითქვა, რათა მისი ყოველი ნაწილი – მისი თითოეული ნაწილი – საუკუნო სიცოცხლისათვის იქნას შენახული. ხსნა მადლით, რწმენის მეშვეობით ნიშნავს, რომ ჩვენი ცხოვრების ყოველი ასპექტი დამოკიდებულია სამერთ ღმერთზე, რომელიც ისე მოქმედებს, როგორც ყოველთვის მოქმედებდა სამერთი ღმერთი, ოღონდ ამჯერად ჩვენში; ეს იმას ნიშნავს, რომ ჩვენი ბედი ახლა საუკუნოდაა შეერთებული მათ ბედთან, რომლებიც ყველა დროში და ყველა ადგილზე სრულად იყვნენ და არიან დამოკიდებულნი ამაზე.

			1 კორინთელთა მიმართ 11:1-ში მოციქული პავლე ამბობს: “იყავით ჩემი მომბაძველნი, როგორც მე – ქრისტესი.“[312] ეს ფრაზა ზოგჯერ დისკომფორტს იწვევს ჩვენში – თითქოს, ის ეწინააღმდეგება “ხსნას მადლით“. მაგრამ ეს მხოლოდ იმიტომ ჩანს ასე, რომ ჩვენ არ ვართ წერილის ყურადღებიანი მოსწავლეები. ქრისტეს განმსაზღვრელი თვისება არის მისი აბსოლუტური დამოკიდებულება მამაზე. იოანეს 5:19-ში იესო ამბობს: “ჭეშმარიტად, ჭეშმარიტად გეუბნებით თქვენ: ძე თავის თავად ვერფერს გააკეთებს, თუ არ იხილავს, რასაც მამა აკეთებს, რადგან რასაც ის აკეთებს, ძეც იმასვე აკეთებს.“

			იესო არ ისწრაფვის, რომ იყოს სრულყოფილი და პირადად სრული. ის უბრალოდ ენდობა მამას. ის მოქმედებს რწმენით, რომ მამა იქნება ისეთი, როგორსაც ამბობს რომ არის, და იმოქმედებს ისე, როგორც ამბობს რომ იმოქმედებს. ამიტომაც, როცა ვამბობთ, რომ მადლით ვართ დახსნილები, რწმენის მეშვეობით, ეს ნიშნავს, რომ ნამდვილად ვართ მოწოდებულნი მივყვეთ ქრისტეს ამაში, ასევე პავლეს და “მოწამეთა [იმ] ღრუბელს,“ რომელთა შესახებაც ებრაელთა 11-ე თავი ლაპარაკობს.

			ის, რაც ყველასთვის საერთოა აქ, არის მათი ქმედებების მიუწვდომლობა და უცნაურობა ადამიანური გადმოსახედიდან. ან, როგორც ებრაელთა წერილის ავტორი წერს ამ დიდებულ თავში რწმენის შესახებ:

			რწმენაში დაიხოცნენ ესენი ყველანი და ვერ მიიღეს აღთქმული, მხოლოდ შორიდან დაინახეს იგი, ერწმუნენ მას და ესალმებოდნენ და აღიარებდნენ, რომ “უცხონი და ხიზნები არიან დედამიწაზე.“ ხოლო ის, ვინც ამას ამბობს, ცხადყოფს, რომ სამშობლოს ეძებს. და თუ ემახსოვრებოდათ, საიდან გამოვიდნენ, ექნებოდათ იქ დაბრუნების ჟამიც. ახლა კი ისინი უკეთესს ესწრაფვიან, ანუ ზეციურს. ამიტომ ღმერთსაც არ ერცხვინება, რომ მათ ღმერთად იწოდებოდეს, რადგან მან მოუმზადა მათ ქალაქი.[313]

			როცა ქრისტეს მივყვებით და როცა მივყვებით პავლეს, რომელიც თავად ქრისტეს მიჰყვება, მაშინ ჩვენც ვუერთდებით მოწამეთა იმ დიდ ღრუბელს, რომლებიც უცხონი და ხიზნები არიან დედამიწაზე. ეს ხდება არა იმიტომ, რომ ქრისტეს მივყევართ სხვაგან, შორს ჩვენი საცხოვრებელი ადგილიდან, თუმცა მას შეუძლია ამისი გაკეთება. არამედ იმიტომ, რომ ქრისტე გვიხმობს ცხოვრების ისეთ გზაზე, რომელიც უცხოდ გვაქცევს – ხშირად საკუთარ ოჯახშიც კი. როგორც ფსალმუნი 68:9 ამბობს: “შორეული გავხდი ჩემი ძმებისათვის, უცხო – დედაჩემის შვილთათვის.“[314] თუმცა იესო ამატებს 

			მათეს 12:50-ში, რომ ნებისმიერი ასაკისა და ნებისმიერ ადგილზე მცხოვრებნი, ვინც სრულად არის მამაზე მინდობილი, გახდნენ მისი დედები და ძმები ისევე, როგორც ჩვენი. 

			აი, სწორედ ეს არის იატაკქვეშა ქრისტიანის ცხოვრება. ასე მიგვიყვანს ბიბლიის ხელში აღება იატაკქვეშეთში, იმგვარად, როგორც ვიყენებდით ამ ტერმინს ამ სამ ტომში; სახელდობრ, არა დამალვასთან, არამედ იმ სისტემებსა და სტრუქტურებზე არ დამოკიდებულებასთან, რომელთათვისაც ჩვენ, ქრისტეს დახმარებით, უცხონი გავხდით.

			ჩვენ დავიწყეთ ეს ტომი 1-ელ თავში იმის აღიარებით, რომ ნათლობის საიდუმლოთი იწყება, ჩვენი, როგორც ქვეყნიერებაზე ხიზნების, მოგზაურობა. ხოლო, ამ ტომს ვასრულებთ იმის აღიარებით, რომ უფლის სერობის საიდუმლო გვაწვდის საზრდოს ამ მოგზაურობის დროს იატაკქვეშეთში. ბევრი რამ შეგვიძლია ვთქვათ უფლის სერობის შესახებ, ვიდრე წარმოდგენილი საგანი გვაძლევს ამის საშუალებას, მაგრამ კარგად ვიქცევით, როცა ამას მაინც ავღნიშნავთ: ისევე როგორც ისრაელი ჭამდა სახელდახელოდ გამომცხვარ პურს,[315] ეგვიპტიდან გამოსვლის დროს, სწორედ ასევე გვეძლევა ქრისტეს სხეულის პური, რათა გაგვაძლიეროს ჩვენი გამოსვლისას. ქრისტიანებს განსხვავებული შეხედულებები აქვთ იმასთან დაკავშირებით, თუ როგორ და რა გზით გვეძლევა ქრისტეს სხეული უფლის სერობისას. მაგრამ რაც ცხადია წერილიდან არის შემდეგი: ჩვენ ვერ ვიქნებით მხნედ რწმენის მეშვეობით მადლით გადარჩენის ცხოვრებაში, მხოლოდ ღმერთის იურიდიული გადაწყვეტილებით, მხოლოდ ღმერთის სიყვარულით, მხოლოდ ღმერთის მიერ მიტევებით, ანდა ღმერთის გარკვეული მოძრაობით ჩვენს მიმართ, ან რაღაც ისეთით, რაც ღმერთს შეუძლია გააკეთოს თავის გარეთ ან ჩვენს გარეთ. “…თუ არ შეჭამთ კაცის ძის ხორცს და არ შესვამთ მის სისხლს,“ ამბობს ქრისტე იოანეს 6:53 მუხლში, “არ გექნებათ სიცოცხლე თქვენში.“

			სხვა სიტყვებით თქვენ ვერ მიიღებთ მხოლოდ მის სიყვარულს, ან მხოლოდ მიტევებას, ან მხოლოდ იურიდიულ გამართლებას. თქვენ უნდა მიიღოთ ის სრულად – მთელი მისი არსება. როცა მას იღებთ, ის აგრძელებს მოქმედებას ისე, როგორც ყოველთვის მოქმედებდა, ოღონდ ახლა თქვენში, და თქვენ მასთან ერთად უერთდებით იმ ადამიანებს ყველა დროში და ადგილზე, რომელთაც სწყუროდათ ეს წერილის მიხედვით.

